# verses

text:
<pb/>Pigoya, ataena punti agunta yagara kaꞌwaina maripora mintana iyoꞌmaemagina ka abiꞌma maya untiye: Kaeba piyamagaba Karaisitigawo. Kaeka kaukapa iyobaꞌatantana tasigepa pabiyama kaga iyoba tasitao, untiye. 


text:
Piya yogana, to ka ataena punti ntagarama aepa ka abiꞌma maya untiye. Kotigaba kampa kaekuru pegina piyaba yeno: Aege kuntaenaba ka awameta ago maeyune. 


text:
We, tasigeba aguntaenaresika umagini kanara mantanaba purasitawe. Aepa aguntaenawa kampa wainta yagara uwa yagara aeguyewe, untiye. 


text:
Piya yogana Isu maya omintiye: Naeba taga ugamekana abo: Ibanto naege Paratisibi nauka yugabi ampikibene, untiye. Isu purintiye 


text:
Atuꞌwaogana Isu aeba esegima kegaꞌe umagina: Naba, naumanepa kae kayapi atauwe, untiye. Piya utegina purintiye. 


text:
<pb/>Pigoya, irebu kinaꞌmi kiya kaꞌwaina aeba pintana agama abitegina, Koti aꞌmu potama maya untiye: Ma ntagara aeba taga aguntaenawa kampa waima aogi yagarawe, untiye. 


text:
Pigoya, wasana aꞌyaꞌma pintana agakena kanama ampaki punta kinaꞌmiba agama abitegini, intara purite aꞌwae puma waꞌewaiti wantawe. 


text:
Pigoya, aꞌyaꞌma Isu nkaokinape Karariya marisa aegaꞌma kananta wayape igeba pagasara mimagini pintana pumepa agantawe. Isu kaitantawe 


text:
<pb/>Pigoya, Yutiya marasa Arimatiya kumatasa yagara ka mintantiye. Agewapa Yosepe, aeba mono kanisore akiyenabisa yagara mintanta, arupu agu yagara mintantiye. 


text:
Pigoya, aokinaꞌmi igeba Isu kamana otama aeguyugunaba, aeba aboganaba kampa aogi puntiye. Kampaye. Pi ntagara aeba Koti kabiratakenaena aborakana agakena agawa puma mintantiye. 


text:
Pigoya aeba wama abigaogana, owe otaogana wama mariporasa uma akita urite wae kairasa asaentiye. Asaerite wama yaba mpabi wasana aru ka kuꞌmaranta, pitaꞌi Isu metantiye. Pi kana yaba nkaru kaba kasaꞌena waintantiye. Pitaꞌiba paipa wasanaba kampa kaintati uma kaintawe. 


text:
Pigoya pi ntagaba sabatira nakena naninta maema aiꞌaru pikena kana aꞌya wakena pemikana: Sabati aborakiye, utegini Isu karuꞌena maema kaintawe. 


text:
<pb/>Piya pogini kaꞌisa wae Isuge Karariya marisa kananta waeꞌmi Yosepe aegaꞌma wauguna Isu kabinti metaogini agantawe. 


text:
Pigoya pintanaba agategini, waꞌeri aꞌwae puma kanama aogi agunta masawae Isu paiꞌatakena ampa maema yokege puntawe. Piya pumagini, pi sabati tonaentisa kaꞌumaema yagaba, mono ago kamana aegaꞌma abimagini uwa atate mintantawe.<pb/>


text:
Aguyosakategini pami puma mintuguna, tara yagarara kaiwaisipa waentana puwama pa kasa puwanta yagara tara igora ampa aborama mintantase. 


text:
Aibusuguni, waya igeba iyekuru puma parokaema mintugunisi pi ntagarara isigeba mayama uwaimintase: Tigeba nana piyemagiri aoganta kinakaba purinta kinaꞌmitiba aguyosagawe. 


text:
Aeba mataꞌiba kampa mintiye. Ago aogama asiwaye. Karariya mari mintana kamana mayama urimintemi, pika napiyiyo: 


text:
Nabanempaba Wasanama Ntagara naepa aru kinaꞌmiti unatakini maripora naeguyigi, papa kakaga peka naogama asikuwe, Isu untiye. Pika napiyiyo, uwaimintase. 


text:
wasana arurisa aꞌwae puma waꞌeri wama abagi kinaꞌwa nagisarisa ka tumpaema kinape to kaꞌisa wabe wayape kana kamana uwaimintawe. 


text:
Pigoya, pi kana waeꞌmi nkigewaipa Mariya Matara kumatasa waena, Yowanawa, to Mariya aeba Yemisi anowampawa, to kaꞌisa igege kaga miyume waena sumagini, igeba aposoro awaga kamana uwaimintawe. 


text:
Pi kamanaꞌama yuguna, Pita aeba abitegina karuꞌena wasana aruri wama ama irosaꞌmagina kana ka awara ibikamagina agabinti agaumepa, kai ae amana pipi waintogana agategina uwoma agi napiritegina waꞌeri aꞌwae puma kanantiye. Tara yagararami Emaosi kiꞌi wama Isu agantase 


text:
<pb/>Pigoya, pabi ntaga Isu nkaokina igetisa tara yagararamisi Emaosi kumati wakena wantase. Pi kumati Yerusaremi kumatasaba wamagini nayataraꞌmu kiromita uma irosa puntawe. 


text:
<pb/>Piya pusuguna isibigama maya untiye: Tisigeba nana kamana uma abita kanase, untiye. Yoginisi, isintara pumaginisi isiyowawamaba murise puma mintantase. 


text:
Piya puntirisi isigetisa ka yagara agewapa Kiriyopasi aeba mayama Isu kamana antota aꞌwae puma maya omintiye: Kaeba kampa abeno. Yerusaremi kumati ibasa yaga uwoma kina irosaꞌmagini kana kinaꞌmi tabe kamana aboragini abiwaemagini mintagana, kae kaꞌwainaga ayama kampa abinta mintanema, abigantiye. 


text:
Piya yogana aeba: Nanaena aborayema, isibigaoginisi isigeba maya omintase: Pi Isu Nasareti kumatasa, ae kamanane. Aeba tabe poropete yagara mima Koti nkaobipe aꞌyaꞌma wasanama nkiyobipe esegiyena puma miyi ntagarawe. 


text:
Pigoya, tabe mono kiye kinatepe kabiye kinatempibe uma kiya yagarama nkayapi aegukena atagana, maripora aeguma kitauguna purintiye. 


text:
Piya, taeba aeka napi napi puma: Aeba Isureyo kina taeba ataenabisa tauꞌima taba puratakiyema ago napintompene. Piyama napiyokini aeguyegana puꞌwagi, mintokana kakaga yaga aꞌya puwaye. Pipa ayabayawe. 


text:
Pigoya, ibaba taetisa kaꞌisa wae igeba taekuru kamana uramewe. Igeba abaya aseka wasana aruri wama uma agapa, 


text:
Isu nkauꞌwa kampa waintegini uma aguyosakate aꞌwae puma kanama maya yewe: Enisore tara aboraramima: Isu aogama ago asiwaye, piyama uramese. 


text:
Piya, pi kamanapa abima taetisa kaꞌisa taokina igeba wama wayaꞌmi yesa pumagini uma agapa, aeꞌwapa kampagini agawe, piya omintase. 


text:
<pb/>Piya omusuguna aeba maya uwaisimintiye: We, tisigeba kampa abeso. Poropete kinaꞌmi kamana kaemarantapa, tigeba nana piyema aiboꞌenaba puma kampa aogima abibebe pewe, a. 


text:
Piya, Karaisiti aeba ayamagina kampa puremisinta manta eꞌwasaenama nkagupipa uma pasisine. Pipa aeba tagane, uwaimintiye. 


text:
Piya umagina, Mosese kamanape poropete kinaꞌmi kamanape aꞌyaꞌma aeka uma kaemaranta kamana amato pumagina kana kamana agoba kaga uwaisimiwaentiye. 


text:
<pb/>Pigoya, igeba wama wakena pume kumati irosantawe. Pigoya, Isu aeba kumapa agaitegina wakena poginisi, 


text:
isigeba arakuꞌma maya untase: Ago pankaoba pasikena puma ase ikena piye. Kaeba tasigege mata miyo, untase. Pigoya, isigege mikenaga owe yoginisi, namapinti kaga intawe. 


text:
Aiboginisi, isigeba pi kamanapa uma abigamaka puma maya untase: Keꞌi kamana urasimintana mono ago urasimeginaba tasintama abarutama aogi pemi kamana iye. 


text:
<pb/>Piya umaginisi, pabi ntaga asima to kake Yerusaremi kumati aꞌwae puma wantase. Wama uma irosaꞌma aeꞌwa nkabagi kina nagisarisa ka tumpaema kinape to kaꞌisa iyokinape aki puma mintuguna uma ibatantase. 


text:
Piya pusugini igeba to kamana mayama uwaisimintawe: Waꞌega aeba taga asiwagina Saimoni agaye, untawe. 


text:
Piya yugunisi, isigeba: Pabiyama Waꞌegawama keꞌi aborarasimima wama namapinti pareti maema aꞌmu potama apako pegira tasigeba ago agause, piya uma uwaimintase. Abagi kinaꞌmi Isu agantawe 


text:
Mapa naene mintuwe. Tigeba nagisa nayapa agaiyo. Piya pumagiri kanama nauta aukaya puma nagaiyo. Naeꞌne ntauꞌnentagane. Nae nagasa piyo. Piya, ke kinaꞌma awasebe ayampube kampa waintiye, umagina agisa ayapa uma iyakintiye. 


text:
Piya pogana, igeba intawama aogi pogini kamanaꞌwapa kampa abinta, uwa napi napi puma iꞌmu puma mintuguna: Nanintaripa kaꞌisa waintiyo, untiye. 


text:
<pb/>Pigoya, to ka maya uwaimintiye: Naeba tigege mima maya uma uwaimima mibuntone: Mosese kamanapipe poropete kinaꞌmi kamanapipe Samu ini isapipe aꞌyaꞌma naeka meto kamana kaemaranta, pipa tagantana puwaikiye, urimintone, untiye. 


text:
Aibuguna to maya uwaimintiye: Karaisiti naekaba mayama kaemarantane: Aeba auki nakiyena puma puꞌma, puꞌwakibipisa papa kakaga pekana aogama asiwakiye. 


text:
Piya pekini aokinaꞌmi awaga kamana uma aꞌyaꞌwaema marisa kina mono uwaimima, igu aꞌwae puma aguntaenawaipa uma asuꞌa pikenaena aborano, uwaimikena wakibewe, mayama kaemarantane. Piya, pi kamana uwaimikena yugaba Yerusaremi kumatasa agobiritegiri wagana kana pubewe. 


text:
Pigoya abewo. Nabanempa kaꞌena timikenaga untemika otaꞌkana tumikiye. Pika tigeba ma kumapa a-nkatantiri uwa agawa puma mintigina inatisa esegiyena tigeta tumekiri wama aogi piyo, piya uwaimintiye. Isu mantari intiye 


text:
<pb/>Pigoya pi kamana ugaitegina, waꞌerisa ibabute wama Petani kuma agora uma irosaꞌma aya nkasabuma: Aogima miyiyo, uma aꞌmu puwaitantiye. 


text:
Wasana aiꞌaru aiꞌaru aboraurite kanauguna, Isu Karaisiti aeba Abaraꞌamuke, ae agaꞌnu Tebitike, isige tupisa aborantiye. 


text:
<pb/>Pigoya, Abaraꞌamu aepisa Aisaki aboraogana, Aisaki aepisa Yekobu aboraogana, Yekobu aepisa Yutabe to aꞌnatabarabe aborantawe. 


text:
Pigoya, Yuta aepisa Peresebe Sarabe aborantase. Piya, Tema yakari puwaisitantiye. Pigoya, Perese aepisa Esoroni aboraogana, Esoroni aepisa Aramu aboraogana, 


text:
Aramu aepisa Aminatapu aboraogana, Aminatapu aepisa Nasoni aboraogana, Nasoni aepisa Saramani aboraogana, 


text:
Saramani aepisa Powasi aborantiye. Piya, Areyabu yakari potantiye. Pigoya, Powasi aepisa Obeti aborantiye. Piya, Aruti yakari potantiye. Pigoya, Obeti aepisa Yesi aboraogana, 


text:
Yesi aepisa waꞌega Tebiti aborantiye. Pigoya Tebiti aepisa Soromoni aborantiye. Piya, Yuraya nkanarimpa yakari potantiye. 


text:
Pigoya, Soromoni aepisa Ariyabomu aboraogana, Ariyabomu aepisa Abaisa aboraogana, Abaisa aepisa Esa aboraogana, 


text:
Esa aepisa Yiyosapati aboraogana, Yiyosapati aepisa Yoramu aboraogana, Yoramu aepisa Asaya aboraogana, 


text:
Yosaya aepisa Yekonayabe aꞌnatabarabe aborantawe. Piya puguni, Yuta kinapa Pebironi mari irakuꞌma ibabute wanta, pi kanabi aborantawe. 


text:
<pb/>Pigoya, igeba Pebironi umintuguna, piꞌna akaꞌi Yekonaya aepisa Siyatiyeri aborantiye. Pigoya Siyatiyeri aepisa Serababeri aboraogana, 


text:
Serababeri aepisa Abayati aboraogana, Abayati aepisa Erayakimu aboraogana, Erayakimu aepisa Eso aboraogana, 


text:
Eriyati aepisa Eriyesa aboraogana, Eriyesa aepisa Matani aboraogana, Matani aepisa Yekobu aboraogana, 


text:
Yekobu aepisa Yosepe aborantiye. Aeba Mariya awaentana puntiye. Aibogana, Mariyaba Isu yakari potaogini, ae ageba: Karaisiti, Koti utaratanta yagarawe, untawe. 


text:
<pb/>Aborantapa pipa mayamawe: Abaraꞌamu aepisa agobima aborata kanauguna Tebiti aboranti, pi aꞌwaipa 14 puntiye. Piya, Tebiti aepisa aboraurite kanauguna Yuta kina Pebironi mari ibabute wanta, pi aꞌwaipa pabiyama 14 puntiye. Piya, pi kanabisa aboraurite kanauguna Karaisiti aboranti, pi aꞌwaipa pabiyama 14 puntiye. Mariyaba Isu yakari potantiye 


text:
<pb/>Isu Karaisiti aboranti, pi agowapa mayama waintiye: Mariyaba Yosepeka maekiyema utatauguna, kampa atokaema isiyota isiyota puma mintusuguna, Aota Awamusaꞌama Mariyati tumima aoꞌmaeyogana yagara agaꞌe pogini agantawe. 


text:
Piya pogana, kana utatanta yagara Yosepeba arupu yagara miyomeka mayama napintiye: Naeba kamanaꞌwa pagusama otakana ani pusanaga uwa kakamagi kaikuwema, napintiye. 


text:
Piyama napima mintogana, Waꞌegawamatisa enisore kaꞌwaina amonta tumpa patama maya omintiye: Yosepe, kaeba Tebiti ntagaramaga, wayaka Mariya maekenagaba karuba a-po. Yagara agaꞌe pemipa, pipa Aota Awamusaꞌama esegi potama aboramiye. 


text:
Pigoya, masinto yakari potakanaba, ae ageba: Isuwe, pipa kamanatepisa Tauꞌikena yagarawe, omo. Piya, aeba aokinaꞌwapa aguntaenawaipisa iꞌima aogi puwaitakiye. 


text:
Pigoya aꞌyaꞌwaemaena aborantikana, paipa poropete kaꞌwaina Waꞌegawama nkawamutasa maya kamana untiye: Abiyo. Ageꞌaragawae kaꞌwaina agaꞌe pumagina, masinto yakari pekiripa, agewapa Imanuweriwe ukibewe. Pipa kamanatepisa: Kotiba taege mintiye ukibewe, untiye. Poropete piya kamana unti, pi auꞌwa aborantiye. 


text:
<pb/>Pigoya, Yosepeba awaibintisa aogamagina, enisorewama kamana omome pi wasimagina, anarimpa kayone potama ababuntiye. 


text:
Pigoya, wayaꞌwaenaba kampa puma mintusuguna yagaraba aborantiye. Piya pogana, Yosepeba ae ageba: Isuwe, omintiye.<pb/>


text:
Pigoya, Eroti pi mparasa waꞌega yagara mintogana, Isu aeba Petariyamu kumata Yutiya mara aborantiye. Pigoya pi kanabipa, pa nkirosaꞌmitisa to marisa nori aisuma aganta kinaꞌmi Yerusaremi kumata ampa irosaꞌma, ibigama maya untawe: 


text:
Yuta kina tige aoso Waꞌega ae kumata aboraye. Taeba maroti maretisa yakari potanti noriwa agategi, ampa ae agisabi parokaema taꞌmu potakena kanaune, untawe. 


text:
Piya yuguna, waꞌega yagara Eroti abima pami pogini, aꞌyaꞌma Yerusaremi kuma ago kina igebe pami puguna, 


text:
Eroti aeba aꞌyaꞌma tabe mono kiye kinape mono tisa kinape igegaꞌe yogini aki puguna: Karaisiti yagaraba, ae kumata aborakiyema untanema, ibigaogini, 


text:
maya omintawe: Yutiya mari Petariyamu kumatane. Pika Kotitisa kamana abima uwaimikena poropete kaꞌwaina mayama kaemarantiye:<pb/> 


text:
Petariyamu kuma Yuta mari, kaeba Yuta kuma aiꞌne tuminta kumapa kampaye, iye.<pb/>Kaetisa kiya yagara ka aborama, Isureyo naokina kabiwaitakiyema, kaemarantiye untawe. 


text:
<pb/>Piya yuguna abite, Erotiba nori aisunta kina ibira igegaꞌe umagina, pi nori aborantika pasema ibigaogini omuguna: 


text:
Petariyamu kumati waiyema, uwaitama maya untiye: Tigeba wama esegima uma aguyosaꞌma, kana yagaranto aboratate kanama unamigi, pabiyama naeba wama naꞌmu potamagi agisabi parokaekuwe, untiye. 


text:
Kana waꞌega yagarama piya uwaimogini abite wantawe. Keꞌi wantini maroti mawaitisa nori aganta, pipa pabiyama to kake aboraogini agaurite wauguna, kana yagaranto mintome ntamankama abobora esegima waintantiye. 


text:
Piya pumagini, namapinti ima yagarantobe anowampa Mariyape isigama, irakabima ae ageba asagaꞌyuma, kotawaipisa iꞌmuntanaba maema aisa potamagini, kori yabape, aogi agunta kagupe, tusa masawaepe amintawe. 


text:
<pb/>Piya puguna, Waꞌegawama amonta paitama akayuwaitaogini, igeba Erotiti kampa aꞌwae puma wanta, to kiꞌi wama mawaiti wantawe. Yosepege Mariyage Isu ababute Isipi mari wantase 


text:
<pb/>Pigoya igeba aꞌwae puma wauguna, Waꞌegawamatisa enisore kaꞌwaina Yosepe amonta patama, kamana maya untiye: Kaeba asima, yagarantobe anope isibabute Isipi mari tiyegaka wama, nae kamanaka agawa puma miyiyo. Abo. Eroti aeba yagaraga aguyosaꞌma aegukena piya, ababute wagaso, omintiye. 


text:
pitaꞌi umintuguna Eroti purintiye. Piya, poropete kaꞌwaina Waꞌegawama nkawamupisa kamana maya untiye: Yagaranepa Isipi mari mintaka, kegaꞌe yekana pitaꞌisa kanakiye. Pi kamanaꞌama esegi puntiye. Eroti uwaitaogini inamu ntagara iyeguntawe 


text:
<pb/>Pigoya, nori aisunta kina igeba Eroti ikabitate wauguna, agowa abite agobipa tabera puntiye. Piya pumagina irebu kina uwaitaogini, igeba wama Petariyamu kumatasabe awamori kumaꞌantontorasabe, masi yagara kabowaipa tara kampa punta yagara, igepa aꞌyaꞌma iyeguntawe. Pipa nori aisunta kina ige iwamupisa kana yumesa puma, pabi kana yagara iyeguntawe. 


text:
Arama kumatasa ka kamana abogini, tabera intaraꞌena puma kubeꞌena puguni abewe, iye.<pb/>Areseriba araga yagarawa aegugasumeka iguyosakate tabera kubeꞌena pekini, aurikena pugagate atakibewe, piya untiꞌna esegi puntiye. Yosepebe waya yagarawampabe aꞌwae puma kanantawe 


text:
<pb/>Pigoya, Eroti puꞌwaogana, Yosepe Isipi mari miyogana, Waꞌegawamatisa enisore kaꞌwaina amonta patama maya omintiye: 


text:
Yagara aegukena punta kinapa ago puꞌwawe. Kaeba asima, yagarantobe anope isibabute Isureyo mari waiyoma, omintiye. 


text:
<pb/>Pigoya, Akereyasi aeba abawampa Eroti mparupa maema Yutiya mara kabinti, pi kamanapa Yosepe abitegina, pitaꞌi wama umikenagaba karu puntiye. Piya pogana, Waꞌegawama amonta kiꞌisa kamana uma aboramogana, pimpa atate Karariya mari wama, 


text:
ka kumapa, agewapa Nasareti, pitaꞌi wama umintantiye. Piya, Karaisitika poropete kinaꞌmi: Ae agewapa Nasareti yagarawe ikibewe, unta, piꞌna esegi puntiye.<pb/>


text:
Pigoya pi kanabipa, Yoni wani paiꞌitanti ntagara, Yutiya mari aborama kaꞌme mpari umima, mono maya untiye: 


text:
Pigoya, pi ntagaraga poropete Aisaya maya unti, pipa aborantiye:<pb/>Awaga kamana ikena yagara kaꞌme mpari mima, kegaꞌe uma mayama aboraye:<pb/>Waꞌegawamanta ke iꞌma arupu puma amuyena piyo, piya untiye. 


text:
<pb/>Pigoya, Yoniba kaiwapa kamoro yaga ayatasa pumaranta, pi ami uꞌmagina, arirasa kante puma abamu kimagina, nanintawapa iroke tuke nama mintantiye. 


text:
Pigoya, Yerusaremi kumatisabe Yutiya marisabe Yontani waninkama maroteri materi miyume kinape, aꞌyaꞌma aeti wawaentawe. 


text:
<pb/>Pigoya, uwoma Parasi kinaꞌmibe Sarusi kinaꞌmibe mono wanika irosauguna, Yoni igate maya uwaimintiye: Tigeba kuya awarorawe. Kotitisa amoꞌena aborarimekiri kakagaisanaga kebaya urimegiri mataꞌi kanawe. 


text:
Pigoya, ti maete ikenaba a-puma: Taeba Abaraꞌamu nkagaꞌnuraga aogima mikunemagiripa, a-siyo. Pabigo urimekiri abiyo: Kotiba ma ntabatasa Abaraꞌamu nkaoso agaꞌnugi iba pikenaba agantiye. 


text:
Piya, ya agaiyukena tupa ya agobi atantiye. Pi ntawama a kampa aogima aeyakanapa agaiyuma yakupi kaekiye, Yoniba meto kamana piya untiye. 


text:
<pb/>Piya untana to maya untiye: Naeba tigu aꞌwae piyoma wanitasa paititauwa, nakaꞌi kanakibi ntagara, agewapa asunagasima waintika, naeba mayamanaba agisa anapa kampa arakae potakuwe. Pi ae Aota Awamusatasabe yakutasabe paititakiye. 


text:
Aeba aka maete kanama, witi naninta ampa aigaga pumagina, anonkapa namapi atantana, ariwapa tayaba yakupi kaegaikiye, piya untiye. Yoniba Isu wani paiꞌatantiye 


text:
<pb/>Aibogana, Isu aeba Karariya marisa Yontani waniti kanama, Yoniti aborama: Mono wani paiꞌnatanema, omintiye. 


text:
Pigoya, Yoniba abitegina kunta puma maya untiye: Ayamabaya kaeba naeti ampa piyama yene. Kaeba nae paiꞌnatagana kanara pikiye, untiye. 


text:
Piya yogana, Isuba kamana mayama aꞌwae puma omintiye: Aꞌa-o, ibaba paiꞌnatao. Piya pekara, tasigeba Koti kamana aogima wasikuse, untiye. Piya yogana Yoniba abitegina paiꞌatantiye. 


text:
Pigoya, Isupa paiꞌataogana aeba Yontani wanipintisa iyogana, manta kabi aꞌwaiyogana, agaomepa Koti Nkawamusaꞌama pupunta kanta purite aeti tumpintiye. 


text:
Tumpintogana, mantabintisa kamana ka maya untiye: Mepa nabugai ntagaranene. Tabera naꞌmu potauwe, untiye.<pb/>


text:
Piya pogana, amiyo pikena agowama aeti aborama maya omintiye: Kaeba Koti Ntagara mintanapa, yegana ma ntabankama paretiyena pekana nao, untiye. 


text:
Piya yogana, Isuba antota maya untiye: Mono isaꞌama maya iye: Wasanama nanintarasa kampa aꞌyaꞌma esegiyenawapa maekiye. Koti nkawamupisa mono pi abima esegiyenaba maekiye iye, untiye. 


text:
maya omintiye: Kaeba Koti Ntagara mintanapa, paꞌyo puma tumo. Piya, mono isaꞌama maya iye: Koti aeba enisore kinaꞌwa uwaitakini kabigatakibewe, iye. Piya, kaegukena pikibipa, iyatasa kababute tumigina, yabankamaba kagisaba kampa airisakiye iye, untiye. 


text:
Piya yogana Isu maya omintiye: Pigoya, mono isaꞌama to ka maya iye: Waꞌega Kotigapa amiyo puma agakenaenaba a-po iye, untiye. 


text:
<pb/>Piya yogana, kewama to ababuma eꞌero nkamuti ima mesutamagina, aꞌyaꞌma mampabisa kumape igaenabe ayakimagina, 


text:
maya omintiye: Nae nagisabi ampa parokaema nageba asagayuyegapa, aꞌyaꞌwaema waintintanaba kamiwaekuwe, untiye. 


text:
Piya yogana Isu mayama omintiye: Satani, kaeba natate wagaso. Mono isaꞌama maya iye: Waꞌega Kotigapa, ae age asagayuma, ae abiwa kayokayaꞌena potao iyema, omintiye. 


text:
<pb/>Piya omogana kewama atate waogini, enisore kina igeba irosaꞌma aogima kabitantawe. Isu Karariya mari wama mono yuga agobintiye 


text:
<pb/>Pigoya, Yoni arakuꞌma igaꞌna namapi atauguna mintogana, Isuba pi awaga kamana abitegina, pimpa atate Karariya mari wantiye. 


text:
Wamagina Nasareti kumapa agaite Kapaniyamu kumati umintantiye. Pi kana kumapa kotu awamori, Seburonige Napitaraige isigaꞌnu mpara umintantiye. 


text:
Seburonige Napitaraige isige mari, kotu awamori, Yontani waninkama maroteri waintipa,<pb/>To marisa kinaꞌmi ampinta mpa, Karariyawa,<pb/> 


text:
Pita minta kinaꞌmiba tununtanabi miyeꞌnagiba tabe eꞌwasaena agawe, iye.<pb/>Piya, purikena puma miye kinaꞌmiti eꞌwasa aboraye, piya untiye. 


text:
<pb/>Pigoya, pi ntagaba Isuba agobima mono untana, maya uwaimintiye. Koti kabiratakenaenaba agarosaya, aguntaenaripa kaite tigu aꞌwae piyo, piya uwaimintiye. Tarawa tarawaki kina igegaꞌe yogini aegarantawe 


text:
<pb/>Pigoya, Isu aeba Karariya kotu awamori wama nasi nasi puntana, tara yagarara isigaomepa, kapa Saimoni to agiwapa Pitabe, aꞌnantowampa Enturube, isigeba inoyanta aebusume ntagararaginisi, kotupinti kuko aibarekima wanipinti motausuguna, uma isigantiye. 


text:
Piya uma isigate maya uwaisimintiye: Naegaraiso. Inoyanta aeyamesa puma wasana iba pikenaena tisiyakikuwe, uwaisimintiye. 


text:
<pb/>Aubusuguna, Isu to nasi nasi puma to tara yagarara isigaomepa, Sepeti ntagara Yemisige aꞌnantowampa Yonige, isibawaisimpa Sepetige wanipisa karebi mima, kuko aogi puma mintuguna, ampa isigantiye. Pigoya, Isuba isigegaꞌe yoginisi, 


text:
<pb/>Pigoya, Isuba Karariya mari ainkima nasi nasi puma, ini namankaipinti ima mono kamana umagina, Koti kabiratakena kamanapa uwaimagina, yoni kinape iꞌama kampa aogi punta kinape kaba itantana puwaentiye. 


text:
Piya pogana, awaga kamanaꞌama Siriya mari abae purite wagana pogini abite, yoni kinape, iki nakiyena ibome kinape, ke kina intabaipinti minta kinape, aonanta puma wareꞌnaowa pume kinape, kebo kinape, aeti aꞌyaꞌma ibabute wauguna aogima kaba itawaentiye. 


text:
Piya pogini, Karariya marisabe, Tekaporisi kumatisabe, Yerusaremi kumatisabe, Yutiya marisabe, Yontani maroteri materisa tabe uwoma kina aki puma akaꞌi wantawe.<pb/>


text:
<pb/>Intaraꞌenabi miye kina, igeba aintiba mantarasaena intawama asoyaena pekini, iꞌmuntanabi mikibewe. 


text:
<pb/>Igaꞌena ibemi kina, igeba naninta wanika ibemisa puma Koti nkarupuyena ibemi kina, igeba aintiba igaꞌe pakini iꞌmuntanabi mikibewe. 


text:
<pb/>To kinaꞌmika intara pe kina, igepa aintiba Koti antara puwaitama iyoꞌmaeyakini, iꞌmuntanabi mikibewe. 


text:
<pb/>Pigoya, naeka wasanami kamparaga kamana uritama, karana puritama, agunta kamana uma kumpari uritagiripa, aintiba tiꞌmuntanabi mikibewe. 


text:
Piya, tigeba aintiba aogi ikantanaripa mantariba taberakaꞌyane. Pika tiꞌmu puma tinta asoya puma miyiyo. Paipa wasanami poropete mintanta kinapa pabiyama karana puwaitantawe, piya untiye. Wasanaba kayoge kaneke waiyemisa puma miyeno 


text:
<pb/>Tigeba wasana ikapi mimagiri, kayo kanta puma mintawe. Pigoya, kayo iꞌnisama kasigabekapa, aya pekana to kake asabama iga pikiye. Pipa kampaye. Piyaena pikenaba kampa waintiye. Uwa asunu kaegasagini, wasanami pitaꞌi nasi nasi puma aeyese pewe. 


text:
<pb/>Pigoya, tigeba wasana ikapi kane kanta puma mintawe. Piya, kuma ka amuta abora waintakanaba, asekapa eꞌwasaenawapa aꞌyaꞌma wasanamiba agakibewe. 


text:
Pigoya, kaꞌwaina kane igiꞌmagina kampa kankabe maema airari kaetantana, marunkata igiꞌma atakana, nama nkantabaipinti eꞌwasaba aꞌyaꞌma kina puwaitakiye. 


text:
Tigeba etimpaba pabiyama wasana eꞌwasa puwaitano. Igeba aogima mikenaenari agaigina aogi pekini, mantari tibarimpa nkage asagaꞌyuyewo, piya untiye. Paisa mono kaikenaba kampa aborauwe, Isu untiye 


text:
<pb/>We, paisa ago kamanape poropete kinaꞌmi kamanape kaikena aborantiyeba, naekaba a-siyo. Naeba kaikenaba kampa aboramagi, naeba to wasima abae pikenaba aborauwe. 


text:
Naeba taga urimekiri abiyo: Mage mantage waiyemisa puma, Koti nkago kamanapa uwa waikiye. Ka awaꞌenaba kampa kakawakibikana, uwa waikiye. 


text:
Pigoya, wasana kaꞌwaina Koti unti kamana ago uwaenanto ka kasimagina to kinakaba: Piyama kasiyema uwaimikibiꞌnaba, ae ageba uwaenanto Koti kabiratakibi ntagaba waikiye. Piya, kaꞌwaina aeba aꞌyaꞌma wasimagina to kinakaba: Piyama poma uwaimikibiꞌnaba, aeba pabiyama Koti kabiratakibi ntagaba tabe yagara ima mikiye. 


text:
Pika urimekiri abiyo: Arupuyenarimpa kampagina mono tisa kinaꞌmige Parasi kinaꞌmige arupuyenawaimpapa igaikibipa, aintiba tigeba Koti kabiratakenaenabipa kampa uma pasikibewe, piya untiye. Igobi pikena kamanane 


text:
<pb/>Pigoya, tayabamagi kamana maya uwaimintiye: Kaeba wasanaba a-nkaeguma kaiyo. Kaꞌwaina wasana aeguyekiripa, kamana abikena kinaꞌmiti ababute wama metaiyo, paisa kamanapa piyamagiri abewe. 


text:
Piya, naeba to urimekiri abiyo: Ka yagaramaba aoꞌyagaraga agobi potakanaba, pika kamana abikena kinaꞌmiti ababute wama kamana otakiye. Pipa kanarane. To waina aeba aoꞌyagaraga kamparaga kamana uma: Kani po omekiniba, ababute kanisore kinaꞌmi akiyenabi metakibewe. Piya, to kaꞌwaina aeba aoꞌyagaraga: Aibo yagaragawe omikibiꞌnaba, aꞌabibintisa yakupi wao, omikiye. Pipa kanarane, piye untiye. 


text:
<pb/>Pigoya, kaeba kaꞌmuntana tabe mono namapinti maete ikena puntanapa: Naoꞌyagaramage kamanatesi waintiye, piyama napintanapa, 


text:
pabigo kaꞌmuntanaba arata agora atate tumima, wama kaoꞌyagaramage kamanatisipa uma aogi pugaite, aꞌwae puma ima kaꞌmuntanaba Kotiti aratarapa mesutagana aogi peno. 


text:
<pb/>Pigoya, tigetisa kaꞌwaina kamana ugatakanapa, kamana abikena kinaꞌmiti kampa uma irosanta keꞌi wantirisi, pi ntagaramage kamanatisipa uma aogi piso. Piya kampa pikibempepa, ugatakibi ntagaramaba karuꞌena abikena kinaꞌmiti wama agoga yekana, abikena yagarama irebu kinaꞌwa uwaitakini, igaꞌna namapi katakibewe. 


text:
Naeba taga ugamukuwa, abo. Kaeba pi nkigaꞌna namapi mintanapa, uwaba kampa irosa wakibene. Aintiba iretaba amima aꞌya kaite, wakibene, piya untiye. To wae kuntana paibikena kamanane 


text:
Pigoya naeba urimukuwa, abiyo. Ka yagarama to wae kaꞌwaina agama agabakibipa, ae aumawama Koti nkaobi ago ata puma kumiyenaba potaye. 


text:
Pigoya, ka kaowama aguntaena pikena pekanapa, piꞌma maebugaso. Tarayaga kao waintakanapa kaeba aꞌabibinti tumisanaga, aogima kabiyo. 


text:
Kayatakantisa aguntaena pikena pekanapa, arisaꞌma maebugaso. Aogi kiyenayaga waima kaeba aꞌabibinti tumisanaga, aogima kabiyo, piya untiye. Waya kaikena kamanane 


text:
<pb/>Pigoya, paipa to kamanapa mayama uwaimintiye: Kaꞌwaina wayaꞌwa kaikena puntanaba, kaikena awaꞌena amimagina otano, untiye. 


text:
Pigoya, naeba urimukuwa, abiyo. Kaꞌwaina wayaꞌwampaba kupiyonaba kampa puntakana uwa kaikibipa, aeba ata potakana, karuꞌena kumiyenaba pikiye. Piya, to ka yagarama kainta wae maekibipa, aebe kumiyenaba pikiye, piya untiye. Koti nkaobi uma esegi pukena kamanane 


text:
<pb/>Pigoya, tayabamagi to ka maya uwaimintine: Kaeba Koti nkaobi atamaba kumpari kamanapa uma esegiba a-po. Piya, ae aobi uma esegi pumaba wasiyegana, auꞌwa aborano, untine. Pi paisa kamanapa piyamagiri abewe. 


text:
Naeba pika urimukuwa, abiyo. Koti nkaobi uma esegi pentanaba ataiyo. Piya, mantara uma esegiba pipa a-piyo. Mantaba pipa Koti nkaemu yabaewe. 


text:
Piya, mara uma esegiba pentanaba pipa a-piyo. Maba Koti nkagisa aema miyemi mpawe. Piya, Yerusaremi kumata uma esegiba a-piyo. Yerusaremiba tabe Waꞌega Yagarama kumane. 


text:
Piya, tiꞌno nkabiyata uma esegiba a-piyo. Tigeba antugu tiꞌnu nkabiyema ka omigina, tunu pikibera, to ka omigina waeꞌwae pikiyo. Pipa kampaye. 


text:
Pigoya, pika kamanatipa tagaka owe uma, pabiyama aegaraiyo. Aꞌa uma, pabiyama aegaraiyo. To nara uma esegi pukibepa, pi kamanapa ke kinapisa aboraye, piya untiye. Antotaꞌenaba kampa pikena kamanane 


text:
<pb/>Pigoya, paipa kamana maya untine: Kaꞌwaina kaoga airikakanapa, antota airikao, iye. Piya, kawa aibarara pekanapa, antota aepa pabiyama aibarara po, untine. Piya kamana abintawa, 


text:
pika to kapa naeba urimukuwa, abiyo. Tiyeguma karana titakena pigiripa, antotapa a-nkataenaba puwaitaiyo. Pika kaꞌwaina katamara kaeguyekanapa, to ka aukaꞌi aꞌwae puma amo. 


text:
Piyamaba, ka kiye yagara agaro kiꞌi nababute waoma ugamekanapa, kaeba eꞌero kiꞌi ababute wama aoꞌmaeyo. 


text:
Piyamaba, to kaꞌwaina kaꞌenaga esugatakanapa, amo. Piya, aꞌyo ukatakena yekanapa, owe otao, piya untiye. Kama kina agu kaoꞌena pikena kamanane 


text:
<pb/>Paisa kamana ka mayama waintiye: Kaeba kaokina agu kaoꞌena potantana, kama kinakaba kagobi potao, untiye. Pi kamanapa abintawe. 


text:
Pika naeba urimukuwa, abiyo: Kama kinatipa agu kaoꞌena puwaitantiri, karana purita kina igeka napima nunamu yiyo. 


text:
Piya puntiripa, mantarisa tibarimpa ntagaraena puma mikibewe. Piya, Koti aeba yegina, pankamaba agunta kinape aogi kinape kaga eꞌwasa puwaitaye. Pabiyama yegina, kaba arupu kinape antage kinape kaga kanara tiyeye. 


text:
Tigeba agu kaoꞌena purita kina, igeꞌamana agu kaoꞌena puwaitaiginaba, aintiba aya iretaripa Kotiba timikiye. Pipa kampaye. We, takisi maenta ku kinaꞌmiba piyaba puwaitawe. 


text:
Piya, to marisa kinaꞌmiba iyokina aogi puwaitawe. Tigeba pabiyama tiyokinapa aogi puwaitantiripa, ayama igaikibewe. Pipa kampaye. 


text:
Tigeba aogima kabiyiyo. Aogiyena puntiripa, tipa wasanami nkiyobipa a-mpaete iyiyo. Piya pukibepa, mantarisa tibarimpatisa ka ikantanaba kampa maekibewe. 


text:
Tigeba wasana kaoꞌena puma awagaena puwaitantiripa: Kaꞌisa kinaꞌmi tagama iꞌmu purataiyemaba, taberasaba a-kegaꞌe yiyo. Piya, kumpari mono kina igeba ini namapipe uwa keꞌibe: Tage maete ima iꞌmu puratayema, wasana kaoꞌena puwaitawe. Naeba tagaka urimuwe. Piya kinaꞌmiba wasana iꞌmu puwaita nkikantanawaipa ago maerekana, aintiba toba kampaye. Ige pesa puma a-piyo. 


text:
Pigoya, kusi kina kaoꞌena puwaitaganaba, ka kaentisa kinaꞌma pukibintanaba to kaentisa kinaꞌmiba a-nkabiyo. 


text:
Piya peganaba, kaoꞌenagampaba kakama waigatagina, kabagampa aꞌyaꞌmaena kakama waintintana agamagina, antotapa kamikiye, piya untiye. Nunamu ukena kamanane 


text:
<pb/>Pigoya, tigeba nunamu ukena puntiripa, kumpari kinaꞌmi yesa pumaba a-siyo. Pi kina igeba ini namapipe keꞌibe nunamu yepa, pipa: Wasanami tagama iꞌmu purataiyema, piyaba pewe. We, naeba tagaka urimuwe: Piya kinaꞌmiba auꞌwapa ago maentaka, toba kampa maekibewe. 


text:
Piya, kaeba nunamu ukena puntanapa, namakapinti ima kabe kitama kabagampa kakama miyemiꞌna aeti nunamu yo. Piya pegana, kabagampa kakama agamagina, antotapa kamikiye. 


text:
<pb/>Pigoya, tigeba nunamuba uwa tiwamutasa urite wagana pumaba a-siyo. Pipa to marisa kinaꞌmintanawe. Pi kina igeba uwoma kamana aisurite wagana pekana: Koti abiramikiyema, yewe. We, pipa kampaye. 


text:
Kae kabiratakenaenagapa aborawaeyano.<pb/>Mantari kae kawamu aegaꞌma wasikenaena waintemisa puma, pabiyama mabi taeti aborano.<pb/> 


text:
<pb/>Piya, tigeba wasanami nkaiboꞌenawaipa kasiginaba, mantarisa tibarimpaba pabiyama tigeꞌenaba maerigaikiye. 


text:
Piya, tigeba wasanami nkaiboꞌenawaipa kampa igasiginaba, tibarimpaba aiboꞌenaripa pabiyama kaga kampa maerigaikiye, piya untiye. Naninta aꞌa-o uma mikena kamanane 


text:
<pb/>Pigoya, tigeba monoka naninta aꞌa-o uma mintiripa, tiyowa muruse puma a-mpiyiyo. Piya, kumpari mono kinaꞌmi ige piya pegana, wasanamiba ige naninta aꞌa-o uma miyentanawai igabebe piyema, iyowawamaba ataena pegini miyewe. Pigoya, ige pesa a-piyo. Naeba tagaka urimuwe: Igeba ikantanawaipa ago maentane. 


text:
Piya pegini, wasanamiba naninta aꞌa-o uma miyempentanama nkagogapa kampa agabebe pegana, kabagampa kakama miyemi, ae abintowa abeno. Piya pegana, kabagampa kakama agamagina antotapa kamikiye, piya untiye. Aogiyena maema aki pikena kamanane 


text:
<pb/>Pigoya, tigeba mampabi aꞌyaꞌmaena aogiyenaba a-mpaema aki piyo. Kampaye. Mampabipa umuwama narigagina kasipama ataena pegina, ku kinaꞌmi agasabaꞌma kuntana pewe. 


text:
Piya, tigeꞌena aogiyenaripa mantari aki piyo. Pitaꞌiba umuwamaba kampa narigakanaba kasipama ataenaba kampa pekini, ku kinaꞌmiba agasabaꞌma kuntanaba kampa pikibewe. 


text:
Piya, aogiyenaripa waintemi, pi kumakaba asi nasi napiyewe, piya untiye. Auꞌama nkeꞌwasaenama kamanane 


text:
Kaoga tikaeyakanaba, kauꞌamaba pabiyama tunusu wakiye. We, kaguꞌama kaneꞌwa tuꞌma wakanapa, tabera tununtanaba aboragamekana kaorikaꞌena puma mikibene, piya untiye. Kaꞌwainaba tarara kayokayaꞌena kanara kampa pikiye 


text:
<pb/>Pigoya, ka yagarama tabe yagararamisi kayokayaꞌenaba kampa kanara pikiye. Aeba kaꞌwainapa kayone potantana to kaꞌwainapa agama aekita potakiye. Piya pumagina, aeba kaꞌwainati uma atokaentana to kaꞌwainapa akabitakiye. We, tigeba pabiyama Koti ntugabe mone kutankama ntugabe ka awameta kanara kampa maekibewe, piya untiye. Arirasaenaga taberapa a-ntapi napi piyo 


text:
<pb/>Pigoya, naeba urimekiri abiyo: Tigeba mikenaenarikaba: Nana nanintabe wanipe maema nakune. Tauꞌamakaba: Nana tautasaena maema purukunema, uwoma tigiba a-ntapiyiyo. Piya, naninta wanane. Mikenaenarimpa auꞌwantagaꞌenawe. Titasaena wanane. Tiꞌama auꞌwantagaꞌenawe. 


text:
Piya, tigeba inatisa kabara agaiyo. Igeba aintanaba kampa puma nanintaba kampa kubuꞌma namankaipi kampa aki pewe. Kampaye. Mantarisa tibarimpa nanintaba uwa aborama imiye. We, tigeba kabarapa kampaye. Ae aobipa tigeba wasanarawe. 


text:
Pigoya, tigeba napiyenari waintakiripa mampara to kake amato puma to kaꞌisa yaga mirite wakibewa, a. Pipa kampaye. 


text:
<pb/>Piya pikenaena kampa waintegiripa, nana piyema kaigaba uma uwoma tigiba napiyewe, a. We, yaobisa ya aosa pamika agoba abiyo. Aeba aotasaenawampa ntugaba kampa piye. 


text:
Pika urimukuwa, abiyo: Paipa tabe yagara Soromoni aeba konariyenawantaga yagaramaba aogiyenaba purintomepa ya aosawamapa kampa againtiye. Kampaye. 


text:
Piya, yaobintisa aꞌno ibanto pabiyama aogima mparamagina, aiba pabigo paribekini yakupi maema kaekibepa, pipa Koti yegina aꞌnopa aogiyena maraye. We, tigeba kampa agama napiyegana timatitiꞌenaba uwaenantowe. Piya, Kotiba titasaenarikaba kabiritaye. 


text:
Pigoya, tigeba uwoma tigi a-ntapimagiri: Nana nanintabe wanipe maema nakune. Nana maema amirikuneba, taberapa a-siyo. 


text:
We, to marisa kinaꞌmiba aꞌyaꞌmaena yontanaga napi napi pewe. Piya, mantarisa tibarimpa pi aꞌyaꞌwaemaenarikaba abintegiri, uwoma tigi a-ntapi piyo. 


text:
Pigoya, tigeba Koti kabiratakena monoꞌama nkauꞌwape arupuyenawape aborasanaga tigupa paitama ataigina waiyeno. Piya pigina, aeba mampara aꞌyaꞌmaenaripa kaga aborarimikiye. 


text:
Tigeba aisaenagaba uwoma tigiba a-ntapiyiyo. Aisa yagaba nana kuntuyenabaya aborakibi, pipa kampa abintawe. Aꞌyaꞌma yagaba kuntaenaba toma toma aboraurite wayema, pabinkanto uwa napiyegana waiyeno, Isu piya untiye.<pb/>


text:
Tigeba to wasanama aupi pima kamana a-nkuwaitaiyo. Kampa uwaitakibepa, tigeba pabiyama antota kamanapa kampa uritakiye. 


text:
Piya, tigeba wasana antota kamana uwaitakibe, pabi nkawameta Kotiba tigeba uritakiye. Piya, wasana pabi aborawaimikibe nkawameta Kotiba aꞌwae puma timikiye. 


text:
We, kaeka kaobi ya atu waintemipa, kaeba ayama kaoꞌyagaragaba mayaba omegana aogi pikiye: Naoꞌyagara, kaeba abintaga, kaobi iꞌni waintika maegagasanoma, aogi pikiye. 


text:
We, kumpari kina, kaeka kaobi ya atu waintemi, pipa maru maegaite aogima agantana, kaoꞌyagarama nkaobisa iꞌni maegasagana aogi pikiye. 


text:
Pigoya, tigeba monotasaenaba kara kanta kinapa a-nkimiyo. Piya, aogi mono kutatipa yaga kanta kinapa a-nkimiyo. Igeba pintanaba uwa igisarasa aewarigaitegini pabigo aꞌwae puma tige tiba nasanaga, piyaba a-piyo, piya untiye. Wasanama esegi puma nunamu ukena kamanane 


text:
<pb/>Pigoya, tigeba Koti abigaiginaba timikiye. Aguyosagaiginaba auꞌwapa maema tigeti aborakiye. Kabera aiwakarusiginaba Kotiba aititakiye. 


text:
Piya, Kotiti esota kinaꞌmiba maeyawe. Aguyosaga kinaꞌmiba agawe. Kabera aiwakaruse kinaꞌmitiba Kotiba aiꞌitaye. 


text:
We, tigeba antage kinaꞌmitaba yagara aragaripa aogiyena imewe. Piya, mantarisa tibarimpa aeba asugasima esota kina tigepa aogiyenaba tabera timikiye. 


text:
Pigoya, tigeba wasanami purataiyema tibikibintanaba, pabi nkawameta igepa puwaitaiyo. Piya puwaitamagiri, tigeba Moseseke poropete kinaꞌmike kamanaꞌama nkagoba aborakibewe, piya untiye. Kabewama kamanane 


text:
<pb/>Pigoya, tigeba uwaena kabintori mantari ima uma pasiyo. Ataena pikena kumaꞌama kabewapa pipa tabewe. Piya keꞌwapa pabiyama tabe waiyegini, pitaꞌiba uwoma kinaꞌmiba pasewe. 


text:
Piya, miyaba kumaꞌama kabewapa uwaenanto waiyegina, keꞌwapa wakenaba esegi puntiye. Pitaꞌiba uwaena kinaꞌantomi pasewe, piya untiye. Kumpari poropete kinaka aogima kabiyiyo 


text:
<pb/>Tigeba kumpari poropete kinaꞌmika aogima kabiyiyo. Igeba iꞌamaba sipisipi kanta purite tigeti paebuma kanakibewe. We, intabaipintiba igeba kabu kara kanta puma tige tiba nakena kanakibewe. Pika aogima kabima miyiyo. 


text:
Pigoya, mono auꞌwaipa agamagiri agowaipa aogima agakibewe. Piya, wasanami waini aꞌwapa akenanaenabintisa kampa asikewe. Piki yawamapa asigiꞌma nakenaba agaenabintisa kampa asikewe. Kampaye. 


text:
Piya, aogi yawama ata yamanka aekenaenaba kampa waintegina, ata yawama aogi yamanka aekenaenaba pabiyama kampa waintiye. 


text:
<pb/>Pigoya: Waꞌegane, Waꞌegane, sumagini nagise kina igeba aꞌyaꞌmaginiba Koti kabiratakena mantariba kampa ikibewe. Kampaye. Mantarisa nabanempa nkawamu wasiye kina igemana ikibewe. 


text:
Piya, pi kanabipa uwoma kinaꞌmi maya unamikibewe: We, Waꞌegare, Waꞌegare, taeba kae kawamutapa wasanaba monopa uwaiminta, ke kinapa kae kawamutapa agaruba igainta, kae kawamutapa tabena aboranema puntompene. Kampa tagantano, ukibewe. 


text:
Piya unamigipa, naeba maya uwaimukuwe: Naeba ayantaga tigabebe puntone, a. Aguntaena pe kina tigeba aeꞌwama wawaegasiyo, piya uwaimukuwema, untiye. Esegima aema mikena kamanane 


text:
<pb/>Pigoya, wasana kaꞌwaina ma kamanaꞌne abima wasikibipa, aeba napi napi yagara ae awametane. Pi ntagara aeba namankapa u takaitasa nama kintiye. 


text:
Kimaraogana waintogana, tabe ka aema wani paꞌma iguguya pumagina akasabakena pugagate ataogana waintantiye. Piya, esegi yarasa kimaraomeka tonkiya puma waintantiye. 


text:
Pigoya, wasana kaꞌwaina ma kamanaꞌne abima kampa wasikibi, aeba aibo yagara ae awametane. Piya, aibo yagara kaꞌwaina aeba namanka amunta yarasa kintiye. 


text:
Kimaraogana, tabe ka aema wani paꞌma iguguya pumagina kana namapa akasakasu paꞌwantiye, piya untiye. 


text:
Piya, aeba mono tisa kinaꞌmi yesa kamana nane. Aeba kiye kinaꞌmi yesa puma uwaimintiyema, untawe.<pb/>


text:
Piya puguna, ka karu yagara aeti kanama ampa parokaema maya uma omintiye: Kae kabemika kaba nayakena puntanapa aogi punatao, untiye. 


text:
Piya yogana, Isu aya parosuma auta uꞌma maya untiye: Piyaenaga nabiye. Pabigo kata wakana aogima miyo, untiye. Piya yogana, pabi ntaga kana karuyenawapa ata wantiye. 


text:
Ata waogana Isu maya omintiye: Uwa kinapa a-nkuwaimima, kaeba marupa wama kaupa mono kiya yagara uma ayakegana agano. Piya, kaeba wama Mosese uramintintanaba Kotiti amegini, wasanamiba kagate: Aoso yagara miyema, napikibewe, piya omintiye. Isu irebu yagarama kayokaya yagara kaba atantiye 


text:
<pb/>Pigoya, Isuba piya potategina Kapeniyamu kumati aꞌwae puma wantiye. Aꞌwae puma waogana, Aroma kinaꞌmi irebu kiye yagara kaꞌwaina aeti irosaꞌma maya omintiye: 


text:
Waꞌega yagara, kayokaya yagarane yonintana abegina agisa ayapa ago puꞌwaewamagina tabera aukegina mintiye, omintiye. 


text:
<pb/>Piyama omogana, irebu kiye yagara aeba maya untiye: Waꞌega, naeba tumima minta kina mintogana, nana pegina namantepintiba ubasikibene. Kaeba pitaꞌi uma mima kamana yegana kayokaya yagaranepa kabareno. 


text:
Piya, naeba ima minta kinaꞌmi nkiwamu wasimagi, to kaꞌisa tumima minta irebu kinaꞌnepa kabiyuwe. Piya, igetisa kaꞌwainapa: Wao, omekanaba wakiye. To kapa: Kanao, omekanaba kanakiye. Kayokaya yagarane: Pi ntuga po, yekanaba pikiye. Piya, kiya kinaꞌmi yosa kamana yeganaba ata wano, untiye. 


text:
Piya yogana, Isu pi kamana abima napi napi puntana, aegaꞌma kanaume kina maya uwaimintiye: Taga urimekiri abiyo: Isureyo kina, tigetiba ma ntagarama nkamatitiꞌena piya awametapa kampa agauwe. 


text:
Pika amato puma yekiri abiyo: Pankao irosamitisabe tupasemitisabe wasanaba uwoma namuꞌisa kina irosaꞌma, Abaraꞌamu, Aisaki, Yekobu, igege mantarisa kumati aki puma naninta kaga nama iꞌmu pikibewe. 


text:
Piya pigiri: Taeba Yuta kina, mono ago kina mintune, ye kinaꞌmitaba, tigeba tununtanabi tumima tiwara upaba puma kubeꞌena puma mikibewe, untiye. 


text:
<pb/>Isu piya ute, irebu kinaꞌmi kiye yagara maya omintiye: Kaeba wao. Kamatitiꞌenagampa auꞌwapa aboragamikiyema, omintiye. Pigoya, kana kayokaya yagarawapa pabi ntaga kabaꞌma aogi puntiye. Isu Pita aentawa yoninka kaba atantiye 


text:
Agate ayata urogana yoninkapa pabigo ata wantiye. Ata waogana, kana waeꞌmaba asima naninta maema Isu amogana nantiye. Isu uwoma kina kaba itantiye 


text:
<pb/>Aibogini, asenamaita ke kina intabaipinti minta kinapa uwoma ibabute kanagana puntawe. Piya puguna, Isuba ke kinaꞌwaipa kamanaꞌwatasa igarubantana, aꞌyaꞌma kinaꞌmi nkinuntanawaipa kaba itantiye. 


text:
Piya pogana, poropete Aisaya kamana mayama kaemaranti, piꞌna esegi puntiye: Aeba anuntanarepa taparintana yonintanarepa aesagabintiye, piyama kaentiye. Isu aegarakena kamana untiye 


text:
<pb/>Pigoya, uwoma kinaꞌmiba aeti kanama ampa ainkiyuguna igate abagi kinaꞌwa: Kotu maroteri wakunema, uwaimintiye. 


text:
Uwaimogini wakena puguna, mono tisa yagara kaꞌwaina agora wama maya omintiye: Tisa, kaeba pitaꞌi mataꞌi wakena yegapa naeba kaegarakuwe, untiye. 


text:
Piya yogana Isu maya aꞌwae pomintiye: Kabu kara igeba ageꞌwaintaga waintiye. Piya, inatisa kabara igeba inaꞌwaintaga waintiye. We, Wasanama Ntagara naeba nawaikena maruntepa kampa waintiye, omintiye. 


text:
Piya omogini, abagi kina igetisa to kaꞌwaina mayama omintiye: Waꞌega abintaga, marupa wama nabanempapa puꞌwaka uma kaitate kaegarano, untiye. 


text:
Piya yogana Isuba maya omintiye: Monota puꞌwasu puma miye kinaꞌmiba igeba purikibe kinapa kanara kaiwaitakibewe. Kaeꞌenagaka ampa naegaraoma, omintiye. Pontawama Isu nkawamu wasintiye 


text:
Wauguna, pabigo pontaba tabera puma kotupa aigaꞌyoꞌya puma ataena puritegina wanipisa kare antabaipinti tumintiye. Aibogana, Isu aeba awaitamintantiye. 


text:
Piya yuguna maya uwaimintiye: Nanaga tiyekuruba pewe. Timatitiꞌenaripa uwaenantowa, a, untiye. Piya uwaimimagina, aeba asima pontabe wanipe tabe kamana uwaisimoginisi uwasuwa puntase. 


text:
Aibogini, pi kinaꞌmiba agate uwoma nkigi napima maya untawe: Aeba nana yagaragana, pontawamake waninkamakeba awamupa wasiyese, untawe. Isu tara kinaꞌmisi ke kina igarubantiye 


text:
<pb/>Pigoya, Isuba kotupa taꞌema maroti Katara kinaꞌmi mpari wama uma irosantiye. Uma irosaoginisi tara yagarara ke kinaꞌwaisintaga kanama ampa abatantase. Isigeba wasana irubintisa kanamaginisi agasiya pusuguni iyekuru puma pitaꞌiba wasanaba kampa nasi nasi puntawe. 


text:
Isigeba Isu agateginisi kegaꞌe uma maya untase: Kaeba Koti Ntagaragawa, nana purasitakena kanane. Kanapa kampa agarosantegina kaeba ata purasitakenaga iyenoma, untase. 


text:
Mintuguni, kana ke kina igeba Isuka maya uma esotantawe: Tagarubakena puntanapa, urataga pi ntagami nkintabaipinti tumpa paseno, untawe. 


text:
Piya yuguna Isu aeba: Karuꞌena aeꞌwaiyo, uwaimintiye. Piyama uwaimogini, kana yagara taramisi isintabaipintisa irosaꞌmagini, yaga intabaipinti uma pasintawe. Pasuguni, kana yagami karuꞌena kotu waintometa ausari tumima wanipinti naisuwaewantawe. 


text:
<pb/>Piya puguni, igate kana yaga kiye kina igeba iyegaka kumati ima, pi aꞌyaꞌma kamanape keꞌwaisintaga yagara taramisi kamanape kaga wasana aꞌyaꞌma uwaimiwaentawe. 


text:
Uwaimuguni, wabe wayape aꞌyaꞌmagini kumatisa tumimagini Isuti tumpa irosantawe. Aeti tumpa irosaꞌmagini: Marepa atate to mari waomagini, esegima omintawe.<pb/>


text:
Irosaogini, agisa aya puꞌwanta yagara ka wasara wasirite kanatawe. Piya puguna, Isuba imatitiꞌenawaimpa nkagoba igate agisa aya puꞌwanta yagara maya omintiye: Yagarane, kaekuruba a-po. Naeba aguntaenagapa maegagasuwema, omintiye. 


text:
Piyama omogana, mono tisa kina kaꞌisamiba intabaipinti mayama napintawe: Aeꞌwa nkau maete ima Kotika akayasotayema, napintawe. 


text:
Piyama napiyuguna, Isuba napiyenawai igate maya uwaimintiye: Tigebipa nanaga agunta kamanapa napiyewe. 


text:
Piya, aguntaenawa mpaegasuwe, yopa, auꞌwapa kampa agawe. Asima wao ukubopa, kaba atama kasa au aborakenaenagaba tiyobi kunta piye. 


text:
Pigoya, Wasanama Ntagara naepa mabi aguntaena asuꞌa pikena esegiyenaba naminti, piꞌna nkagoba aogima agabebema agaiyo, piya ute, agisa aya puꞌwanta yagaragaba maya omintiye: Asima wasagapa aesagabite waꞌegati waoma, omintiye. 


text:
Piya pogini, aꞌyaꞌma kinaꞌmiba agate iyekuru pumagini, Koti pi nkesegiyena wasana imomeka iꞌmu puntawe. Isu Matiyuka kegaꞌe untiye 


text:
<pb/>Pigoya, Isu aeba pitasa wama takisi maeyome ntagara ka agewapa Matiyu, aeba yogaeba pome ntamankapi mintogana uma abatama omima maya untiye: Kaeba kanama ampa naegaraoma, omogana, pabigo asima aegarantiye. 


text:
Pigoya, Isu namankapinti naninta nanema agegaꞌe yogana iyogini, takisi maeyume kinape to kaꞌisa aguntaena pume kinape uwoma irosauguni, Isube abagi kinape kaga nanintaba nantawe. 


text:
Piya puguni igate, Parasi kina igeba abagi kinaꞌwa maya uwaimintawe: Tisaripa takisi maeya kina aguntaena pe kinaꞌmikeba nana pikena kaga mima nanintaba nayema, ibigantawe. 


text:
Pi kamana Isuba abite maya uwaimintiye: Tusa yagara aeba aogi kinaꞌmitiba kampa yogaba piye. Yoni kinaꞌmiti mana piye. 


text:
Pigoya, tigeba wama paisa kamana mayama waintemi, pi nkagoba abibebe piyo: Naeba kaema agunta abasakenaenagaba kampa nabiye. Agu kaoꞌenaga nabiye, iye. Piya, naeba: Aogi kinatawe, ye kinapa aogi puwaitakenaba kampa tumintone. Naeba agunta kina igu aꞌwae pikibeka tumone, piya uwaimintiye. Isu aogantaꞌenawampa paisaenaba agarubaye 


text:
<pb/>Pigoya, pi ntaga Yoni nkabagi kina igeba Isuti ampa irosaꞌma maya uma abigantawe: Taebe Parasi kinape kaꞌisa yagaba monotaka nanintaba aꞌa-o uma uwa miyuna, pi kae kabagi kinaꞌmiba nana piyema nanintaba aꞌyuguba nawe, untawe. 


text:
Piya yuguna aeba maya uwaimintiye: Wasanami ibaꞌena pigina iba waeꞌma nkawaeba uwa mintakiniba, ayama aokinaꞌmiba intaraꞌena puma nanintaba aꞌa-o uma mikibewe, a. Pipa kampaye. Ainti ibaꞌwaeꞌma nkawae ampa arakurite ababute to mari wagasiginiba, aokinaꞌmiba intara puma kampa naninta nanta uwa mima aeka napikibewe. 


text:
Piya, ae ntagarama paisa kai atugekanaba aoso kairasaba pugunikiye, a. Pipa kampaye. Aoso kaiwama paisa kai tabera paibekana atuꞌma atisasanaga piyaba a-po. 


text:
Piya, ke kasa wainiba paisa meme aribipa ariꞌatakiye, a. Kampaye. Kasa wainiwama paisa meme ariba atuꞌma wainibe meme aribe ataena pusanaga piyaba a-po. Piya, kasa waini to kasa meme aribi ariꞌataiginaba, isigeba kaga aogima waikibese, piya untiye. Isu Yairasi nkaraga purintapisa kaba atantiye 


text:
<pb/>Isu aeba pi kamana uwaimima mintogini, monota paitama miyome ntagara kaꞌwaina aeti kanama agora ampa parokaema maya untiye: Aragane ibanto puriya, kaeba kanama auta ampa aukaya pegana aoganoma, omintiye. 


text:
Wauguna, waya ka iyegari tumiyaba mima miyogana kaboba nagisarisa tara tumpaema aꞌya punti, aeba Isu kai atunkata aukaya puntiye. 


text:
Piya ute, aukaya pogana Isuba aꞌwae puma kana waeꞌmati ao agama maya untiye: Araganepa, kantawamaba paru peno. Kaeba kamatiti punatampeka aogi kabiyema, omintiye. Omogana, pabigo kana waepa kabaꞌma atawantiye. 


text:
<pb/>Pigoya, Isuba wama kiya yagarama ntamapi ima ini kubegabe kamanaꞌwaipa abite maya uwaimintiye: 


text:
Tigeba irosaꞌma tumiwaegasiyo. Ma nkaraga aeba kampa purintiya, aeba uwa awaita mintiye, piya uwaimogini, kamanaꞌwa abugunaba uwa anagi kamana kanta piyema napintawe. 


text:
Aibuguna uwaitaogini, abeꞌi irosaꞌma tumiwaegasuguna, kana wasana wasa waintometi uma paiꞌma kana aragama nkayata urogana, aogama asintiye. 


text:
Piya pogana, pi kamanaꞌama pi mpariba pabigo abae purite wagana puwaentiye. Isu isiyorika yagararage aibo yagarage aogi puwaitantiye 


text:
<pb/>Pigoya, Isuba pi mpaba atate waogini, isiyorika yagara taramisi aegaꞌma wantinisi kegaꞌe uma maya untase: Kaeba Tebiti ntagaragawa, tasigeka kantara po, untase. 


text:
Piya yusuguna abite wama kumata uma irosaoginisi agora wausuguna isibigama maya untiye: Tisiyo aogi puritakena esegiyenaba wainatantiya, pipa abibebe pesoma, isibigantiye. Piyama isibigaoginisi isigeba maya untase: Pipa taga abibebe puse, untase. 


text:
Piya yusuguna isiyora aukaya puntana maya untiye: Tisimatitiꞌenarisimpa auꞌwapa aborarisimikiye, untiye. 


text:
Piya yogana, pabigo isiyo apinaꞌma agantase. Aibusuguna, Isuba esegi kamana uma maya uwaisimintiye: Abiso. Tisigeba ma kamanapa wasana a-nkuwaimisigini abiyo, uwaimintiye. 


text:
Piyama uwaisimoginisi, pigo isigeba wamaginisi mare-u me-u pusuguna pi mpariba kana kamanaꞌama abae purite wagana puntiye. 


text:
<pb/>Pigoya, isigeba wausuguni, igeba karuꞌena ka yagara Isuti ababute kanantawe. Aeba ke kina kaꞌwaina aigaraogana aiboꞌena puma mintantiye. 


text:
Piya pome ntagara ke kina agaruba agasogana aeba kamana untiye. Piya pogini, uwoma kina mintume kinaꞌmiba iꞌmu pumagini maya untawe: Maretapa paipa piyaenaba kapa kampa aboragi agama miyompene, untawe. 


text:
Piya yuguni, Parasi kina igeba Isuka maya untawe: Ke kinaꞌmi asu igasima minti ntagarama aoꞌmaeyagina, ke kinapa agaruba igasaye, untawe. Isu aeba aꞌyaꞌma kinaka antara kamana untiye 


text:
<pb/>Pigoya, Isu aeba pabiyamagina aꞌyaꞌma mari nasi nasi pumagina, tabe kumatibe uwaena kumantontoribe Koti kabiratakena kamana mono namapinti uwaimintana, yonintana iki nakiyena ibome kinapa kabaꞌma paru puwaita waentiye. 


text:
Pigoya, uwoma kina igantana igeka antara puntiye. Igeba sipisipi kiye kampa kabiyegana ataenabi mpiyesa puma miyuguna, 


text:
pika antara puma abagi kina maya uwaimintiye: Yogaba tabe waintegina, piya naninta aꞌna pukena kinapa tarantowe. 


text:
Pika tigeba yoga agowamaka esotaigina naninta aꞌna pukena kinapa aboraigiri yogawatapa waiyo, piya uwaimintiye.<pb/>


text:
Isu aeba abagi kina nagisarisa tara tumpaema kinaꞌwa igegaꞌe yogini ampa irosauguna, ke kina igaruba igaikenabe yonintana iki nakiyena ibome kina kaba itakibeka esegiyena imintiye. 


text:
Pigoya, aposoro nagisarisa tara tumpaema kinaꞌmi nkigeba mayamawe: Marusa yagara Saimoni aoso agiwapa Pitawa, ae aꞌnanto Enturuwa, Sepeti ntagara Yemisiwa, ae aꞌnanto Yoniwa, 


text:
Piripiwa, Patoromayowa, Tomasiwa, takisi maeyome ntagara Matiyuwa, Aopayesi ntagara Yemisiwa, Tariyesiwa, 


text:
namuꞌisa kiya kina igarubakaikena abugai ntagara Saimoniwa, ainti Isu minagaꞌena punti ntagara Yutasi Isikeriyotiwa sumagini, abagi puntawe. Isu abagi kinaꞌwa yoga kamana uwaimintiye 


text:
<pb/>Pigoya, Isu abagi kina nagisarisa tara tumpaema kinaꞌwa ige uwaitama igarubantana maya untiye: Tigeba to marisa kinaꞌmitiba a-nkwaiyo. Sameriya kinaꞌmi kumatiba a-nkubasiyo. 


text:
Piya, tigeba yoni kina kaba itaiyo. Puꞌwanta kinapa asiwaitaiyo. Karu kinapa aogi kaba itaiyo. Ke kinapa igaruba igasiyo. Piya, maeyantanaba ikantanarasa wanane. Uwa maeyasa puma tigeba ikantanaba a-mpaentiri uwa iyoꞌmaema aogi puwaitaiyo. 


text:
Kopa a-nkarakae piyo. Piya, tara kaibe tigisa anape pusuꞌma keꞌi nasikena wantape a-mpaete waiyo. Uwa tika nasiyo. Piya, yoga kinapa yogawaitasa nanintawaipa imegini maeyasa puma timigiri maeyiyo. 


text:
<pb/>Pigoya, kuma pitaꞌi mataꞌi uma irosantiripa wasana ago igaiyo. Kaꞌwaina kayone puritama kaoꞌena puritakiripa, pabi ae namapi ima pabipi mima waimarate waiyo. 


text:
Piya, kana namapisa kina aogima arupu puma miyiginaba, tigu paruyenamaba igeti wano. Piya, kampa aogima miyiginaba, pi paruyenaba tigetiti aꞌwae puma kanano. 


text:
Piya, ka yagarama namankapinti kampa tibabute wama kamanati kamana abekiripa, wakibe ntagaba tigisarisa iꞌni aiwaka potate waiyo. 


text:
Naeba taga urimukuwa, abiyo: Aintisa kanabipa Sotomu Komora kina tumimaena puwaitantana, maya kumatasa kinapa tabe kuntuyena aborawaimikiye. Aintiba toma toma kuntuyena aborakiye 


text:
<pb/>Abiyo. Sipisipi kabukarawama ige abakapintiba kampa uwaitakenaena naeba pi tigepa uritauwa, pika tigeba miyarinkama pemisa puma pasema aogimagiri napima nasiyo. Piya pupuntama pemisa puma aogima napima kamparagaena a-piyo. 


text:
Tigeba wasanamika aogima kiya puma nasiyo. Igeba kamana uritakena namankaipinti tibabute wamagini, mono namankaipinti eru kasutasa tiyegukibewe. 


text:
Pipa nanagawane. Tigeba nabagi kina mintaka uma tabe kiye kinatibe waꞌega kina igetibe tibaisusu purite wama kamana uritakibewe. Piya, tigeba ige iyobipe to marisa kinaꞌmi nkiyobipe esegima mono uma araiyo. 


text:
Piya, igeba kamana uritakibepa: Aya kamana ukunemaba abima, tara taraba a-piyo. Pi ntagaba kamana ukena kamanapa Aota Awamusaꞌama napi napiyenaripi ataritakiye. 


text:
Piya puritakiri, kamana yiginaba tige kamana kantaba kampa pikiye. Tibarimpatisa Aota Awamusaꞌama tigupi mikibi, ae kamanaꞌena pikiye. 


text:
<pb/>Pigoya, pi ntagaba aganto kaꞌwainaba aꞌnantopa minaga pekini aegukibewe. Aba kaꞌwainaba yagarawapa pabiyama minaga pekini aegukibewe. Piya, yagara aragawaimpiba inogi ibagipa kamana uwaitama minaga pigini iyegukibewe. 


text:
Pigoya, nae nawaga kamanataka wasanamiba tigeka abima kama puritakibewe. Pigoya, kaꞌwainaba kampa natakibikana esegima mimagina kanaꞌwa aꞌya pekanaba, aintiba Koti ababikiye. 


text:
Pigoya, ka kumata uma irosaꞌma mintigini tiyeguma tigarubaigiripa, to kumati paiꞌma tiyegaka waiyo. Piya, naeba ubebema urimukuwa, abiyo: Aꞌyaꞌma Isureyo kumati yoga wairite wanti, pipa igiga puma mintigi, Wasanama Ntagara naeba tumpa irosakuwe. 


text:
<pb/>Pigoya, abikena namapisa yagara kaꞌwaina tisawampa asu agaikenaenaba pipa kampa waintiye. Piya, kayokaya yagara kaꞌwaina pabiyama tabe yagarawa asu agaikenaenaba pipa kampa waintiye. 


text:
Piya, abikena namapisa yagara aeba tisawampa ae awameta pekanaba kanarasakiye. Kayokaya yagara aeba tabe yagarawampa ae awameta maema aborakanaba pabiyama aogi pikiye. Pigoya, tibatipa Piyesiburu, pipa ke kinaꞌmi tabewaimpawe unamekini, naokina tigepa pabiyamagini tabera kamparaga kamana uritakibewe, piya untiye. Wasanamaba Kotika aekuru peno 


text:
<pb/>Pigoya, tigeba wasanamika a-tiyekuru piyo. Kakama waintintanaba pipa agorapa kampa kakama waikiye. Pipa aintiba aborakiye. Piya, airarikaegaintaꞌena waintipa, pipa agorapa kampa kakawakiye. Pabiyama aintiba apira puma aborakibewe. 


text:
Pigoya, tununtanabinti urimo kamanapa tigeba ara uwaimiyo. Piya, obina kamana abepa tigeba nama nkagari asu mimagiri kegaꞌe uma uwaimiyo. 


text:
Pigoya, aririꞌama aeguntini tigu tiꞌama aegukena aguyosagakibe kina igekaba a-tiyekuruba piyo. Piya, tigutipe ariripe kaga isibanakinisi agagabinti tumikena esegiyenawantaga yagara Koti, aeka tiyekuru piyo. 


text:
<pb/>Pigoya, kisabentonto uwaena monentorasa ika pewe. Piya tibarimpaba kampa owe untakanaba ayamagina mabipa tumikiye. Pipa kampaye. 


text:
Pika tigeba tiyekuruyenabipa a-mpiyiyo. Tigeba kisabepa kampaye. Tigeba wasanarawe. Isu nkage uma aborakena kamanane 


text:
<pb/>Pigoya, kaꞌwaina aeba nae nagene wasanami nkiyobi uma aborakapa, naeba pabiyamagi mantarisa nabanempa ae aobi uma aborakuwe. 


text:
To kaꞌwaina aeba wasanami nkiyobi kakanatakapa, aepa naeba pabiyamagi mantarisa nabanempa ae aobi kakatakuwe. Isuba maꞌena pikena aborantiye 


text:
<pb/>Pigoya, tigeba naekaba: Aeba paruyena maema aborakena tumintiyeba, a-siyo. Naeba paruyena wanane. Maꞌena pikena kasontentaga tumintone. 


text:
Piya, naeba wasana atatara puwaitakena tumintone. Pika abage yagarawampage isigeba atatara pisigina, anoge aragawampage isigeba atatara pisigina, aentawampage anatuge isigeba pabiyama atatara pikibese. 


text:
Piya, kaꞌwaina aeba abake anoke agu kaoꞌena tabera puwaisitantana naepa uwaenanto punatakibi, aeba nae naoꞌyagaraba kampa mikiye. Piya, kaꞌwaina aeba yagara aragawa agu kaoꞌena tabera puwaitantana naepa uwaenanto punatakibi, aeba pabiyama nae naoꞌyagaraba kampa mikiye. 


text:
Eya, kaꞌwaina aeba maripowa, pipa wasanami igobi punatantanaba kampa aesagabinta naegarakibiꞌnaba, aeba pabiyama nae naoꞌyagaraba kampa mikiye. 


text:
Piya, kaꞌwaina aeba mikenaenawaka owe yekanaba, aꞌyugu potakiye. Piya, naeka napima mikenaenawaka aꞌa-o yekanaba, aboramikiye, piya untiye. Isuka kayone pe kina aogi ikantana maekibewe 


text:
<pb/>Pigoya, wasana kaꞌwaina aeba aogi puritaiꞌnaba pipa nae aogi punataye. Piya, nae aogi punataiꞌnaba Koti aogi potaye. We, ae unataoga naeba kanantokanane. 


text:
Pigoya, kaꞌwaina poropete yagaraga: Koti nkaoꞌyagarawe, otama aogi potakibiꞌnaba, aeba poropete kinaꞌmi ige awameta ikantanaba maekiye. Piya, kaꞌwaina Koti aegaꞌma tagantana pe kina to kaꞌwainaka: Koti nkaoꞌyagarawe, otama aogi potakibiꞌnaba aeba tagantana pe kinaꞌmi ige awameta ikantanaba maekiye. 


text:
Ae abagi kinane, uwaitamagina, aogaso wani iruꞌma imikibiꞌna ikantanawapa aintiba kampa kaikiye, Isu piya untiye.<pb/>


text:
Isuba nagisarisa tara tumpaema abagi kinaꞌwa kamana piya uwaimiwaetate atate, to kumati mono uwaimirite wantiye. 


text:
Piya pogana, Yoni wani paiꞌitanti ntagara aeba igaꞌna namapi mintana, Karaisiti yoga pome pi awaga kamana abite abagi kinaꞌwa uwaitaogini igeba wamagini, 


text:
Isu maya uma abigantawe: Kaeba utaratanti ntagara Karaisiti kanakiye, untapa, kaebera to ka yagaraga agawa puma misunema, abigantawe. 


text:
<pb/>Piyama abigauguna, Isuba maya uwaimintiye: Tigeba aꞌwae puma wamagiri, agama abentanama kamana uma Yonipa omiyo. Pipa mayaenawe: 


text:
Iyorika kinaꞌmiba iyo agawema, igisa iya puꞌwanta kina igeba keꞌi nasi nasi pewema, karu kinaꞌmi nkiꞌamaba aogi piyema, purinta kinaꞌmi iyo agawema, kusi kinaꞌmiba aogi kamana abewemagiri uma omintiri, to kapa mayama amato puma omiyo: 


text:
<pb/>Piya uwaimogini, Yoni nkabagi kina igeba aꞌwae puma wauguna, Isu aeba wasana mintume kina Yonika maya uwaimintiye: Tigeba kaꞌme mpariba Yoniti wama, ayaena agakena wantawe. Misa ka ponta wama maete wate kanate pemisa pogiri agakena wantawa, a. Pipa kampaye. 


text:
Wasana kawaina kaiwapa aogi awaꞌena purintogiri agakena wantawa, a. Pipa kampaye. We, wasana aogi kai pure kinaꞌmiba tabe kinaꞌmi ntamapi mintini iwaiba waintini pewe. 


text:
Piya, poropete ka agakena wantawa, a. We, nae naeba urimukuwa, abiyo: Tigeba pi agama miye ntagara aeba poropete kaisa kina ige awametapa kampaye. Aeba to awametane. 


text:
Piya, aeka mono isapisa kamana ka mayama waintiye:<pb/>Abo. Kamanaꞌne maenta yagara agarubakana paitama kaori wama, kekapa aogi pikiyema, Koti untiye, iye. 


text:
Pika naeba ubebema urimukuwa, abiyo: Wayaꞌmapisa aboranta kaꞌwainaba Yoni wani paiꞌitanti ntagara aepa kampa againtikana, pigo Koti kabiratakena yaga aborakiniba nagora tumima miye kinaꞌnempiba Yonipa asugaikibewe. 


text:
<pb/>Pigoya, Yoni wani paiꞌitanti ntagara, ae yoga agobinti ntagaba Koti kabiratakenaenaba agobima agasiya puma aborantiꞌnaba aboraye. Pika esegi pe kinaꞌmi ige Koti kabiratakena kumapa maekena pewe. 


text:
Piya, aꞌyaꞌma poropete kinaꞌmi kamanape Mosese ominti ago kamanape ke nasompentanaga kaeta kanantagana, Yoni aboraogana kamanaꞌwaimpa auꞌwa aborakena kanapa aborantiye. 


text:
<pb/>Pigoya, mampabisa ae kinaꞌmita awame puritasuwe, a. Tigeba yagara araga ige awametane. Igeba kumati mima iyo kina maya uwaimewe: 


text:
Ini yokiripa, nanaga waꞌenaba kampa pewe. Tantara ena pokiripa, nanaga kubeꞌenaba kampa pewe, piya yewe. 


text:
Piya omesa puma Yoniba yogawa agobintanaba monoka kaꞌisa nanintabe waini wanipe kampa nama aꞌa-o uma miyogini agantiniba maya untawe: Aeba aiboꞌena piye, untawe. 


text:
We, Wasanama Ntagara naeba tumima wanipe nanintabe naogiri, nagantiripa maya yewe: Aeba uwoma ntanintabe waini wanipe nayaba yagarawe. Aeba takisi maeya kinape aguntaena pe kinape ige iyoꞌyagarawema, naeka yewe. We, mono agowapa iguꞌama kintarama miye kinaꞌmi, ige aogima aegaragiri agawe, Isu piya untiye. Kaꞌisa marisa kinaꞌmiba atama mintanta kamanane 


text:
<pb/>Pigoya, Karariya kaꞌisa kumati Isuba uwoma ntuga puma esegiyenawampa ago maema aboraogini agantiniba igupa kampa aꞌwae puguna, igeꞌma kamana maya uwaimima untiye: 


text:
We Korasini, nantarane. We Petisaita, nantarane. Mebi, Tigeti kukantana tabera aboranti, pipa Taya Saironi kumata aborantisinta igeba intara puma karuꞌena augaꞌmagini igu aꞌwae puntasine. 


text:
Pika urimukuwa abiyo: Aintisa kanabipa Taya Saironi kina tumimaena puwaitantana, maya kumatasa kinapa tabe kuntuyena aborawaikiye. 


text:
We, Kapaniyamu kina, tigepa mantari tibabute ikibewa, a. Kampaye. Aintiba agagabinti tumikibewe. Piya, kukantana tige kumati aborantemisa puma Sotomu kumata aborantemisinta, ibabe aintibe Sotomuba uwa waiyesine. 


text:
Pika urimekiri abiyo: Aintisa kanabipa Sotomu kumatasa kina tumimaena puwaitantana, maya kumatasa kinapa tabe kuntuyena aborawaikiye, Isu piya untiye. Tigeba naeti kanamagiri migaraiyo, Isu untiye 


text:
<pb/>Pigoya, pi ntagaba Isuba abawampa aꞌmu potamagina maya untiye: We naba, kaeba mantage mage tabe agowe. Abikenaenawaika abegana tabe pe kinapa kaka waigasane. Piya, iguꞌamaka abegana inamu kanta pe kinaꞌmipa iyakima imene, pika naeba naꞌmu pugataopa, 


text:
Pigoya, aꞌyaꞌmaena wainatantipa nabanempa nayapi atawaentine. Pika wasana kaꞌwaina yagarawa naeka agoneka kampa abibebe piye. Nabanempa abiwa abibebe piye. Piya, nabanempa ae agowaka pabiyama wasana kaꞌwaina kampa abibebe piye. Yagarawa nae nabinto abibebe puwe. Piya, yagarawa naeba wasana kaꞌwaina nabanempa nkago uma aboramekanaba aege abibebe pikiye, Isu piya untiye. 


text:
<pb/>Piya ute to maya untiye: Pigoya, kuntaena aesagaꞌma tintaraꞌenabi mpiye kina tigeba aꞌyaꞌma naeti kanawaeyigi migarakenaena timekana paruribeno. 


text:
Piya, naeba nanta nagu paruyenanentaga mintoka, kanamagiri miminte tibota atama agonepa ampa abibebe piyo. Piya pigina tigu timankamaba migarano. 


text:
Pi kuntuyenaba tibota aesagatitaopa pipa aogiyenawe. Piya, pi timontana aesagabikibepa kuntaba kampa tibikiye, Isu piya untiye.<pb/>


text:
Pigoya, pi ntagaba Isuba abagi kinaꞌwapa paita itaogini sabatira witi yugabinti wantawe. Wantini abagi kina igeba igaꞌena ibogini witiba akima nantawe. 


text:
Piya puguni, Parasi kinaꞌmiba igate Isu omima maya untawe: Abo. Kabagi kinaꞌmiba sabatira akumparantaꞌena peganaba ataena piye, untawe. 


text:
Piya omuguna maya uwaimintiye: Tebitibe aokinaꞌmibe igaꞌena ibogini punta, pi kamanapa tigeba kampa aisuma abewa, a. We, tige abintawe. 


text:
Igeba tabe mono namapinti iyogana pareti Koti nkamume pipa amigini maema nantane. Pipa aebe aokinaꞌmibe aꞌyuguba kampa nakibewema, mono kiye kinaꞌmi mana nakenawema, akumparantane. 


text:
Pigoya, aꞌmuntana kaekena mono kina igeba yoga pumentanawaika Moseseba kamana kaenti, pipa aisuma kampa abewa, a. Pipa ago abintawe. Igeba sabatira yoga pumagini sabati ataena peweba asuwaitaiyo. 


text:
Pigoya kamana awaꞌena ka mayama waintipa, pi kapa tigeba abisanawa, kampa abewo. We, naeba kaema agunta abasakenaenagaba kampa nabiye. Kaoꞌena waintaga misanaga nabiye, Koti untiye. Tigeba pi kamana abima yesinta, kaintanawai kampa wainta kinapa ma uwa kamanapa kampa uwaitasine. 


text:
Pigoya, Wasanama Ntagara naeba pi sabatirapa kabima miyuwe, Isu piya untiye. Isu sabatira ka yagara kaba atantiye 


text:
Pigoya, pitaꞌi ka yagara mintantiye. Aeba ayapa tagarakiwanta, mintogini wasanamiba Isu abigama maya untawe: Ma ntagaraba sabatirapa kanara kaba atakibepera kampaye, untawe. Piya, igeba uwaba kampa untawe. Kamanaꞌwa abite kamana otakena napimagini untawe. 


text:
Pigoya, Isu aeba iwamu aibatenama maya untiye: Tigetisa kaꞌwaina yagawa kabinti, sabatira tumekanaba sabatiraka uma kasakana uwa mikiyo. Pipa kampaye. Aeba aoꞌmaekiye. 


text:
Yaga uwaena kinane. Wasana tigeba pi amantaga kinane. Pika sabatirapa wasana kanara aogi puwaitakune untiye. 


text:
Piya ute kana yagarapa: Kayapa parosoma, omintiye. Piyama omogana, ayankasa pogana aibarutama aogi puma to ka aukaꞌisa ayankama waintomesa puntiye. 


text:
Piya pogini, Parasi kina igeba pintana agate wawaemagini Isu nkaegukenaenaga nikintawe. Isu aeba taga Koti kayokaya yagarawane 


text:
<pb/>Pigoya, Isuba pi kamana abite pimpa kumapa mintantipa atate tori wantiye. Waogini uwoma kinaꞌmi aegaꞌma wauguna, yoni kinapa kabaꞌma aogi puwaitantiye. 


text:
Piya pogana, Koti nkawamupisa kamana poropete Aisaya meto kamana kaemaranti, piꞌna auꞌwantagaꞌena mayama puntiye:<pb/> 


text:
Mapa kayokaya yagarane. Nae utamarantone, iye.<pb/>Pigoya aewapa aogi yagaranene. Naeba aeka nabugaye, iye.<pb/> 


text:
Naeba Aota Awamusaꞌne aeta atakana aoꞌmaeyakana kamanaꞌne aꞌyaꞌma namuꞌisa kinapa uma aborawaima maema arupu pikiye, iye.<pb/>Piya, aeba kaba kampa ibiꞌma, taberasa kampa uwaitakiye, iye.<pb/>Piya, tabe kamanaꞌwapa keꞌiba kampa aborakini abikibewe, iye.<pb/> 


text:
Pigoya, uwaena misankanto akaꞌyuwaintipa, aꞌyaꞌma kampa akaꞌyuwaisa pumagina ataenaba kampa puratakiye, iye.<pb/>Piya kaꞌisa yagaba uwaena yakunkanto tamipa, kampa tuꞌma waikana, magi magi kinapa kampa ataba puratakiye, iye.<pb/>Piya puma, esegima yoga pekana Koti kamanaꞌamaba aborama arupu puma aogi purite wagana pikiye, iye.<pb/> 


text:
Piya pekini, to marisa kinaꞌmiba aeka napinapima agawa pikibewe, Koti untiyema, Aisaya Isuka piya kaentiye. Isuba ke kina agaruba agasogini kamana otantawe. 


text:
<pb/>Pigoya pi ntagaba ka yagara kewama aigaramagina aorikaema aiboꞌena puntiye. Aibogini, Isuti ababute wantawe. Piya puguna, Isu kabaꞌma aogi potaogana kamana uma ao agantiye. 


text:
Piya pogini, aꞌyaꞌma uwoma kina mintume kinaꞌmiba agate tabera pami pumagini maya untawe: Taeba napiyompepa Isuba Tebiti ntagara utaratanta Karaisiti kanta piye, untawe. 


text:
Piya yuguni, Parasi kina igeba pi kamana abite maya untawe: Kumparine, ke kinaꞌmi tabewai agewapa Piyesiburu, ae esegiyenawatasa ke kinapa agaruba igasaye, untawe. 


text:
<pb/>Piya yuguni Isuba napi napiyenawai igate maya uwaimintiye: Ka marasa aokinaꞌmige kamaena pumagini kamparagaena pigina kaꞌme mpa aborakiye. Piya, to kumatisa kinaꞌmibe to namapisa kinaꞌmibe pabiyama aokinaꞌmige maꞌena puma ataena pigini nama kumaꞌwaipa akasabaꞌmagina ataena puwakiye. 


text:
Piya, Satani ke kinapa ayama agarubaꞌma kama potama agarubakiye, a. Pipa kampaye. Piya pekana aege maꞌena puma ataraisigina aꞌyaꞌwaemaenawampa kamparagaena pusanaga piyaba kampa pewe. 


text:
Piya, naekaba mayawe yewe: Aeba Piyesiburu aoꞌmaeyagina ke kinapa agaruba igasaye, yepa: Pigoya, kaꞌisa tiyokinaꞌmi igeba ke kinapa agaruba igasawe. Pipa ke iyoꞌmaema esegi puwaitagini pi ntugaba pewe, a. Pi ke kina Piyesiburu ae esegiyenarasaba kampaye. Piya, tiyokinaꞌmiba agaruba agoba agamagini, aintisagaba tigepa utaritakibewe. 


text:
Pigoya, naeba Koti Nkawamusaꞌama naoꞌmaeyagi ke kinapa agaruba igasoka, Koti kabiratakenaenaba tigetiba aboraye. 


text:
<pb/>Pigoya, kewama esegi yagara kanta puma mintakanaba, ayamagina namankapintiba ima kotapa aparikiye, a. Pipa kampaye. Marupa pi esegi yagara arakuꞌma agisa aya kirokaetama pabigo kotankapa aisagakiye. 


text:
<pb/>Pigoya, kaꞌwaina aeba kayone kampa punataiꞌnaba kama punataye. Piya, kaꞌwaina aeba yagarunte kampa ibabuma aki piꞌnaba aeba igarubaye. 


text:
Pika urimukuwa abiyo: Aintiba kotiba aꞌyaꞌma aguntaenabe aꞌyaꞌma kamparaga kamana wasanami yepe kanara mae igaikiye. Pigoya, Aota Awamusaꞌama akayasotakibiꞌna, ae kaintanawapa Kotiba kampa maegaikiye. 


text:
Wasanama Ntagara nae uma kamparaga punatakibiꞌna, aepa aguntaenawapa uma asuꞌa pogaikuwe. Piya to kaꞌwaina aeba Aota Awamusaꞌama uma kamparaga potakibiꞌna, ae kaintanaba mabipe mantaribe kampa uma asuꞌa pogaikuwe, Isu piya untiye. Ata yawamaba kamparaga yamanka aeye 


text:
<pb/>Isu piya untana to maya untiye: Pigoya tigeba ka yawama nkaꞌwakaba: Aogiyenawe, untiri, kana yawaka kaga: Aogiyenawe, yewe. Piya, to ka yawama nkaꞌwakaba: Kamparagawe, untiri, kana yawakaba kaga: Kamparaga yawe, yewe. Piya, yawama nkapa agamagiri, agowaka aogima napikibewe. 


text:
We, kuyawama ntagara, tigeba agunta kina mintawa, aogi kamanapa kapa nanawe ukibewe, a. Pipa kampaye. Tigupi waintintanaba pabiyama tiwamupisa irosaye. 


text:
Pigoya, aogi aguꞌyaga yagaramaba aogiyena aborakiye. Kamparaga aguꞌyaga yagaramaba pabiyama kamparagaena aborakiye. 


text:
Naeba urimukuwa abiyo: Kamparaga kamana toma toma se, pi kamanapa Koti aꞌyaꞌma kina pako pikibi ntaga ibigakini, kamana yigina uritakiye. 


text:
Piya, aintiba kaeka kamanataka kababikibe, pabi kaeka kamanatakabaya katakiye, Isu piya untiye. Kaꞌisa kinaꞌmi: Kukantana peka agakune, untawe 


text:
<pb/>Piya uma uwaimogini, mono tisa kinape Parasi kaisa kinaꞌmibe maya kamana aꞌwae pumagini omintawe: Tisa, kaeba kukantana ka pega agano, untawe. 


text:
Piya yuguna maya uwaimintiye: Monoꞌwai kampa waima antage kinaꞌmitaba, tigeba kukantanagaba yewo. Tigeba kukantanaba aosoꞌenaba kapa kampaye. Yonati aborantisa puma pabiyama aborakiri agakibewe. 


text:
Yona aeba kakaga yaga tabe inoyantawama nkantabaipinti mintantisa pumagi, Wasanama Ntagara naeba pabiyamagi ma antabaipinti kakaga yaga mikuwe. 


text:
Ainti Koti aꞌyaꞌma kina pako pikibi ntagaba Niniba kumatisa kina aborama mamparisa kinaꞌmi kamparaga kamanati uma abora uritakibewe. Pipa uwaba kampaye. Niniba kumatasa kina igepa Yona aeba wasanarakaꞌyankama igeꞌma kamana uwaimogini abima igu aꞌwae puntaka, piya ma minto naeba Yona ae awametapa kampaye. Pipa asugasima mintogiri, pabi ntaga tigeba kampa piyama aꞌwae pigina pi Niniba kina uritakibewe. 


text:
Piya, mare takaerisa tabe wae aeba pabiyamagina aꞌyaꞌma kina pako pikena yagaba ma mpabisa kinaꞌmiti kamparaga kamanati abora uritakiye. Pigoya pipa uwaba kampaye. Pi kana waepa aeba atuti wama Soromoni aetisa mono abintiye. Piya, ma minto naeba Soromoni ae awametapa kampaye, pipa asugasima mintuwe, Isu piya untiye. Ke kina to kake aꞌwae pumagina kanakiye 


text:
<pb/>Piya untana, Isu to maya untiye: Kewamaba wasanaba atate wama kaꞌme mpari umima, maru kumakaba aguyosagakiye. Aguyosakate maya ikiye: 


text:
Namantepa atate kanantoka, pitaꞌi to kake aꞌwae pumagi wakuwe. Piya ute aꞌwae pumagina agakibipa, kana namapa paga pumagini aogi pugaintane. 


text:
Piyaena agate wama ke aokina tonaentisa tara umaema kina to kake kamparagaena pe kina ibabekini kanama pabi ntamapi ampikibewe. Aibigina pi ntagara aeba paipa kampa aogi yagara mintantiꞌnaba aintiba tabera kampa aogimagina ata puwakiye. Mamparasa kamparaga kina tigetiba pabiyaena aborakiye, Isu piya untiye. Isu ano aꞌnanto ige kamanane 


text:
<pb/>Pigoya, Isu aeba wasana mono uwaimima mintogini, ikaꞌi anobe aꞌnatabarabe kamana omikena ampa agawa pumagini mintantawe. 


text:
Piya puguna, kaꞌwaina igate maya omintiye: Kanobe kaꞌnatabarabe kamana ugamikena takaꞌi kagawa pumagini mintawe, piyama omintiye. 


text:
Piya ute abagi kinaꞌwa mintumeti aya nkasa pumagina maya untiye: Igaiyo. Nano naꞌnatabaragi maye, untana: 


text:
Mantarisa nabanempa nkawamu wasima aegara kina pi ige nano naꞌnanto namanaꞌmaba mintawe, Isu untiye.<pb/>


text:
Umintogini, wawaya uwoma kinaꞌmi ampa irosaꞌmagini aki puguna, igate to ka wanipisa karebi intiye. Imagina aeba wanipisa karebi mintogini uwoma kina igeba kepari mintantawe. 


text:
Piya puguna, meto kamana toma toma uwaimintana, kapa maya untiye: Abewo. Ka yagarama aintana pikena wantiye. 


text:
<pb/>Wama uma aibarase pogana aowa kaꞌisaba kepi tumpa waintantiye. Aibogana, kabarankama irosaꞌma ampa nawaegaintiye. 


text:
Pigoya kaꞌisa aoba apa mabi tumpa waimagina anonkapa uwoma aborama aosa pama kaꞌisa 100-wa, to kaꞌisa 60-wa, to kaꞌisa 30-wa, suma aboraogana uwoma ntaninta waintantiye. 


text:
<pb/>Kamana piya umagina uwaimogini, abagi kinaꞌwa igeba agora wamagini abigama maya untawe: Kaeba nanaga meto kamanapa uwaimene, untawe. 


text:
Piya yuguna, aeba maya uwaimintiye: Kakamagina Koti kabiratakena kamana waintemipa, pipa tigemana abikibewema untine. Pigoya, kaꞌisa uwoma kinaꞌmiba kampagini abikibewe, untine. 


text:
Pigoya kaꞌwaina aeba mono amintaꞌena maemagina miyekanaba aintiba Kotiba to kake amekana uwomantana aboramikiye. Piya, to kaꞌwaina mono amintaꞌena kampa aogima maema miyekanaba apaꞌurekana uwa mikiye. 


text:
Igeba iyo maꞌmaginiba kampagini agabebe pewe. Igerasa abintiniba kampa aogima abibebe pewe. Piya, agowapa kampa abeka ma kamana meto kamanatasa uwaimuwe. 


text:
Pigoya, igeka Aisaya meto kamana mayama kaenti, piꞌna esegi piye:<pb/>Igerasa uwa abintiniba igutasaba kampa aogima abibebe pikibewe, iye.<pb/>Piya, iyorasaba agantiniba kampa aogimagini agabebe pikibewe, iye.<pb/> 


text:
Ma mparasa kina igepa iguꞌama esegi puwama ige akumpagini, iyorika pewe, iye.<pb/>Pika iyowamaba kampa aogimagina agabebe pikiye, iye.<pb/>Igewamaba kampa aogima abibebe pikiye, iye.<pb/>Piya, iguꞌamaba kampa aogima napikiye, iye.<pb/>Piya pumagini iguꞌkampa aꞌwae pigipa ayamagi naeba aogima kaba itakuwe. Pipa kampaye, Koti unti kamana Aisaya piyama kaentiye. 


text:
Naeba ubebema urimukuwe: Poropete kina mono kina uwoma kinaꞌmi igeba tige abima agantana pi agakenagaba ibugagate itaogini, uwa kampa agama abintane, Isu piya untiye. Aintana asigikena kamana ago uwaimintiye 


text:
<pb/>Piya untana, Isu to maya untiye: Pigoya, ma aintana asigikena kamana urimo kamana, piꞌna nkagowa uma aborarimekiri abiyo: 


text:
Aꞌyaꞌma kina koti kabiratakena kamana abimagini aogima kampa igupi napikibe kina igeti Satani irosaꞌma aintana asigimarantapa maerite wagasaye. Pi ntagara aeba kepi aowa tumpa waintanti pi nkawametane. 


text:
Pigoya yabankama nkabobori tumpa waintantisa nkawameta piyamagini miye kina igeba mono abimagini pabigo iga ibegini napimagini miyewe. 


text:
Igupipa abupa kampa panta inata araꞌma miyewe. Piya pegana aogi kamanaꞌneka maꞌena pumagini ataena piginaba ae abintemi kamana agaro kaikiye. 


text:
Pigoya, kaꞌisa aowa kabubinti tumpa waintanti, pi nkawameta miye kinaꞌmiba mono abimagini mintagana, mampabisa kuntaenagabe mone kutakabe napi napima miyekana, igaenama iguꞌama maema aꞌyugu puwaigasakini pabigo monoꞌama nkauꞌwapa kampa aboraye. 


text:
Pigoya, apa mabi tumpa waintantisa pi nkawameta mikibe kinaꞌmiba mono abimagini igutasa maemagini miyewe. Piya pegana, kaꞌwainatiba auꞌwapa 100-wa, to wainatiba 60-wa, to kaꞌwainatiba 30-wa, suma aboraye, Isu piya uwaimintiye. Yogabinti yoni tagakena meto kamana untiye 


text:
<pb/>Piya untana, Isuba meto kamana to ka maya uwaimintiye: Ka yagarama yogawati aogi aintana aowa asigitanti, aeta Koti kabiratakenaenaba awame pukuwe. 


text:
Pigoya kana yagara aeba aintanaba asigitate waogana aseka kama yagarawampa kanamagina yoni nkaosa maemagina aibarase pugaite wagaintiye. 


text:
Piya pogini, kayokaya yagara igeba agate yogawama nkabapa omima maya untawe: Tabe yagarare, kaeba yogagatiba aogi aintana asigimarantampepa, aetasabaya yonipa tagayema, abigantawe. 


text:
<pb/>Piyamagini abigauguna maya untiye: Pipa kama kina kaꞌwaina asigimarantegina tarage uma iraye, yogini, igeba abigama maya untawe: Abintaga, wama uma iꞌma maebugasano, untawe. 


text:
Nakenabe yonipe kaga waimaginisi aborakibese. Pigoya, nakena maekena yaga aborakapa, yoga kina uwaimekini igeba marupa yoni kibiꞌma iꞌmagini asaema yakupi kaentini, nakena aintanaba maemagini namantepinti ataigina waikiye, untiyema, Isu piya untiye. Masitetige yisitiwamake meto kamanane 


text:
<pb/>Pigoya, meto kamana ka maya uma uwaimintiye: Koti kabiratakenaenaba masiteti aꞌwanto piyamawe. Wasana kaꞌwaina aowa yogawati metantiye. 


text:
Kana yamankapa to kaꞌisa yamanka piyama wanane. Aeba uwaenantowe. Kana yaba iꞌmaginaba kaꞌisa nakena yawamapa igasimagina tabe yaena piye. Piya pegina, kabarankamaba kanama amarapa ampa mima inapa kiyewe, untiye. 


text:
<pb/>Piya untana, meto kamana to ka maya uwaimintiye: Koti kabiratakenaenaba yisitiba piyamawe. Ka waeꞌma yisiti maemagini paretibinti paigu pekanaba, pi pareti anosama igaena tabera pukiye, Isu piya untiye. Isuba meto kamanaꞌamana untiye 


text:
<pb/>Pigoya, Isu aeba wasana kamana uwaimintintanaba pi meto kamanaꞌamana uwaimintiye. Kamana auꞌwapa kampa aboramagina uwaimintiye. 


text:
Piya pogana, poropete yagara kaꞌwaina kamana abima mayama kaenti, piꞌna esegi puntiye: Nawamupipa meto kamanaꞌamana aboraka ukuwe. Piya, ma aborantemitasa kakanta kamana wairite kanama agowapa ampaema aborakuwema, Isu piya untiye. Yogabinti yoni tagakena meto kamanaꞌama nkagowane 


text:
<pb/>Pigoya, Isuba pi aꞌyaꞌma kina itaogini wauguna namapinti intiye. Ima mintogini abagi kina igeba aeti wamagini omima maya untawe: Witi yugabinti yoni taganti pi kamana ago kaeba yega abeno, untawe. 


text:
Yogaba pipa aꞌyaꞌma marisa kinane. Aogi aintanaba pipa nae monota miye kinane. Yoni nkaosa asigintemi, pi kinapa kewama nkaokinane. 


text:
Pigoya, pi yoni nkaosa asigintemi ntagara, aeba Sataniwe. Piya, witi maekena yagaba pipa ainti tabe kanawe. Naninta maema akibikena kinapa enisore kina igewe. 


text:
Piya, aintiba Wasanama Ntagara naeba enisore kinaꞌne uwaitakini maga maga naokinaꞌne igetisa naegarakenaenawaipa ata puwaitakenaenabe agunta pe kinape kibiꞌma, 


text:
tayaba yakupi itakini tumpikibewe. Pitaꞌi tumpimagini kubeꞌena pumagini iwarasa kaki aema mikibewe. 


text:
Pigoya, pi ntagaba arupu kina igeba mantarisa ibawaimpa ae kumata pa nkeꞌwasaena piyaenama eꞌwasa puwaitakiye. We, ageyaga kinaꞌmaba ma kamanapa abibebe peno, Isu piya untiye. Wasanama mone pogisi abatama maenti meto kamanane 


text:
<pb/>Pigoya, Isu toba maya untiye: Koti kabiratakenaenaba piyamawe: Mone pogisi yogari kakataogana waintantiye. Piya waintogana, kaꞌwaina uma abatamagina to kakantiye. Piyamagina tabera aꞌmu pumagina aꞌyaꞌwaemaenawapa to kina imogini mone amuguna wama yoga uma ika puntiye, Isu meto kamana piya untiye. Tabe ikantana pasesuwama mpeto kamanane 


text:
Aeba aogi pasesu agategina, wama aꞌyaꞌwaemaenawapa maema wasana imima mone maeritegina wama aogi pasesu uma ika puntiye, Isu piya untiye. Kukoꞌama mpeto kamanane 


text:
<pb/>Pigoya, Isu to ka meto kamana maya untiye: Koti kabiratakenaenaba kuko piyamawe. Wasanami kuko wanipinti motagana tumegini inoyantaba toma toma ampa paiꞌma awaitaye. 


text:
Piya pegini, paibegana uwa mari iyegini kana inoyantaba pako pumagini nakenaba tuꞌnapi atantini kampa nakena inoyantaba uwa kasagana waye. 


text:
Pigoya, aintisa kana mampa aꞌya pekanaba pabiyaena aborakiye. Piya pekini pi ntagaba enisore kinaꞌmi maga maga nasi nasi pumagini, aogi kinaꞌmi abakapintisa agunta kinapa kibiꞌmagini, 


text:
tayaba yakupinti ipasanaigini tumikibewe. Pitaꞌi tumpima kubeꞌena pumagini iwarasa kaki aema mikibewe, untiye. 


text:
<pb/>Piya untana, Isuba abagi kinaꞌwa ibigama maya untiye: Tigeba aꞌyaꞌma ago abibebe pewa, a, untiye. Piya yogini, igeba: Ago abune, untawe. 


text:
Piya yuguna aeba maya uwaimintiye: Pigoya, mono tisa kinaꞌmi Koti kabiratakenaenama nkagoba abinta kina, igeba mono abikenaena uwaena waintiye. Piya, wasanama aotasaenawatasa tonarona maema aboramisa puma, igeba mono abikenaenawaipisa tonarona aogi paisaenabe kasasaenabe maema napimagini aboraramewe, Isu piya untiye. Nasareti kumatasa kinaꞌmi Isu ikabitantawe 


text:
Wama mono namapi imagina kamana yogini, wasanamiba abite pami pumagini maya untawe: Aetasabaya ma aogi napiyenabe awameꞌena potakena esegiyenabe maeye. 


text:
Taeba agowapa abintune. Aeba kapenta yagarama ntagarawe. Anowampa ageba Mariyawe. Piya, aꞌnatabarami nkigewaipa Yemisiwa, Yosepewa, Saimoniwa, Yutasiwa sumawe. 


text:
Pigoya amanaꞌnatabaraba taege kaga mintawe. Pigoya aeba aꞌyaꞌwaemaenaba aetasa maemagina aborantiye, untawe. 


text:
Piya umagini aeka abuguna kampa aogi puntiye. Aibogana, Isu maya uwaimintiye: Koti unti kamana yemi poropete yagarama kamana uwoma kinaꞌmi ibugaye. Piya, mawatape agowatape namankapipe ageba kampa waintiye, untiye. 


text:
Piya, igeba aeka kampa aogima ntapiyumeka, Isuba kukantanaba uwomapa pi kumatapa kampa puntiye.<pb/>


text:
aokinaꞌwa Isuka maya uwaimintiye: Pi Yoni mono wani paiꞌitanti ntagara aeba purintapisa aogamagina asima ma nkesegiyena puma miye, piyama napima uwaimintiye. 


text:
<pb/>Pi kamanapa uwa kampa untiye. Pai irebu kinaꞌwa uwaitaogini Yoni agisa aya kirokaema igaꞌna namapi atantane. Pipa mayaenaraka piya potantawe: Eroti aeba aꞌnantowampa Piripi nkwae, agewapa Erotiyasi aparogana, 


text:
Yoniba tutusotama maya untiye: Kaeba kuntana pumagina aogiyena kampa penema, omintiye. Piyama omogana, Erotiyasiba pitaka agobi pogana, Eroti aeba yogini igaꞌna namapi ababotantawe. 


text:
<pb/>Aibogana, Eroti yakari potanta yaga aboraogini, tabe kina igeba kanama aege ampa aki pumagini mintuguna, Erotiyasi nkaragawampa ige iyobi waꞌena pogana, Eroti agamagina aꞌmu potamagina maya omintiye: 


text:
Piya yogana, kana araga aeba anowampa uma agegaogana maya untiye: Kaeba Yoni mono wani paiꞌitanti ntagara, ae aꞌnonkayampu isigiꞌma tuꞌnapi atamagina pabigo namo, untiye. 


text:
<pb/>Piya yogana tabe yagara abima pami puma kunta puntiye. Pigoya, Koti nkaobi uma esegi puntika, wasana ma minta kinaꞌmi abigini kamanaꞌne tumisanagawema: 


text:
anonkayampuba tuꞌnapi atamagini maete kanama kana araga me nkamuguna aeba maemagina anowampa amintiye. 


text:
Piyama Yonipa aeguyuguna purogini, Yoni nkabagi kinaꞌmiba ampa irosaꞌma auꞌwapa maete uma kaintawe. Kaitate Isuti wama pi awaga kamana uma omintawe. Isu 5,000 kina naninta imintiye 


text:
<pb/>Pigoya, Isu aeba Yoni kamanapa abite, pi mpaba atate wanipisa karebi ima kaꞌme mpari abintowa umikena wantiye. Waogini, wasanamiba abite aꞌyaꞌma kumatisa uwoma kinaꞌmi aegaꞌma wamagini, pabitaꞌi uma irosantawe. 


text:
Piya puguna, wanipisa karebintisa tumima aꞌyaꞌma kina igamagina, antara puwaitama yoni kinapa kabaꞌma paru puwaitantiye. 


text:
<pb/>Piya pumagina mintogana, atamisaogini abagi kinaꞌwampi igeba omima maya untawe: Mapa kaꞌme mpari mintokana atamisaya, pika wasana itagini aꞌyaꞌma kumati wamagini naninta maema aboraiyoma, omintawe. 


text:
Piya uwaimogini maya untawe: Taeba ma paretiba nayakaꞌmuna, inoyantaba tarawa suma, pabinkawanto urintune, piya untawe. 


text:
<pb/>Maete kanauguna, wasana uwaitaogini kabu aebaruꞌma maraꞌmintantawe. Piya puguna pi pareti nayakaꞌmuna, inoyanta tarawa sumagina maema, mantari ao maꞌmagina Kotiti aꞌmu potamagina apako pumagina abagi kina imogini, igeba wasana pako pumagini imintawe. 


text:
Imuguni, igeba aꞌyaꞌmagini namagini igaꞌe pantawe. Piya puntini, arita waiyomepa kibiꞌmagini iraguguna nagisarisa tara tumpaema waꞌnu ku awaitantiye. 


text:
Pigoya, kana naninta nanta kinapa 5,000-wa kinane. Piya, waya yagara araga kampa aisuntane. Isu aeba wani nkabobori wantiye 


text:
<pb/>Piya pute, pabigo Isuba abagi kinaꞌwa uwaitaogini, wanipisa karebi ibiwai imagini kotu maroteri aꞌwae pumagini wakena paitama wantawe. Piya puguna, aeba aꞌyaꞌma kinapa itaogini waꞌewaiti wawaeyuguna, 


text:
aeba abintowa amuti imagina nunamu untiye. Piyamagina mintogana ase yogana, ae abinto pabitaꞌi mimagina mintantiye. 


text:
Piya pogana, kana wanipisa kareba wamagina koyu abakapi uma irosantiye. Piya pogana, pontaba waumetisa puritegina kanama wanipa tabera aigaꞌyoꞌya pumagina wanipisa karebi apasanantiye. 


text:
A-e, a-e, yuguna, Isuba karuꞌena kegaꞌe uma maya uwaimintiye: Tintawamaba paru peno. Naene kanauwa, tiyekuruba a-piyo, untiye. 


text:
<pb/>Piya yogana, Pitaba pabigo awamuta uꞌmagina maya untiye: Waꞌega, kae kanantanapa yega, wani nkabobori kaeti wano, untiye. 


text:
Piya yogana, Isu: Kanao, omintiye. Piya omogana, Pitaba wanipisa karebintisa irosaꞌma tumimagina wani nkabobori Isuti wantiye. 


text:
Wantana tabe punta pogana agategina aekuru pumagina wanipinti tumikena puntana, Isu agisumagina: Waꞌega, kaeba naoꞌmaeyo, untiye. 


text:
Piya yogana, pabigo Isuba ayata uꞌma aoꞌmaentana maya untiye: Kaeba kamatitiꞌenaba uwaenantowe. Kaeba nanaga kaguꞌama tara taraba pene, untiye. 


text:
Piya pogini, kana wanipisa karebi mintume aꞌyaꞌma kinaꞌmiba Isu nkagora ampa parokaemagini maya untawe: Kaeba taga Koti Ntagaragawe, untawe. Isu uwoma kina Kenesareti mari kaba itantiye 


text:
wasanamiba Isupa agabebe pumagini yuguni, kana kumaꞌama nkawamori mintanto kina igeba yonintana ibome kinapa ibabute kanauguni Isu maya omintawe: 


text:
Abintaga, kaigampa nkatuta aukaya pekana yonitepa tatawano, untawe. Piya ute, piya pume kinaꞌmiba kabaꞌma aogi puwaentawe.<pb/>


text:
Pigoya, pi ntagaba Yerusaremi kumatisa Parasi kinape mono tisa kinape kaꞌisa Isuti ampa irosaꞌmagini mayama abigama untawe: 


text:
Kabagi kina igeba nanaga tayabamagi meto kamana agoba aemita pewe. Piya puntini igeba naninta nakenaba, iyantanaba kampa punta uwa nawe, untawe. 


text:
Piya ute abigauguna, Isuba maya uwaimintiye: We, tigeba pipa nanaga tigeti mpeto kamana ago wasintiri, Koti aeꞌwa nkawamupisa kamanapa aemita pewe. 


text:
Piya, Kotiba mayama utantiye: Kaeba kano kaba kamana abimagina isiꞌwaisipa asagaꞌyuyo, iye. Piya, kaꞌwaina aeba anoke abakega kamparaga kamana uma ata puwaisitakibipa, aepa aeguma kaiyo, untiye. 


text:
Pigoya, tigeba pipa aya pewe. Yagara araga igeba inogi ibagipa maya kamana uwaimewe: Nautasaenaba mapa tisigepa kampa tisiminta, tabe mono namapinti maete ima Kotiti aꞌmuntana amukuwe, piya umagini, inogi ibagi kampa aogima iyoꞌmaeyagiripa, tigeba abeganaba aogi piyo. 


text:
Naeti monoꞌwaipa kampa yewa, uwaba yewe, iye.<pb/>Piya, nae kamanaꞌnepa kampa unta, wasanami kamana yewema, Koti iyema, kaentiyema, Isu piya untiye. Agu yagara iꞌnintana potakena kamanane 


text:
<pb/>Pigoya, Isu aeba pi kamana uwaimite to kaꞌisa kina igegaꞌe yogini kanauguna maya uwaimintiye: Naeba kamana urimekiripa aogima abima napiyiyo. 


text:
Tintabaipinti tumemintana, piꞌnaba tiguꞌamapa iꞌnintanaba kampa potaye. Tiwamupintisa irosaꞌma iyemintana, piꞌna tiguꞌamapa iꞌnintanaba potaye, untiye. 


text:
<pb/>Piya yogini, abagi kina igeba agora wamagini maya omima untawe: Kaeba kamana uwaimekini Parasi kina abimagini ata pepa abeno, untawe. 


text:
Piya yuguna, pi Parasi kinaka maya uwaimintiye: Aꞌyaꞌma yaba mantarisa nabanempaba kampa kurinti, pipa abuꞌyaga igima maebugaikiye. 


text:
Piya, tigeba igepa uwa itaiyo. Igeba iyorika kinaꞌmi to kaꞌisa iyorika kina ke iyakikena kinane. Piya, ka aorika yagarama to ka aorika yagara ke ayakikibipa kaga agagabi tumikibese, untiye. 


text:
<pb/>Piya yogana Pitaba Isu maya omintiye: Meto kamana yempeꞌna nkagoba aborama yega taeba abeno, untiye. 


text:
Agoba mayamagiripa kampa abewe: Tiwamupi nagana tintabaipinti tumimagina ayasaurite keꞌwati to kake tumiye. 


text:
Piya, tintabaipinti waintana tiwamupisa irosai, piꞌna tiguꞌamapa iꞌnintana pumagina kamparaga potaye. 


text:
Piya, wasana antabaipintisa aguntaena toma toma irosai, pipa mayamawe: Ata napiyenawa, wasana aegukenaenawa, kumiyenawa, kupiyonawa, kuntanawa, kumpari kamana otakenaenawa, akayasukenaenawa sumagina, 


text:
pintanama tiguꞌamapa aegumagina iꞌnintanaba potaye. Piya, tiyantana kampa punta naninta nantanamaba tiguꞌamapa aeguma iꞌnintanaba kampa potaye, Isu piya untiye. Kenani marisa wae kaꞌwaina Isu agisuntiye 


text:
<pb/>Pigoya, Isu aeba Yuta kina ige maba atate to marisa kinaꞌmi mpari Taya Saironi kuma waintusumeti wantiye: 


text:
Wamagina umintogana, Kenani marisa wae, pi mara miyome nkwaeꞌmaba kanama Isuka kegaꞌe uma agisumagina maya untiye: We, Waꞌega, kaeba Tebiti ntagaragawa, naeka kantara punatao. Araganepa kewama tabera aigarama amiyo piye, untiye. 


text:
Piya yogana abintanaba, Isuba kamanapa kapa kampa aꞌwae pomintiye. Piyama kampa aꞌwae pogini, abagi kina igeba omima maya untawe: Kaeba waya otagana wano. Aeba takaꞌi tabe kigaꞌe uta kanaye, untawe. 


text:
<pb/>Piya yuguna aeba maya uwaimintiye: Naeba Isureyo aruyenabisa yaga kabubama miye kanta pe kinaꞌamanamiti unatantine, piya untiye. 


text:
Piya yogana, kana wae aeba agora ampa irosaꞌma parokaema esotamagina: Waꞌega, kaeba uwa naoꞌmaeyo, untiye. 


text:
Piya yogana, Isureyo kinaꞌmige uwa kinaꞌmige mono abikibeka Isu meto kamanapisa maya omintiye: Yagarantomi ntaninta ipaꞌmagi kara imekanaba kampa aogi pikiye, untiye. 


text:
Piya yogana, kamana mayama aꞌwae pumagina omintiye: Waꞌega, pipa kanara yene. Pigoya karantontomi ibawaimpigi naninta yabaera atamagini nagana aritawa tumeginiba pipa uwa nawe, untiye. 


text:
Piya yogana maya omimagina untiye: We waya, kamatitiꞌenaga imagina waintiye. Pi yempesa pugatano, untiye. Piya yogana pabigo aragawapa kabaꞌmagina aogi puntiye. Isuba uwoma kina kaba itantiye 


text:
<pb/>Pigoya, Isu aeba pi mparasa to kake aꞌwae puma kanama Karariya kotuta ampa irosantiye. Irosaꞌma amuti ima mintogini, 


text:
uwoma kina kanagana pumagini aeti ampa irosantawe. Igeba igisa iya puꞌwanta kinape, iyampu aigakayoꞌnaꞌna kinape, iyorika kinape, aibo kinape, to kaꞌisa inuntana ibome kinape uwoma kina aꞌyaꞌma ibabute kanama Isu agora ampa aki puwaitantawe. Aibuguna kabaꞌma aogi puwaitawaentiye. 


text:
Piya pogini, aibo kinaꞌmiba kamana untawe. Igisa iya puꞌwanta kinaꞌmiba ke nasintawe. Iyampu aigakayoꞌnaꞌna kinaꞌmiba aogi puntawe. Iyorika kinaꞌmiba iyo agantawe. Piya puguni, wasanamiba pi agate Isureyo kinaꞌmi Kotiwaipa tabera iꞌmu potantawe. Isu 4,000 kina naninta imintiye 


text:
<pb/>Pigoya, Isuba abagi kina igegaꞌe uma maya uwaimintiye: Naeba aꞌyaꞌma ma kinaꞌmika nantara puwe. Igeba naege kakaga yaga mimagini igaꞌenaga purewe. Piya, naeba uwaitakini igeba naninta kampa nanta wamagini, keꞌi uma iyonanta pumagini wareꞌnasanaga abimagi tara puwe, untiye. 


text:
Piya yogini, abagi kinaꞌwampiba maya omintawe: Mapa kaꞌme mpariwa, tabe nanintaba aetasa aborama ma uwoma kinapa imekana naigina kanarasa waetakiyema, omintawe. 


text:
Piyama omuguna, Isu ibigama maya untiye: Tigeti ntanintaba ayaki waintiye, yogini, igeba maya untawe: Tonaentisa tara umaema paretiwa, uwaena inoyantantonto tarantowa sumagina waintiye, untawe. 


text:
<pb/>Piya puguna, kana paretibe inoyantabe maema Kotiti aꞌmu potamagina, apako pumagina abagi kinaꞌwa imogini pako pumagini pi kinapa imintawe. 


text:
Imuguni, aꞌyaꞌma kina namagini igaꞌe pantawe. Aibuguna, arita waiyomepa kibiꞌmagini tonaentisa tara umaema waꞌnu kupi iraguguna awaitantiye. 


text:
Piya potate, Isuba wasana uwaitaogini wauguna aeba wanipisa karebi imagina wama Magatani mari uma irosantiye.<pb/>


text:
Pigoya Parasibe Sarusi kinape igeba Isuti ampa irosaꞌmagini amiyo pumagini maya untawe: Kaeba yegana mantarisa awameꞌena aboraka agano, untawe. 


text:
Piya yuguna, aeba maya uwaimintiye: Tigeba ase ikena pegiripa maya yewe: Abayarere puwaewaikana aiba pa takiye, yewe. 


text:
Maregiripa maya yewe: Ibinapa tunusuma atami pikana ka aekiye, yewe. Tigeba ibinankama nkagoba abintawe. Pi ma kanaꞌama nkagoba nanaga kampa abewe. 


text:
Antage kina, mono kampa wainta kina, awameꞌena ka agakenaga yewo. Tigeba tonaba kampaye. Yonati awameꞌena aborantisa pumagina aborakiri agakibewe. Piya uwaimitegina itate wantiye. Parasi Sarusi kinaꞌmikaba meto kamana untiye 


text:
<pb/>Pigoya, abagi kina igeba Isuge kotupa taꞌemagini maroti uma irosantini, nanintaba igeguꞌama kampa maenta wantawe. 


text:
Piya, Isu maya uwaimintiye: Pigoya, paretibi yisiti atagana anosamisa puma, Parasi Sarusi kinaꞌmi ata kamanaꞌwai anosasanaga kabiyiyo, untiye. 


text:
Piya kamana yuguna, pabigo kana kamanaꞌama agebi pasogana abite maya uwaimintiye: We, tigeba timatitiꞌenaba uwaenantowe. Tigeba nanaga naninta kampa maete kanakaba abima tara tara tigiba napiyewe. 


text:
Naeba kaꞌena punto, pipa karuꞌena tigeguꞌa pegiri kampa napiyewo. Naeba pareti nayakamutasa 5,000 kinaꞌmi imuwagini namagini igaꞌe pauguni, aritapa kibiꞌma waꞌnu kupa ayaki iraguguna awaitantiye. 


text:
Pareti tonaentisa tara umaema pabintantorasa 4,000 kina imuwagini namagini igaꞌe pantini, aritapa kibiꞌma ayaki waꞌnu ku iraguguna awaitantiye. 


text:
Pigoya, naeba nanintagaba kampa urimuwa, pipa aogimagiri abibebe pusanaga yuwe. Piya, naeba Parasi Sarusi kinaꞌmi ata kamanaꞌwai anosasanaga aogima kabiyiyo, yuwe, untiye. 


text:
Piya kamana uwaimogini, ibaba abibebe pumagini maya untawe: We, paretiwama yisitigaba kampa iye. Parasi Sarusi kinaꞌmi kamanaka aogima kabiyiyoma iye, piya untawe. Pitaba Isuka Karaisitiwema uma aborantiye 


text:
<pb/>Pigoya, Isu aeba wamagina Sisariya kumata, Piripi kabinti kumata uma irosakena puntana, abagi kinaꞌwa ibigama maya untiye: Wasanamiba Wasanama Ntagara naekaba kewe yewema, ibigantiye. 


text:
Piyama ibigaogini, igeba maya omima untawe: Igeba kae kageba toma toma sewe. Kaꞌisamiba Yoni mono wani paiꞌitanti ntagarawe yegini, kaꞌisamiba Iraiyawe yegini, kaꞌisamiba Yeremayawe yegini, to kaꞌisamiba to ka mintanti poropetewe, kaekaba piya yewe, piya untawe. 


text:
Piya yogana Saimoni Pitaba maya untiye: Kaeba utaratanti ntagara Karaisiti, Koti miyaba ae yagaragawe, untiye. 


text:
<pb/>Piya yogana Isu maya omintiye: Saimoni, Yona ntagara, kaeba kaꞌmu po. Ma kamanapa ka yagaramaba kampa ugamiye. Mantarisa nabanempa uma aboragamintiye. 


text:
Pika naeba kamana ka ugamukuwa, abo: Pita kaeba yabakawe. Ma ntabata naokinaꞌnepa itakini atokaemagini mintigina aꞌabiwama nkesegiyenamaba kampa ipasanakiye, untiye. 


text:
Piya untana to maya untiye: Naeba Koti kabiwaitakena kumaꞌama kiwapa kamuwe. Pigoya mabi kabe aiꞌitaganaba, mantariba pabi nkawameta aborakiye. Piya, mabi kabe kiꞌitaganaba, mantariba pabi nkawameta pabiyamagina aborakiye, untiye. 


text:
Piya utegina, abagi kinaꞌwapa kamana esegima uwaimima maya untiye: Naeka Karaisiti yagara mintiyemaba tigeba wasanaba ankuwaimiyo, untiye. Isu puꞌmagina asikibi kamana uwaimintiye 


text:
<pb/>Pigoya pi ntaga Isuba agobima ainti aꞌyaꞌwaemaena aborakibi, pi kamana aboramagina abagi kinaꞌwa uwaimintiye. Aibuntana Yerusaremi kumati iyekini monota kabiyume kinaꞌmibe, tabe mono kiye kinaꞌmibe, mono tisa kinaꞌmibe tabe kuntaenaba aboramimagini, aeguyigina puꞌmagina kakaga yaga mite to aogama asikibi, pi kamanapa aꞌyaꞌma uwaimiwaentiye. 


text:
<pb/>Piya uwaimogana Pitaba Isu abiri agegaꞌe uma kabiꞌmagina maya omintiye: Waꞌega, Kotiba kaoꞌmaeyakana pintanaba kampa aboragameno, untiye. 


text:
Piya yogana Isu akaꞌintaesi potama Pitapa maya omintiye: Satanigawa, kaeba natate wagaso. Kaeba antage ki nayakima Kotikaba kampa napiyene. Kaeba wasanama kamanaꞌamana napiyene, untiye. 


text:
<pb/>Pigoya, pabintaga Isu kamana ka mayama amato puma abagi kinaꞌwapa maya uwaimintiye: Wasana kaꞌwaina nae naegarakena puntanaba auꞌama kamana akabitate wasanami igobi potakibikaba a-nkaekuru puma maripowa aesagaꞌuritegina naegarano. 


text:
Pigoya kaꞌwaina mikenaenawaka owe yekanaba, aꞌyugu potakiye. Piya, to kaꞌwaina aeba naeka mikenaenawaka aꞌa-o yekanaba aboramikiye. 


text:
Pigoya kaꞌwaina aeba mabi aꞌyaꞌwaemaena maemagina aguꞌamankapa aeguma kaiyekanaba, aya pukiye, a. Agupa ayamabaya to kakema ika pekana kanarasakiye, a. Pipa kampaye. 


text:
We, naeba yekiri abiyo: Wasanama Ntagara naeba, nabanempa mantarisa eꞌwasaenama naeti ampa eꞌwasa punataka, enisore kinaꞌwapa ibabeka tumukune. Piya pumagi, aꞌyaꞌma kinaꞌmiba mampabi pentana mana, pabi nkawameta antotaꞌenaba imukuwe. 


text:
Pigoya naeba taga urimukuwa abiyo: Tigetisa ma kaꞌisa minta kinapa kampa purintigi, Wasanama Ntagara naeba tumima waꞌegaenanepa abora maema aborakini nagakibewe, Isu piya untiye.<pb/>


text:
Pigoya, Isu aeba tonaentisa kaꞌumaema yaga aꞌya puwaogana, Pitana, Yemisina, aꞌnanto Yonina, sumagina ibabute wasana kampa minta amuti intawe. 


text:
Pitaꞌi iyora asima mima auꞌamaba to auga puntiye. Piya pogana, aowawamaba pankama nkeꞌwasa pemisa puma eꞌwasa puwantiye. Aibogana kaiwampaba waeꞌwae pumagina tabera eꞌwasa puwantiye. 


text:
Piya puguna, Pitaba Isu maya omintiye: Waꞌega, mataꞌi miyokana aogi piye. Pika abintaga kakaga ke nama kiyeno, kaeꞌena kana, Mosesenta kana, Iraiyanta kana sumagi, kiyeno, untiye. 


text:
<pb/>Piya yogana, pabigo wae ibinankama tumimagina itikaewantiye. Aibogana ibinankama antabaipintisa kamana ka mayama tumintiye: Mepa nabugai ntagaranene. Tabera naꞌmu potauwa, ae kamana abiyo, untiye. 


text:
Piya kamana abite, abagi kina igeba iyowarisa aigarepaꞌmagini tabaraba pumagini tabera iyekuru puntawe. 


text:
Piya puguna, Isuba igora wama aya ikaya puma maya untiye: Tigeba asima, karuba a-pumagiri miyiyo, untiye. 


text:
Pigoya, amutisa tumintini Isu maya uwaimintiye: Ma kasaꞌena aga, pi kamana wasanaba a-nkuwaimima mintigi, Wasanama Ntagara naeba purintapisaba naogamagi asiyekiri uwaimiyoma, uwaimintiye. 


text:
Piyama uwaimogini, pi abagi kinaꞌwa abigama maya untawe: Iraiya marupa irosakana ae akaꞌi utaratanti ntagara Karaisitiba irosakiyeba, mono tisa kinaꞌmiba nanaga yewema, abigantawe. 


text:
Piyama abigauguna maya uwaimintiye: Iraiya aeba taga kanama aꞌyaꞌwaemaena ampa maemagina aogima arupu pikiyeba untane. 


text:
Pika urimekiri abiyo: Iraiya mparu mpaenti ntagaramaba ago irosaꞌma mintogiri, kampa napinta, tigeti ntapiyena aegaꞌma ataena potantane. Piya, Wasanama Ntagara naepa pabiyama ataena punatakibewe, untiye. 


text:
Piya yogini igeba mayama abintawe: Pipa Yoni mono wani paiꞌitanti ntagara aeka iye, untawe. Isu ke kinaꞌma antabaipinti minta yagaranto kaba atantiye 


text:
<pb/>Pigoya, amutisa tumimagini amuri wasana mintumeti tumpa irosauguna ka yagara Isuti kanama agora ampa parokaema maya omintiye: 


text:
Waꞌega, kaeba yagaraneka kantara potao. Aeba aonanta puma wareꞌnaowa pumagina tapa wagite wanipintiba tumite piye. 


text:
Piya pegi abagi kinakampiti ababute kanaogini kabaꞌma aogi potakena pugagate igiga pumagini uwa atawe, piye omintiye. 


text:
<pb/>Piya omogana Isu maya omintiye: We, timatitiꞌena kampa wainta amu kina tigeba, naeba ayaki yaga tigege mimagi kuntaenaripa aesagaꞌmagi tiyoꞌmaema mikuwe, a, untiye. Piya umagina: Kana yagaranto ababute kanaiyo, untiye. 


text:
Piya yogini igeba ababute kanauguna Isu kana ke kina kabiraogana kana yagaranto atate waogana aogi puntiye. 


text:
<pb/>Aibogini, abagi kina igeba abiri abigama maya untawe: Taeba nanaga ke kina agarubakenaba pugagate ataune, untawe. 


text:
Piya yuguna, aeba: Timatitiꞌenaripa uwaenantowe, uwaimintiye. Piya untana to maya untiye: Taga timatitiꞌena uwaena yamankaꞌanto kanta puma wairitantagiripa, maro nkamuꞌamaka: Tigabao, yiginaba tigabakiye. Pigoya, aintiba ka yuga kampa waintigiripa kanara kampa pikibewe. 


text:
(Piya, ke kina pipa to kaꞌenarasaba kampaye, uwa nunamurasage monoka naninta aꞌa-o uma mikenaenarasage igarubakibewe, Isu piya untiye.) Isu purintapisa asikena kamana uwaimogana tara puntiye 


text:
<pb/>Pigoya, ainti Isuba Karariya mari nasi nasi puntana, abagi kina maya uwaimintiye: Wasanama Ntagara naeba eꞌero ntagaba kampa mintakana minagaꞌena puma wasanami nkiyapi natakini, 


text:
naeguyigi puꞌmagi, kakaga yaga miyekana to kake nabage pikiye, untiye. Piya yogini, abagi kinaꞌmiba abite ata inta paritantawe. Mono namataka takisi punti kamanane 


text:
<pb/>Pigoya, Kapaniyamu kumati aꞌwae puma kanauguni tabe mono namankama takisi mone maemagini mintantawe, piya pume kinaꞌmi ige Pita abigamagini maya untawe: Tisarimpaba tabe mono namankama takisi atabera aya piye, untawe. 


text:
Piya yuguna, Pita maya untiye: Owe. Aeba ataikaiwe, untiye. Piya ute Isu mintome ntamapinti imaginaba kana kamanapa kampa omintogana aewa abigama maya untiye: Pita kaeba nana kagi napiyene. Mabi to marisa tabe kinaꞌmiba igeba ketisa tabe takisi moneba maeyawe. Iyoꞌmitisabe uwa to ampa kabinta kinaꞌmitisabaya maeyawema, abigantiye. 


text:
Piyama abigaogana: Pi ampa kabinta kinaꞌmitisawe, untiye. Piya yogana Isuba to maya omintiye: Pipa kanara yena, pigoya pika iyokina igeba uwa miyewe. Pigoya, taeba Koti nkaokinatawe. 


text:
We, igeba taeka abima aꞌyugu atabusanaga kotuti wama igaꞌna atagana tumokana inoyanta maru okabikibi, pi paibuma awamu atarama ka mone maema wama tasigekaba tabe mono namankama takisi menkimo, piya untiye.<pb/>


text:
Pigoya, pabi ntaga abagi kina igeba Isuti wamagini maya uma abigantawe: Koti kabiratakena yaga aborakanaba ke tabeba mikiye untawe. 


text:
maya untiye: Taga urimukuwa abiyo: Tigeba tigupa aꞌwae puma yagara araga ano aba aegaramisa puma mikibepa, Koti kabiratakenaenama nkagupi uma pasikibewe. Piya kampa pikibepa taga kampa uma pasikibewe. 


text:
Piya, kaꞌwaina aeba ma ntagaranto ae awameta tumima mikibiꞌnaba Koti kabiratakenaenama nkaguta kiya mikiye. 


text:
<pb/>Pigoya, kaꞌwaina naeka napimagina ma kana yagaranto aoꞌmaekibiꞌnaba pipa aeba nae naoꞌmaekiye, Isu piya untiye. Ataenama wasanama nkamatitiꞌenaba maema kamparaga potaye 


text:
<pb/>Pigoya, Isu to kamana maya untiye: Piya, maya yagaranto naegarakana, kaꞌwaina ayakekana kamparagaena pukibemipa, kana ayakikibi ntagara arakuꞌma tabe yabantama anaꞌmubi ubuꞌatama tabe wanipinti apasanakasagana naisemisinta: Pipa kanara pewe, yesine. 


text:
Aguntaena pukena amiyoꞌena asi nasiba mara aboragita, ataenabi miyune. Aibegiba, aguntaena aborakibi ntagarama aintiba ataenabi mikiye. 


text:
<pb/>Pigoya, kayankamabera kagisawama kamparagaena pikena pekanapa, arisaꞌma maebugaso. Kagisa kaya tararasa aguntaena pekanaba, ainti tayaba tayaba yakupi maebugatasanaga piya po. Kagisa kaya kampa wainta yagara mintana miyaba kumati uma irosakibempepa, pipa kanarane. 


text:
Pigoya, kao agama kamparagaena pikena pekanapa piꞌma maebugaso. Tara kaoyaga mintana ainti tayaba yakupi maebugatasanaga piya po. Kaorika mintana miyaba kumati uma irosakibempepa, pipa kanarane, Isu piya untiye. Yaga kaka wanti meto kamanane 


text:
<pb/>Pigoya, Isu to kamana maya untiye: Tigeba pasemagiri ma ntakarantonto igekaba abigina uwaena kantaba a-peno. Naeba pika urimukuwa abiyo: Enisore kinaꞌwai igeba mantarisa nabanempa nkaobi asi nasi aborama miyewe. 


text:
<pb/>Piya, kaꞌwaina sipisipiwa 100 igetisa kaꞌanto kabubawakanaba kaikibera, 99 igepa itate kabubinti wama kaka waiꞌnaka uma aguyosakiye. Pika tigeba nanawe yewe. 


text:
Naeba tagaka urimukuwe. Aeba aogima aguyosagakiye. Aguyosaꞌma aboratamaginaba, 99 minta igeka wanane. Kaka wai aeka aꞌmu pikiye. 


text:
Piya, ma ntakarantonto igetisaba pabiyama kaꞌwainaba kamparagaenabi misanaga mantarisa nabanempati kampa aogi piye, Isu piya untiye. Aguntaena pikibe kinaꞌmika iyoꞌmaekena kamanane 


text:
<pb/>Piya untana Isu to maya untiye: Pigoya kaoꞌyagara kaꞌwaina kaeti aguntaena maema aborakanapa kaeba wama tisibiri aguntaenawapa aborama omo. Aeba kamanaka abima paruma kayone pekanapa abegana pabigo aꞌya peno. 


text:
Piya, kamanaka aꞌa-o uma kampa abekanapa, ka yagarawo, tara yagarawo isiba peginisi isige agowapa kaga abima uma arupu potaiyo. 


text:
Piya, kapi kamanati aꞌa-o uma kampa abekiripa mono kiye kinaꞌmi-nkakiyenabi ababotaiyo. Ige kamana aꞌa-o umagina kampa abekiripa: Aeba to kina, agunta kinane, otaiyo. 


text:
<pb/>Pigoya, naeba taga urimukuwa abiyo: Tigeba mabi aꞌyaꞌwaemaena aguntaenawai uwa ataigina waiyekanaba, mantariba pabiyama waikiye. Piya, mabi uma uwa kasiginaba, mantarisa pabiyama uwa kaikiye. 


text:
<pb/>Pigoya abiyo: Tigetisa tara yagara taramisi kaꞌenaga isigu kata atokaemaginisi esotaisiginaba, mantarisa nabanempaba abiwaisimikiye. 


text:
Piya, wasana tarawo, naeka akibigipa, naeba ibakapi mikuwe, Isu piya untiye. Ata kayokaya yagarama mpeto kamanane 


text:
<pb/>Pigoya Isuba kamana piya yogana, Pitaba aeti uma mayama abigantiye. Waꞌega, naoꞌyagarama aguntaena punatakapa, aguntaenawapa asuꞌa pugasakana ayaki pekana kanarasakiye. Piya, asuꞌa pugasakana tonaentisa tara umaeyakana kanarasakiyoma, abigantiye. 


text:
Piyama abigaogana Isu maya omintiye: Tonaentisa tara umaemaba kampaye. Kampa aisuntaenaba uwa asuꞌa pugaso. 


text:
<pb/>Pigoya, pika Koti kabiratakenaenaga, meto kamana yekiri abiyo: Ka marasa tabe yagara kaꞌwaina kayokaya yakarakinunka: Iretane namikibewema, igegaꞌe untiye. 


text:
Aeba tabe irita pipa antota amikenagaba mone aguyosagantiye. Aibogana tabe yagara aeba pi ntagarama nkwaya yagarawape, aewape, yaga kotankape aꞌyaꞌmagini wasanami ikantana maeyigina, kana monewamaba aeꞌenaena puwaewanema, untiye. 


text:
Aiyogana, kayokaya yagara aeba tabe yagarama nkagisabi ampa parokaema maya uma agisuntiye: Tabe yagarane, kaeba uwa nataga naeba ainti iretagapa kamenoma agisuntiye. 


text:
Piyama agisogana tabe yagara aeba antara potama igaꞌna namapipa kampa ababotanta atunkapa uwa atatantiye. 


text:
<pb/>Piya potaogana namapintisa irosaꞌma tumima waomepa kana kayokaya yagara aoꞌyagara ka tumpa abatama, aeti atunkapa 100 tora waintogana, abatama arakuꞌma anaꞌmu kana uꞌma tutusotama maya untiye: Atuntepa pabigo ma kanara namo, untiye. 


text:
Piya yogana, aoꞌyagara aeba agora uma parokaema agisuma maya untiye: Kaeba uwa nataga ainti naeba iretagapa kamukuwe, untiye. 


text:
Piya uma agisogana, kamanaꞌwapa kampa abinta wama yogini aoꞌyagaraba maya uma igaꞌna namapi ababotantawe. Aibuntini maya omintawe: Iretagapa amiwaegaite irosakibene, untawe. 


text:
<pb/>Piya pogini, aege atokaema yoga pume kinaꞌmiba agate igeba intara pumagini wama tabe yagara kana kamana uma omiwaentawe. 


text:
Piya yuguna aeba abite kayokaya yagara aepa to kake kegaꞌe uma maya omintiye: Kaeba kamparaga yagaragawe. Nagiseka naeba nantara pugatama tabe iritanepa atagatauwe. 


text:
Piya uma tabera amoꞌena pumagina irebu kinaꞌmiti atama maya untiye: Tigeba kamparagaena potama karana atamagiri miyigina tabe iritanepa aꞌya wakiri ataiyo, untiye. 


text:
Pigoya, tigeba tinta aseꞌyonabisa aguntaena kampa mae igasiginaba mantarisa nabanempaba pabiyama kuntaena puritakiye, Isu piya untiye.<pb/>


text:
Pigoya Isu aeba toma toma kamana uma aꞌya atate, Karariya maba atate Yontani wani mparoteri uraꞌema wama Yutiya irosantiye. 


text:
Aibuguni, kaꞌisa Parasi kinaꞌmiba aeti irosaꞌma, amiyo potakena maya uma abigantawe: Ago kamanatepinti wasanama waya kaꞌmaenaraka puma waya kaikenaba kanara payawa, uramoma abigantawe. 


text:
<pb/>Piyama abigauguna maya uwaimintiye: Tigeba mono kamana mayama waintipa, pipa kampa aisuma abewa, a. Aꞌyaꞌmaena Koti maru maema aborantanaba, wabe wayape kaga aborawaigitantine. 


text:
Aborawaisitama, maya untine: Pika wamaba anope abape isitate wayaꞌwampati uma atokaema, isigeba ka kina kanta puma miyese, untiye. 


text:
Piya, isigeba taraba kampa punta, kaꞌena puma miyese. Koti atokae isitantika, wasanamaba a-nkatara isitano, Isu piya uwaimintiye. 


text:
<pb/>Piya uwaimogini igeba maya untawe: We, pipa Moseseba waya kaikena puntiripa esa amima otaiyoba, piyaba nanaga untiye, untawe. 


text:
Piya yuguna Isuba maya uwaimintiye: Monoka kampa karuꞌena abima tige akuneka Mosese waya kaikenaenagaba abima owe puritantine. Piya, agobintiꞌnaba piyaba kampa untine. 


text:
Pika naeba urimukuwa abiyo: Kaꞌwaina wayaꞌwampaba kumiyonaba kampa puntakana uwa kaite to wae maekibipa, aeba kumiyenaba pikiye, Isu piya untiye. 


text:
<pb/>Piya yogini, abagi kina igeba maya omima untawe: Wawaya isige agoba piyama waintika, waya kampa maenta uwa mikenaenaba, pipa kanarane, untawe. 


text:
Piya yuguna Isu maya uwaimintiye: Pi ye kamana ukubopa, pipa uwa kinaꞌmi wanane. Pi utawaitanta kinaꞌmi mana ubikibewe, untiye. 


text:
Wasana kaꞌisa kinapa inogi intabaipintisa waya kampa maekena kina aborawe. Piya, kaꞌisa kinapa wasanami i kasamagini waya kampa maekibewema, uwaitawe. Piya, to kaꞌisa kinaꞌmiba mantari kabiratakenaenaga napimagini waya kampa maenta uwa miyewe. Pigoya, ma kamanapa otawaitai kinaꞌmi mana abima aegaraiyo, Isu piya untiye. Isu inamu ntakarantonto akayona puwaitantiye 


text:
<pb/>Pigoya, igeba inamu ntakarantontowai Isuti ibabute kanauguna, ayapa iꞌnota atama nunamu ikiyema omintawe. 


text:
Aibuguni, abagi kina igeba karu kamana uwaitauguna, Isuba maya untiye: Tigeba itaigini yakarantonto igeba naeti kanaiyo. Tigeba a-nkakunkitaiyo. Piya miye kinaꞌmi kaba Koti kabiratakenaenaba utawaitantine, untiye. 


text:
Piya ute ayapa inota atama kayone puwaitategina, kana maba atate tori wantiye. Tabe kutantaga masimabi kaꞌwaina Isu akabitantiye 


text:
<pb/>Pigoya, ka yagarama Isuti ampa irosaꞌma abigama maya untiye: Tisa, naeba aogiyenaba aya pukuboti, eꞌwasaena maemagi aꞌyaꞌma yagaba miyaba mikuwoma, abigantiye. 


text:
Piyama abigaogana, maya omintiye: Pi aogiyenagaba nanaga nabigane. Aogiyenama nkagoba kaꞌanto mintiya, kaeba aꞌyaꞌma yaga miyaba mikuwe untanapa, ae kamana ago abima wasiyo, untiye. 


text:
<pb/>Piya yogana, aeba: Ae kamana agowema, abigantiye. Abigaogana maya untiye: Paisa mono ago kamanaꞌamaba maya iye: Kaeba wasanaba a-nkaeguma kaiyoma, kumiyenaba a-poma, kuntanaba a-poma, kumpari kamanapa to wainapa a-sotaoma, 


text:
kano kaba kamana wasiyo. Piya puntana kaekaka kabemisa puma kaokinakaba pabiyama kabeno, piya untiye. 


text:
Piya yogana kana yagara aeba maya omintiye: Pipa wasirite kanama mintantone. Pika kapa aya pusuwema abigantiye. 


text:
Abigaogana Isu maya omintiye: Kaeba arupu puma aogima mpikenaga untanapa, wama kotagapa to kina imima mone maemagina kusi kina imegana aogima miyepa, mantari aogiyenagapa aboragamekana kaeba kanama ampa naegarao, untiye. 


text:
Piya yogana kana yagara abima kamparaga potate wantiye. Kotapa taberakaꞌya waitantogana, pika piya puntiye. 


text:
<pb/>Piya pute waogana, Isuba abagi kinaꞌwa maya uwaimintiye: Naeba taga urimukuwa abiyo: Tabe kutantaga kinaꞌmi kabiratakena manta kumati ikenagaba pipa igiga puma tabe kuntuyenawe. 


text:
Naeba pabi kamana to kake urimukuwe. Tabe kamoro yagawama naꞌama nkagepinti uma pasikenaenaba pipa esegiyenawe. Piya, tabe kutantaga yagaramaba Koti kabiratakena kumati ikenaba pipa to awameta, tabe kuntaenawe, untiye. 


text:
Piya yogini, abagi kinaꞌmiba pi kamana abite pami pumagini maya untawe: We, kebaya mantariba ikiye, untawe. 


text:
Piya yuguna Isuba igantana maya untiye: Pipa wasanama piya pikenaenaba kampa waintiye. Pipa Koti ka pikenaena waintiye, piya uwaimintiye. 


text:
<pb/>Piya uwaimogana Pitaba pabigo awamuta uꞌmagina maya untiye: Abo, taeba aꞌyaꞌwaemaenarepa takabiwaetate kaepa kaegaraune. Pigoya aintiba piꞌna nkantotapa nanaena aboraramikiye, abigantiye. 


text:
Piyama abigaogana Isu maya uwaimintiye: Naeba taga urimekiri abiyo: Aintiba aꞌyaꞌwaemaena aborama aogi pikena kanabipa, Wasanama Ntagara naeba eꞌwasa naemu yabaeneta miyekini, naegara kina tigeba pabiyama mampabisa tabe kinaꞌmi nkimu yabae nagisarisa tara tumpaema pitaꞌi mima, Isureyo aruyena to nagisarisa tara tumpaema kinaꞌmi ige kamana uma aꞌya itakibewe. 


text:
Pigoya, kaꞌwaina aeba naeka uma aganto, aꞌnanto, amanaꞌma, ano aba, araga yagarawa, kumaꞌwa, kiyanka, atate aeba naegarakibiꞌnaba piꞌna antotapa uwomantana maema mintana aintiba miyabaꞌena maekiye. 


text:
Piya, iba kaꞌisa kiya kinaꞌmiba igeba kayokaya kina miyigini to iba kayokaya pe kinaꞌmiba igeba kiya kina uma mikibewe, Isu untiye.<pb/>


text:
Pigoya, Isu to kamana maya untiye: Koti kabiratakenaenaba waini yugawama nkaba aeta meto kamana ukuwe. Piya, waini yugawama nkaba kaꞌwaina abaya aseka kaꞌisa kayokaya yagara ibabikena wantiye. 


text:
Pigoya kaꞌisa ibabuma ka yagasa ikantanaba wantora piya uma aborawaimogini abuguna kanarasaogini yogawati uwaitaogini wantawe. 


text:
uma igama maya uwaimintiye: Waini yugane waintiya, wama uma pigi, ikantanaba kanara timukuwe, yogini, abite waini yugawati wantawe. 


text:
Pigoya atamai to kake wama kaꞌisa kinapa yoga kampa punta uwa mintuguna uma ibatama maya uwaimintiye: Tigeba nanaga eꞌero ntaga uwanama mintagana atamaisaye, untiye. 


text:
Piya yogini maya omintawe: Ka yagaramaba yoga kamanapa taepa kampa tababuma urataine, untawe. Piya yuguna maya uwaitama untiye: Waini yugane waintiya, wama piyo, uwaimintiye. 


text:
<pb/>Piya, yogawama nkababa piya puma mintogana, aseyogana kiya yagarawa mayama omima untiye: Kaeba yoga kina igegaꞌe uma mone imo. Ainti ibabo kinaꞌmitisa agobima imirite wamagina maru ibabo kinaꞌmitiba uma imima aꞌya po, piya untiye. 


text:
Piya yogana abite ainti atamai ibabunta kina ige igegaꞌe yogini kanauguna kaꞌwainanta kaꞌwainanta wantora imiwaentiye. 


text:
Piya imogini, maru kanaume kinaꞌmi igeba agate: Taepa ikantanaba mesuba puma tamikiyema, napintawe. Aibuguna pabiyama wantora wantora imintiye. 


text:
Ainti kana kina igeba yogaenaba uwa anagiꞌena ampa pewe. Piya taeba pipa pankaerugumpa taise pagapaga yugaena puma mintokana ase iya, pipa nanaga ainti kana kina igeke ka awametapa tamiye, untawe. 


text:
<pb/>Piya yuguna, yogawama nkababa igetisa ka yagara maya omintiye: Naoꞌyagara, naeba ataenaba kampa pugatauwa, kaeba wantoraga ugamogana abima kanarane yempene. 


text:
Pika monegapa maete wao. Naeba ainti kana kinapa kaeke ka awameta timukuwema napiyegana kanarasaine. 


text:
Pintanaba pipa naeꞌenawe, pika naeba agowama nae napimagi, piya mayaena pikena untapa pukuwe. Kaeba nanaga nanta aseyonaneka poganapa abima ataba pene, untiye. 


text:
Pika kayokaya kinaꞌmiba kiya kina miyigini, kiya kinaꞌmiba kayokaya kina mikibewe, Isu piya untiye. Isu purintapisa asikena kamana kakagara untiye 


text:
<pb/>Pigoya Yerusaremi kumati ikena puguna, Isu aeba abagi kina nagisarisa tara tumpaema igeꞌamana ibabogini ibiwai wantawe. Keꞌi wantini maya uwaimintiye: 


text:
Abewo, taeba Yerusaremi kumati iyune. Pitaꞌi nabanempaba Wasanama Ntagara naepa tabe mono kiye kinape mono tisa kinape ige iyapi natakini igeba: Aeguyiyoma, unatamagini, 


text:
namuꞌisa kinaꞌmiti unataigini igeba karana natama eru kasutasa naeguma maripora ita nataigi purukuwe. Puꞌmagi kakaga yaga miyekana nabanempaba to kake asinatakiye, Isu piya untiye. Yemisige Yonigeba tabe mikenaga untase 


text:
<pb/>Pigoya, pi ntaga isinowaisimpa Sebeti ntagara tara isibabute Isu nkagora kaꞌenaga esotakena uma parokaentiye. 


text:
Uma parokaeyogana abigama maya untiye: Kaeba nanaga kabiye, yogana, aeba maya untiye: Kaeba yega, yagarane tara ainti tabe Waꞌega aborakibempe ntagaba kayatakanti kayakeꞌmasima mikibese, untiye. 


text:
Piya yogana Isu maya omintiye: Tigeba aiboꞌenarika piyaba yewe. Nae nantaraꞌenabi tisigeba kanara pasikibeso, untiye. Piya yoginisi isigeba: Owe, pabiya pukuse, untase. 


text:
Piya yusuguna maya uwaisimintiye: Nae nantaraꞌenabi taga pasikibese. Pigoya, nayatakanti nayakeꞌmasi mikena kamana ukenaenaba pipa naetiba kampa waintiye. Nabanempa uwaitanti kina, ige pi yabaerapa mikibewe, Isu piya untiye. 


text:
<pb/>Pigoya, to nayataraꞌmu abagi kinaꞌmiba pi kamana abite kana agantoke aꞌnantokeba ka isibirantawe. 


text:
Piya puguna Isuba igegaꞌe uma maya uwaimintiye: Mampabisa tabe kinaꞌmiba esegima kabiwaitawe. Imagini miye kina igeba uwa kinapa igasimagini tabe kinaꞌwai miwaetawe. Pipa abintawe. 


text:
Pigoya tigeba itigiso atigiso piyo. Pika tigetisa kaꞌwaina imagini kiya mikena puntanaba, aokinaꞌmi kayokayaꞌena pumagina miyeno. 


text:
Piya, Wasanama Ntagara naeba pabiyama tige nae kayokayaꞌena punataiyomaba kampa tumintone. Naeba tige kayokaya pumagi, mikenaenanetasa uwoma kina ika puma aꞌwatitakena tumintone, Isu piya untiye. Isiyorika yagara tara isiyo agawaisitantiye 


text:
<pb/>Pigoya Isube abagi kinaꞌwape igeba Yeriko kuma agaite wauguni, wasana uwoma kinaꞌmi iyegaꞌma wantawe. 


text:
Piya pugunisi, isiyorika yagara tara ke awamori mintusuguni, Isu kanama keꞌi waye, untawe. Yugunisi abite pabigo agasiya kigaꞌe uma maya untase: Waꞌega, kaeba Tebiti ntagara tasigeka kantara po, untase. 


text:
Piyama tabera kegaꞌe yusuguni, aꞌyaꞌma kinaꞌmiba: Paka pisoma, uwaisimumepa, isigeba kampa abintinisi to kake esegima kegaꞌe umaginisi maya untase: Waꞌega, Tebiti ntagara, kaeba tasigeka kantara purasitao, untase. 


text:
Piya yusuguna, Isu aeba abite keta asimagina mintana yoginisi kanausuguna: Nana purasitaomagirisi yesema, isibigantiye. 


text:
Piya yusuguna, isiyora aukaya pogana pabigo isiyo apinaꞌma agantase. Aibuntinisi Isu aegaꞌma wantase.<pb/>


text:
Pigoya, wamagini Yerusaremi kumata uma irosakena puntawe. Piya puntini, Oribesi amuta irosaꞌma uwaena kumaꞌanto ka, agewapa Petipaesi pipa agaikena puntana Isuba abagi kinaꞌwampitisa tara yagarara uwaisimima isigarubaꞌmagina, 


text:
maya untiye: Tisigeba maretaꞌi uwaena kumaꞌanto waintiti wamagirisi, tonki yaga anobe aikeribe igaꞌnara mintakibesa, uma iyobaꞌma isibabute kanaiso. 


text:
Tisigeba piya pisigina kaꞌwaina tisibigakirisiba maya omiso: Waꞌega aeba pikaba aꞌyo mpaekenaga iye, omiso. Piya yisiginaba owe urisitakiye, piyama uwaisitaoginisi wantase. 


text:
Pigoya, pintanaba uwaba kampaye. Poropete ae meto kamanaꞌama esegi penema piya puntane. Aeba maya kamana kaentiye:<pb/> 


text:
Tigeba Saiyoni kumatasa kinapa maya uwaimiyo: Abewo. Waꞌegari aeba aguparuyenawaka uma tonki yaga akabapi mima tigeti waye, iye.<pb/>Pika aikeri yaga akabata mima waye, piyama kaentiye. 


text:
yaga anoke aikerige uma iyobaꞌurite kanausuguni, kaiwaipa atamagini abobori ama agutauguna ima mintantiye. 


text:
Piya pogini, uwoma kinaꞌmi kaiwaipa atamagini keꞌi ama aguta wauguni, kaꞌisa kinaꞌmiba yanta aerisaꞌma agurite wantawe. 


text:
Aibuntini, uwoma kinaꞌmi aoribe akaꞌibe wama iꞌmu potama maya untawe:<pb/>We, Tebiti ntagara taeti kanaye. Waꞌegawama nkawamuta kanaika taꞌmu potano.<pb/>We, inatisa yagaraga taꞌmu potano, uta wantine. 


text:
Pigoya Yerusaremi kumati iyogini, kuma ago kinaꞌmiba pami pumagini maya untawe: Pipa ke kanagini yewe, yuguni, 


text:
maya uwaimintawe: Poropete Isu, aeba Karariya mari Nasareti kumatasa aborantiꞌna pimpaye, piya untawe. Tabe mono namapi ikantana puguna Isu igarubantiye 


text:
<pb/>Pigoya, Isuba pitaꞌi tabe mono namapi iyomepa pitaꞌi ikantana puma mintuguna, igarubantana mono ankami ankami pume kinaꞌmi ntabaebe kabara ataume ntabaebe apasanaꞌma asunukaentana, 


text:
maya uwaimintiye: Mono isaꞌama maya iye: Mono namantepa nunamu ukena namantana peno, iye. We, tigeba piya kuntana pe kinaꞌmi ntamantana piye, uma igarubantiye. 


text:
Piya utegina, pi tabe mono namapinti mintogini iyorika kinape iraena ibome kinape aeti kanauguna kaba itantiye. 


text:
Piya pogini, tabe mono kiye kinaꞌmibe mono tisa kinaꞌmibe igeba pi esegiyena ometana agantini yagara araga tabe mono namupi iꞌmu potamagini: Tebiti ntagara taeti kanagi taꞌmu peno, piya yuguni abintini, igeba kamparaga potamagini, 


text:
Isu maya omintawe: Ma nkaraga yagarami iꞌmu pugatapa abeno, untawe. Piya yuguna Isu maya untiye: Naeba ago abuwe. Piya, mono kamana ka waintipa mayama kampa aisewo: Inamu kina nonotasa kinaꞌmi inta maema aseꞌyo pegana iwamupi Kotiti iꞌmuntana aogima aboraye, pipa kampa aisewoma, ibigantiye. 


text:
Aibumagina, akabiwaitate Yerusaremi kumatisa tumimagina Petani kumati ima ase yogana waintiye. Isu yogana piki ya asawantiye 


text:
Piya pogana ke awamora piki ya ka agategina wama agori aꞌwaka uma aguyosagaomepa aꞌyenkamana waintogana agantiye. Agate kana ya maya omintiye: Kaeba apa toganaba kampa aekibene, yogana, pabigo kana yaba tamiriꞌma asamagina pari puwantiye. 


text:
Piya pogini abagi kina igeba agategini pami puma maya untawe: We, ma ntaba nana pumagina agaropa asaye, untawe. 


text:
<pb/>Piya yuguna Isu maya uwaimintiye: Naeba taga urimekiri abiyo: Tigeba tiguꞌama tara tara kampa punta esegima timatiti pumagiri mikibepa, pipa yara kukantana aboramisa puma pipe to kaꞌisaena pikibewe. Piya, tigeba maro amuꞌamaka: Kaeba tigabaꞌma wanipinti tumo, yesinta, pabi ikibesa pesine. 


text:
Pigoya, aogima timatiti puma mintiri aꞌyaꞌwaemaenaga esotaiginaba Koti aborarimikiye, Isu piya untiye. Kiya kinaꞌmi Isu amiyo puma abigantawe 


text:
<pb/>Pigoya, wama tabe mono namapi ima mono untiye. Umagina mintogini, monotasa tabe kiye kinape Yuta kinaꞌmi monota kabiyume kinape igeba aeti wamagini maya uma abigantawe: Kaeba mataꞌi aꞌyaꞌwaemaena pempepa ke nkawamuta pene. Ke ugatagina pene, untawe. 


text:
Piya yuguna, Isu kamana maya uma aꞌwae pumagina uwaimintiye: Naeba ka kamana tibigakiri unamigi, naeba pabiyama ke nkawamutapaya aꞌyaꞌwaemaenaba poka pipa antotapa urimukuwe: 


text:
Yoni mono wani paiꞌitantintana aetasa aborantiye. Pipa mantarisaenabera wasanamintanawema, ibigantiye. Piyama ibigaogini igeba: Nana kamana omusune, ugate uwa asabaꞌwantawe. Aibuntini maya untawe: Taeba mantarisaenawe yekanaba, nanaga kamanaꞌwapa kampa abintawe, ukiye. 


text:
Piya, wasanamantanawe yekiniba, wasanamiba Yonikaba tabe poropetewe umagini ataena puratakibewe, untawe. 


text:
Piya utegini igeba: Kampa abintune, untawe. Piya yuguna Isu kamana mayama aꞌwae puwaimintiye: Pi yepa kanarana, pipa naeba pabiyama ke awamutapaya aꞌyaꞌwaemaena poka antotapa kampa urimukuwe, Isu piya untiye. Ka yagarama ntagara taramisi meto kamanane 


text:
<pb/>Piya untana to maya untiye: Kamana ka urimekiri abimagiri agaiyo. Ka yagarama ntagara tara mintantase. Aibusuguna aeba amaru yagarawa maya omintiye: Yagarane, ibaba kaeba wamagina waini yugaena uma po, omintiye. 


text:
Piya omogana kana yagara aeba maya untiye: Aerawane, kampa nabosagaye, untiye. Piya utegina ainti to uma aꞌwae puma napimagina uma puntiye. 


text:
Piya pogana isibaba aeba to aintisa yagara pabi yoga kamana omogana maya untiye: Naeba kanaraka uma pukuwe, untiye. Piya ute ainti antawama ata pogana atate wagaintiye. 


text:
Pigoya, tigeba aentagaramaba abawampa nkawamu wasintiyeba yewe, untiye. Piya yogini igeba: Amaru yagarawampawe, untawe. Piya yuguna Isu maya uwaimintiye: Naeba tagaka urimukuwe. Ae pemisa puma takisi maeya ku kinape kupiyo waepe paitamagini Koti kabiratakenaenama nkagupi uma pasigiri, tigeba aintisaena pikibewe. 


text:
Piya, Yoni ampa irosaꞌma arupu puma mikena ki tiyakogiripa, tigeba monoꞌwapa aꞌa-o yuguni takisi maeya ata kinape kupiyo waepe ige uwasuwama aꞌyugu mikenaenawaipa atategini wasintane. Igeba piya puguripa, tigeba igantiripa aintiba kampa tintara pumagiripa kampa aꞌwae pumagiri abintane, Isu piya untiye. Waini yugara kamparaga kinaꞌmi kabinta meto kamanane 


text:
<pb/>Piya umagina, Isu to maya untiye: Naeba to ka kamana urimukuwa, abiyo. Wasana kaꞌwaina mawata waini kurintiye. Kuꞌma aꞌya atamagina, ainkima kagisa kimagina waini anti airakenaena puntiye. Piya potama yoga kiye pikena nama kitama kiya kabiwaitate to mari wantiye. 


text:
Umintogana nakena aborakena kana aboraogana, kayokaya kinaꞌwa: Waini naeꞌena kaꞌisa maete kanaiyoma, uwaitaogini wamagini kiya kabima miyume kinaꞌmiti uma irosantawe. 


text:
Irosaꞌma yuguni, kana yoga kiye kina igeba kayokaya kina irakuꞌma kapa uwa aeguntini, kapa ara aeguntini, piya kapa yaba kasutasa ausa aeguntawe. 


text:
Piya puguna yogawama nkababa to kake uwoma ntagara uwaitaogini ampa irosauguni pabiyaena puwaitantawe. 


text:
Piya puguna ainti aeꞌwa ntagara mayama napimagina otantiye: Yagarane agarubakana wakiniba ae awamu wasikibewema, napintiye. 


text:
Piyama napima otagana ampa irosaogini agate, kana yoga kiye kinaꞌmiba maya mare-u me-u puntawe: Aintiba pi ae kana yuga maesanaga, taeba aepa aegugaite aintana pekana taeꞌenaena pikiye, untawe. 


text:
Piya yuguna pabigo ampa irosaogini, agaruba urite yoga awamori uma aegumagini kaintawe, Isu piya untiye. 


text:
<pb/>Pi kamana uma aꞌya atate, Isu wasana ibigama maya untiye: Yogawama nkabawampa aeba ampa irosantanaba, aintiba kana waini yuga kiye kinapa aya puwaitakiyema, ibigantiye. 


text:
Piyama ibigaogini igeba maya omintawe: Kamparagaena potantaka pabiyama kamparagaena puwaitama iyegukiye. Aibuntana waini yugawatapa aogi kiye kina ibabuwaitakini igeba aꞌyaꞌma yagaba wainiwapa maema amimagini mikibewe, untawe. 


text:
<pb/>Piya yuguna Isuba maya uma amato puma uwaimintiye: Mono isapi kamana ka waintipa, pipa tigeba kampa aisewa, a. Pipa mayamawe:<pb/>Nama kikena kinaꞌmiba ka ya ago kainta ntawama iba waꞌega ya asima waintiye, iye.<pb/>Pintanaba Waꞌegawamaba ago pega taeba agantompeka taꞌmu pune, untiye. 


text:
Pika urimukuwa abiyo: We Yuta kina, Koti kabiratakenaenaba tigetisa tipaꞌma to aoso kina, mono auꞌwapa maema aborakibe kina imikiye. 


text:
(Pigoya wasana kaꞌwaina pi waꞌega yara aeguma au aerisa puma aikiye. Pipa pi waꞌega yawamaba pipa wasana to kaꞌwaina abobora tumpa waima aeguma aigisebaꞌma aerisa puwakiye, Isu piya untiye.) 


text:
Meto kamana piya yogini monotasa tabe kiye kinaꞌmibe Parasi kinaꞌmibe igeba abibebe pumagini: We, pipa taeka iye, untawe. 


text:
Piya ute arakuꞌma aegukena napiyumepa, wasanamiba Isukaba: Poropete yagarawe, yumeka iyekuru pumagini uwa atantawe.<pb/>


text:
Mantari kabiratakenaenaba mampabisa tabe yagara kaꞌwainata awame pukuwe, untiye. Piya, tabe yagara kaꞌwaina yagarawampa nkwae ibaꞌena pomuguna tabe naninta maema kao puntiye. 


text:
Piya puntana kayokaya kinaꞌwa uwaitaogini aꞌyaꞌma uwaiminti kinaꞌmiti wama kegaꞌe uma ibabikena wantawe. Wama uma uwaimuguni: Aꞌa-o, untawe. 


text:
Piya yuguna tabe yagara aeba kayokaya kinaꞌwa to kaꞌisa mayama uwaitama untiye: Tigeba wama naokinati wama maya uwaimiyo, untiye: Tabe yagara aeba ago naninta maema aki pugasima yegini uwoma apa purumaka ago aegumagini kao pugasawe. Aibumagini aꞌyaꞌma nanintaba ago maema aogi pumagini tiyobi pewe. Pika tigeba kanaigi yagaranepa waya ababomima kana naninta namagi taꞌmu potano, iyema uwaimiyoma uwaitaogini wantawe. 


text:
<pb/>Pigoya igeba wama uma uwaimuguni, kamana abima aekita potate, kaꞌwaina aeba yogawati wantiye. Aibogana to kaꞌwainaba situwawata kabikena wantiye. 


text:
Piya puguna tabe yagara aeba ata pumagina irebu kina uwaitaogini igeba uma iyegumagini namankaipa yaku nkigiꞌma kaewaegaintawe. 


text:
Piya puguna tabe yagara aeba to kake kayokaya kinaꞌwa maya uwaimintiye: Nanintaba ago kao pugasune, piya kegaꞌe uwaimintompe kinapa igeba iyekita pumagini kampa kanapa aerana, kasiyo. 


text:
Piya yogini kayokaya kina igeba keꞌi nasi nasi pumagini uwa kamparaga kinape aogi kinape aꞌyaꞌmagini ibabuguni irosaꞌma namapa ampa pumaema mintantawe. 


text:
<pb/>Mintuguna tabe yagara aeba igakena iyomepa, ka yagara aogi kaiba kampa aminta uwa ima asu mintogana agate maya omintiye: 


text:
Naoꞌyagara, kaeba aya pegina kaigapa aogiyenaba kampa amirinta asumintane, yogana, aeba kamana asaba wantiye. 


text:
Aibogana, tabe yagara aeba kayokaya kinaꞌwa uwaimima maya untiye: Tigeba agisa ayata kirokaema tununtanabinti apasanaigina tumima, pitaꞌi tumpimagina awamu uparisa puma kubeꞌena pumagina miyeno, Isu piya untiye. 


text:
Piya untana to maya untiye: Pi puntisa puma igegaꞌe unta kinapa uwomane. Piya, ibabuma kibiꞌitanta kinapa tarantowe, Isu untiye. Takisi monega Isu abigantawe 


text:
<pb/>Isu piya uwaimogini, Parasi kina igeba ka auꞌi wamagini kamana tobi tabi potama arakurikena kamana uma abintawe. 


text:
Piya puntini, ibagi kinaꞌwaipe Eroti nkaokina kaꞌisamipe: Kamana uma aborama, uwaimuguni igeba Isuti wama maya untawe: Tisa, taeba kae agoba abune. Kaeba taga ntagara mintane. Piya, ima tumima minta kinakaba kampa karu punta esegiyenawaika kampa kaekuruba puma Koti mponoꞌama kipa kanara uramima tayakene. 


text:
Piya, ka kabigakuna, uramo: Mono kinaꞌmita, taeba Aroma waꞌega yagara Sisa takisi mone amusupera kampaye, untawe. 


text:
<pb/>Piya yuguna intabaipinti kumpari kamanaꞌwai igate maya untiye: Kumpari kina, tigeba nanaga minaga punatakenaga yewe. 


text:
Tigeba tabe yagara Sisa mone ame, pi ka nayakigi agano, untiye. Piya yogini mone ka maema ayakuguna ibigama maya untiye: 


text:
igeba: Sisantawe, untawe. Piya yuguna maya uwaimintiye: Pigo yewa, Sisantanaba Sisa amiyo. Piya, Kotintanaba Koti amiyo, untiye. 


text:
Piya umagina uwaimogini, igeba abima pami potategini atate wantawe. Purintapisa asikenaenaga Isu abigantawe 


text:
<pb/>Pigoya igeba wauguni, pabintaga kaꞌisa Sarusi kina igeba Isuti ampa irosantawe. Pi kina igeba: Purintapisa asikenaenaba kampa waintiye, piya uma miyume kinane. 


text:
Pi ige Isu maya uma omintawe: We tisa-o, Moseseba kamana mayama kaentiye: Wasana kaꞌwaina yagarawa kampa aboratanta purekanaba aꞌnanto kiyaba maetama aganto antotapa yagara aborano, untiye. 


text:
Pigoya, abakatepi ka agaꞌna tonaentisa tara umaema mintantawe. Aibuntini marusa iganto waya maemagina yagara kampa aboranta mima puꞌwaogana, aꞌnanto kiya aetantiye. 


text:
Aeba pabiyama yagara kampa aboranta mima puꞌwaoganaba, aꞌnanto to kaꞌwaina kiya waepa pabiyama taetantiye. 


text:
Piya pumagini tonaentisa tara umaema agaꞌnaba aꞌyaꞌmagini puꞌwaewauguna, kiya wae aeba ainti mima purintiye. 


text:
Piya, igeba ka waeꞌamana aꞌyaꞌmagini maentaka, ainti asiratakena yagaba ke nkwae mikiyema abigantawe. 


text:
<pb/>Piyama abigauguna Isu maya uwaimintiye: Tigeba mono kamanape Koti nkesegiyenagabe kampa napima kamanapa umagiri ata pewe. 


text:
Pigoya, tigeba asikenaenaga yepa urimukuwe. Koti aeba kamana urimintipa, pipa tigeba aisuma kampa abewa, a. 


text:
Maya urimintine: Naeba Abaraꞌamu, Aisaki, Yekobu ige Koti mintuwe, untiye. Piya untika, aeba puꞌwanta kinaꞌnane. Aeba iyoganta kinaꞌmi Koti mintiye, Isu piya untiye. 


text:
Kamana piya yogini, wa waya aꞌyaꞌma kina igeba mono yomeka abima pami puntawe. Isu mono aiꞌnega abigantawe 


text:
Piya yogana Isu maya omintiye: Kaeba aꞌyaꞌma kagu kaumakape napiyenagape Waꞌega Kotigapa aꞌyaꞌma amegana waiyeno. 


text:
Pigoya to ka abae wainti, isigeba ka awametane. Pipa mayama: Kaekaka kabemisa puma pabi nkawameta kaokinaka kabeno. 


text:
Pi kamana aiꞌne taramisi Mosese nkago kamanape poropete kina ige kamanape agona pese, Isu untiye. Isu aeba Karaisitika Parasi kina ibigantiye 


text:
Piya yuguna Isu maya uwaimintiye: Piya, Tebiti aeba Awamusaꞌama otaogana ayaga utaratanta yagara Karaisitikaba Waꞌeganeneba, omintiye. Aeba maya untine:<pb/> 


text:
Tabe yagara aeba nae Waꞌegaba maya omintine: Kaeba nayatakanti ampintaga, kama kinakapa kagisabi ibabuma aki peno, untiye. 


text:
Piya uma ibigaogini igeba kamana aꞌwae puma omikenaga napigate uwa atantini, pi ntaga aeka karu puntawe. Piya puntini, aintiba to kake kampa kamanapa abigantawe.<pb/>


text:
Pika kamana aborama urimigiripa abimagiri wasiyiyo. Piya, igewai miyesa pumaba a-mpiyiyo. Igeba kamana iwamupisa untiniba agowapa kampa wasiyewe. 


text:
Pi aꞌyaꞌwaemaena pepa iꞌmaete imaena mana pewe. Igeba mono nunamurasa tusantanawai puwaitagini pu uꞌma, toma tomantana maema paentaenabi miyewe. 


text:
Piya pumagini, tabe naninta nakena yagabe mono namapi mikena yagabe marusa yabaera paitama asu misanaga ibugaye. 


text:
Wa waya uwa kinaꞌmi keꞌibe kumatibe iꞌmu purataiyema iyowa agasiya pumagini mintini, igewaipa tisawe uwaimisanaga ige atakae puma miyewe. 


text:
<pb/>Pigoya, tigeba pipa tisawe uramiyomaba a-siyo. Tisaripa Koti abintowe. Piya, tigeba uwa aꞌyaꞌmagiri aganto aꞌnanto mintawe. 


text:
Piya, kaꞌwaina aeꞌwa nkaumarasa au maete ima miyekanaba, merunkaba potakiye. Piya to kaꞌwaina au maete tumima miyekanaba ababuma mesuba potakiye, Isu piya untiye. Mono tisa kinake Parasi kinake igeꞌma kamana Isu untiye 


text:
<pb/>Piya yogana Isu amato puma maya untiye: We, mono tisa kinake Parasi kinake kumpari kina, tigeba ataenabi mikibewe. Nana pegiri wasanami igeba mantari kabiratakena kumati uma pasikena yegiripa ke akunkigasawe. Tigeripa kampa uma pasintiri ige uma pasikena yegiripa aꞌa-o uma akaꞌya waitawe. 


text:
We, mono tisa kinake Parasi kinake, kumpari kina, tigeba tara taraena puma, ataenabi mikibewe. Tigeba eꞌero nunamurasa agoꞌena pumagiri ainti abeya waeꞌmi mpone kutankai aꞌyaꞌma aisaga, piꞌna nkantotapa aintiba kamparaga ikantana maekibewe. 


text:
<pb/>We, mono tisa kinake Parasi kinake, kumpari kina, tigeba ataenabi mikibewe. Tigeba wanipe mabe agasigasima nasimagiri to marisa kina ababuma tibagi kinati me nkatakena wantiri, pigo tige kamparagaena pesa puma ayakigina aeba tigasimagina tabera kamparagaena puma aꞌabibi tumikiye. 


text:
We, tiyorika kiye kina, tigeba ataenabi mikibewe. Nanaga mayaba yewe: Tabe mono namata aigima uma esegi pepa pipa kamparine. Pigo tabe mono namatasa aogi awaꞌenawata aigima esegi puma ukenagaba nanaga tagakaba yewe. 


text:
We, tigeba aibo kina tiyorikane. Awaꞌena pipa uwaenawe. Awaꞌena wainta aota namankama asugasima aeba tonawe. 


text:
Pigoya, to kapa mayawe yewe: Aratara aigima uma esegi pepa pipa kumparine. Pi arata aboborisa aꞌmuntanara aigima esegi puma ukenagaba, nanaga tagakaba yewe. 


text:
We, tiyorika kina tigeba, aꞌmuntana pipa uwaenawe. Aꞌmuntana wainta aratawama asugasima aeba tonawe. 


text:
Pika kaꞌwaina aeba aratara aigima uma esegi pekanaba arata aeꞌwape abobori waintintanabe kagaꞌena pukiye. 


text:
Pigoya, kaꞌwaina aeba tabe mono namata aigima uma esegi pekanaba, pipa mono nama aeꞌwape kana mono namapi miyiꞌnape kagaꞌena pukiye. 


text:
Piya, kaꞌwaina aeba mantari aigimagina uma esegi pikibipa, pipa Koti marunkape kana marunkama nkababe kagaꞌena pukiye. 


text:
<pb/>We, mono tisa kinake Parasi kinake kumpari kina, tigeba ataenabi mikibewe. Yogarisaenabe to kaꞌisaena maema nayataraꞌmu aki pumaꞌma kapa Kotinta atakena kamana yewe. Piya puntiri ka aukaꞌi auꞌwantagaꞌena monota uma arupu puma, agama kaoꞌena puma kamana ago wasima aegarakenaenaba pipa kampa pewe. Ka wasintiri to kapa wasiyiyo. 


text:
We, paitama miye tiyorika kiye kina, tigeba maeyaena pewe: Wanitipisa kiꞌnunkama agama maema maebugasagana, tabe yagawamaba kampa aganta pabigo asagaꞌyuma paga iyopotaye. 


text:
<pb/>We, mono tisa kinake Parasi kinake kumpari kina, tigeba, ataenabi mikibewe. Tigeba tuꞌnatipe kankaberipe aririsaba wani nkaema waeꞌwae puntiri antabaipintisa kampa aeyobagana iꞌnintanabe aguntaenabe awaitama waintiye. 


text:
We, Parasi kaorika kina kaeba, marupa tuꞌna kankabegapa antabaipintisa kaꞌena waintipa, pipa waninkaema aogi pugaite ainti aririsaba waninkaema aeyobao. 


text:
<pb/>We mono tisa kinake Parasi kinake, kumpari kina, tigeba ataenabi mikibewe. Wasana aru piyama mintawe. Wasana aru aboboriba awaꞌena puma aogi pugasawe. Piya, antabaipintiba puꞌwanta kinaꞌmi ayampube karebe kobabe waintiye. 


text:
Tigeba pabiyama tipa wasana iyora aogi tiwa maema miyewe. Piya tintabaipinti pipa kumparipe monoꞌama aguya aikenaenabe awaitama waintiye. Tisa kinapa kamparaga ikantana maekibewe Isu untiye 


text:
<pb/>We, mono tisa kinake Parasi kinake, kumpari kina tigeba ataenabi mikibewe. Tigeba poropete kinaꞌmi nkiru paga pumagiri aogi pewe. Piya puntiri paisa mono kinaꞌmi nkiru yugaba awaꞌena puntiri, 


text:
maya yewe: Tayabamagi mintantata miyompesinta, igepa kampa iyoꞌmaema poropete kinapa iyegumagi ataenaba kampa puwaitaompesine, yewe. 


text:
Piya, tiyabamagi kaintaba uwa inatasa atata kanantagiri, tigeba pabita amato pegana tabe kuntu piye. 


text:
Tigeba kuyarawe. Tigeba maꞌama nkawarorawe. Kaintanama nkantota aꞌabibinti tumikena yaga aborakiripa aeta paiꞌma wama kakakibewe. Pipa kampaye. 


text:
<pb/>Pigoya abiyo: Naeba tigeti poropetebe, aogi napiyena puma abinta kinape, mono tisa kinape, uwaitakini uma irosaigiripa, tigeba kaꞌisaba iyeguma kamparaga puwaitakibewe. Piya puntiri kaꞌisaba maripora iyeguntiri, kaꞌisaba mono namapinti eru kasutasa iyeguma aꞌyaꞌma kumati igarubata nasikibewe. 


text:
Piya pugini, aogi kinaꞌmi korankai uwarakaꞌya airiꞌma ataena purite kanama mintanta, piꞌna nkantotapa tigeti ampa aborarimikiye. Pai Eboro, aetasa maꞌena aborama purite kanama Perekaya ntagara Sekaraya ae tabe mono namapi arata agora aeguma aꞌya puntane. Piꞌna nkantotapa tigeti ampa aborarimikiye. 


text:
Pika taga urimukuwa, abiyo: Pi aꞌyaꞌma kamaena purite kananta, pi kaintanaba ma kanabi mpiye kina tigeti ampa puma aꞌya pikiye, Isu piya untiye. Isu Yerusaremi kumatasa kinamika kubeꞌena puntiye 


text:
<pb/>Piya untana Isu to maya untiye: We, Yerusaremi kina, Yerusaremi kinaꞌmitaba, tigeba nanaraka poropete kama puwaitama mono kina tigeti uwaitantapa yaba kasutasa iyeguma kaiyawe. Kokorewama awagiꞌnu agagatasa isamu puma agagapinti itamagina miyemisa pumagi, naeba tigepa agasiyama ibabumagi nagora aki puwaitakena yuwagini, aꞌa-o urite kanamagini mintantane. 


text:
Piya yekiri abiyo: Naeba titakiri kampa naganta mirite wamagiri, asaba: Waꞌegawama nkawamuta kanaika ae taꞌmu potano, ukibepa, pi ntagaba tigeti to kake aborakuwe, Isu piya untiye.<pb/>


text:
Pigoya Isu aeba tabe mono namapisa irosaꞌma waogini, abagi kina igeba ainti wantini tabe mono nama aogima kimarantakini agama agabantini omuguna, 


text:
maya uwaimintiye. Ma kanabipa waiyegiri agawe. Pigoya, naeba tagaka urimukuwa abiyo. Kama kinaꞌmi irosaꞌma nama kumatiba akasagasuba kasigina, ka yabankamaba to ka yabankama nkabobora wareꞌnaigina nama tubo aborama waikiye, Isu piya untiye. Aintiba uwoma kuntuyena aborakiye, Isu untiye 


text:
<pb/>Piya ute Oribesi amuti ima mintogini, abagi kina ibiwai agora wamagini abigama maya untawe: Pi yempentanaba ae ntaga aborakiye. Pipa kaega ampa irosakena yagawo, mampa aꞌya pikena yagawo aborakena pekanaba, nana kukantana kapa aborakiyema, abigantawe. 


text:
<pb/>Piyama abigauguna Isu maya uwaimintiye: Ainti kaꞌwaina kumpari urigasima tiguꞌama maema aꞌyugu puritasanaga aogima kiya kabimagiri miyiyo. 


text:
Piya wasana uwoma kina irosaꞌma nae nage umagini: Naeba Karaisiti nawe umagini, uwoma kinaꞌmi nkiguꞌama paibumagini kamparaga puwaitakibewe. 


text:
Pigoya, maꞌena pewe kamana abintiripe, esiba kamana abitegiri tiyekuruba a-puma: Kana aꞌya piyeba, a-siyo. Pi maꞌena maru pikibepa, asa akaꞌi agogo yaga aborakiye. 


text:
Maga maga kinaꞌmiba kamaena pigini, to kaꞌisa kinaꞌmiba to ka marisa kina uma iyeguyigini kamaena purite wagana pikibewe. Kaboba tabera aborakana imimapa tabera purite wagana pikiye. 


text:
<pb/>Pigoya, pi ntagaba tibabute wamagini tiki nakiyena purintini tiyeguma kaikibewe. Aꞌyaꞌma marisa kinaꞌmiba naetaka kama puritamagini kamparaga puritakibewe. 


text:
Piyaena aborakiniba uwoma kinaꞌmi monopa kaitegini iyokinaka minagaꞌena pumagini igobi puma kamparaga uwaitakibewe. 


text:
Piya pigini, uwoma kumpari poropete kina ampa irosaꞌmagini, napi napiyenari maema aꞌyugu purigaikibewe. 


text:
Pigoya Koti kabiratakena aogi awaga kamanaꞌama maga maga wagana pumagini, aꞌyaꞌma marisa kinaꞌmi ige agowaipa maema aborakana, kanapa aꞌya puwakiye, Isu piya untiye. Aintiba kamparagaena aborakena kamanane 


text:
<pb/>Piya untana Isu to maya untiye: Poropete Taniyeri kamana kaenti, pipa pasema aisuma abiyo. Piya, ma nkisapi aisuma agakibe kinaꞌmiba aogima abiyo. Pi kamanaꞌama esegi pekanaba kamparagaenaba tabe mono namapi ataigiri tiniꞌena pikibewe. 


text:
Piya pigini, wasanami abeꞌi mintakibetisaba namatipinti aꞌwae pumagiri ima kotatipa a-mpaentiri uwa waiyo. 


text:
Piya, to wasanamiba yogari mintakibetisaba aꞌwae pumagiri waꞌeri a-nkwama kai kabiripa a-mpaentiri uwa waiyo. 


text:
Tigeba Waꞌega esotaigina abintakiri, tiyegaka paiꞌma wakenaenaba esiba yagabe sabatirape a-nkaborano. 


text:
Piya, pi ntagaba tabe kuntuyena aborakiye. Pintanaba ma aborantitasaba kampa aborantine. Aintibe to kake kampa aborakiye. 


text:
Piya, Kotiba kanapa kasama arosakenaenagaba umarantine. Kampa piya untemisinta, wasana kaꞌwaina mono maema mikenaenaba pipa kampa aboramisine. Piya, Koti aeꞌwa nkibabikena kinaka umagina kanapa kasama, arosakiye. 


text:
<pb/>Pigoya: Karaisitiba mataꞌi taeti aboraya, marotaꞌi igeti aboraye, piya kamanaꞌama wagana pekiripa, a-nkabiyo. 


text:
Piya, pi ntagaba kumpari karaisitibe kumpari poropetebe ampa irosaꞌma kukantanaba toma toma agasiyaena pumagini wasanami abikenaenawaipa maema aꞌyugu puwae igaikibewe. Piya puntini Koti aeꞌwa nkibabikena kinaꞌmi nkabikenaenawai maema aꞌyugu puwaigaikenaba kasaꞌenabe awameꞌenabe tabera aborakibewe. 


text:
<pb/>Pigoya, pika kaꞌme mpari Karaisiti aboragi agaune yigiripa, a-nkwaiyo. Piya nama pitaꞌi mataꞌi aboraye yigiripa, pipa a-nkabiyo. Kampaye. 


text:
Wasanama Ntagara naeba kakamaba kampa kanakuwe. Apayaena pegina aꞌyaꞌma aukaꞌi eꞌwasa puwamisa puma, naeba pabi nkawameta aborakuwe. 


text:
Eya, wasana purinta kina wainti mpari kegebankama kanama ampa aki pemisa puma, pabi nkawameta aborakiri nagakibewe, Isu piya untiye. Wasanama Ntagara tumikena kamanane 


text:
<pb/>Piya untana Isu to maya untiye: Pigoya, tabe kuntuyena pikibi kanaba aꞌya puwakana, papa tunusekana, opa kampa eꞌwasa pekana, noriba tutu pekana, mantaba kuru pekana esegiyenawapa iyobaꞌma kareko pikiye. 


text:
Pigoya Wasanama Ntagara nae kukantanaba mantari aborakini aꞌyaꞌma maga maga kinaꞌmiba pi agate kubeꞌena pumagini nagisigi naeba mantarisa ibinankama nkabobori eꞌwasaena esegiyenanentaga tumpa irosakuwe. 


text:
Piya, enisore kinaꞌnepa uwaitakini tabe kigaꞌe uma ma maretibe metibe, atibe abetibe naokinaꞌnepa kibiꞌmagini ibabuma aki pikibewe, Isu piya untiye. Piki yawamaka meto kamana untiye 


text:
<pb/>Piya untana Isu to maya untiye: Pigoya, piki yawama kana aboragiripa agama abewe. Aꞌno mpaꞌma pari pegiripa agantiripa: Tabe pa tagiya wakena piye, yewe. 


text:
Piya, kamana ka taga urimukuwa abiyo: Ma kanabi miye kinapa kampa purinta uwa mintigina pi aꞌyaꞌwaemaenaba aborakiye. 


text:
Pigoya mantabe mabe aꞌya wakana, kamanaꞌnepa waiyaba waima kampa kakakiye, Isu untiye. Kaꞌwaina aeba kanapa kampa abintiye 


text:
<pb/>Isu piya untana to maya untiye: Pigoya, pintana aborakena yagaga wasana kaꞌwaina kampagina abibebe puntiye. Piya, enisore kina igeba pabiyama kampa abintawe. Yagarawa naebe pabiyama kampa abintuwe. Nabanempa ae abintowa abintiye. 


text:
Piya Nowa mintanti kanabi wasanami aꞌyaꞌwaemaena puntasa puma, Wasanama Ntagara nae ampa irosakena yaga agarosakiniba pikibewe. 


text:
Piya, paipa wani kampa pagintoginiba, nanintabe wanipe uwa nantini, ibaꞌena puntini, pumagini aꞌyuguma mintantawe. Mintuguna, Nowaba pabigo wanipisa karebi iyogana, 


text:
tabe wani paꞌma ipirintantisa puma, Wasanama Ntagara nae ampa irosakena yagaba pabiya awameꞌena pikibewe. 


text:
Pigoya, pi ntagaba tara yagarara yogari mintisiginaba, Kotiba kaꞌwainapa ababuntana to kaꞌwainapa aꞌa-o uma atakiye. 


text:
Piya, waya taramisi naninta kaoꞌena puma mintisiginaba, kaꞌwainapa ababuntana to kaꞌwainapa aꞌa-o uma atakiye. 


text:
Pigoya, tigeba agowapa mayama abiyo: Ka kumatasa kina ku kina ma aseka irosakiyema napiyisinta, iyogabama mima nama kumaꞌwaipa kabiyiginaba kuntanaba kampa maeyisine. 


text:
Pigoya, Wasanama Ntagara naekaba pabiyama kampa napikibe kanabi, kanakuboka aseyo puma miyiyo, piya untiye. Aogi yuga yagarage ata yuga yagarage isige meto kamanane 


text:
<pb/>Piya untana amato puma maya untiye: Waꞌega kaꞌwaina kayokaya kinaꞌwampa ige kiyawaika otamagina maya omikiye: Naeba wama umintakanapa, kaeba kiya kabiwaitama asi nasiba naninta ka awameta imima miyo, ukiye. Pigoya, aeba ayama miyekanapa kiyaba mono wantaga awamu wasikenaena wantagane otaiyo. 


text:
karana itamagina, kayokaya kina iyegumagina, nanintabe esegi wanipe nama aibo aboꞌena puma karana itakanaba, 


text:
agaronkanto irosaꞌma agarubaꞌma kumpari kina aiꞌaruyenabi atakana ata maru mpikiye. Pi mparupi igeba iwara upaba puma kubeꞌena puma mikibewe, Isu piya untiye.<pb/>


text:
Isu kamana ka maya untiye: Pigoya, pi kanabipa Koti kabiratakenaena nayataramu aratagawae igeta meto puma maya ukuwe, untiye. Piya, ibaꞌwae aoꞌmaekena puntini, igeba wama wasana keꞌi kabima mimagini, ababikena kaneꞌwaipa maete wantawe. 


text:
Pigoya, nayakaꞌmu aragawae igeba aibona, piya to nayakaꞌmu aragawae igeba napi napiyena waintagana sumawe. 


text:
Piya, aibo aragawae igeba kaneꞌwaipa uwa maete wama kampa napima waninkapa kampa awaitama tiginta wantawe. 


text:
Pigoya, napi napiyena waintaga aragawae igeba wanipa awaitama ari atamagini kaneꞌwaipa maete wantawe. 


text:
<pb/>Waintuguna, aseka nkabubu saogana, kegaꞌe kamana ka mayama aborantiye: We, wasana ago kanaya, karuꞌena asimagiri uma ababiyo, untiye. 


text:
Piya puntini, aibo aragawaeꞌmipa napi napiyena waintaga aragawaepa maya uwaimintawe: Taeba kanete tabe pokana tuꞌmakena piya, tigeba wanipa kapa ariꞌma na tamiyo, untawe. 


text:
Piya yuguni, napi napiyena waintaga igeba maya uwaimintawe: Piya kampa pukune. Wanipa pipa kaga kampa kanarasaratakiye. Tigeba situwati wama ika piyo, untawe. 


text:
Pigoya, igeba kaneꞌwaipika wani ika pikena wagasuguna aobi pume ntagara ampa irosaꞌma aratagawae aseꞌyo puma kaneꞌwaintaga mintume ige ibabogini wantawe. Wamagini kumati uma irosaꞌma namapinti ima kabe kitama naninta namagini mintantawe. 


text:
Piyama kegaꞌe yuguna maya uwaimintiye: Naeba taga urimekiri abiyo: Naeba kampa tigao kinatawa, wagasiyo, untiyema, Isu untiye. 


text:
Piya, kanapa kampa abintaka, tiguꞌama kiyeba aogima kabima miyiyo, Isu piya untiye. Kayokaya kina mone asa iminta meto kamanane 


text:
<pb/>Piya untana, Isu to amato puma maya untiye: Aintiba tabe yagara kaꞌwaina punti, pi nkawameta aborakiye, untiye. Pi tabe yagara kaꞌwaina pagasa mari wakena puntana kiya kinaꞌwa igegaꞌe uma monewa kabitaiyema pako puma imintiye. 


text:
Pigoya, ka kiye yagara mone asaba nayakaꞌmu ($5,000) amintiye. To kaꞌwaina tara asa ($2,000) amintiye. To kaꞌwainapa ka asa ($1,000) amintiye. Piya potate wantiye. 


text:
Wagasogana pabigo 5,000 tora maeyome kiye yagaramaba agobima to kake aborakena yuga pogana to 5,000 tora aborantiye. 


text:
Pigoya, 1,000 tora maenti, aeba tabe yagarawampa moneba maete wamagina uma ka kuꞌmagina kaitaogana waintantiye. 


text:
<pb/>Pigoya, tabe yagarawai eꞌero kana mintana, aꞌwae puma kanantiye. Kanama mone iminti kiye kina igegaꞌe uma mone kamana abikena aki puntiye. 


text:
Piya pogana 5,000 tora aminti, aeba ampa irosaꞌma to kasa 5,000 tora me nkatantana maya untiye: Tabe yagarane, kaeba mone asaba nayakaꞌmu asa namintampetasa naeba yoga pogana, to kake nayakaꞌmu asa mampa aboraye, untiye. 


text:
Piya yogana tabe yagarawampa maya omintiye: Kaeba aogi kayokaya yagaragawe. Kaeba aogiyena pene. Kaeba yogarapa aogima kabiyene. Kaeba uwaenarapa aogima kabiyempeka naeba ugatakana, to kaꞌisaenaba kabikibena, kaeba kanama tabe yagaragampa, naege ampima kaꞌmu po. 


text:
<pb/>Piya yogana, 2,000 tora aminti kiye yagara aeba ampa irosaꞌma maya untiye: Tabe yagarane, kaeba mone asaba tara asa namintampepa, pitasa naeba yoga puma maema aki pogana to kake tara asa mampa aboraye, untiye. 


text:
Piya yogana tabe yagarawampa maya omintiye: Kaeba aogi kayokaya yagaragawe. Kaeba aogiyena pene. Kaeba yogarapa aogima kabiyene. Kaeba uwaenarapa aogima kabiyempeka naeba ugatakana, to kaꞌisaenaba kabikibena, kaeba kanama tabe yagaragampa naege ampima kaꞌmu po. 


text:
<pb/>Piya yogana, ainti mone 1,000 tora aminti, aeba ampa irosaꞌma maya untiye: Tabe yagara, naeba agogapa mayama abintuwe. Kaeba agasiya yagaragawe. Kaeba to kinaꞌmi yoga pumarapisaba naninta uwa maeyane. Piya, to kinaꞌmi aintana asigimarapisaba uwa maeyane. 


text:
Pigoya naeba pika naekuru pumagi, ka mono asa namintampepa maete wama mabinti kaitaogana waintika, mampa maete mekamuwa maeyo, untiye. 


text:
Piya yogana tabe yagarawampaba maya kamana aꞌwae pomintiye: Kaeba kayokaya yagara ata yagara kamparaga yagaragawe. Naeba yogaba kampa punta uwa mima to kinaꞌmi pumarapisa maema nakena yuwe. Piya, aintanaba kampa maemagi uwa kupisa maema namigi nakena yuwe. 


text:
Naekaba piyama napimagina monenepa mone kiye kinaꞌmi imekini yoga puma to kaꞌisa maemagini atantaga ampaeyosintawe, untiye. 


text:
Piya, kaꞌwaina Kotitisa maentintanaba aogima maema miyekanaba, pipa uwomantana to kake aboramikiye. Piya, to kaꞌwaina Kotitisa maentintana kampa aogima maema miyekiniba, apaꞌurigina pipa uwa mikiye. 


text:
Pi kamparaga kayokaya yagaraba arakuꞌma tununtanabinti apasanaigina tumeno. Pitaꞌi tumpima awamu uparisa puma kubeꞌena pumagina miyeno, Isu piya untiye. Wasanama Ntagara aꞌyaꞌma kina pako pikena kamanane 


text:
<pb/>Piya untana Isu to maya untiye: Pigoya, ainti Wasanama Ntagara naeba mantarisa eꞌwasaena wantaga enisore kinaꞌmi abakapi igege irosaꞌmagi, awaꞌena yabaeneta imagi mikuwe. 


text:
Piya punta, aꞌyaꞌma maga maga kina igegaꞌe yekini nae naora ampa aki puwaekibewe. Aibigi, kiya kaꞌwaina sipisipibe memebe pako pemisa puma, pabiyama pako pumagi, 


text:
Piya puwaitanta, naeba Waꞌegawaimpana nayatakantisa kina maya uwaimukuwe: Nabanempatisa akayona maenta kina, tigeba kanama Koti kabiratakena kasa kumati ampaema miyiyo. Pipa paitakaꞌya maba kampa aborantogana utaritantiye. 


text:
Piya, tigeba mayaena punatantaka: Nagaꞌena nabogiripa nanintaba namintane. Wanika nabogiripa namintane. Naeba to marisa namu kanaogiripa aogima nababuma natantane. 


text:
Nauka miyuwagiripa tigeba nautasaenaba namintane. Yonintana naboga waitamintuwagiripa tigeba kaoꞌena punatantane. Piya igaꞌna namapi mintuwagiripa kanama ampa nagantane. Pigoya pika kasa kumati ampaema miyo, ukuwe. 


text:
<pb/>Piya yekini, monota arupu puma asoya puntaꞌnagiba maya kamana aꞌwae puma unamikibewe: Waꞌega, kaeba aeta kagaꞌenaba kaboga nanintaba kamintompene. Piya, aeta wanikaba kaboga kamintompene. 


text:
Piya, to marisa namupa aeta kanauku namapipa kababugatantompene. Piya, aeta kaukapa mintuku kautasaenaba kamintompene. 


text:
Piya, kapa aeta yonintanaba kaboganape igaꞌna namapipe mintuku uma kagama kaoꞌmaentompene, ukibewe. 


text:
<pb/>Piya yigipa, naeba Waꞌegawaimpa naba maya uwaimukuwe: Naeba taga urimukuwa, abiyo. Tumima uwaena kanta puma miye naokina kaoꞌena puwaitantapa, pipa nae punatantasu piye, ukuwe. 


text:
Piya utegi, nayakeꞌmasisa kina igepa maya uwaimukuwe: Kaniꞌena puritanta kina, tigeba nabanempaba Satanike aokinaꞌwake tayaba yaku kaewaitanti, pitaꞌi tumima miyiyo. 


text:
Tigeba maya puntawe: Naeba nagaꞌena nabogiripa nanintaba kampa namintane. Piya, wanika nabogiripa kampa namintone. 


text:
Piya, to marisa namu kanauwagiripa kampa nababuma aogi punatantawe. Nauka mintuwagiripa nautasaenaba kampa namintane. Yonintana nabogiripe igaꞌna namapi mintuwagiripe kampa ampa nagantane. Pigoya, tigeba tayaba yakupi tumpiyiyo, uwaimukuwe. 


text:
<pb/>Piya uwaimekini, nayakeꞌmasisa kina igeba maya ukibewe: Waꞌega, kaeba aeta naninta wanika kagaꞌenaba kabogana mintukupe, to marisa namu kanaukupe, kauka mintukupe, yonintana kabogana mintukupe, igaꞌna namapi mintukupe, aeta kagamagi taekitaba pugatantompene, ukibewe. 


text:
Piya yigipa maya uwaimukuwe: Naeba taga urimukuwa abiyo. Tumima uwaena kina kanta puma miye naokina kayone puma kaoꞌena kampa puwaitantapa, pipa nae kampa punatantasu piye, ukuwe. 


text:
Pigoya, igeba iki naki puyaba kumati tumigini, pi aogima arupu puma miye kina igeba aꞌyaꞌma yaga miyaba kumati ima asu mikibewe, Isu piya untiye.<pb/>


text:
Tara yaga aꞌya pekana Pasoba yagaba aborakiye. Pigoya, pi ntaga nabanempaba Wasanama Ntagara naepa wasanamiti unatakini maripora naegukibewe, untiye. 


text:
<pb/>Piya yogini, pabi ntaga tabe mono kiye kinape Isureyo kinaꞌmi kiye kinape, igeba monota paitanta yagara Kayapasi, ae namapi aki puntawe. 


text:
Piya puntini maya untawe: Ma nkaota yagaba kampa piya pukune. Aꞌyugu aꞌyaꞌma kinaꞌmi maꞌena puratasanagawe, untawe. Waya kaꞌwaina agunta wani Isu paiꞌatantiye 


text:
Namagina mintogana, waya kaꞌwaina aeti wamagina tabe ikantana wantaga aogi yaba kankabentobisa aogi agunta masawae aꞌnoti paiꞌatantiye. 


text:
Piya pogini, abagi kinaꞌmiba agate uma iyekita pumagini maya untawe: Pi tabe ikantana wantagaꞌenaba nanaga uwa kasaye. 


text:
<pb/>Piya yuguna Isuba abite maya uwaimintiye. Tigeba nanaga ma kana waepa abima kunta potawe, a. Pi nkwaepa aeba naukaena punataye. 


text:
Pigoya, kusi kinapa asi nasi tigege miyigiri aintiba iyoꞌmaekibewe. Piya, naeba pipa tigegeba asi nasiba kampa mikuwe: 


text:
We, naeba taga urimukuwa abiyo: Maga maga aogi mono kamana urite wantiniba, ma nkwayaꞌma nauꞌama aogi potai, pi nkawaga kamanapa kaga urite waigini abae pikiye, Isu untiye. Yutasiba Isu minaga pikena mone maentiye 


text:
<pb/>Pigoya, nagisarisa tara tumpaema abagi kinaꞌwapisa ka yagara, agewapa Yutasi Isikerioti, aeba tabe mono kiye kinaꞌmiti wama maya uwaimintiye: 


text:
Naeba Isu minaga puritakiripa, tigeba moneba ayaki namikibewema ibigantiye. Piyama ibigaogini, pabigo 30-wa siriba mone aisuma amuguna maentiye. 


text:
Maeritegina Isu minaga pikena apasa puma mintantiye. Isu aeba abagi kinaꞌmige Pasoba naninta nantawe 


text:
<pb/>Pigoya, yisiti kampa wainta pareti nakena yaga agarosaogini, abagi kina igeba Isu abigamagini maya untawe: Taeba ibaba Pasoba nanintaba ae ntamapi kao pugatasune, untawe. 


text:
Piya yuguna maya uwaimintiye: Tigeba kumati ima ka yagaramati wama maya omiyo: Tisarempaba kaeka maya iye: Kanaꞌne agarosagi kae namapi ima nabagi kinaꞌmige Pasoba naninta nakenaga yuwe iyema, omiyo, untiye. 


text:
Pigoya, Isu yome kamanapa abagi kinaꞌmiba wasiwae uꞌmagini wama Pasoba nanintaba maema kao puntawe. 


text:
<pb/>Piya puguna ase yogana, Isuba nagisarisa tara tumpaema abagi kinaꞌwapa ibabute pi ntamapi ima Pasoba naninta nantawe. 


text:
Nantini Isuba maya uwaimintiye: Naeba taga urimukuwa abiyo: Tigetisa kaꞌwaina nae minaga pikiye, untiye. 


text:
Piya yogini, abagi kinaꞌmi intawamaba tabera kamparaga pogini ka ka abigaurite wama: Waꞌega, naeka iyepera kewe, untawe. 


text:
Piya yuguna aeba maya uwaimintiye: Ma ntagara tuꞌnapi naege aya kaga atami ntagara, ae naepa minaga pikiye. 


text:
Piya, Wasanama Ntagara naeba mono kamanata unatanti kiꞌi wakuwe. We, Wasanama Ntagara naepa minaga punatakibiꞌnaba ataenabi mikiye. Piya, pi ntagarapa wasanama kampa yakari potantesinta, kanara pesine, Isu untiye. 


text:
Piya yogana Yutasi, minaga yagaramaba pabigo abigama maya untiye: Tisa, naeka kapa yeno, untiye. Piya yogana Isu: Pabigo yene, untiye. Isu abagi kinaꞌwa ara naninta imintiye 


text:
<pb/>Pigoya igeba naninta namagini mintuguna, Isuba pareti maema aꞌmu potama ako puma abagi kinaꞌwa maya uma imintiye: Mapa nae nauna, maema naiyo, untiye. 


text:
Piya utegina, waini kankabe pabiyama maema Koti aꞌmu potama maya uma imintiye: Tigeba aꞌyaꞌwaemagiri naiyo. 


text:
Pigoya, urimekiri abiyo: Mabipa waini wanipa ibanto ainkagogo namagi aꞌya puwe. Pigoya to kake kampa nanta uwa mimagi ainti nabanempa kabiratakibi kumati tigege kasa waini nakune, untiye. 


text:
<pb/>Pigoya, ini urite kumatisa wama tumima maro nkaukaꞌi Oribesi amuti intawe. Pita Isu akabita kena kamana untiye 


text:
<pb/>Pigoya keꞌi wantini Isu maya uwaimintiye: Mono isaꞌama naeka mayama unti, piꞌna esegi pikiye: Sipisipira kabima minti ntagara aeguyiginiba, kana sipisipi iyegaka aibarara puwakibewe, iye. Piya yemisa puma tigeba iba ma nkaseka aꞌyaꞌwaema natate tiyegakaꞌya puwakibewe. 


text:
Piya yogana Pita maya omintiye: Kaꞌisa kina igeba aꞌyaꞌwaemagi kaekaba abima katate ata pikibewa, pigoya naeba pipa kapa abimagi kampa katategi ataenaba kampa pukuwe, untiye. 


text:
Piya yogana Isu maya omintiye: Kampaye. Naeba taga ugamukuwa abo: Ma ibasa aseka kokorewama kampa aga untakana, kakaga yaga uwameka unatakibene, untiye. 


text:
Piya yogana Pita maya untiye: Kaeka kaeguntini naepa pabiyama naegukena pigipa, uwamegaba kampa ugatakuwe, untiye. Piya yogini abagi kinaꞌwampiba aꞌyaꞌma pabiya uwaentawe. Isu Kesemeni yugabi nunamu untiye 


text:
<pb/>Pigoya, wama yogaba ka agewapa Kesemeni, pitaꞌi uma irosaꞌmagina Isuba abagi kinaꞌwa maya uwaimintiye: Tigeba mata mintiginto, naeba marotaꞌi wamagi nunamu ukuwe, untiye. 


text:
Piya ute, Pitake Sebeti ntagara tarage ibabute wantiye. Wantana pabigo napiyenawapa kunta puma kampa ayampu puma tabaraba puntiye. 


text:
Piya puntana maya uwaimima untiye: Nantawamaba tabera kunta puma puremantana nabiya, tigeba mata tiyogaba puma naege miyiyo, uwaimintiye. 


text:
Piya uwaimite, uwaenantora wama mabi uma parokaema maya uma nunamu untiye: Nabanempa, abegana kanarasakana ma nauki nakiyenaba naparo. We, nae napiyenanepa a-nkaegaranta, kaeka ntapiyena mana aegarao, untiye. 


text:
Piyama nunama ugaite kakaga abagi kinaꞌmiti aꞌwae puma kanama iwaita mintuguna igate, Pitapa maya omintiye: Tigeba naege uwaenantoba tiyogamaba kanara kampa misiwa, a. 


text:
We, timiyoꞌena abekiri amu puma wareꞌnasanaga tiyogaba pumagiri nunamu yiyo. Tiguꞌamaba aseyo pegina aritiꞌamaba kunta piye, untiye. 


text:
<pb/>Piya ute to kake wama kamana maya uma nunamu untiye: Nabanempa, nauki nakiyenama naparikena abegana kampa aogi pekanapa, uwa abiwaeyekana kae kamanaꞌama esegi peno, untiye. 


text:
Piya ute aꞌwae puma abagi kinaꞌpa iwaita mintuguna ampa ibatantiye. Piya pogana iyowama kunta pogana igate 


text:
<pb/>Nunama aꞌya atate aꞌwae puma abagi kinaꞌmiti kanama maya uwaimintiye: Tiwairabampa waikena untiripa, ainti piya piyo. Mapa Wasanama Ntagara nae agunta kinaꞌmiti unatakena kanaꞌne agarosaye. 


text:
Pika asiyigi wano. Minaga punatakibi ntagara pabigo irosaye, Isu piya untiye. Kama kinaꞌmi Isu arakurintawe 


text:
<pb/>Piya uwaimima mintogini, nagisarisa tara tumpaema abagi kina igetisa iyoꞌyagara Yutasi aeba uwoma kama kinapa paita itaogini pabigo ampa irosantawe. Tabe mono kiye kinape Isureyo kiye kinape uwaitauguni, irebube maꞌena kasupe maete ampa irosantawe. 


text:
Pigoya, kana minaga yagaramaba marupa maya kamana uwaimintiye: Amo nakiri agantiripa, pimpayemagiri arakuriyo, uwaimintiye. 


text:
Piya pogana Isuba maya omintiye: Naoꞌyagara, yoga pikena ute kanampepa karuꞌena ibanto po, untiye. Piya yogini igeba pabigo kanama arakuꞌma ayatara kirokaentawe. 


text:
<pb/>Piya puguna Isuge mintume kina igetisa kaꞌwaina kasonkapa abamu kantibisa pabigo aꞌyu pumagina tabe kiye yagarama kayokaya yagara aegukena age arisa kaintiye. 


text:
Piya pogana Isu maya omintiye: Kasokapa maemo kabamu kantibinti paka puro. Kaꞌwaina aeba maꞌena puntanaba antotapa maꞌenamana aꞌyaꞌwaema kinapa iyegukiye. 


text:
Pigoya, kaeba naekaba nanawe yene. Nabanempapa kanara kampa esotakana pabigo uwoma enisore kina uwaitakini tumima naoꞌmaekibewema, kampa napiyewo. 


text:
Pigoya tumima naoꞌmaeyigina monota naeka meto kamana unta, piꞌna nkauꞌwapa kampa aborasanaga, uwa pintanaba aboranamikiye, Isu untiye. 


text:
<pb/>Piya utegina uwoma kina arakurikena kanaume, igepa maya uwaimintiye: Tigeba naeka abeganaba kama yagara kanta pegiri irebu maꞌena kasutintaga kanama ampa nababewo. We, naeba asi nasi abora, tabe mono namapi mono urimima miyone. We, narakurikena untiripa pita narakurisanawe. 


text:
Piya, pipa uwaba kampaye. Pipa poropete kinaꞌmi mono isapisa kamanaꞌama esegi puwaeyenema aborawaentiye, Isu untiye. Piya yogini abagi kinaꞌmiba Isu atate aꞌyaꞌmagini iyegaka wawaegaintawe. Monota paitanta kiye yagarama ntamapi ababute intawe 


text:
<pb/>Pigoya, irebu kina igeba Isu arakuꞌurite monota paitanta kiye yagara Kayapasi aeti ababute wantawe. Pi ae namapi mono tisa kinape kabiyume kinape aki pumagini mintantawe. 


text:
Pigoya Isu ababute wauguna, Pitaba igama maro ita maro ita putagina ainti wantiye. Wamagina uma irosaꞌmagina tabe kiye yagarama kagisa kagopi uma paꞌima kayokaya kinaꞌmi nkibakapi uma: Isupa ayabaya otakibeka agakuwe, ute uma maraꞌmintantiye. 


text:
<pb/>Pigoya tabe kiye kinape aꞌyaꞌma monotasa kanisore kinape igeba Isu kumpari kamana maema aborama otamagini, aegukena kamana umagini abintawe. 


text:
Aibuntini kumpari kamanapa uwoma uma aboramagini abumepa aeguyema kamanapa kapa kampa aboraogini aguyosaꞌma mintantawe. Piya puguni tara yagararamisi aborama, 


text:
Isuka maya untase: Ma ntagara aeba Koti tabe mono nama akasabaꞌma kakaga yaga aꞌya peka to kake kima aꞌya pukuwe yogara abintomene, untase. 


text:
Piya yusuguna paitanta kiye yagara aeba asimagina Isu maya omintiye: Kae kamana yepa nanaraka ugatagana pipa ka aukaꞌisaba ukena napiyepera kampaye, untawe. 


text:
Piya yogana, Isuba kamana kampa unta asabaꞌmagina mintantiye. Piyama mintogana monota paitanta yagara aeba to kake abigama untiye: Koti miyaba yagara, ae aobi kabigakanapa umagina esegi po. Kaeba Karaisiti, Koti Ntagaragabera kampayema, abigantiye. 


text:
Abigaogana Isuba maya untiye: Pabigo yene. Pigoya, ka urimukuwa abiyo: Aintiba Wasanama Ntagara naeba esegiyenama nkagowama ae ayatakanti mimagi mantarisa ibinankama nkabobori tumpa irosakiri nagakibewe, untiye. 


text:
<pb/>Piya yogana monota paitanta kiye yagara aeba pi kamana abima amoꞌena puma kaiwa atutu puntana aokina maya uwaimintiye: Aeba Koti akayasotaya, pika nanaga to kake ukune. Pipa kampaye. 


text:
Pi kamanapa tigeba abimagiri, ayama napiyewe, untiye. Piya yogini igeba: Aeba ataena piya, aeguma kaiyo, untawe. 


text:
Piya utegini, igeba Isu nkaowapi kaisa potama aeguyuguni, kaꞌisa kinaꞌmiba iya kasu atamara aeguntini, 


text:
karana puma maya untawe: Kaeba Karaisiti yagara mintanapa, kaeguyemi ntagarama nkagewapa yo, untawe. Pita Isuka agantuwema uwame otantiye 


text:
<pb/>Piya puma mintuguna, Pita aeba abeꞌisa kagisa kagopinti mintantiye. Mintogana, kayokaya araga kaꞌwaina aeti wama maya untiye: Kaeba Isu, Karariya yagara, aege miyempene, untiye. 


text:
Piya yogana, aeba wasana mintume kina ige iyobi uwame umagina: Nae kampa abinto kamana kaeba yene, untiye. 


text:
Piya ute kabebi tumikena pogana, kayokaya araga to kaꞌwaina agate aeka wasana maya uwaimintiye: Ma ntagara Isu Nasareti kumatasa yagara aege miyine, uwaimintiye. 


text:
Piya uwaimogana Pitaba to kake uwame uma waya untiye: Naeba kana yagara aepa kampa agantuwe. Pipa Koti nkaobi taga suwe, untiye. 


text:
Piya otate mintogini, wasanamiba Pitati wama maya untawe: Taeba kamanakapa ago abibebe pune. Kaeba taga ige aruyenabisawe, untawe. 


text:
Piya yuguna, to kake Koti nkaobi uma esegima aꞌyugu kamana uma: Naeba kana yagaraba kampa agantuwe, uwaimintiye. Piya yogana pabigo kokore aga untiye. 


text:
Piya pogana, Isu kamana maya unti: Kokorewama kampa aga untakana kaeba kakagara uwame unatakibene unti, pi kamana napimagina abeꞌi wama tabera antara puma kubeꞌena puntiye.<pb/>


text:
Marogini tabe mono kiye kinape to kaꞌisa Isureyo kabiyume kinape aꞌyaꞌma aki puma Isu aeguma kaikena kamana uma esegi puntawe. 


text:
Piya yuguni Isu ayatarara kirokaetama ababute tabe yagara Pairatiti metantawe. Yutasi uma kobama purintiye 


text:
<pb/>Pigoya purikiyema uma esegi puguna, Yutasi minaga yagara aeba agama abite: Nanaga piyaba puwe, ute, antawama kampa aogi pogana, kana 30-wa mone siriba amintapa maete kiya kina aꞌwae puma imintana uwaimima maya untiye: 


text:
Naeba kumpari sumagi, kaintanawa kampa wainta yagara minaga pogana ataena piye. Piya yogini igeba: Taetiba nanaga kanama yene. Pipa kaeꞌenawe, untawe. 


text:
Piya ute moneba aꞌa-o yuguna, pi tabe mono namapinti uma maebugaite kaiwa amirite wama uma kobantiye. 


text:
<pb/>Piya pogini, tabe mono kiye kinaꞌmiba kana moneba kita puntini maya untawe: Moneba wasana ikantanaga tabe mono namapisa monebisa atakanaba kampa aogi pikiye, untawe. 


text:
Pigoya, kana monerasaba ayabusune, umagini mare-u me-u pumagini magabu pome ntagara ae ma, namu kinaꞌmi ige iru yuga, pitaꞌi aboranema ika puntawe. 


text:
Pigoya, paipa mono kamana Poropete Yeremaya nkawamupi aboranti, pi kamanaꞌama nkauꞌwapa aboranti, maya untiye: Isureyo kina igeba ikantanawa 30-wa mone siribawe, untawe. 


text:
Piya, kana monerasa magabu pome ntagara ae ma ika puntawe. Waꞌegawama unamintisa puntawe, Yeremaya piyama kaentiye, untiye. Pairati Isu abigantiye 


text:
<pb/>Pigoya, igeba Isu tabe yagara Pairatiti ababute wauguna abigama maya untiye: Yuta kinaꞌmi Waꞌega Yagaraba kaewo, untawe. Piya yogana Isuba: Pabigo yene, untiye. 


text:
Pigoya, tabe mono kiye kinaꞌmibe monota kabiyume kinaꞌmibe kamana otaugunaba, antotapa kampa aꞌwae puma uwaimintiye. 


text:
Piya pogana Pairatiba abigamagina maya untiye: Kamana ugataganapa, nanaga kaꞌiba kamanapa kapa kampa yene, untiye. 


text:
Piya yogana Isuba kamanapa kapa kampa aꞌwae pumagina yogana, kiya yagaramaba uwoma agi napintiye. Pairatiba Isupa maripora aeguyiyo untiye 


text:
<pb/>Pigoya aꞌyaꞌma kabu, Pasoba naninta nakena yagaba, pi mparisa kiya yagarama aeba Yuta kinaꞌmi nkigaꞌna kina kaꞌwainaka age yugunaba auꞌima iyoba imima mi pomekana piye. 


text:
Pigoya, wasana aki puma miwaentuguna Pairatiba mayama ibigantiye: Ke uwa ataoma yewe. Parabasipera Isu aeba Karaisiti yagarawe ye, ae uwa atasuwe, piya untiye. 


text:
<pb/>Pigoya, Pairatiba kamana uma aꞌya pikena yabaera mintogana, wayaꞌwampa aeti maya kamana ataogana wantiye: We, naeba iba asekapa amonta agama aeka tabera nantara puwa, pi aogi asoya yagara uwa atao, untiye. 


text:
<pb/>Pigoya tabe mono kiye kinape kabiyume kinape igeba aꞌyaꞌma kinaꞌmi imo atikebaꞌmagini maya untawe: Omigina Parabasi uwa atantana, Isupa aeguyenoma, omiyo, untawe. 


text:
Piya yuguna kiya yagaramaba to kake ibigama maya untiye: Aepera, ae uwa ataoma yewe, untiye. Piya yogini igeba: Parabasiwe, untawe. 


text:
Piya yuguna maya uwaimintiye: We, Karaisiti yagarawe ye ntagara, aepa aya pukuwema, ibigantiye. Piyama ibigaogini, aꞌyaꞌwaemagini ka kamana umagini: Maripora pureno, untawe. 


text:
Piya yuguna Pairatiba to kake umagina: Nana kaintanarakawe, untiye. Piya yogini to kake tabe kamana uma: Maripora pureno, untawe. 


text:
<pb/>Piya yuguna Pairatiba napiyomepa kamanaꞌwampaba kampa aogi puntiye. Piya pogini, pabigo tabe maꞌena pikena puguna, yogini wani amuguna iyora ayapa wani nkaentana maya untiye: Ma ntagarama kaintanaba naetiba kampa tamakaeyano. Pipa tige aꞌwae puma timuwe, untiye: 


text:
Piya yogini igeba iwamu kaꞌi kaꞌi: Kanarane, untawe: Pi kaintanaba taebe tagaꞌnugitibe taeti waikiye, untawe. 


text:
Piya yuguna, Pairatiba Parabasi uwa ataogana igeti waogana, Isupa eru kasutasa aegugasimagina, maripora aeguyiyema irebu kina ababuwaimintiye. Irebu kinaꞌmi Isu akayasotantawe 


text:
<pb/>Pigoya, pi tabe kiye yagarama irebu kinaꞌwa kaꞌisamiba igeba Isu ababute namapintisa tumima, irebu kinaꞌmi ntamapinti ababute ima, yuguni aꞌyaꞌma irebu kinapa ampa aki puntawe. 


text:
Pigoya, ake wainta taminoku ka pugasimagini aꞌnotapa taminonkitantawe. Piya potantini, wantapa ka amuguna ayatakanti uꞌmagina tabe kina kanta puma mintantiye. Aibogini igeba wama agora uma irakabima akayasotama maya untawe: We, Yuta Waꞌega Yagara, kaeba aya pene, untawe. 


text:
Piyama aegumugaitegini, pi tete kaiba atagasimagini to kake aeꞌwa kai maema amitamagini maripora aegukena ababute wantawe. Isu maripora aeguyuguna purintiye 


text:
<pb/>Pigoya, ababute wama keꞌi ka yagara uma abatantawe. Agewapa Saimoni aeba Sairini kumatasa, ae tutusotauguna Isunta maripoba maema aesagaꞌu ataogini wantawe. 


text:
Piya pogini pabigo maripora itagintawe. Piya puguna maripora mintogini, kaiwata teteꞌena pumagini pako puntawe. 


text:
Pigoya, aꞌnotapa agowapa mayama kaimaranta waintantiye: Mapa Isu, Yuta kinaꞌmi Nkwaꞌega kaema atantawe. 


text:
<pb/>Pigoya, maꞌena kuntana yagara tara kaga maripora iyeguma to ayatari to ayatari pumagini isitantawe. 


text:
We, tabe mono nama akasabaꞌma kakaga yaga kima aꞌya pukuwe yempe ntagaragawa, kaeka kaupa aoꞌmaeyowe. Kaeba Koti Ntagara mintanapa, mariporasa iyobaꞌma tumowe, untawe. 


text:
Wasana kaꞌisa kina iyoꞌmaentikana, aeꞌwa nkauꞌamampa aoꞌmaekenagaba igiga pumagina kunta piye. Aeba Isureyo kina tae Waꞌega mintanaba, mariporasa iyobaꞌma tumeka aeti uma atokaeyano. 


text:
Aeba: Naeba Koti Ntagara nawe, ute, amatitiꞌenawapa Kotiti atantegina waintika, pika Kotiba aeka abekanaba iyobaꞌatano, untawe. 


text:
Pigoya maꞌena kuntana yagara tara aeke kaga iyegunta, isigeba pabiyama akayasotama umaginisi kamparaga potantase. Isu puꞌwantiye 


text:
Piya atamaisaogana Isuba pabigo kegaꞌe uma maya untiye: Iro-i, Iro-i, arama sabatani, untiye. Pipa maya untiye: We Kotinempa, Kotinempa, nanaga natane, untiye. 


text:
Piya yogini, mintume kina igetisa kaꞌisa kinaꞌmi abite maya untawe: Mae ntagara aeba Iraiyaka kegaꞌe uma agisiye. 


text:
Piya yuguna, ka yagara aeba karuꞌena wamagina kai atuta asa wanipi aemagina asara kitamagina Isu amikena pogini kaꞌisa kinaꞌmiba maya untawe: 


text:
<pb/>Piya puroganaba, tabe mono namapi Koti nkaukaꞌi akumparanta kaiba atisa aturite tumima abeti tumpa tasawaogana tara awatentana puntiye. Piya puntana imimapa tabera pogana tabe yabapa aibako pumagina kuya mpaentiye. 


text:
Pigoya, pitaꞌi wasana iru wairite wanti, pipa aꞌwaiyogini mono kina, pai purinta kina, igetisa kaꞌisa kinapa iyogama asintawe. 


text:
Piya, Isu aeꞌwa paitama asiyogini igeba irubintisa imagini aota mono kuma, Yerusaremi, ima uwoma kinaꞌmi aborawaimintawe. 


text:
Pigoya, irebu kinaꞌmi kiye yagarabe aokinape Isuta kiya kabima mintume kinape, igeba pi imima pomepe to kaꞌisaenabe agamagini abite, iyekuru puma maya untawe: Ma ntagara aeba taga Koti Ntagarawe, untawe. 


text:
<pb/>Pigoya, Isu aegunta pitaꞌiba wayapa uwoma pagasari mimagini pi puntanaba agama abintawe. Igeba Isu Karariya marisa aegaꞌma kanama kayokayaꞌena potantaꞌnagi, 


text:
igeba Mariya Matara kumatasa wa, piya to auka Mariyawa, Yemisike Yoseke isinowa, pigoya to kaꞌwaepa Sebeti ntagara tara isige isinowa, to kaꞌisa waena sumagini, igeba kaga mimagini agantawe. Isu kaitantawe 


text:
<pb/>Pigoya asenamaisaogana, Arimatiya kumatisa aꞌyo ampiyome tabe kutantaga yagara, agewapa Yosepe, Isu mpono abima abagi puma mintantiye. Pi ae kanantiye. 


text:
Maete wama, yaba nkage, aewa nkaruwema kana kaba kuꞌmaranta, pipi Isupa metama tabe yabantama ka aꞌwarigasogana awaba aigunkaogana wantiye. 


text:
Pigoya kana wasana aru awarapa Mariya Matara kumatasawa, to Mariya aoꞌwaena suma isigeba mimaginisi agantase. Irebu kinaꞌmi Isu nkarura kiya kabintawe 


text:
<pb/>Marogana sabati aboraogini, tabe mono kiye kinape Parasi kinape igeba aki purite Pairatiti wamagini maya untawe: 


text:
Tabe yagarare, taeba kamana ka napiyompeka ugamukune. Aegutompe kumpari yagara aeba aogama mintana maya untiye: Puꞌmagi papa kakaga peka naogamagi asikuwe, untika asisanaga kabikibewe. 


text:
Piya abagi kinaꞌwampi wamagini kuntana isuꞌurintini ago asiwayema, wasana kampari uwaigaisanaga yegini irebu kina igeba arura esegima kiya kabimagini mintigina, kakaga yaga aꞌya peno. Paipa kumpari sumagina: Naeba Koti ntagara nawe untikana, aintisa kumpari kamanaꞌama abobori anosasanaga, uwoma tagi napima ugamune, untawe. 


text:
Piya yuguna Pairatiba maya uwaimintiye: Kanaraka irebu kina timekiri ibabute wama wasana aruba akumpa kiya kabiwaitaigini pasemagini mikibewe, untiye. 


text:
Piya yogini igebe irebu kinaꞌmige wama kana aruba akunkatamagini yabankama nkaboboriba araꞌena potama irebu kinapa itauguni kabima mintantawe.<pb/>


text:
Pigoya, sabatiba aꞌya puwaogini waintuguna marusa yaga aborantiye. Piya pogana marikena poginisi, Mariya Matara kumatasawa, to auka Mariyawa suma, isigeba aru agakena wantase. 


text:
Wausuguna tabe imima pabigo pogana, Waꞌegawamatisa enisore kaꞌwaina mantarisa tumima yabapa aebasanakasogana aꞌwaiwaogana abobora mintantiye. 


text:
Piya, apayaena kanta eꞌwasa pemisa aowarisaba puwaogana kaiwatisaba waeꞌwae puma ibina kanta puwantiye. 


text:
Pigoya, arura kabima mintume kina igeba agate iyekuru pumagini tabaraba puma purikena kanta puma mintantawe. 


text:
<pb/>Pigoya, tara wae tara uma irosausuguna enisorewama maya uwaisimintiye: Tisigeba a-tisiyekuruba piso. Naeba abintuwa, tisigeba Isu maripora aegunta agakena kanase. 


text:
Pigoya aeba mataꞌiba kampaye. Aeba maru urimintisa pumagina ago asiwaye. Tisigeba kanama marunkapa mampaye. Pipa agate, 


text:
karuꞌena wama abagi kinaꞌwa maya uwaimiso: Isu aeba purintapisa ago asiwaye. Pigoya, Karariya mari wama paitaritakiya, tigeba pitaꞌi wama agakibewema uwaimiso. Pigoya, ago urisimuwe, untiye. 


text:
<pb/>Piya uwaisimoginisi, isigeba karuꞌena aruba irikabitate isiyekuru puma tabera isiꞌmu purite abagi kina uwaimikena karuꞌena wantase. 


text:
Piya pusuguna keꞌi Isuba pabuma: Aya pese, untiye. Piya yoginisi, isigeba agora uma parokaema agisara arakuꞌma ae age maema asagaꞌyuntase. 


text:
Piya pusuguna Isu maya uwaisimintiye: Tisigeba a-tisiyekuruba piso. Wama naokina uma uwaimisigini Karariya mari ima pitaꞌi nagaiyo, piya uwaisimintiye. Irebu kinaꞌmi kamanane 


text:
<pb/>Pigoya waya tara isigeba wausuguni, wasana aru kiye kina igetisa kaꞌisa kinapa karuꞌena kumati ima, pi aborantintanama nkawaga kamana tabe mono kiye kina uwaimiwaentawe. 


text:
Pigoya, kiya kina igeba monota kabiyume kina igegaꞌe uma igege kamana uma abiritegini, igeba irebu kina mone uwoma imimagini maya uwaimintawe: 


text:
Tigeba maya yiyo: Aseka tauwaitamintokini, abagi kinaꞌwampi kanama Isu nkaupa kuntana isoꞌurewe, yiyo. 


text:
Piya kamana kiya yagaramaba abite kaꞌena puritasanagaba a-tiyekuruba piyo. Taeba kanara uma kayone potakune, untawe. 


text:
Piya uma uwaimuguni, irebu kina igeba pi mpone maeritegini kamana uwaiminta, pi wasintawe. Pigoya pi kumpari kamanaꞌamaba Yuta kinaꞌmitiba anosama tabe wairite kanantiye. Isu amuta aborama mono yugaraka uwaimintiye 


text:
<pb/>Pigoya, abagi kina nagisarisa ka tumpaema, igepa Karariya mari ka amuti Isu igegaꞌe yogini intawe. 


text:
Imagini, aeꞌwa agate aeti uma parokaema agisuntawe. Piya puguni, kaꞌisa kinaꞌmiba iguꞌama tara tara puntawe. 


text:
Piya puguna, Isuba igora wamagina maya uwaimintiye: Kotiba mantarisa mabisa esegiyenaba aꞌyaꞌma nae namiwaentine. 


text:
Pika tigeba maga maga wama toma toma nae nage awaga kamana uwaimigini naegaraigiri, Nabanempawa, Yagarawa nawa, Aota Awamusana suma, tae tageraka mono wani paiꞌitaiyo. 


text:
Aibumagiri kamana uriminto kamana uwaimigini wasiwaeyiyo. We, tigeba abiyo: Naeba aꞌyaꞌma yagaba asi nasima tigege miyekana pi kanapa aꞌya pikiye, Isu piya untiye.<pb/>


text:
Pigoya, Koti kamana unti ntagara Aisaya esapi mayama kaentiye:<pb/>Abo. Kamanaꞌne maenta yagara agarubakana paitama kaori wama, kekapa aogi pikiyema, Koti yeginaba, 


text:
awaga kamana ukena yagara kaꞌme mpari mima kegaꞌe uma mayama aboraye: Tabe Yagarama ki iꞌma aogi piyoma, Aisaya piyama kaentiye. 


text:
<pb/>Piyama kaeyogana, Yoni wani paiꞌitanti ntagara wama kaꞌme mpari umima maya uwaimintiye: Aguntaenaripa kaitegiripa aꞌwae puma wani pasigina, Kotiba aguntaenaripa maerigaikiye, uwaimintiye. 


text:
Piya uwaimogini aꞌyaꞌma Yutiya marisa kinape aꞌyaꞌma Yerusaremi kumatasa kinape aeti wawabumagini, aguntaena pume kamanaꞌwaipa uma aborauguna, Yontani wanipi paiꞌitantiye. 


text:
<pb/>Pigoya, Yoninta kaiwapa kamoro yaga ayatasa pomima, auꞌarirasa abamu kantiba kitama mima, iroke tuke nantiye. 


text:
Pigoya, Yoniba maya kamana untiye: Nakaꞌi kanakibi ntagara agewapa asu nagasima waintika, naeba mayamanaba narakabima agisa anapa kampa akubo agaikuwe. 


text:
Piya, naeba wanitasa paititaogana, togana aeba Aota Awamusatasa paititakiye, uwaimintiye. Yoni Isu wani paiꞌatantiye 


text:
<pb/>Pigoya, pi kanabipa Karariya mari Nasareti kumatasa Isu kanaogana, Yoni Yontani wanipa paiꞌatantiye. 


text:
Paiꞌataogana wanipisa ima mayo agaopa, manta kabi aꞌwaiyogana, Awamusaꞌama pupunta kanta purite Isuti tumpitogana, 


text:
mantabisa maya kamana tumintiye: Kaeba nabugami ntagaranekawe. Tabera naꞌmu pugatauwe, untiye. Kewama Isu amiyo puntiye 


text:
Wamagina 40-wa ntaga kaꞌme mpari mintogana, Satani amiyo potaogana, Isu kampa abintiye. Pigoya Isuba umugabage miyogana, enisore kinaꞌmi aogima kabitantawe. Isu yogaenawapa Karariya-i agobintiye 


text:
<pb/>Pigoya, Yonipa arakuꞌma igaꞌna namapinti atauguna, Isuba Karariya-i wama Koti nkaogi kamana uma, 


text:
maya untiye: Pigo agoya, Koti kabiratakenaenaba agarosaye, Isu piya ute: Aguntaenaripa kaite tigu aꞌwae puma aogi kamana abibebe puma aegaraiyo, uwaimintiye. Isu tarawa tarawaki kinapa ibabuntiye 


text:
<pb/>Pigoya, Isu aeba Karariya kotu awamori waomepa Saimonige aꞌnantowampa Enturuge, isigeba yogawaisipa inoyanta aebusume ntagararaginisi, kuko aibarekima wanipinti motausuguna uma isigate, 


text:
Isu maya uwaisimintiye: Tisigeba ampa naegaraiso. Inoyanta aeyamesa puma wasana iba pikenaena tisiyakikuwe, uwaisimintiye. 


text:
<pb/>Aibusuguna, Isuba to nasi nasi puma waomepa, Sepeti ntagara Yemisige aꞌnantowampa Yonige wanipisa karebi mima, kuko aogi puma mintusuguna uma isigantiye. 


text:
Isigategina pabigo isigegaꞌe yoginisi, isigeba isibawaisimpa Sepetige yogawa pome kinaꞌwake wanipisa karebi itate Isu aegarantase. Isu ke kina agarubantiye 


text:
<pb/>Pigoya igeba Kapaniyamu kumati wama, sabati yaga Yuta kinaꞌmi mpono namapinti wama, Isu kamana uwa uwaimogini, 


text:
kana kamana yomeka abite pami puntawe. Piya, Isuba mono tisa kinaꞌmi kamana nane. Kiya kinaꞌmi yumesa kamana uwaimogini, abite pami puntawe. 


text:
<pb/>Pigoya, pi mono namankaipinti ka yagara ke kina antabaipinti minta yagara ampimagina, mayama tabera kegaꞌe uma maya untiye: 


text:
We, Isugaba Nasaretirisa yagaragawe. Taegukena kanapaya, nana puratakena kanane. Piya, naeba ago abopa, kaeba Kotitisa aota yagaragawe, piya untiye. 


text:
Omogana, kana yagarama antabaipisa ke kinaꞌmi apasara potama tabera kegaꞌe otate irosaꞌma wagaintiye. 


text:
Aibogana, aꞌyaꞌma kinaꞌmiba agate pami pumagini, maya kamana mare-u me-u puntawe: Nana kamanapaya iye. Taeba kampa abintompe kamana umagina, Kiya kinaꞌmi usu kamana uma uwaitagini keginaꞌmiba kamanaꞌwapa wasiyewe, untawe. 


text:
Aibogini, aꞌyaꞌma Karariya kinaꞌmiba Isu pomentanaga abite napintawe. Isu Pita aentawampa aoꞌmaentiye 


text:
<pb/>Pigoya, Isuba mono namapisa iroꞌma Isu Yemisike Yonike isibabute wamagini, Saimonike Enturuke isige namapinti wantawe. 


text:
aeba wama uma ayata uꞌma asitaogana, yonintanawapa ata waogana, kana waeꞌmaba naninta maema imogini nantawe. Isu uwoma kina aogi puwaitantiye 


text:
<pb/>Pigoya, pi ntagaba asenamaita aꞌyaꞌma yoni kinake ke kina intabaipinti minta kinake ibabute Isuti kanagana pumagini, 


text:
uwoma kinaꞌmi tonarona inuntanawaipa kaba itamagina, uwoma keginapa igarubantiye. Pigoya, ke kinaꞌmiba aeꞌwa nkagoba agauguna, pipa mare-u me-u pusanaga akunkitantiye. Isu Karariya-i nasintiye 


text:
Piya omuguna, Isuba maya untiye: Pigoya, taeba to kaꞌisa kumati wano. Igepa mono uwaimikenaga kanauwe, uwaimintiye. 


text:
Piya uwaimitegina, aeba wama aꞌyaꞌma Karariya mari wama, mono namankaipinti kamana uma uwaimimagina, uwoma ke kinapa agarubantiye. Isuba karu yagara aoꞌmaentiye 


text:
<pb/>Pigoya ka karu yagara aeti kanama ampa parokaema mima, esegima mayama abigantiye: Kaeba kabemika kaba natakena puntanapa aogi punatao, omintiye. 


text:
Piya omogana Isu antara potama, ayapa parosuma auta uꞌma maya untiye. Piyaenaga nabiye. Pabigo kata wakana aogima miyo, untiye. 


text:
Ata waogana Isu esegima uma maya omintiye. Uwa kinapa a-nkuwaimima, kaeba marupa mono kiye yarara uma kaupa ayakegana agano. Piya, kata wamikaba pai Mosese uramintintanaba amegini wasanamiba kagate: Aoso yagara miyema napikibewe, piya omintiye. 


text:
Aibogana, kana yagara abeꞌi irosaꞌma wama, mare-u me-u puma pi kamana uwaimogana, Isu to kumati uwa wakenaga kampa abogana, abeꞌi kaꞌme mpari mintogini, aꞌyaꞌma aukaꞌisa wasanamiba aeti wantawe.<pb/>


text:
Pigoya, to yagaba Isu aꞌwae puma Kapaniyamu kumati to kakema umintogini, wasanamiba: Isuba waꞌeri ago ampintiye, untawe. 


text:
Piya yuguni uwoma kinaꞌmi namapa ampa pumaewauguni, kaꞌisa kinaꞌmiba kaberi ampa aki puma mintuguna, Isu aogi kamana uwaimintiye. 


text:
Piya uwaimogini, wasanami agisa aya puꞌwanta yagara ababute kanama, tarawa tarawa kinaꞌmi wasirite kanantawe. 


text:
Kanaumepa wasanaba pumaewauguni kampa Isu agora ababute inta, nama nkabobori imagini, asu akuritama, pitaꞌisa kana yoni ntagaraba wasa yara waitama motauguna tumintiye. 


text:
Tumogini: Aogi potakiyema napiyuguna, Isu ibite: Yagaranepa, aguntaenagapa iba maegagasuwe, omintiye. 


text:
Nanagabaya pi ntagaramaba maya kamanapa iye. Kotika akaya kasa iye. Kebaya aguntaenarepa maeragaikiye? Koti ae abinto maeragaikiyema napintawe. 


text:
Nana kuntaenawema napiyewe? Yoni ntagara aguntaenagapa maegagasuwa, asima wasaga aesagabite wao yoka yewo, utegina: 


text:
Tigeba abiyo. Wasanama Ntagara naeba ma mpabi esegiyenanetasa aguntaena maerigaikena esegiyenanepa waintiye. Naeba kuntaena pekiripa, agate napima yiyo uwaimintana, agisa aya puꞌwanta yagaraba maya omintiye: 


text:
Omogana kana yagaramaba asima wasawa aesagabite waogini, agate aꞌyaꞌma kinaꞌmi tabera pami pumagini, igeba: Taeba kampa agantompentanawe. Koti aogi potayema, Koti iꞌmu potantawe. Isu Aribaika kegaꞌe untiye 


text:
<pb/>Pigoya, Isu iroꞌma wama kotu awamori to umintogini, aꞌyaꞌma kina aeti wabuguna, kamanaꞌwapa uwaimintiye. 


text:
Uwaimitegina to waomepa Aribai, Aopayesi ntagara, takisi opisiwapinti mintogana uma agate: Naegarao, omintiye. Omogana asima aegarantiye. 


text:
<pb/>Pigoya, uwoma takisi maeyume kinake kamparaga kinake aegarauguna, aeba Aribai ntamapinti umima, pi kinake Isuge abagi kinake mima naninta nauguni, 


text:
Parasi kinaꞌmi nkarotu tisa kina kanama ampa igaumepa, pi kinake mima nama miyogini, agate abagi kinaꞌwaka mayama ampa ibigantawe: Nanagabaya takisi maenta kinake kamparaga kinake nanintaba nayema, ibigauguna, 


text:
Isuba abite maya uwaimintiye: Wasana kampa yoni nkibemi kinaꞌmiba tusa yagaramati kampa wawe. Yonintana ibemi kinaꞌmi mana igeba wawe. Piya: Aogi kinatawe, ye kinapa aogi puwaitakenaba kampa tumintuwe. Naeba agunta kina igu aꞌwae pikibeka uwaimikena tumuwe, piya uwaimintiye. Naninta iꞌmikena kamana untawe 


text:
<pb/>Pigoya, Yoni abagi kinake Parasi kinake kaꞌisa yagaba naninta atate uwa mintuguni, wasanami kanama Isupa mayama abigantawe: Nanaga Yoni abagi kinake Parasi abagi kinake kaꞌisa yagaba monoka nanintaba aꞌa-o uma uwa mintuguni, nana piyema kae kabagi kinaꞌmiba nanintaba aꞌyugu nawema, abigantawe. 


text:
Abigauguna Isu maya uwaimintiye: Pigoya, wasanami ibaꞌena puntiniba, aꞌyaꞌma kinaꞌmiba nanintaba umaerite kampa menkatama miyewa, karuꞌena ampa nawe, uwaimintana: Pi ibawaeꞌma nkawaewampa uwamintegini, ae aokinapa naninta imepa igeba kampa aꞌa-o unta maeyawe. 


text:
Pigoya, ainti ibaꞌwaeꞌma nkawaewampa ampa arakurite ababute to mari wagasiginiba, pi ntagaba aoꞌmiba intara puma kampa nanintaba nanta, uwa mima aeka napikibewe, uwaimintiye. 


text:
<pb/>Piya uwaimintana to kamana maya untiye: Pigoya, paisa kai atugekanaba, wasanaba kampa aoso kaiba kasama pitapa atama pugunikiye. Kampaye. Piya pikibipa to paisa kaiwamaba to tabera atugekana, tabe age waikiye, untana, 


text:
to ka kamana maya untiye: Piya, wasanama kasa yamanka antinkapa maema, kampa paisa yaga auꞌaribintiba ataye. Antipa piyama ataisinta, akapisa anosama, kana paisa yaga auꞌariba kampa aibakentama, karuꞌena muruꞌwagina wanipa pitaꞌisa tumiwasine. Piya, kasa yamankaꞌama nkantipa kasa yaga auꞌaribinti ataye, uwaimintiye. Sabatiraka kamana untawe 


text:
<pb/>Pigoya, ka sabatirapa Isuba witi yugabinti waogini, abagi kinaꞌmi wamagini kana witi yugabisa maeyuguni, 


text:
Parasi kinaꞌmiba maya untawe: Aꞌyuguyena pewe. Tigeba sabatirapa akumparantaꞌenaba piyaba pewema, Isupa abigauguna, 


text:
maya uwaimintiye: Tigeba tayabama Tebiti puntintanagaba kampa napiyewo. Abayata mono kiya yagara mintogana, Tebitige aokinake igaꞌena ibogana, Koti mpono namapinti iyogana Abayata Koti nkamume ntaninta maema amogana nantana, aokinapa imogini nantawe. Pipa uwa kinaꞌmi ntanintaba kampaye, mono kiye kinaꞌmi ibiwai nakena nanintawe, uwaimintiye. 


text:
<pb/>Piya untana to maya uwaimintiye: Kotiba wasanaga migaranema napima sabatiba puntiye. Sabatigaba kampa napinta wasanaba maru puntiye. 


text:
Pitasa kinaꞌmiba Isupa agategini, sabatira kana yagara aogi potakaba agate kamana otakunema napintawe. 


text:
pi kinakaba mayama ibigantiye: Ago kamanatepa ayama napiyewe. Sabatirapa wasana aogi puwaitakunema napiyebaya, ata puwaitakunema napiyebaya, iyogaitakunema napiyebaya, iyegukunema napiyewema, ibigantiye. Ibigaogini kamana kampa unta, asaba wantawe. 


text:
Piya, igeba ige akuninta kina mintuguna igategina, antara pumagina, kampa aꞌmu puwaitanta ka ibirantiye. Piya puntana kana wasanagaba, Isu: Kaya paroso, omintiye. Omogana aeba aya parosogana atawantiye. 


text:
Piya pogini, Parasi kinapa iroꞌma Eroti aokinake aki puma mintini: Aya pumabaya aegukunema napima, mare-u me-u puntawe. Uwoma kina kotuta aki puntawe 


text:
<pb/>Pigoya, Isuge abagi kinake pi kinapa itate kotuta wauguni, uwoma Karariya kinake, Yuntiya kinake, 


text:
Yerusaremi kinake, Intumiya kinake, Yontani wani akaꞌisa kinake, Taya kumaꞌama agorasa kinake, Saironi kumaꞌama agorasa kinake, aꞌyaꞌma Isu pome kamana abima, uwoma kina aeti wantawe. 


text:
Piya, uwoma kina Isu aogi puwaitaogini, aꞌyaꞌma yoni kinapa aibasanaꞌma mareta meta puta wama aeti wamagini: Auta uma arakurukunema, napintawe. Piyama napiyuguna, Isu: Aꞌyugu napasa nakibewema, wanipisa kareba nagora ataiyoma, abagi kinaka uwaimintiye. 


text:
Uwaimogini ke kina antabaipi minta kinapa agantiniba intagawarisa uma aigarepaꞌwama kegaꞌe uma: Kaeba Koti Ntagaragawe, untawe. 


text:
Piya yuguna: Wasanaba piyaba a-nkuwaimiyo, Isu ke kinapa esegima uwaimintiye. Isu aeba abagi kinaꞌwa aisuwaitantiye 


text:
<pb/>Pigoya, Isu amuti ima aewa napiyome kinaka igegaꞌe uma: Kanaiyo, kegaꞌe yogini aeti kanantawe. 


text:
Kanauguna nagisarisa tara tumpaema kina ibabuma: Tigeripa aposoro kinatawe uwaimite: Nae nabagi pumagiri, kamanaꞌnepa uwaimikenaba wamagiri, 


text:
Sepeti ntagara Yemisiwa, Yemisi nkaꞌnantowampa Yoniwa, isigewaisipa anagi isigi Powanagisiwe uwaisiminti, tae kamanapisa antaru yisa kina miyese uwaisiminti, 


text:
Enturuwa, Piripiwa, Patoromayowa, Matiyuwa, Tomasiwa, Aopayesi ntagara Yemisiwa, Tariyesiwa, namuꞌisa kiya kina igarubakaikena abugai ntagara Saimoniwa, 


text:
ainti Isu minagaꞌena punti ntagara Yutasi Isikeriyotiwa, sumagini, abagi puntawe. Ke kinapa aoꞌmaeyane, Isupa omintawe 


text:
Kampa nakena puguni, waꞌewatisa kinaꞌmi piyama abitegini: Aeba aiboꞌenabaya piyema napimagini, Isu arakurikena kanauguni, 


text:
mono tisa kina Yerusaremisa tumume kinaꞌmi maya untawe: Piyesibu ababibayawe, untini: Ke kinaꞌmi kana tabewaimpa nkesegiyenawatasa kaꞌisa ke kina igarubakasabayawe, untawe. 


text:
Piya yuguna, kegaꞌe yogini aeti ampa aki puguna, imiyo kamana maya uwaimintiye: Kewama aeꞌwapa aya pumabaya agarubamisine. 


text:
<pb/>Piya, kaꞌwainaba to ka esegi yagarama ntamapinti wama aeꞌena kuntana maekena puntanaba, marupa kana esegi yagaraka arakuꞌma igaꞌnarasa kirokaetama, namankapisa kotapa kuntanaba piye. 


text:
<pb/>Piya, taga kamana urimuwe. Wasanama aguntaenawape aꞌyaꞌma ka abirakibintanawape maegaikenaenawe. 


text:
Pigoya, wasanama Aogi Awamusaka ata kasa ikibipa, Kotiba kampa maegaikiye. Kana aguntaenawapa kampa maegasakana aꞌyaꞌma yaga uwa waikiye, piya untiye. 


text:
Piya: Aeba ke kina ababiye, yuguna, Isu kana kamana uwaimintiye. Isu anogabe aꞌnatabarabe kamana untiye 


text:
Kegaꞌe yuguni uwoma kina, agora maraꞌmintume kinaꞌmiba: Kanobe kaꞌnatabarabe abeꞌi ampa mima kagakena pewe, omuguna: 


text:
Isu piyama ibigategina, agora maraꞌmintume kina igategina maya uwaimintiye: Nanobe naꞌnatabarabe mampa tigege tige mintawe. 


text:
Pigoya, kotu awamori Isu to kamana ukena pogini, uwoma kinaꞌmi aeti kanama aꞌyaꞌma ampa aki puguna, uwa marisa atate wanipisa karebi kotupi umintogini, aꞌyaꞌma kina kotu awamori mintantawe. 


text:
Aeba wamagina aintanawapa maema aibarase pogana, aowa kaꞌisaba kepi tumpa waiyogana, kabarankama irosaꞌma ampa nawaegaintiye. 


text:
Piya pogana, abuꞌwapa kampa mabintiba tuminta, yaba nkabobori araꞌwaiyogana, pa taogana aeba karuꞌena asama pari puma puꞌwantiye. 


text:
Pigoya to kaꞌisaba apa mabi tumpa waima iꞌma anosama aosa pama, kaꞌisa 30-wa, to kaꞌisa 60-wa, to kaꞌisa 100-wa suma aboraogana, uwoma ntaninta waintantiyema, uwaimintiye. 


text:
Uwaimintana: Ageyaga kinaꞌmaba ma kamana abibebe peno, Isu piya untiye. Isu meto kamana agowa uwaimintiye 


text:
<pb/>Pigoya, pi aꞌyaꞌma kina atate wagasuguni, nagisarisa tara tumpaema kinaꞌwake to aokinake meto kamana yomeka abigauguna, 


text:
maya uwaimintiye: Tigeba Koti kabiratakibintanagaba ago urimikenaba piye, uwaimite: Uwa kinaꞌmikaba kana amiyo kamana naeba uwaimogini, 


text:
pigoya Aisaya pai kaemarantisa puma iba mayaenaba pewe:<pb/>Igeba abepa agowapa kampa abewe.<pb/>Agapa agowapa kampa agawe.<pb/>Piya, ago aogima abesinta aguntaenawai<br/>ataigina, Koti mae igasasine, Isu piya uwaimintiye. Aintana punti kamana agowa Isu uwaimintiye 


text:
<pb/>Piya uwaimintana, to kamana maya uwaimintiye: Tigeba ma meto kamanapa kampa abintawo. Aya pumabaya aꞌyaꞌma meto kamana agowapa abikibewe. 


text:
Piya, kepi tumintisa puma aogi kamana keꞌi aibarase pogini, pi kaꞌisa kinaꞌmi abepa, kewama karuꞌena kanamapa, intabaipintisa aintana kanta puma wainti kamanapa ampaeriye. 


text:
Piya, kaꞌisa yabata tumima abuꞌwa kampa pantaisa pumaba, kaꞌisa kinaꞌmiba pewe: Aogi kamana abima maruꞌena iꞌmu puma, arontaganto aogima miyegina, aintiba kana kamanatakaba antaraꞌena aboraginabe ata potakenaena aboraginabe, karuꞌena uwa ataye. 


text:
aintiba mampabisaenaga napima, kotaka ibugagina tonarona maekenaga napiyegana, kana kamanapa agora kaka waye. 


text:
Pigoya, to kaꞌisa aogi mabi tumima tabera irantisa puma, to kaꞌisa kinaꞌmiba kana aogi kamanapa abima aegaꞌma miyewe. Piya, aintanaba kaꞌisa 30-wa, kaꞌisa 60-wa, to kaꞌisa 100-wa suma, aborantisa puma, wasanaba tonarona aogiyenaba Kotiti potawe, uwaimintiye. Igiꞌmaete kampa kaka atakena kamana Isu untiye 


text:
<pb/>Uwaimintana to mayama ibigantiye: Pigoya, wasanama kane yaku igiꞌmaete namapinti wamaba, aeba kankabe maema aibarakitakibe, waikena sipa amentapinti metakibe, yara itagikibayawe, a. 


text:
We, kampa agantintanaba agorapa kampa kaka wantiye. Toganaba kanewama eꞌwasa pisa puma meto kamanaꞌama nkagowapa aborakiye. Airari kaentaꞌenaba toganaba aborawaekiye. 


text:
<pb/>Uwaimintana to kamana maya uwaimintiye: Pi abe kamana aogima abima tigebi ataiyo. Abimagiri tigeba wasana pabi aborawaimikibe nkawameta Kotiba aꞌwae puma timikiye. 


text:
Pigoya, wasanama kaꞌisa agowapa aogima napikibipa, uwoma to agoba Kotiba omikiye. Pigoya to yagarama kamana agowa kampa napikibipa, abikenaenawapa Koti maegaikiye, piya uwaimintiye. Aintana iranema meto kamana Isu untiye 


text:
<pb/>Uwaimintana Isu to maya uwaimintiye: Pigoya, Kotiba mayama taepa kabirataye: Wasanama yogari wama, aintana pugaitegina, 


text:
asi nasi asekapa waimarate, arapa asima uma agateginaba: Aya pumabaya kana aintanaba iꞌma anosakiyema, napiye. 


text:
pi ntagaba yogari wama naninta umaeye. Pigoya nanintara kabiyisa puma Kotiba piyama tagutapa kabirataye, untiye. Ya aꞌwa meto kamana Isu untiye 


text:
<pb/>Piya untana Isu to maya untiye: Pigoya, Koti kabiratamisa puma nanawe ukune. Pikaba ayama meto kamanapa ukunema, ibigantana: 


text:
pipisa iꞌma anosama tabe ya ima, amaba tabera wagana kana pegina, kabarankamaba amari inapa kiyewe. Pintana piya pemisa puma Kotiba piyamakabirataye, uwaimintiye. Meto kamanaꞌwaka Isu kamana untiye 


text:
Pigoya, uwoma meto kamanatasa aogi kamanaꞌwapa uma ige abikena kamana uwaimogini abima napiyuguna, toma toma meto kamana aꞌyaꞌma kina uwaimitegina, togana abagi kinaꞌwa ibiwaipa meto kamana aꞌyaꞌma agowapa uwaimintiye. Pontawama Isu nkawamu wasintiye 


text:
Isu wanipisa karebi mima, awamori mintume kinapa itaogini, abagi kinaꞌmi wanipisa karebi ababute wauguni, to wanipisa karebi kaꞌisa kinapa aege wantawe. 


text:
Piya puguna, agasiya ponta kanama wanipa tabera aigaꞌyoꞌya puma, kaꞌisa wanipa wanipisa karebinti iyogana, kunta puma ipirintakena puntiye. 


text:
Isu aꞌno aisagenawata waitamintogini, igeba aeti wama abage pumagini maya omintawe: Tisa yagara, kaeba taekaba kampa napiyeno. Taeba naisukena pune, omintawe. 


text:
Piya omuguna, aeba asimagina pontawamakaba tabe kamana umagina, waninkamaba: Pasebuma, uwa waiyo yogana, ponta aꞌya waogana wanipa uwasuwa puntiye. 


text:
Piya yogini, igeba pami pumagini: Aeba nana yagaragana, pontawamabe waninkamabe ae kamana wasiyesema, igeba mare-u me-u puntawe.<pb/>


text:
wanipisa kare atate tumogana, wasana irubintisa ka yagara, ke kina antabaipinti minta yagarama, Isuti kanantiye. 


text:
Kana yagaraba asi nasi wasana irubinti miyogini, wasanami kampa arakuꞌma esegi igaꞌnarasa kampa ayapa kirokaentawe. 


text:
Pigoya kaꞌisa kinaꞌmi pai uwoma ntaga arakuꞌma, agisa ayatapa esegi igaꞌnarasa kirokaetauguna, ayapisa atisa kaitegina agisabisa airisa pugasi pogini, wasanamiba esegiyenawapa kampa asugaintawe. 


text:
Kana yagaraba aꞌyaꞌma yaga arape asenabipe wasana irubinti mintana amuti mintana pumagina, ata kigaꞌe uma yaba kasu mpaema aupa airisa puntiye. 


text:
Isuba: Ma ntagarama nkantabaipisa ke kinapa irosao, omintiye. Piya omogana, kana yagarama taberasa maya untiye: Isu, kaeba inatisa tabe Koti Ntagaragawe. Nana punatakena kanane. Koti nkaobi suwa, a-nkata punatao, untiye. 


text:
Piya yogana Isu aeba: Kagegapa kegawema, abigantiye. Abigaogana: Taeba uwoma mintompeka, piya puma nagenepa Uwomane unamewe omintiye. 


text:
Piyama abigauguna aeba: Pigoya waiyo, uwaimintiye. Uwaimogini kana ke kinapa antabaipisa iroꞌma intabinti ubasuguni, kana yaga, 2,000 yagagini igeba karuꞌena ausari tumima, kotupinti tumpa naisuwaewantawe. 


text:
<pb/>Naisuwaewauguni yaga kiye kinaꞌmiba karuꞌena iyegaka wama, waꞌeribe yogaribe wama uwaimuguni, wabe wayape kanagana puma, kana pomentana ampa agakena kanantawe. 


text:
Isuti kanamagini ampa agaomepa, kana pai ke kina antabaipinti minta yagara kaiwapa amitauguna maraꞌmima aogima mintogini, agate iyekuru puntawe. 


text:
<pb/>Tori wakena pumagina wanipisa karebi iyogana, kana yagara pai ke kina antabaipinti minta yagara kanama, Isuka: Nababo, yogana, 


text:
Isu: Aꞌa-o, untana: Waꞌegati wama, Koti antara pugatama aogi pugatami kamana kaokina uma uwaimo, omintiye. 


text:
Piya omogana aeba wama, pi naya taraꞌmu kumaꞌi wama, kana Isu pome kamamapa uwaimikena pogini, aꞌyaꞌma kinaꞌmi abite pami puntawe. Isu kiya yagarama nkaraganto aoꞌmaekena puntiye 


text:
<pb/>Pigoya, Isu wanipisa karebi to wama maroteri wama awamori umintogini, uwoma kina aeti kanantawe. 


text:
Kanauguna ka mono namatasa kiya yagara, agewapa Yairasi kanama ampa agate Isu agisabi parokaema mima, 


text:
maya uma abigantiye: Aragantonepa agaro ntaganto purikena piye. Kaeba kanama auta uma arakuregana, aeba atawakanaba aogima miyeno, yogana, aege wantase. Ka waeꞌma Isu kaiwata aukaya puntiye 


text:
ka waeꞌma aeti kanantiye. Kana waepa iyegaena abogana nagisarisa tara tumpaema kabuba miyomepa kampa ata waogana, 


text:
tonarona tusa kinati waomepa, kampa aogi potauguna, aꞌyawaema yabankapa ige imiwaegasomepa, kana yoninkapa kampa ata waogana, to tabera ataena abuntiye. 


text:
Pigoya kana waepa Isu pome kamana abite, uwoma kina mintume ikapinti kanamagina, ampa napima: Kaiwata aukaya pukubopa nata wakiyema ageba napimagina, akaꞌi kanama kaiwata aukaya pogana, 


text:
Aibogana Isu: Kaꞌisa esegiyenane wayema, age napigategina: Kainetapa kebaya aukaya piyema, ibigantiye. 


text:
Ibigaogini, abagi kinaꞌmi maya omintawe: Uwoma kinaꞌmi kagorapa mintagana agana, nanagaba: Kebaya naukaya piyeba yene yuguna, 


text:
Piya pogana kana waeꞌmaba potaomentanaga napima, aekuru puma tabaraba pumagina, ae agora ampa parokaema mima, aꞌyaꞌwaemaena pome kamanapa omintiye. 


text:
Omogana, Isu maya omintiye: Araganepa, kamatiti punatampeka aogi kabiye. Pika wama aogima miyo, omintiye. Isu kiya yagarama nkaraganto asitantiye 


text:
<pb/>Pigoya, pi kamana uma miyogana, kaꞌisa kinaꞌmi kiya yagarama namapisa iroꞌma kanama, kiya yagara maya omintiye: Aragagapa ago puꞌwaye. Nanagabaya tisa yagaraba to kamanapa omima miyene, omuguna, 


text:
Isu kana kamana kampa napinta, ini nama kiya yagarapa: A-kaekuru puma, naeka aogima napima miyo, omintiye. 


text:
Omigaite wasanaba: A-kanaiyoma, akunkitate, Pitawa Yemisiwa Yemisi aꞌnantowampa Yoniwa suma, ibiwai ibabute wama, 


text:
mono nama kiya yagarama ntamapinti waumepa: A-e a-e, uma tabe kubeꞌena puma miyuguna, kana kamana abite, 


text:
namapinti ima maya uwaimintiye: Nanagabaya tabe kamana uma kubenaba pewe. Kana aragaba kampa agorapa puꞌwaye. Uwa waitamintiye, uwaimogini, 


text:
igeba kagi potantawe. Piya puguna aꞌyaꞌma igarubaogini abeꞌi irosaꞌma tumuguna, kana aragantoma anoke abake abagi kinake ibabute wama, araganto mintometiba intiye. 


text:
Imagina kana aragantoma ayata uꞌma: Tarita kumi, omintiye. Kana kamanapa tae kamanapisaba: Araganto asiyo ugamuwe, untiye. 


text:
Piya yogana kana araganto karuꞌena asima nasi nasi puntiye. Pi nkaraga kabuwapa nagisarisa tara tumpaema kabu pome nkaragantowe. Asima nasogini igeba agasiyama pami puguna: 


text:
Pigoya sabati yagaba mono namapinti wama kamana yogini, uwoma kinaꞌmi abite pami puma maya untawe: Ma ntagara aetasabaya kana kamanapa maeye. Aetasabaya ma aogi napiyenaba maeye. Aya pumabaya kampa agaompentana aewapa esegima piye. 


text:
Taeba agowapa abintune. Aeba kapenta yagara, Meri ntagara mintiye. Yemisige Yosesege Yutasige Saimonige igantowaimpa mintegini, ae imanapa mata taege miyewe, piya umagini Isuka abuguna kampa aogi puntiye. 


text:
Aibogana, Isu maya uwaimintiye: Koti unti kamana yemi poropete yagarama kamanaka uwoma kinaꞌmi ibugaye. Pigoya mawatape namankapipe ageba kampa waintiye, uwaimintiye. 


text:
Piya, aeba kana mariba kampa tabe yuga puntamikana, yoni kinapa taranto ita uꞌma aogi puwaitantiye. 


text:
Aibogini igeba aekaba kampa napiyuguna: Nanagabaya kampa abewe, untiye. Piya ute, pabi kumata uwaena kumaꞌantontori nasima kamanaꞌwapa uwaimintiye. Isu abagi kinaꞌwa: Yogaenari waiyoma, uwaitantiye 


text:
<pb/>Isu abagi kina nagisarisa tara tumpaema kinaꞌwa igegaꞌe yogini menkaki puguna, ke kina agarubakena esegiyenaba imima tara tara puma to aukaꞌi to aukaꞌi igarubaꞌma, 


text:
maya uwaimintiye: Tigeba nasikibepa, kotapa a-mpaete wantiri nanintabe kope uwa atantiri, tibamukantisa ikantana pukena yabapa a-nkurite waigina, Koti kabiritakiye. Pigoya, pusuꞌma nasikena asage, 


text:
Pigoya to kumati to kumati waigini, maru: Naege mikibewe ikibi ntagarama ntamapi wama, pi kumata aꞌyaꞌma yaga aege umigategiri, to kumati waiyo. 


text:
Pigoya to kumati waigini, kampa tiꞌmaꞌma kamanati kampa abigiripa, tigisarisa iꞌni asari puwaitate toriba waiyo. Piya piginaba: Kampa taekaba iꞌmupa pewema napikibewe, uwaimintiye. 


text:
uwoma ke kinapa igarubantini, uwoma yoni kinaꞌmipa iꞌnoti masawae paiꞌitauguni ita wantiye. Yoni wani paiꞌitanti ntagara puꞌwantiye 


text:
<pb/>Pigoya, Isuka kamana mare-u me-u puguna, Eroti kiya yagara yome kamana abintiye. Piya, Isu esegi yuga pikana: Yoni wani paiꞌita pome ntagara puꞌwatitisa asima mintibayawema, kaꞌisa kinaꞌmiba napiyuguni, 


text:
to kaꞌisa kinaꞌmiba: Iraiyabayawema yuguni, to kaꞌisa kinaꞌmiba: Pai Koti kamana unti ntagara kanta pikana kana yagaraba poropete yagarabayawema, napintawe. 


text:
Piya yuguna, kana yagaraga Eroti maya untiye: Yoni wani paiꞌita pome ntagarabayawe. Nae uwaimuwagini anaꞌmu arisata ntagarama asima mintiyema, napima untiye. 


text:
Pigoya, pai Eroti nkaꞌnantowampa Piripi nkwae Erotiyasi maeyogana, wani paiꞌita punti ntagara Yoni Erotipa maya omintiye: Aꞌyuguma kaꞌnantogampa nkwae maeyane, omogana, abigategina pika Eroti wasana uwaimogini, Yonipa arakuꞌma igaꞌnarasa kirokaetama, igaꞌna namapinti metantawe. 


text:
Eroti, Kotiti Yoni aogima aegaranta yagaragana, agate aekuru pumagina, Yonitapa kabima mintantiye. Aibuntana Yoni kamana abisanaga abugaogana, asi nasi abite Eroti pami puma aekuru puntiye. 


text:
<pb/>Piya pogana ka yaga Erotiyasi Yonika ataena potakena agi napintiye. Pi ntaga awaewampa yakari potanta yaga aboraogini, kamani kiya kinake ami kiya kinake Karariya kumatasa kiya kinake menkaki puguna, Eroti taena puwaitaogini nama iꞌmu potantawe. 


text:
Piya puguna, Erotiyasi nkaragawaeꞌwampa wama waꞌena uma pogini, Erotige kiya kinaꞌmige iꞌmu potamagini, Eroti mayama abigantiye: Aragawae, nanaga kabiye. Kabikibintanaga unamegapa kamukuwe. 


text:
<pb/>Piya yogana, kana aragawaeꞌma abeꞌi iroꞌma tumima anowampaka: Nana namoma abigasuwe yogana, anowampa maya omintiye: Yoni wani paiꞌita pemi ntagarama nkaꞌno arisa namoma abigao, omogana, 


text:
karuꞌena kana kiya yagarari wama maya omintiye: Ibanto Yoni wani paiꞌita pemi ntagarama nkaꞌnopa arisaꞌma tuꞌnapi atama namo, yogana, 


text:
kana kiya yagaramaba antara pugantiye. Pigoya, aki puntume kinaꞌmiba: Taga kauwe yome kamanapa abuguna pika napintana: Aꞌa-oba kampa unta, 


text:
<pb/>Aibogini, Yoni abagi kinaꞌmiba abitegini, abamupa maema mabinti kaitantawe. Isu uwoma kina nayakaꞌmu pareti imintiye 


text:
<pb/>Pigoya, Isu nkabagi kinaꞌmiba yogawaipa atate Isuti wama, aꞌyaꞌma pume kamanape uwaimume kamanape ampa omintawe. 


text:
Piya puguni uwoma kinaꞌmi pitaꞌi kanagate wate puguni, Isuge abagi kinaꞌwampige kampa nanintaba nauguna, pigoya abagi kinaꞌwaka mayama uwaimintiye: Tabire to aukaꞌi wama, kampa wasana mima aukaꞌi uma migarakune, uwaimogini, 


text:
<pb/>Pigoya igeba wakena puguni, uwoma kinaꞌmi igate, aꞌyaꞌma kumatisa atate karuꞌena awamori wama, umikena pome mpara maru umintuguna, 


text:
Isu pita wanipisa karebintisa irosaꞌma, uwaena kina tumpa igaomepa, piyama yaga awaro ano kampa miyisa puma, igeba mintuguna, tumpa igate antara puwaitama, uwoma kamana uwaimikena agobintiye. 


text:
Piya, ase ikena pogini, abagi kinaꞌmiba Isuti kanama maya omintawe: Ibanto atamaisaya, mapa kaꞌme mpari mintuna, 


text:
aꞌyaꞌma kinaka: Kumaꞌibe yogaribe wama nanintarika uma agama ika piyo, uwaimintana igarubaoma, omintawe. 


text:
Piyama omuguna Isuba: Tigeba naninta maema imiyo, untiye. Piya yogini igeba: Aya pusune. Moneba 200 torarasa nanintaba ika puma imisanagaba kabiyoma, abigantawe. 


text:
Abigauguna, Isu maya uwaimintiye: Ayaki nanintaba urintabayawa, wama agaiyo, untiye. Yogini, igeba wama ibiga ibiga pugate kanama: Nayakaꞌmu paretiwa, inoyanta tarawa suma waintiye, omintawe. 


text:
<pb/>Piya omuguna, Isu abagi kinaka maya uwaimiyoma uwaimintiye: Tigeba apepati aꞌyaꞌma kina ka umaki ampaki puma miyiyo uwaimiyo, untiye. 


text:
Piya yogini, uwaimuguni maropi mopi ka umaki ampaki puma maraꞌmimagini, kaꞌisa auꞌi 100 kina maraꞌmiyuguni, to kaꞌisa auꞌi 50 kina maraꞌmintantawe. 


text:
Maraꞌmintuguna Isu kana naya kaꞌmu paretiwa, tara inoyantawa suma mae uꞌma mantari ao maꞌmagina Kotiti aꞌmu potamagina, pareti apako puma abagi kina imogini maete nasima imintawe. Pabiya puma inoyanta tarage apako puma, aꞌyaꞌma kina imogini, 


text:
Aibogini, abagi kinaꞌmi nasima paretibe inoyantabe aritapa maema, nagisarisa tara tumpaema ku iragintawe. 


text:
<pb/>Pigoya, Isu abagi kinaꞌwaka: Naeba aꞌyaꞌma kina igarubakiri, tigeba wanipisa karebi paitama maronkateri Petisaira kumati waiyo, uwaimintiye. 


text:
igaomepa tabe esiba kanama, wanipa aigaꞌyoꞌya aigaꞌyoꞌya pogini, wanipisa kareba kampa aogima pubasanantawe. Aibuguna, Isu igate tumima, aseka aba mariki wani nkaꞌeti ige igora wamagina uwaigaite, 


text:
wani nkaꞌeti nasogini, agate: Puꞌwanta kinaꞌma nkamapayawe, utegini, igeba aꞌyaꞌma agate iyekuru puma: A-e, a-e, untawe. Piya yuguna, Isuba: Naene kanauwa, tiyekuruba a-piyo, utegina, 


text:
wanipisa karebi igege asu miyogana, esiba to pomesapa kampa puntiye. Aibogini agasiya pami pumagini: Ayabaya piyema, napintawe. 


text:
<pb/>Pigoya, atamaita pareti apako puma imomeꞌna nkagowapa kampa aogima napiyuguna, kunta ibuntiye. Isu uwoma yoni kina Kenesareti aogi puwaitantiye 


text:
Piya, Isu tabe kumatibe uwaena kumaꞌantontoribe yogaribe nasima agaogini, yoni kinapa wasirite kuma akapi meta menkata puma mintini: Kaeba kanagini kautasaenama nkatuta urigina ita wano, yuguni, aꞌyaꞌma kina autasaenara uruguna ita wantiye.<pb/>


text:
kaꞌisa aokinaꞌmi Parasi kinaꞌmi uwaimumesa puma, kampa iyantana punta, uwa nanintawai nauguni igantawe. 


text:
Piya, Parasi kinaꞌmige aꞌyaꞌma to Yuta kinaꞌmige iyabami yume kamana aegaꞌma: Kumite aebasanaunema napima, iyankaota asu maꞌmaema iyantana pugaitegini, nanintaba nantawe. 


text:
Pigoya, igeba maketibisa naninta maeyumepa, kampa wasimi punta, kana naninta kampa nantawe. Piya toma toma paisa kamana abintini, kankabebe tuꞌnape kaoꞌena punakena tinibe abumesa puma wasimi puntawe. 


text:
Pigoya nanintawai uwa nauguni igate, Isuka Parasi kinaꞌmige mono tisa kinaꞌmige mayama abigantawe: Kabagi kinakampiba, nanagabaya tayabami untasa puma kampa iyapa wasimi punta, uwa nawe, untawe. 


text:
Piya yuguna Isu maya uwaimintiye: Tigeba kumpari kinaꞌmitaba, pai Aisaya mayama tigeka Koti kamana taga kamana ago kaemarantine:<pb/>Ma kinaꞌmiba iwamutasaba nae nage asagaꞌyuntini, iguꞌamaba pagasara miyewe, iye.<pb/> 


text:
Naeti monoꞌwaipa kampa yewa, uwa yewe, iye.<pb/>Nae kamanaꞌnepa kampa unta, wasanami kamana yewema, Koti iyema, kaentiye. 


text:
Piya untana to maya uwaimintiye: Tigeba ayabaya Koti kamanapa akayuma wasanami kamanapa wasiyewe. Pipa kampa kanarasaye. 


text:
Piya, Mosese pai maya untiye: Kano kaba kamana abima wasiyo, untana: Wasanama anoke abakega kamparaga kamana ukibipa, aepa aeguma kaiyo, untiye. 


text:
Pigoya tigeba piya yepa: Anoba isimikenaenaga: Mapa kobaniwe umagina, tae kamanapisa: Mapa Koti amikenaenawe, umagina, 


text:
Piya puma tigeti kamana yepa, nanagabaya Koti kamanapa uwa atawe. Piya, tonarona piyaena pewe, Isu uwaimintiye. Tantabaipinti ataena pusanaga Isu kamana uwaimintiye 


text:
<pb/>Pigoya, Isu pi kinaka kegaꞌe yogini, menkaki puguna maya uwaimintiye: Kamanaꞌnepa tigeba aꞌyaꞌma abibebe puma abiyo. 


text:
Uwa marisaena wasanama maema nakibipa, agupa iꞌnintana kampa potakiye. Piya, wasanama atama napiyekanaba agupa iꞌnintana potakiye, uwaimintiye. 


text:
<pb/>Uwaimitegina wasanaba itate namapinti iyogini, abagi kinaꞌwampi kana meto kamanaka abigauguna, 


text:
maya uwaimintiye: Tigege kana kamana agowapa kampa abintawa, a. Wasanama uwa marisa naninta maema nakibipa kampa iꞌnintana potakiyema, kampa abintawa, a. 


text:
Pipa kampa agupipa waikiye. Agaꞌepa tunkwaiyekana uwa megaikiye, untiye. Piya, Isu kamana agowapa: Aꞌyaꞌma nanintaba aogi nakena naninta waintiye, untiye. 


text:
Wasanama antabaipisa toma toma napima aguntaenaba piye. Pipa mayamawe: Ata napiyenawa, kupiyonawa, kuntanawa, wasana aegukenaenawa, kumiyenawa, 


text:
to wainantana maekenaenawa, aguntaenawa, kumpariꞌenawa, iꞌnintanawa, to waina mparu maekenaenawa, akayasukenaenawa, agebigoꞌenawa, aiboꞌena pikenaenawa sumawe. 


text:
Piyaenaba napiyenawatasa aborama agupa iꞌnintana potakiye, uwaimintiye. Ponisiya kumatasa waeꞌma Isupa aogima aegarantiye 


text:
<pb/>Piya puntana, Isu asima pi kuma atate, Taya kuma agora wama napintiba uma migarakena pogini, wasanamiba: Ago Isu ampintiyema, napiyuguna, 


text:
ka waeꞌma abite Isuti kanama, agisabi uma parokaentiye. Kana waepa namuꞌisa wae, mawapa Siriya Ponisiya kumatasa waepa mintomepa, aragawapa ke kina antabaipinti minta aragawae mintogana, Isuti wama mayama abigantiye: Araganepa ke kina antabaipinti mintiya, wama agarubao, untiye. 


text:
<pb/>Piya yogana, Yuta kinake to kinakega Isu meto kamana maya omintiye: Maru yakarantontomi ntaninta imigaite, karawama naninta aintiba imikena pewe. Aꞌyugu yakarantontomi ntaninta kara amisanagawe, omintiye. 


text:
<pb/>Aiyogana, Isu maya omintiye: Aogi kasa yena, waꞌegati wama aragagapa uma agao. Antabaipisa ke kinapa ago wagasaye, untiye. 


text:
Piya yogana aeba waꞌeri wama, aragawa sipara uwa waitamintogana uma agaomepa, kana ke kinapa ago wagaintiye. Ageba akunkanta yagara Isu aogi potantiye 


text:
<pb/>Aibogana, Isu Taya maba atate Saironi kumapa agaite, nayataraꞌmu kuma waintome kiꞌi wama, Karariya kotuta wantiye. 


text:
Wama umintogini, kaꞌisa kinaꞌmiba agekumpa kampa aogima kamana yome ntagara ababute Isuti kanamagini: Kaya aukaya pegana, ata wano, untawe. 


text:
Piya yuguna, Isu kana yagara abiri ababute wamagina, aya amarasa ageba purosa atate, kaisa puma antebura atama, 


text:
mantari mayo agauꞌmagina, antara potama: Epata, untiye. Piya, tae kamanapisa: Ageba aꞌwaiyo, untiye. 


text:
Piya pogana, Isu: Makaba wasanaba a-nkuwaimiyo, untiye. Piyama toma toma: A-nkuwaimiyo, yogini, igeba uwaimome kamana uwa atate, to kinati mare-u uwaimi me-u uwaimi puguni, 


text:
aꞌyaꞌma kina abite tabera pami pumagini: We, aꞌyaꞌwaemaenaba aogiyena puntana, agekuninta kinake, miꞌmiꞌmaꞌma kinake aogi puwaitaye, untawe.<pb/>


text:
Pigoya, pi ntaga wayaꞌwa uwoma aki puntawe. Aki pumagini, nanintawaipa nawaegasuguna, Isu abagi kinaꞌwaka kegaꞌe yogini kanauguna maya uwaimintiye: 


text:
Kaꞌisa eꞌero marisa kanata kina kampa naninta iminta waꞌeri igarubakubopa keꞌi iyonanta puma iyegukiye, untiye. 


text:
Piya yogini, abagi kinamiba: Mapa kaꞌme mpariwa, uwoma kina naninta imikenaba aetasabaya maema imukunema, abigantawe. 


text:
Piyama abigauguna: Paretiba ayaki urite kanawema, Isu ibigantiye. Ibigaogini: Tonaentisa tara umaema waintiye, untawe. 


text:
<pb/>Piya yuguna, Aꞌyaꞌma kina maraꞌmiyiyo, yogini, maraꞌmiyuguna, kana tonaentisa tara umaema paretiba mae uꞌma, Kotiti aꞌmu potama, apako puma abagi kinawaka: Maema imiyo, yogini, pabi yomesa puma maete nasima, aꞌyaꞌma kina imintawe. 


text:
Aibuguna to inoyanta taranto waintogana, pike maema aꞌmu potama imimagina: Maete wama imiyo, untiye. 


text:
Piya yogini, imuguni maema nauguna igaꞌe pantiye. Pi kana kinapa 4,000 kinaꞌmi nantawe. Pigoya igeba nagate, kaꞌisa arita ataumepa, abagi kinaꞌmi nasima maema tonaentisa tara umaema ku iragintawe. Piya puguna, Isu aꞌyaꞌma kinapa igarubantana, 


text:
karuꞌena abagi kinaꞌwake wanipisa karebi mima, Tamanuta mari wantawe. Kaꞌisa kinaꞌmiba awameꞌenaga abigantawe 


text:
<pb/>Umintuguni, kaꞌisa Parasi kina aeti kanamagini tonarona kamana uwa abigantini: Kaeba mantarisa awameꞌena purayakega, agakubompepa Kotiba aꞌmu pugataye ukune, untawe. 


text:
Piya yuguna, Isu antara puma aemu maema maya uwaimintiye: Nanagabaya ibasa kinaꞌmiba: Awameꞌenaba tayako, yewe. We, taga kauwe. Kanaenaba naeba matasa kinapa kampa tiyakikuwe, uwaimitegina, 


text:
Isu: Aogima napiyiyo, uwaimintana: Paretibi yisiti atagana anosamisa puma, kiya yagara Erotibe Parasi kinaꞌmiba ata kamanaꞌwai anosasanaga kabiyiyo, uwaimintiye. 


text:
Uwaimogini: Nanawebaya iyema, abagi kinaꞌmiba napimagini: Pareti tabe pukenaena kaite, tageguꞌa puma kanaompekabaya napimaiye, untawe. 


text:
Piya yuguna, Isu abitegina mayama to ibigantiye: Nanagabaya pareti kampa waintemika yewe. Tige ibaba esegiyenanepa kampa agantawo. Kampa aogima napiyewo. 


text:
Tigeba tiyoba waintiye. Kampa agawo. Tigeba tigeba waintiye. Kampa abewo. Aꞌyaꞌwaemaenagaba tigeguꞌa pewo. 


text:
Nayakaꞌmu pareti apako puma, 5,000 kina imuwagini nagate, atunkapa ayaki ku iragintawema, ibigaogini: Nagisarisa tara tumpaemawe omintawe. 


text:
Piya omuguna, Isuba: Pigoya tonaentisa tara umaema pareti apako puma, 4,000 kina imuwagini nagate, atunkapa ayaki ku iragintawema, ibigaogini: Tonaentisa tara umaema kune, untawe. 


text:
Aiyuguna: Pigoya ibanto agowapa kampa napiyewoma, ibigantiye. Isu Petisaira kumata aorika yagara aogi potantiye 


text:
<pb/>Pigoya, igeba Petisaira kumati waumepa, kaꞌisa kinaꞌmi aorikaenta yagara Isuti ababute kanamagini: Auta aukaya poma, abigantawe. 


text:
Piyama abigauguna, Isu kana aorikaenta yagara ayakana urite, kumatasa abeꞌi uwa mari wamagina, aobi kaisa potama, ayapa aora arakuꞌma: Ago aganoma abigantiye. 


text:
Piya yogana, Isuba aora to aya urogana aoba apinaꞌma agaogana ata waogana, aꞌyaꞌwaemaenaba aogima agantiye. 


text:
Agaogana Isu: To ma kumatiba a-nkwamagina, waꞌegati wao, omintiye. Kaeba Koti utaratanti ntagaragawe, Pita Isuka omintiye 


text:
<pb/>Piya omite, Isuge abagi kinaꞌwake Sisariya Piripai kumati wama, keꞌi abagi kinaꞌwaka: Naekaba kebayawe yewema ibigaogini, 


text:
igeba maya omintawe: Kaꞌisa kinaꞌmiba Yoni wani paiꞌitanti ntagarawe yegini, kaꞌisamiba Iraiyawe yegini, to kaꞌisamiba poropete yagarabayawe yewe, untawe. 


text:
Pigoya tigeba naekaba kewema napiyewema ibigaogini: Kaeba Koti utaratanti ntagara Karaisitigawema, Pita omintiye. 


text:
Omogana: Pigoya naekaba wasanamipa mayaba a-nkuwaimiyo, uwaimintiye. Isu aewa purikena kamana uwaimintiye 


text:
<pb/>Pigoya, Isu abagi kinaꞌwampi kamanaꞌwapa agobima maya uwaimintiye: Wasanama Ntagaranaga tabe kuntaenabi mpikuwe. Monota kabiyume kinaꞌmige, mono kiya kinaꞌmige, mono tisa kinaꞌmige naepa uwa natakibewe. Pigoya, asa wasanami naeguyigi, kakaga yaga puꞌma mintakana asinatakiye, piyama pagusama untiye. 


text:
Isu aꞌwae pumagina abagi kinaꞌwa igate, to Pitati aꞌwae puma maya omintiye: Satanigawa, kaeba natate wagaso. Napiyenagapa Kotintaba kampa maeyane. Uwa wasanamanta maeyane omintiye. 


text:
<pb/>Piya omitegina, Isu abagi kinaꞌwakaba aꞌyaꞌma to kinakabe: Mataꞌi kanaiyo, yogini, kanauguna maya kamana uwaimintiye: Kaꞌwaina naegarakibipa, kaeꞌenaenagapa atate naegaragana, wasanami igobi pugatakibikaba a-kaekuru puma maripogapa aesagaꞌuritegina naegarao omukuwe, uwaimintana: 


text:
Pigoya, kaꞌwaina mikenaenawaka owe yekanaba, aꞌyugu potakiye. Naeka aogi kamanaꞌneka mikenaenawaka aꞌa-o yekanaba aboramikiye. To kaꞌwaina aeꞌwa nkaguka napi napi pikibipa uwa purikiye. 


text:
Pigoya, ibasa yagaba wasanamiba Kotipa atate aguntaena pewe. Piya pekana, wasanama ibaba naeke kamananekega ani pikibipa, toganaba nabanempa nkeꞌwasaena yaga enisore kinake tumukubopa, Wasanama Ntagaranaga, pi naeka ani pikibi kinapa uwa atakuwe untiye.<pb/>


text:
Piya untana to maya untiye: Tigeba abiyo. Kaꞌisa mata miye kinapa maru Koti esegima kabima mintintana agakibepa, aintiba purikibewe, piya untiye. Amuti Isu nkauꞌama eꞌwasa puntiye 


text:
<pb/>Pigoya, tonaentisa ka umaema yaga, Isuba Pitana, Yemisina, Yonina suma, ibiwai ibabute eꞌero nkamuti asu mintogini, igeba agaumepa aupa to au maeyogana, 


text:
autasaenawapa wae kanta puma agasiyaena puma eꞌwasa puwantiye. Piya mampabisa kinaꞌma kai wasimi pekanaba kampa piyaba pikiye. 


text:
tabera iyekuru puma, Pita kampa aogima napinta Isupa uwa maya omintiye: Kiya yagarama-o, taeba aogima maba miyompeka, kakaga nama kikune. Kapa kaeꞌenawa, to kapa Mosesentawa, to kapa Iraiyantawa sumagi, kikune, untiye. 


text:
Piya yogana, ibina pabita aborama amankama aerarikaeyogana, ibinapisa maya kamana tumintiye: Mapa nae nabugai ntagaranena, ae kamana abiyo, untiye. 


text:
Piya yogini igeba to karuꞌena maeꞌaebuma agaumepa, to kinapa kampa mintuguna, Isu abiwa igege mintantiye. 


text:
<pb/>Aibogini, igeba amutisapa atate tumuguna, keꞌi Isu maya uwaimintiye: Ibanto agantanagaba wasanaba a-nkuwaimiyo. Wasanama Ntagara naepa puꞌwakubotisa asinatakibipa kanarana uwaimiyo, untiye. 


text:
Piya yogini, pabi yomesa pumagini kampa wasanaba uwaimintini, igewai mare-u me-u puma: Ayagabaya puꞌwakubotisa asinatakiyeba iye, untawe. 


text:
Piya untini Isu mayama abigantawe: Mono tisa kinaꞌmiba: Nanagabaya Iraiya maru kanakiyeba yewema, abigauguna, 


text:
aeba maya uwaimintiye: Taga kaewe. Iraiya maru kanama aꞌyaꞌwaemaena aogi puwaitakiye. Pigoya nanagabaya mono isapipa: Wasanama Ntagaraga ata potakenaenabe uwa atakenaenabe waikiye untiye. 


text:
Piya, naeba urimuwe: Iraiya ago kanaogana, esapinti aekaba kaemarantisa puma, wasanamiba napima ata potantawe, uwaimintiye. Ke kina antabaipinti minta yagaranto Isu aoꞌmaentiye 


text:
<pb/>Pigoya, igeba to abagi kinati tumima, tumpa agaumepa uwoma kina aki puma mintuguni, kaꞌisa mono tisa kinake abagi kinake mima esegi kamana uma miyuguni, 


text:
Ibigaogana, ka yagara wasana ikapinti mintometisa maya omintiye: Tisa yagarama-o, yagaranepa ababute kaeti kanauwe. Piya, yagaranepa ke kina antabaipinti mintegina, kamana kampa yegina, 


text:
kana ke kinaꞌma ata potama, apasanakasagina mabi tumpa aeguyegina, akagawa tuwaruwa puma awara upababuma tagagabaꞌwagi, kabagi kinaka: Kana ke agarubaiyo, yopa, kampa pewe, untiye. 


text:
<pb/>Aiyogana Isu maya uwaimintiye: We, tigeba kampa tigupa aogi pe kina mintawa, ayaki yaga tigegeba mikuwe. Ayaki yagabaya kamanaꞌnepa kampa abikibewe. Pigoya, naeti ababute kanaiyo, untiye. 


text:
Piya yogini aeti ababute wantawe. Ababute wauguna kana ke kinaꞌma Isu agate, kana yagaranto aeguma aebasana kasogana, mabi tumpa wareware pogana, awamupintisa akagawe irintiye. 


text:
Piya yogana aeba maya untiye: Uwoma ntaga aegukena pumagina, yakupipe wanipipe aesagayuma mae maebiye. Tasiyoꞌmaekena napintanapa kantara purasitama tasiyoꞌmaeyo, untiye. 


text:
Piya yogana Isuba: Kae napintana unamempeno. We, napiyenaga naeti atakibempepa, aꞌyaꞌmaenaba Koti aogima kaoꞌmaekiye, omintiye. 


text:
Omogana, karuꞌena kana yagarantoma nkabawampa kegaꞌe uma: Naeba napiyenanepa uwaenanto kaeti atauwa, naoꞌmaeyo untiye. 


text:
Piya yogini, uwoma kina Isu nkagora ampa aki puma, agakena puguna igate, Isu ke kinapa maya esegima omintiye: Kaeba agebe awamupe akumpaꞌma miyempe ke kinakawa, kana yagaranto atate iroꞌma wagasimagina, toba antabaipintiba a-kanaoma, nae ugamuwe, untiye. 


text:
Piya yogana, kana ke kinaꞌma agasiya kegaꞌe uma, kana yagarantoba aeguyogana, aukomentanaga maeti tagaga paꞌwaogana, atate iroꞌwantiye. Iroꞌwaogana kana yagaranto puꞌwasu puwaogini, uwoma kinaꞌmiba: Ago puꞌwayema, napintawe. 


text:
<pb/>Aibogana Isu namapinti iyogini, abagi kinaꞌmiba ibiwai aeti wama: Nanagabaya taeba ke kinapa kampa agarubaunema, abigantawe. 


text:
Abigauguna: Kana ke kina agarubakenaba uwaba kampaye. Nunamurasa ka agarubakenaenawe, uwaimintiye. Isu aewa purikena kamana to uwaimintiye 


text:
Pigoya, pi kuma atategini Karariya mari wama, Isu: Nabagi kina ago kamana uwaimikena pekini, aꞌyugu uwa kinaꞌmi nagate menkaki pusanagawema, napimagina, ibiri ibabute wama maya uwaimintiye: Wasanama Ntagaranagana, nababuma wasana imiginiba naeguyigi, puꞌwakubopa togana kakaga yagaba asima mikuwe untiye. 


text:
Piya yogini, igeba yome kamanapa kampa aogima napintini, iyekuru puma kampa pikaba abigantawe. Kebaya tabe yagaraba mikibi kamanane 


text:
<pb/>Pigoya, igeba Kapaniyamu kumati wama, namapinti ima Isu abagi kinaꞌwaka: Keꞌiba nanawe yewema, ibigantiye. 


text:
Ibigaogini: Taepisa kebaya maru kiya yagaraba miyema, keꞌi marebiga mebiga puma napimagini, iyekuru puma kamanapa kampa omintawe. 


text:
Kampa omuguna, Isu maraꞌmima nagisarisa tara tumpaema abagi kinaka: Kanaiyo, yogini, kanauguna maya uwaimintiye: Wasanama kiya yagara misanaga abugakanaba: Pigo naeba uwa yagara mima, aꞌyaꞌma kinaꞌmi kayokaya yagara mikuwema napikibipa, pipa aogiyenawe, untiye. 


text:
Wasanama naeka napima pabiya yagaranto ababipa, naepa agupi nababiye. Pigoya naepa nababipa, nae unatanta yagarage agupi ababiye, piya untiye. Wasanami kampa kamaena puratakibepa taokinane 


text:
<pb/>Piya yogana Yoni maya omintiye: Tisa yagaragama-o, ka yagarama taepa kampa taegaranta kaeka napima ke kina igarubagi agate: Uwa miyo omunema, untawe. 


text:
Piya yuguna Isu maya untiye: Tigeba uwa miyoba, a-siyo. Piya, wasanama naeka napima esegi yuga pikibipa, toganaba naekaba ata kasaba kampa karuꞌenaba ukiye. 


text:
Pigoya abiyo. Wasanama: Karaisiti aegaranta kina mintawema, napima: Ma nkwani mpaema naiyo uma timikibipa, pi ntugabisa Koti taganaba ikantana amikiye, untiye. Wasana igu ataena pikenaga Isu uwaimintiye 


text:
<pb/>Pigoya, Isu to kamana maya untiye: Piya maya yagaranto naegarakana, kaꞌwaina ayakekana kamparagaena pukibemipa, kana ayakikibi ntagara arakuꞌma tabe yabantama anaꞌmubi ubuꞌatama, tabe wanipi apasanakasasinta: Pipa kanara pewe, yesine. 


text:
Pigoya, kayankama kamparagaena pikena pekanapa arisaꞌma maebugaso. Piya, ka kaya kampa wainta yagara mintana miyaba kumati irosakibempepa, pipa kanarane. Aꞌyugu kaya tararasa aguntaena pekanaba, maebugatakana kampa tuꞌmakena yakupinti tumikibene. 


text:
Pigoya, kagisawama kamparagaena pikena pekanapa maebugaso. Piya, ka kagisa kampa wainta yagara mima miyaba kumati irosakibempepa, pipa kanarane. Aꞌyugu kagisa tararasa aguntaena pekanaba, kaepa aꞌabibinti maebugatakiye. 


text:
Pigoya, kaowama agama kamparagaena pikena pekanapa piꞌma maebugaso. Piya, togana ka kao wainta yagara mintana Koti kabiratakena kumati ikibempepa, pipa kanarane. Aꞌyugu kao tararasa aguntaena pekanaba, kaepa aꞌabibinti maebugatakiye. 


text:
Piya, pi kumatisa kabaginaꞌma iba nakanaba kampa ita wakana, tabatikenaena kampa tuꞌma wakiye, piya untiye. 


text:
<pb/>Piya untana to maya untiye: Pigoya wasanama nanintabi kayo atama nagina, aogi igi pemisa puma, aꞌyaꞌma kinapa yakutasa aogi puwaitakiye. 


text:
Piya, kayoba aogi igaenawe. Piya, iꞌnisama kasigabekapa, aya pekana to kake asabama iga pikiye. Pipa kampaye. Pigoya wasanama nanintabi kayo atakena aogima pemisa puma, to kinaꞌmige aogima miyiyo, untiye.<pb/>


text:
Pigoya, Isu pi mpa atate Yutiya mari wama Yontani wani mparoteri uraꞌema waogini, to pumesa puma uwoma kinaꞌmi aeti kana puguna, to yomesa puma kamana uwaimintiye. 


text:
<pb/>Kamana uwaimogini, kaꞌisa Parasi kinaꞌmi aeti irosaꞌma amiyo potakena puma maya uma abigantawe: Ago kamanatepinti wasanama waya kaikenaenaba tagapayawema, uramoma abigantawe. 


text:
Ibigaogini igeba maya untawe: Waya kaikena puntiripa, esa amima otaiyoma, Mosese untiyema, omintawe. 


text:
Piyama omuguna Isu maya uwaimintiye: Tigeba monoka kampa karuꞌena abima tige akuneka, Mosese pi uraminti kamana kaentine. 


text:
Pika napima, wamaba ano abapa isitate wayaꞌwampati atokaema isigeba ka kina kanta puma miyese, untiye. 


text:
maya uwaimintiye: Kaꞌwaina wayaꞌwampaba kaite to wae maekibipa, marusa waeꞌwa ataena potama kumiyenaba pikiye. 


text:
Piya puma, wayaꞌma marusa wawa agora atate, to wa maekibipa, awae ataena potakiye, piya uwaimintiye. Isu yakarantontoga aꞌmu puwaitantiye 


text:
<pb/>Pigoya, kaꞌisa kinaꞌmi yakarantonto Isuti ibaburite: Ita ukaya penema napima, ibabute kanauguni, abagi kinaꞌmiba pi kinaka imo kasa untawe. 


text:
Piya yuguna, Isu pi kamana abite kampa aꞌmu puntana, abagi kinaꞌwaka maya uwaimintiye: Tigeba itaigini, yakarantonto igeba naeti kanaiyo. Tigeba a-nkakunkitaiyo. Piya miye kinaꞌmikaba Koti kabiratakenaenaba utawaitantine. 


text:
Pigoya tigeba urimikenaba abiyo. Wasanama kampa yagaranto miyisa puma Koti aegarakibipa, Kotiba kana kinatapa kampa kabima mikiye, untiye. 


text:
Piya untana, yakarantonto ibabuma aki puwaitama, ita ukaya puma: Aogima miyiyo, uwaimintiye. Tabe kutantaga yagaramage Isuge kamana untase 


text:
<pb/>Pigoya, Isu asima wakena pogana, ka yagara karuꞌena kanama agisabi ampa arakabima mima: Kaeba aogi tisa yagaragawa, naeba ayabaya pukubotisa eꞌwasaena maekuwema abigantiye. 


text:
Abigaogana Isu maya omintiye: We, nanagabaya: Aogi yagaragawema unamene. Ka Koti abiwa aogi yagaraba mintiya, toba kampaye. 


text:
Pigoya, nayataraꞌmu ago kamana mayama ago abintana: Wasanaba a-nkaeguyoma, kumiyenaba a-poma, kuntanaba a-poma, kampari kamanapa to wainapa a-sotaoma, to kinaꞌma ntanagaba a-kaukaba poma, kano kaba kamana wasiyo. Pipa ago abintane, omintiye. 


text:
Omogana: Tisa yagarama-o, naeba yagaranto mitatopa pi kamana abimagi, aꞌyaꞌma yagaba pabiya putone, kana yagaramaba omintiye. 


text:
Piyama omogana Isuba: Nabugampe ntagaragawema napintana, mayama omintiye: Kaꞌenaba kampa aogima napiyene. Kaeba wama kotakapa umaema to kinati imima yaba maema, kusi kinapa imo. Piya pikibempepa mantabinti uwomantanaga waikiye. Pabi ugamosa pugaite ampa naegarao, omintiye. 


text:
<pb/>Pigoya, Isu abagi kinaꞌwa igate maya uwaimintiye: Ayamabaya tabe kutantaga kinapa Koti kumati ikiye, a, untiye. 


text:
Piya uwaimogini, pi kamanaka abagi kinaꞌmiba abite pami puguna, Isu to maya uwaimintiye: We, ma ntakarakiꞌnuntepa abiyo. Wasanama Koti kabiratakena kumati ikenaba esegiyenawe. 


text:
Pigoya, kamoro yagamaba naꞌama nkagepinti uma pasikenaba pipa esegiyenawe. Piya, tabe kutantaga kinapa Koti kabiratakena kumati ikenaba pipa to awameta, tabe kuntaenawe, untiye. 


text:
Piya uwaimogini, pi kamanaka abagi kinaꞌmiba tabera pami pumagini, mare-u me-u puma: Pigoya kebaya aoꞌmaeyakana ikiyema napintawe. 


text:
Piyama napiyuguna, Isu igate maya uwaimintiye: Pika wasanama kunta abekana kampa pikenaenawe. Pigoya Kotipa kampa kuntaba abegina aꞌyaꞌwaemaena pikenaenaba agantiye, uwaimintiye. 


text:
Isu aꞌyaꞌma abagi kinaka maya uwaimintiye: Owe tagane. Tigeba abiyo. Wasanama nae aogi kamana napima naeka, mawa, yogawa, anonanto aganto aꞌnanto ano aba yagarawa, atate naegarakibipa, 


text:
ibasa yagaba aogima mima, uwoma to namape yogabe maeyakini, uwoma to anonantoge agantoge aꞌnantoge anoge yagarawake aege ampiyigini, to kinaꞌmiba aepa ata potaigina, agogo yagaba aeba eꞌwasa yagara asu mikiye. 


text:
Pigoya, pi ntaga kaꞌisa kiya kinapa kayokaya kina miyigini, kayokaya kinapa kiya kina mikibewe, untiye. Isu aeꞌwa purikena kamana to ka uwaimintiye 


text:
<pb/>Pigoya, Isuge aokinake Yerusaremi kumati ikena kiꞌi imagina, Isuba paitama waogini, abagi kinaꞌmiba akaꞌi wama pami puguni, igege waume kinaꞌmiba iyekuru puntawe. Aibuguna, Isu nagisarisa tara tumpaema abagi kinaꞌwaka: Ka aukaꞌi kanaiyo, yogini, kanauguna aeti kaꞌisaena aborakibi puma kamanapa 


text:
maya uwaimintiye: Tigeba abiyo. Yerusaremi kumati iyekini, Wasanama Ntagara naepa narakuꞌma, mono kiya kinake mono tisa kinake imigini, kamana unatama: Aeguyiyo ukibewe. Piya umagini, naepa namuꞌisa kina imigini, 


text:
karana natamagini, kaisa punatama, igaꞌna kasu maema naebaruꞌmagini naeguyigi puꞌwakuwe. Aibumagi togana kakaga yagaba asima mikuwe, uwaimintiye. Yemisige Yonige tabe kina mikenaga isibugantiye 


text:
<pb/>Aiyogini, Yemisige Yonige isigeba Sepeti ntagara taraginisi, Isuti kanamaginisi ampa mayama abigantase: Tisa yagarama-o, tae kabiratakenaenaga kabigakena puse, yusuguna: 


text:
maya omintase: Kaeba togana aogi kumakati maraꞌmima kabima mikenaenara mikibempepa, tasigeba kaege mima, kaꞌwaina kayatakantisa aukaꞌi miyekana, kaꞌwaina kayakeꞌmasisa aukaꞌi mima, kiya kina misanaga tasibiye, untase. 


text:
<pb/>Aiyusuguna, Isu auki naki pukenaenaga meto kamana maya uwaisimintiye: Tisigeba nabigakenaenagaba kampa aogimaba napiyese. Nae nantaraꞌenabi tisigeba kanara pasikibeso. Nae paiꞌnatakibintanaba tisigepa paitisitasiyoma, isibigantiye. 


text:
Piyama isibigaoginisi: Owe, piya purasitakibepa kanarane, omintase. Piya omusuguna, Isu maya uwaisimintiye: Pigoya, nae nantaraꞌenabi pasikibese. Nae paiꞌnatakibintanaba tisigepa paitisitakiye. 


text:
Pigoya, nae naya tararari mikena kinakaba kampa nae napiyokana, Koti ae abintana wasanaba ibabuma kana naya tararariba itakiye, uwaisimintiye. 


text:
<pb/>Uwaisimogini, to pi nayataraꞌmu abagi kinaꞌmiba pi kamana abite, Yemisike Yonikegaba ka isibirauguna, 


text:
Isu kegaꞌe uma, aꞌyaꞌma aki puwaitama maya uwaimintiye: Tigeba ago abintawe. Wasanama uwa kinaka kiya mima pitasa kinata: Kabiyo yeginaba, aeba esegima kabiye. Kiya yagarama: Piya piyo yintanaba pewe. 


text:
Pigoya, tigeba kana kiyaenaba kampa piyaba pumagiri, ka yagarama kiya mikena pipa, aokinaꞌmi kayokayaꞌenaba pikiye. 


text:
Piya, Wasanama Ntagara naeba tige nae kayokayaꞌena punataiyomaba kampa tumintone. Naeba tige kayokaya pukenaga tumpa puꞌma, uwoma kina ika puma aꞌwatitakena tumintone, uwaimintiye. Isu to ka aorika yagara aogi potantiye 


text:
<pb/>Pigoya, igeba Yeriko kumati asu migategini, Isuge abagi kinaꞌwake to uwoma kinape pitasa ikena puguna, ka aorika yagara, agewapa Patimesi, Timeyosi ntagara keta maraꞌmintometisa: Ma na namiyo, untiye. 


text:
Piya uma mintogini igeba: Isu Nasareti kumatisa yagara iye, yuguna abite, aeba Isuka kegaꞌe uma maya untiye: Isugaba, Tebiti ntagaragawa, naeka napima kantara punatao, untiye. 


text:
Piya yogini uwoma kinaꞌmi: Paka puma miyo, omuguna to taberasa kegaꞌe uma: Tebiti ntagaragawa, naeka napima kantara punatao, untiye. 


text:
Piya yogana, Isu pabita mima: Mati kanao omiyo, untiye. Yogini, igeba kana aorika yagaraga: Kaꞌmu puma asiyo. Ago kaeka kegaꞌe iyema, omintawe. 


text:
Aibogana: Kaepa nana pugatasanaga kabiyema, Isu abigaogana, kana aorika yagaramaba maya omintiye: Tisa yagaragawa, nao agasanaga nabugaye, untiye. 


text:
Piya yogana Isuba: Naeka aogima napiyekana, ago kata wagina uwa wao, Isu omintiye. Omogana, ago aogamagina pabi kiꞌi Isu aegarantiye.<pb/>


text:
Pigoya, Yerusaremi agora ikena puntini, Oribesi amu amentanti Petipaesi kumape Petani kumape waintogana, Isu abagi kina tara paitama isigarubaꞌma, 


text:
maya uwaisimintiye: Mo kumati tumima, tonki aikeri kampa wasanamiba nasinta ubuꞌatama mintigirisi, tumikibemepa pabigo aora tumpa agamagirisi, akariyobaꞌurite iyiso. 


text:
Piya pisigini, wasanami: Nanaga pese yigirisiba, maya uwaimiso: Tabe yagarama yegira maeyomekana, pabigo arontaganto me timikiye uwaimiso, untiye. 


text:
Piya yoginisi tumima tumpa agausumepa, kabe agora keta yara tonki aikeriba ubuꞌatama mintugunisi, wama uma akariyobantase. 


text:
Piya yugunisi, isigeba kana tonki aikeriba ababute Isuti imaginisi, isitasaenarasa kana yaga akabata amapa agutausuguna, pi abobora Isu maraꞌmintantiye. 


text:
Piya pogini, uwoma kinaꞌmiba itasaena akubuma keꞌi aguyuguni, to kaꞌisa kinaꞌmiba yogarisa ya aꞌye aegayuma keꞌi aguyuguna, piꞌna nkabobori wantiye. 


text:
Waogini, aori akaꞌi ogasi ankagasi puta wantini, taberasa maya untawe:<pb/>We, Waꞌegawama nkawamuta taeti kanaika taꞌmu potano.<pb/> 


text:
Tayabama Tebiti kabima mintantisa puma kabikena piya, Kotika taꞌmu potano. We, Inatisa Yagaraga taꞌmu potano, untawe. 


text:
<pb/>Piya yuguna, Isu Yerusaremi kumati ima, tabe mono namapinti asu paiꞌma, pipintisaena aꞌyaꞌwaemaena asu agaogana, ase ikena pogana, irosaꞌma Petani kumati nagisarisa tara tumpaema kinake tumintiye. Yamanka kampa aeyome ntaga kamanane 


text:
Aibogana mogaomepa aꞌye uwaena wainta ya, agewapa piki ya agate tumima tumpa aka aguyosagaomepa, kampa yoga yagawa aboraogana, apa kampa aentiye. Kampa aentogana aꞌyenkamana abi agate, 


text:
pi ntaga maya omintiye: Toba apa a-nkaeyagini, wasanamiba to kampa asigiꞌma nakibewe, omogini, abagi kinaꞌmiba pi kamanapa abintawe. Ikantana maeyume kina mono nampisa igarubantiye 


text:
<pb/>Pigoya igeba Yerusaremi kumati asu mima, Isuba tabe mono namapinti iyumepa, pitaꞌi ikantana puma mintuguna igarubantana, mone antota ankami ankami pume kinaꞌmi ntabaebe kabara ataume kinaꞌmi ntabaebe apasanaꞌma asunukaentana, 


text:
Piya pumagina aeba maya esegima uwaimintiye: Mono isaꞌamaba maya iye: Mono namantepa aꞌyaꞌma kinaꞌmi nunamu ukena namantana peno, untiye. We, tigeba piya pegana kuntana pe kinaꞌmi ntamantana piye, uma igarubantiye. 


text:
<pb/>Uwaimogini, tabe mono kiye kinaꞌmibe mono tisa kinaꞌmibe kana pomentanaga abite, Isu aeguyigina purikibi kamana untawe. Piya, aꞌyaꞌma kinaꞌmiba Isu kamana abite pami puma iꞌmu puguni, kana mono kiye kinaꞌmiba pika napima, Isuka iyekuru puntawe. 


text:
Aibuguna ase ikena pogini, Isuge abagi kinaꞌwake pi kumatasaba atate wantawe. Taga nunamu ikibiꞌnaba pabiyaena maekiye 


text:
Asa waogana, Pita wama uma agate ai kagi yome kamanaka napima, Isuka maya omintiye: Tisa yagarama-o, agao. Kaeba kamana kana piki ya omitampe ntaba ago asa waye, untiye. 


text:
kampa tonaronaga napinta, ikibe kamanaka piya pikiyema napikibepa, piya pikiye. Piya, maro nkamuꞌamaka: Tigabaꞌma wanipinti tumo yesinta, pabi yesa pesine. 


text:
Pigoya pika urimuwe. Tigeba nunamu uma abigantiripa, pikaba ago abima pikiyema napiyiyo. Piyama napima ikibepa, pintanaba ago tigeka pikiye. 


text:
<pb/>Pigoya, tigeba asima nunamu untiripa, to kinaka timoꞌena pikenaenaba kasiyo. Piyama kaikibepa, mantarisa tibarimpaba aiboꞌenaripa maerigaikiye. 


text:
Piya, tigeba wasanami nkaiboꞌenawaipa kampa mae igasiginaba, mantarisa tibarimpaba aiboꞌenaripa pabiyama kaga kampa maerigaikiye, piya untiye. Kebaya esegiyenaba kamiye, mono kinaꞌmi abigantawe 


text:
<pb/>Pigoya, igeba to ima Yerusaremi kumati asu mima, Isu tabe mono namapinti nasogini, mono kiya kinamige tisa kinaꞌmige kabiyume kinaꞌmige aeti ima, 


text:
<pb/>Piya yuguna Isu maya uwaimintiye: Pigoya naeba kaꞌenaga tibigakiri, ukubontanaga aogima unamikibepa, ke po yemintana pene ye kamanapa urimukuwe. 


text:
Piya, tigeba unamiyo. Yonikaba wani paititanemaba ke omintiye. Mantarisaenabera wasanamintanawema, ibigantiye. 


text:
<pb/>Piyama ibigaogini, igeba mayama napintawe: Nanawe ukenema, mare ibiga me ibiga pumagini, Koti po omintiye yekanaba, aeba: Nanagabaya ae kamanapa kampa abewe ikiye. 


text:
Piya wasanami po omintawe yekanaba... Pigoya aꞌyaꞌma kinaꞌmiba Yonikaba: Koti kamana unta yagarabayawe yepa, aꞌyaꞌma kinaka mono kinaꞌmi iyekuru puntawe. 


text:
Iyekuru puma: Taeba kampa abintune, omintawe. Isupa piyama omuguna, aeba maya untiye: Pigoya naeba: Ke po yemintana pene ye kamanapa kampa urimukuwe, Isu uwaimintiye.<pb/>


text:
Pigoya, Isu meto kamana maya uwaimintiye: Pigoya ka yagara waini yamanka maekena yuga pumaꞌma, kagisa aenkima kimaꞌma, yamanka aerakena koma maꞌma, kabima mikena namapa kimaꞌma, kabinataiyema to kina kana yugaba imogini kabima mintuguna, aeba to mari wagaintiye. 


text:
Wagasometisa yamankapa agutayagana, ka yuga kinaꞌwaka: Wama yogara kabima miye kinaꞌmitisa yamankatasa maekibe nkapeꞌena umaema mentamoma, agarubaogana wantiye. 


text:
Wa-mepa, pi ntugara kabima mintume kinaꞌmiba kana yuga yagarawapa arakuꞌma aeguma aegumugasima, kampa apeꞌenaba aminta, auka agarubauguna waꞌeri wantiye. 


text:
Waogana to ka yuga kinaꞌwa agarubaogana waomepa, to pi ntagara arakuꞌma aꞌno aiyeye pumutama, ataena potantawe. 


text:
Piya puguna kana yogama nkabawampaba to yuga yagarawa agarubaogana waogini, arakuꞌma aegutauguna purintiye. Aibuguna, to igarubaogini waumepa, iyeguyuguni kaꞌisa purintawe. 


text:
Aibuguna agagate ka yagara mintomepa, aeꞌwa ntagara abugaome ntagara mintogana: Yagarane agarubakana wakiniba, ae awamu wasikibewema, napintiye. Piyama napima, agarubaogana waomepa, 


text:
kana yogara kabima miyume kinaꞌmiba mare-u me-u puma maya untawe: Ma ntagaraba kana yogama abawampa ntagarawa kanaigi aeguyeno. Aegukubompepa kana yogaba taeꞌenaena puwakiye, untawe. 


text:
Piya utegini, kana yagarawapa arakuꞌma aegutama, wasirite yoga awamo kabubinti me maebugaintawe, Isu piya untiye. 


text:
<pb/>Piya uwaimintana, to maya untiye: Pigoya kana yugama nkabawampa kanama ampikibipa aya pikiye, a. Tige ago abintawe. Kana yagara kanakibipa pi kinapa ampa iyegugasima, to kinaka: Kana yogarapa kabiyiyo, uwaimikiye, untiye. 


text:
<pb/>Piya, naeka mono isapisa kamana maya waintipa kampa aisewo. Pipa ago abintawe:<pb/>Nama kikena kinaꞌmiba ka ya ago kainta ntawama iba waꞌega ya asima waintiye, iye.<pb/> 


text:
<pb/>Uwaimogini, kana Yuta kiye kinaꞌmiba: Taeka ma amiyo kasaba iyema, napima arakurikena pumepa, pi aꞌyaꞌma kinaka iyemaꞌma, Isu uwa atate wantawe. Takisi imikena kamana Isupa abigantawe 


text:
<pb/>Pigoya, kaꞌisa Parasi kinake kaꞌisa Eroti nkaokinake: Isuti wamagiri uma tonarona kamana abigaiyo, untawe. Ata kasa urimikibayawema uwaimite igarubauguni, 


text:
aeti kanamagini mayama abigantawe: Tisa yagaragawa, taeba ago kagaune. Kaeba taga ntagara mintane. Piya, ima tumima minta kinakaba kampa karu punta, esegiyenawaika kampa kaekuruba puma, Koti mponoꞌama kipa kanara uramima kayakene. Pigoya, mono kinaꞌmite taeba Aroma waꞌega yagara Sisa takisi mone aya pusune. Tae ago kamanapa ayabaya iya uramoma, omintawe. 


text:
<pb/>Piyama omuguna, Isu meto kamanaꞌwai abite maya uwaimintiye: Nanagabaya ataena punatakena pewe, untana: Pigoya, yabapa maete kanama nayakiyo, untiye. 


text:
Piya yogini, igeba maete kanama amuguna: Amankape awaꞌenabe mapa kewema, ibigaogini igeba: Sisantawe, untawe. 


text:
Piya yuguna, Isu maya uwaimintiye: Pigo yewa, Sisantanaba Sisa amiyo. Piya, Kotintanaba Koti amiyo, yogini aekaba pami puntawe. Puꞌwakibetisa asikena kamana Isupa abigantawe 


text:
<pb/>Pigoya, kaꞌisa Sarusi kinaꞌmi Isuti kanantawe. Pi kinapa wasana puꞌwatisaba kampa asikibewema napiyume kinaꞌmiba, 


text:
igeba Isuti kanama maya uma abigantawe: Tisa yagarama-o, Mosese kana kamana ago taeka mayama kaema uramintiye: Wasanama anarimpa yagaraena kampa pekana kana yagara puꞌwakibipa, to aꞌnantowampa kana abeya waepa maema aege mimaginisi, agantowampaka yagaraenaba pikibese uramintiye, untawe. Piya untini amiyo kamana mayama abigantawe: 


text:
Pigoya, tonaentisa tara umaema agaꞌnantonto mintumepa igantowaimpa wayapa maentiye. Maemaꞌma kampa yagaraena punta puꞌwantiye. 


text:
Aibogana, to ae akaꞌisama kana waepa maeyomepa, aege kampa yagaraena punta puꞌwantiye. Piya pogana to piꞌna nkakaꞌisama maeyomepa, aege uwa puꞌwaogini, 


text:
to piꞌna akaꞌisami pabiya puma maema puꞌwantawe. Pigoya tonaentisa tara umaema agaꞌnantonto kana wae maemaꞌma, aꞌyaꞌma kampa yagaraena punta puꞌwaewauguna, kana waepa ikaꞌi purintiye. 


text:
Pigoya, tonaentisa tara umaema kinaꞌmi nkwaena, asikibi ntagaba ke kana waepa maekiyema abigantawe. 


text:
<pb/>Piyama abigauguna Isu maya uwaimintiye: Tigeba kampa abintawe. Ayamabaya kampa napiyewe, a. Tigeba mono kamanape Koti nkesegiyenagabe kampa napima agantawe. 


text:
Piya, puꞌwantatisa asiwaitakini, wa wayapa to kake kampa maekibewe. Igeba enisore miyesa puma asu mikibewe, untiye. 


text:
<pb/>Piya, puꞌwantapisa asikena kamanapa urimukuwe. Tigeba Mosese kaemaranti nkisapipa yabi yaku takena kamanapa ago abintawe. Piya, yabi yaku taogana uma agakena waogana, pita Koti Mosese maya omintiye: Naeba Abaraꞌamu, Aisaki, Yekobu, ige Koti mintuwe, untiye. 


text:
Pipa untika, aeba puꞌwanta kinaꞌnane. Aeba iyoganta kinaꞌmi Koti mintiye. Piya, tigeba kampariꞌma napiyewe, Isu piya uwaimintiye. Ago kamanaꞌama nkagowa uwaimintiye 


text:
<pb/>Piya uwaimogana, ka mono tisa yagara ampima, Sarusi kina pi yume kamana abite: Aogi kamana iyema napite, Isuti kanama mayama abigantiye: Nana taga ago kamanaꞌama asugasimaba waiyema, abigantiye. 


text:
Piyama abigaogana Isu maya omintiye: Pi kana asugainta kamanapa mayama waintiye: Isureyo kinapa abiyo. Tae Tabe Yagara Koti abiwa tabe miyegina, 


text:
pigoya aꞌyaꞌma kagu kaumakape, napiyenagape, esegiyenagape, Waꞌega Kotigapa aꞌyaꞌma amegana waiyeno. 


text:
Pigoya ma kamanaꞌama nkakaꞌisaba ka maya kamana waintiye: Kaegaka napima kabiyempesa puma, kaokinakaba kabiyeno. Pigoya, ma tara kamana yo kamanaꞌamaba to kaꞌisa ago kamanaꞌamapa asu igaintiye, omintiye. 


text:
<pb/>Piya omogana, kana mono tisa yagaramaba maya omintiye: Tisa yagara-o, kanara sene. Yempe kamanapa taga kamanane. Pi yempepa Tabe Yagara abiwa Kotiba miyegina, to kotiba kampa mintawe. 


text:
Pigoya, pintanaba wasanama aꞌyaꞌma agutasabe napiyenawatasabe esegiyenawatasabe Kotika abugagina, aewaka napiyisa puma agorasa kinakaba napiyipa, pipa tagane. Pigoya wasanama monoka yaga ababute wama, uma aeguma ina yakuta Kotiti kaema, tona aꞌmuntana amipa pipa tagane. Pigoya pi tara yempe kamana abima wasanama aegaraipa, Kotiba aekaba abugaye, kana yagarama untiye. 


text:
<pb/>Piya yogana, Isu yome kamana abite, nauka kamana yenema napima, maya omintiye: Pigoya, kaeba agaro Koti aogima aegarakibene, omogini, wasanami abite, iyekuru puma to kamanapa kampa abigantawe. Karaisiti aya yagarabayawema, ibigantiye 


text:
<pb/>Pigoya, Isu tabe mono namapi kamana uwaimima mayama ibigantiye: Mono tisa kinaꞌmi Koti utaratanta yagaramaba Tebiti ntakarakiꞌnu mikiye, yepa ayabayawe, untiye. 


text:
Piya, Tebitika Aogi Awamusaꞌama nkawamuta maya untiye:<pb/>Kotiba Tabe Yagaraneka: Kaeba nayatakanti ampintaga kama kinakapa kagisabi ibabuma aki penoma, untiye, Isu piya untiye. 


text:
Piya untana: Tebiti utaratanta yagaraga: Tabe Yagaranene yemipa, pigoya yakaragiꞌnunkapa mikena piya ayamabayawema, Isu ibigantiye. Piya, mintume uwoma kinaꞌmiba abite Isuka iꞌmu puntawe. Kaꞌisa tisa kinaꞌmi pesapa a-piyo, uwaimintiye 


text:
Pigoya, Isu uwaimintana maya untiye: Kaꞌisa mono tisa kinaꞌmi eꞌero kai igisari paibotate, wama maketi kumata nasegini, wasanamiba: Aogi yagarawe, uwaitasanaga ibugagini, mono namapi paitama marusa aogi yabaera misanagega ibugagini, taena pepa tabe yagara mima, piya po piya po usanaga ibugaye. Piya pesapa a-piyo, untiye. 


text:
Piya, pi kinaꞌmiba abeyawaeꞌmantana paibumagini, uwomantanawa uwa maerintini, eꞌero nunamu uwa agoꞌena kasa yewe. Piya pekana igepa toganaba Kotiba tabera kamparaga puwaitakiye, untiye. Abeya waeꞌma yabankapa Kotiti atantiye 


text:
<pb/>Pigoya, Isu tabe mono namapinti Kotiti yaba atakena kankabema nkagora maraꞌmiyogini, wasanami yaba pipi atauguna agantiye. Piya pogini, uwoma yaba wainta kinaꞌmiba tabe yaba maema kankabebi menta puguna, 


text:
ka wae awaewampa puꞌwanta waeꞌma ampa tara uwaena yabankanto tara, piya wanisenikana, mempaebotantiye. 


text:
Piya pogana Isu abagi kinaꞌwaka kegaꞌe yogini, ampa aki puguna maya uwaimintiye: Tagaka urimuwe. Ma kotanka kampa wainta abeya waeꞌma atami ntabankama aꞌyaꞌma kinaꞌmi mono namapisa kankabebi ata ntabankamapa, ae asu igasima ataye. 


text:
Pigoya, igeba tabe yabankai waintipisa kaꞌisa maema atawe. Aeba kampa kotankapa waintegina, pabi waintinkawa aꞌyaꞌwaemaenawapa maema kasagina, naninta ika puma nakenaba kampa uwa ataye, untiye.<pb/>


text:
Pigoya, Isu tabe mono namapisa iroꞌma waogana, ka abagi yagarama maya omintiye: Tisa yagarama-o, agao. Nauka tabe yabatasa ma aogi mono nama kintawe, agao, yogana, 


text:
Isu maya omintiye: Pigoya ma agampe tabe namapa kama kina irosaꞌma akasagasuba kasaigina, ka yabankamaba to ka yabankama nkabobora wareꞌnaigina nama tubo aborama waikiye, untiye. Ataena uwomantana aborakiye, Isu untiye 


text:
<pb/>Piya utegina, Isuba wama Oribesi amuta asu maraꞌmima, pi amutisa kana tabe mono nama mo agaogana, Pitage Yemisige Yonige Enturuge pabi ibinto aeti imagini, 


text:
maya untawe: Kae uramempentanaba ayantaga aborakiye. Nanabaya kanaka agakana, aꞌyaꞌma uramempentanaba agarontaga aborakiyema uramo, untawe. 


text:
<pb/>Piya yuguna, Isu maya kamana agobima uwaimintiye: Tigeba napiyiyo. Aꞌyugu wasanami kampari kamanaꞌwai abisiwe. 


text:
Piya, uwoma kina irosaꞌma nae nage umagini: Naeba Karaisiti nawe, uma, uwoma kinaꞌmi nkiguꞌama paibumagini kamparaga puwaitakibewe. 


text:
<pb/>Pigoya, maꞌena pewe kamana abintiripe, esiba kamana abitegiri, tiyekuruba a-puma: Kana aꞌya piyeba, a-siyo. Pi mpaꞌena maru pikibepa asa agogo yaga aborakiye. 


text:
Piya, maga maga kinaꞌmiba kamaena pigini, to kaꞌisa kinaꞌmiba to ka marisa kina uma iyeguyigini kamaena purite wagana pikibewe. Piya, to mari to mari imima tabera pekini, kaꞌisa kinapa naninta iꞌmikibewe. Pigoya, wayaꞌma yagaraena pikena pegina maru agobima aukemisa puma, kana ataenaba maru pikiye. 


text:
<pb/>Pigoya, tigeba aogima napiyiyo. Wasanami kanama ampa tirakuꞌma kotiyena puritama, mono namapi kasotasa tiyegukibewe. Pigo tigeba naegaraka, kanisore kinatige tabe kinatige tibabute waigiripa, tigeba pi kinapa aogi kamanaꞌnepa uwaimiyo. 


text:
Piya, tirakuꞌurite kotira wakena pigiripa, kana uwaimikubo kamanakaba: Ayabaya uwaimukunema, a-ntapiyiyo. Pi ntaga kamanatipa ikena kampa napikibewe. Aogi Awamusaꞌama urimikibi kamana uwaimiyo. 


text:
Pigoya, pi ntaga wasanami iꞌnanto irakuꞌma to kina imigini iyeguyigini, piya pemisa puma, ibawaimpiba yagarawaipa ata puwaitauguni, to yagarawaimpa anoke abakepa ataena puma: Iyeguyiyo yigini, iyegukibewe. 


text:
Pi ntagaba nae nageraka wasanamiba kama puritakibewe. Piya pigiri, aꞌyaꞌma yaga naeka napima kampa natakibepa, toganaba aogima mikibewe, untiye. Agasiya ataena aborakiye, uwaimintiye 


text:
<pb/>Pigoya, ma esapi aisuma agakibe kinaꞌmiba aogima abiyo. Piya, pi agogo yagaba monota tabera kamparagaenaba aꞌyugu mikibi nkaukaꞌi ataigiri tiniꞌena pikibewe. Piya, pi ntagaba Yutiya mari mikibe kinapa, tiyegaka wama amu mari iyiyo. 


text:
Pigoya, maru Koti pogana, aboranti ntaga toma toma ataena waita waita ima, ibantoba waintikana, togana pi ntagaba tabera asu igasima tabe kuntuyenaba waiyekana, to asaba ataenaba kampa waikiye. 


text:
Pigoya, Waꞌegawamaba: Naegarao uwaimi kinaka napintikana, pi ataenaba eꞌero ntaga kampa waikiye. Pi ataena eꞌero ntaga waiyisinta, aꞌyaꞌma kina kampa uwa minta puꞌwaewasine. 


text:
<pb/>Pigoya wasanami: Agaiyo, Koti utaratanta yagara, Karaisiti yagara mataꞌi mintiye urimikibepa, a-nkabiyo. Agaiyo, marompa mintiye urimikibepa, a-nkabiyo. 


text:
Piya, kaꞌisa kinaꞌmi aborama tonarona esegiyenawai puriyakintini, kaꞌisa kinaꞌmi: Karaisiti yagara nawe, yigini, kaꞌisa kinaꞌmi: Poropete yagara nawe, yigiripa, ige kamanapa a-nkabiyo. Igeba metoꞌena puma, Koti: Naegarao uwaimi kinaꞌmi ntapiyenawaipa maema ataena pikena pigiripa, 


text:
pi kamanapa a-nkabiyo. Aꞌyaꞌma togana aborakibintanaga urimuwe, uwaimintiye. Wasanama Ntagaranaga to aborakuwe, untiye 


text:
<pb/>Uwaimintana to maya untiye: Pigoya, pi ata yaga aborakana, toganaba papa tunusekana, opa kampa eꞌwasa pekana, 


text:
Piyaena marupa aborawaka, togana Wasanama Ntagara naeba tumukubopa, tabe esegiyenanentaga mimigara tumekini nagakibewe. 


text:
Pi ntagaba enisore kina igarubakini, aꞌyaꞌma mari wama, aꞌyaꞌma matuka matukarisa kina Koti: Naegaraiyo, uwaimemi kinapa ibabuma, naeti me akibikibewe, untiye. Piki ya kamana uwaimintiye 


text:
<pb/>Piya untana, to maya untiye: Pigoya, pika ya agama aogima napiyiyo. Kana yawama nkaꞌno mparagina: Pipa yoga yaga aborayema, napiyesa puma, 


text:
Mantabe mabe aꞌya wakana, kamanaꞌnepa uwa waiyaba waima kampa kakakiye, untiye. Isu to aborakibi ntagagaba kampa abune 


text:
<pb/>Piya untana to maya untiye: Pigoya, ayantagabaya urimontanaba aborakiye. Wasanamiba kampa abintawe Mantarisa enisore kinaꞌmiba kampa abintawe. Koti Ntagara naeba kampa abintokana, nabanempa abiwa abintikana, yekana aborakiye. 


text:
Pika meto kamana ukuwa, abiyo. Piya, wasanama namanka atate to waꞌeri wantana, yoga kinaꞌwaka: Piya po, piya po, omima: Na kiye kabiyo, omite wagasaginiba: Ayantagabaya kanakiyema, napi napi pesa puma, 


text:
tige napiyiyo. Ayantagabaya namankama nkaba kanakiye: Atamaino, asenabintiwo, kokore aga yekanawo, abayawo, kanakibayawema, tigeba kampa abintawe. 


text:
Piyama magaba Yuta kinaꞌmi Pasoba naninta nakena yagabe yisiti kampa wainta pareti nakena yagabe aborakena pogini: Isupa aya pumabaya kakama arakuꞌma aegukunema, tabe mono kiya kinaꞌmige mono tisa kinaꞌmige napintawe. 


text:
Napintini: Aꞌyugu naninta nakibe ntaga arakurekini wasanami ata maꞌena pusanagawe, untawe. Wayaꞌma Isu nkaꞌnoti masawae tiꞌma paiꞌatantiye 


text:
<pb/>Pigoya, Isu Petani kumata wama, Saimoni autantaꞌena ago ata wanti ntagarama ntamapinti umima, naninta naogana, ka waeꞌma marasa punta kabo kankabe aogi agunta masawae maete kanantiye. Kana masawaenkama nkagewapa natiwe, tabe yabatasa ika pumaranta, maete kanamagina, kana kankabe ampa aꞌwa puma, Isu nkaꞌnoti tiꞌma paiꞌatantiye. 


text:
Piya pogini, kaꞌisa kinaꞌmiba agate ka abiꞌma: Nanagabaya kana masawae kasayema, mare-u me-u puntawe. 


text:
Pigoya, kusi kinaꞌmi asi nasi tigege miyekini, aꞌyaꞌma yaga napima iyoꞌmaekena pewe. Pigoya tigege naeba asi nasiba kampa mikuwe. 


text:
Kana waeꞌma aewa napima, masawae nauti yora punatama kainatakibika napima, ibantoba maema aogi piye. 


text:
Pigoya naeba tagaka urimuwe. Aꞌyaꞌma mari nae aogi kamana uwaimikibepa, ma punatamintanaga aeka mare-u me-u pukibewe, untiye. Yutasi Isupa kiya kina imikena puntiye 


text:
<pb/>Pigoya, nagisarisa tara tumpaema abagi kina mintumepa, ka abagi yagara, Yutasi Isikeriyoti, aeba tabe mono kiye kinati wama: Isupa arakuꞌma timukuwoma, uma ibigantiye. 


text:
Piyama ibigaogini, ae kamanaka iꞌmu pumagini: Piya yempeka yabapa kamukune yuguna, Yutasiba: Aenkaukaꞌibaya Isuba waka arakurukuwema, napintiye. Isuge abagi kinake Pasoba naninta nantawe 


text:
<pb/>Pigoya, yisiti kampa wainta pareti naume ntaga aboraogini, pi marusa yaga Pasoba nanintaraka sipisipi awaro aegukena puguni, abagi kinaꞌmi Isuka mayama abigantawe: Pigoya taeba aenkaukaꞌi wama, Pasoba nanintagapa maema kaeti aogi pukunema, abigantawe. 


text:
Abigauguna, Isu abagi kina tara isigarubaꞌma maya uwaisimintiye: Tisigeba kumaꞌi waisigina, wani kankabe aesaga urinta yagarama tisigakirisiba, ae aegaꞌurite waisigina, 


text:
namapi wakirisi, kana namankama nkaba nkuma omiso: Tisa yagaramaba maya iye: Naege nabagi kinake mima Pasoba naninta kae namapi nakuna, aemparuta ampima nasune iyema, omiso. 


text:
Omisigina, aeba tisibabute inati aogi pumaranta tabe maru asu tisiyakekirisi, pitaꞌi Pasoba naninta taeka napima aogi piso, uwaisimintiye. 


text:
Uwaisimoginisi pi abagi kinaꞌmisi itate kumaꞌi wamaginisi pi abagi kinaꞌmisi itate kumaꞌi wamaginisi, pabi uwaisimomesa puma wama agateginisi, Pasoba naninta aogi puntase. 


text:
uma teborira mima nantini, Isu maya untiye: Pigoya tagaka urimuwe. Tigepisa kaꞌwaina minaga punatakiye. Ibanto naege naninta nami ntagarama piya pikiye, untiye. 


text:
aeba maya uwaimintiye: Nagisarisa tara tumpaema kina tigepisa, naege ka tuꞌnapisa paretirasa antipi mo aema nami ntagaramaka yuwe, untiye. 


text:
Piya, Wasanama Ntagara naeba mono kamanata unatanti kiꞌi wakuwe. We, Wasanama Ntagara naepa minaga punatakibiꞌnaba ataenabi mikiye. Piya, pi ntagarapa wasanama kampa yakari potantesinta, kanara pesine, Isu untiye. Auke korake imogini nantawe 


text:
<pb/>Pigoya, igeba naninta nantini, Isu paretiba maema, Koti aꞌmu potama, ako puma imintana: Mapa nae nauna maema naiyo, untana, 


text:
Piyama imitana, Isu maya uwaimintiye: Uwoma kina Kotiti atokaekenaga ma korantepa ago pagikiye. Pipa araꞌena potauwe. 


text:
Tagaka urimuwe. Toma naompe wainiba kampa nakubopa, toganaba Koti kabiratakibita kasaꞌena nakuwe, uwaimintiye. 


text:
<pb/>Piya uwaimintana ini ugaitegini, iroꞌma Oribesi amuti intawe. Pitaka: Aꞌyo uwa natakibene, Isu omintiye 


text:
<pb/>Aibuntini, Isu maya uwaimintiye: Mono isaꞌamaba maya iye: Sipisipira kabima minti ntagara aeguyiginiba, kana sipisipiba iyegaka aibarara puwakibewe, iye. Piya yemisa puma, tigeba aꞌyaꞌma natate tiyegakaꞌya puwakibewe. 


text:
Piyama omogana Isu maya omintiye: Tagaka ugamuwe. Iba aseka kakagara naeka: Kampa aganto ntagarawe, yeganaba: Tarara kokorewama aga ukiyema, omintiye. 


text:
Piyama omogana Pita esegima maya untiye: Wasanami naeke tasiyegukibepa: Naeba ae aoꞌyagara kampa mintuweba kampa ukuwe, omogini, aꞌyaꞌma kinaꞌmiba pabi Pita yomesa suntawe. Isu Kesemeni yugabi nunamu untiye 


text:
<pb/>Pigoya igeba ka auꞌi wama, kana mawama nkagewapa Kesemeni, wamagini Isu abagi kinaka: Mata maraꞌmiyigi nunamu yeno, uwaimintiye. 


text:
Piya, Pitana Yemisina Yonina suma, ibiri ibabute wamagina, agasiyama aekuru puma akawagawa pumagina, 


text:
maya uwaimintiye: Naepa tabera naukima nanta waru waru nabiya, tigeba mata mima kabinataiyo, untiye. 


text:
Piya umagina, aeba ka auꞌi wama auki nakiyena uwa atakenaga umagina, mara antagawarisa uma aigare paꞌma mima, nunamu maya untiye: 


text:
We nabanempa-o, kaeba aꞌyaꞌwaemaena pikena yagara mintana, nauki nakiyenaba naparo. Pigoya, nae napiyenagaba a-ntapima, kaeka napikibempentana wasima po, untiye. 


text:
<pb/>Piya ute, kana pi kakaga kinaꞌmi waitamintuguna, igate Pitaka maya omintiye: Saimoni waitamintano. 


text:
Kampa agarosama kaoganta wairabankano. We, tiyogama mima, kabinatama nunamu yiyo. Piya puntiripa kampa aguntaena pikibewe. Pigoya tiguꞌamaba tiyampu pegina tiꞌamaba kampaye, uwaimintiye. 


text:
Ugaitegina to ampa igaomepa, waite asite pugagategini waitamintuguna, kanama ampa igaogini, ae omikena kamanakaba kampa napintawe. 


text:
<pb/>Aibuguna to wagate kanaomepa maya uwaimintiye: Tigeba to migarakena waiyewo. Pabigoya, nae yaga aboraya, ibanto Wasanama Ntagaranagana, ataena punatakini, agunta kinaꞌmi narakurikena pewe. 


text:
<pb/>Pigoya Yutasi, nagisarisa ka tumpaema abagi kina nasumepisa me nkigaite waogana, Isu kamana ugaka pogana, Yutasi uwoma kina uma ibabute kanantiye. Piyama tabe mono kiye kinaꞌmige tisa kinaꞌmige kabiyume kinaꞌmige pi uwoma kina igarubauguni, igeba irebube maꞌena kasupe maeyuguna, 


text:
minaga potakena pome ntagarama ibabute kanantiye. Aeba kanantana maya untiye: Uma agate, amo nakubo ntagaraba aewa, arakuꞌma kabirite waiyo, piya ute ibabute kanantiye. 


text:
<pb/>Arakuꞌuruguna, ka pi mintume ntagarama kasonka me aꞌyuburintana, mono paitanta yagarama ntuga yagarawapa uma aeguma, age aira kaentiye. 


text:
Aibogana Isu maya uwaimintiye: Tigeba nanaga naekaba ku kinanema napima, narakurikena irebube kasope maete kanawe. 


text:
Naeba asi nasi tabe mono namapinti wama kamana yogiripa, kampa pitaꞌiba narakurewe. Pigoya, mono isaꞌama yemisantana narakuꞌma, karana natakibewe, untiye. 


text:
<pb/>Pigoya, igeba Isupa ababute monota paitanta yagarari wauguni, pitaꞌi aꞌyaꞌma tabe mono kiye kinaꞌmige kabiyume kinaꞌmige tisa kinaꞌmige me nkaki puntawe. 


text:
Piya puguna, Pita akaꞌi aegaꞌma pasema wama, monota paitanta yagarama kumati ima, irebu kina mintume ntakuta asu tapintiye. 


text:
<pb/>Asu tapiyogini, tabe mono kiye kinaꞌmige aꞌyaꞌma mono kanisore kinaꞌmige mimagini, Isu kamana otamagini, Isu ataena pusanaga ige atakae puma, Isu aegukena pumagini, piya kamanapa kampa abintawe. 


text:
Pigoya, uwoma kinaꞌmi ampimagini, kampari kamana: Aeba piya pine, piya pine yuguna, ige yume kamana agoba kampa aogima abintawe. 


text:
Ma wasanami kimaranta mono nama akasabaꞌmaba, wasanami kampa kiyesa ntama kakaga yaga kima aꞌya kaikuwe, ubegi abibompene, untawe. 


text:
Piya umagini, igeba to kaꞌisami yumesa puma, kampa ka kamanapa unta, to kamana to kamana uwaimintawe. 


text:
<pb/>Uwaimuguna, monota paitanta kiye yagarama ikapi asima mima, Isuka mayama abigantiye: Ma kinaꞌmi kaeka yepa, kaeba ayawe uramikibenema, abigantiye. 


text:
Abigaogana, Isu kampa kamana unta asabaꞌwaogana, paitanta yagaramaba to mayama abigantiye: Tabe taꞌmu potaompe Ntagarama ntagara Karaisitigawoma, abigantiye. 


text:
Abigaogana Isu maya untiye: Pipa nae mintuwe. Tigeba Wasanama Ntagaranaga Esegirakaꞌya Ntagarama nkayatakanti maraꞌmiyekiri nagaigi, mimiga mantara tumekiri nagakibewe, untiye. 


text:
Piya yogana, tabe kiye yagaramaba kabiꞌma autasaenaba aegaregaru paꞌma, maya untiye: Nanagabaya to kinaꞌmi kamana yigi abukune. 


text:
Aeꞌwa piyama Koti Ntagaranawe yipa, kampari kamanaꞌwapa yegiri abewa, aya pisiwema, ibigantiye. Ibigaogini: Aeba ata yagarawa, aeguyiyoma uwaimo, untawe. 


text:
<pb/>Piya untini, kaꞌisa kinaꞌmiba kaisa potamagini, aoba airarikae uꞌma aegutategini: Kebaya kaeguya, uramoma, abigauguni, irebu kinaꞌmiba arakuꞌma iya kasutasa aeguntawe. Pita Isuka: Kampa aganto ntagarawe, untiye 


text:
agaomepa Pita yakuta tapima mintogana ampa agate: Kaege Isu Nasaretirisa yagarageba naseka kagabone, untiye. 


text:
Piya yogana aeba: Aꞌa-o. Naeba kampa abuwa, kamanakapa nanawe yewe, untiye. Utegina, ae kagisa kabera tumpintogana, kokore aga untiye. 


text:
Pita to: Aꞌa-o, untiye. Piya yogana uwaenanto togana to agora ampintume kinaꞌmi Pitaka: Kaeba Karariya yagaragawa, nanaga: Aꞌa-o yene. Kaeba ka aokinakawe, untawe. 


text:
Aiyuguna aeba: We, taga kauwe. Naeba pi yempe ntagaraba kampa aganto ntagarawe, ute amota atantiye. 


text:
Piya pogana kokorewama to ka aga yogana, Pitaba pai Isu omome kamanaka mayama napintiye: Kaeba naeka kakagara: Kampa aganto ntagarawe yeganaba, tarara kokorewamaba aga ukiye omomeka napima, tabera antara puma, kubeꞌena puntiye.<pb/>


text:
Pigoya, abaya aseka tabe mono kiye kinaꞌmige kabiyume kinaꞌmige tisa kinaꞌmige, aꞌyaꞌma kanisore kinaꞌmige aki puma: Piya pukunema, uritegini, Isupa igaꞌnarasa kirokaetamagini ababute wama, Pairati memintawe. 


text:
Memuguna Pairati: Kaeba Yuta kinaꞌmi Waꞌega yagaragawoma, abigantiye. Abigaogana Isuba: Kae piyaba yene, omintiye. 


text:
Piyama omuguna, Pairati to ka mayama abigantiye: Igeba kaeka tonarona ataena pemi ntagarawe yepa, kaeba kampa kamanapa ikena penoma, abigantiye. 


text:
Aiyogana, Isuba to kampa unta asabaꞌwaogana, Pairati piya pomeka pami puntiye. Pairati: Isu ababute yara aeguyiyo, untiye 


text:
Pigoya, ka yagaraba agewapa Parabasi, pi ntaga aege aoꞌmige maꞌena puma, kiya kinaꞌmi nkaokina iyegute, karabusibi mintantiye. Mintuguna, aꞌyaꞌma Pasoba naninta naume ntagaba Pairatiba uwa kinaka: Karabusibisaba ke uwaba atasuwema, ibiga puntiye. 


text:
Piya, pome ntaga uwoma kina ampa aki puma mima, Pairatika: To puntampesa puma kaꞌmu puratama, karabusibisa ka yagara uwa ataoma, abigantawe. 


text:
Piya yuguna Pairati mayama napintiye: Mono kiye kinaꞌmi Isuka imo potamagini, arakuꞌma kotiyena potawema, napimagina: Tige yeka, Yuta kinaꞌmi Nkwaꞌega yagara uwa atasuwoma, ibigantiye. 


text:
Ibigaogini tabe mono kiye kinaꞌmiba ampa aki puntume kinapa maya uwaimintiye: Parabasi uwa ataoma omiyo, untawe. 


text:
Piya yuguna, Pairati aki puntume kina to mayama ibigantiye: Yuta kinaꞌmi Nkwaꞌega yagarawe ye ntagara mintiya, aepa aya pusuwema untiye. 


text:
Piya yuguna Pairati: Nana ataenaba pegiri yewema, ibigaogini, to taberasa: Yara aeguma itagiyo itagiyo, untawe. 


text:
Piya yuguna, Pairati aki puntume kinaꞌmi iꞌmu punatakibewema, napima: Parabasi uwa wao, untiye. Piya yogana waogana, Isupa irebu kina imogini, igeba paga kasutasa agasiya kasu aeguyuguna: Ababute wama yara itagiyo, uwaimintiye. Irebu kinaꞌmi Isu karana atantawe 


text:
<pb/>Piya uwaimogini, irebu kinaꞌmi Isupa ababute tabe irebu kinaꞌmi kumati wamagini, kana kumaꞌama nkagewapa Paratoriyamu wamagini, to kaꞌisa irebu kinakaba uma kegaꞌe yuguni, ampa aki puntawe. 


text:
Piya pumagini, kiya kinaꞌma tete kai maema Isupa amitamagini, ake wainta igaꞌnarasa taminokuꞌena potama, aꞌnotapa taminonkitama, 


text:
Aibuntini, igeba kasotasa aꞌno airapora puma aeguntini, kaisapa potantini, aeta parokaema karana kasa uma: Kaeba tabe yagaragawe, untawe. 


text:
Piya puma karana atagaitegini igeba tete kaiba atama maebugasimagini, to aeꞌwa kai amitamagini, abeꞌi iroꞌma ababute, yara itagikena wantawe. Isu yara itagintawe 


text:
<pb/>Pigoya, ka Sairini marisa yagara agewapa Saimoni, Aresantake Arupasike isibawaisimpa, to aukaꞌisa kanaometa keta pabumagini: Maripoba aesagaꞌurite wao, omuguna aesagaꞌurite wantiye. 


text:
<pb/>Piya pogini, igeba Isupa ababute, Korikota wasana aꞌno nkayampu kanta mari wama umintuguni, pitaꞌi aeguntawe. 


text:
Piya, irebu kinaꞌmi uma yara itagitamagini, kaiwapa maemagini, teteꞌena pumagini, kebaya tonarona kaiwapa maekiyema puntawe. 


text:
kotiyena potaume kamana maya uma kaentawe: Yuta kinaꞌmi Nkwaꞌega yagarawema, kaemagini, aꞌno nkabobori aꞌmakaetantini, 


text:
<pb/>Piya puguni kaꞌisa kinaꞌmi agora wama, pumireri potama maya untawe: Kaeba ka yaga tabe mono nama akasabakaiteba, karuꞌena kakaga yaga kikuwe ubempe ntagaragawe, 


text:
Piya omuguni, tabe mono kiye kinaꞌmige mono tisa kinaꞌmige pabiyama pumireri potamagini, igewai marebiga mebiga puntawe: Aeba to kinapa aogi puwaitantana, aewapa nanagabaya kampa auꞌwapa aogi piye, untawe. 


text:
Piya, Koti utaratanta, Isureyo kinaꞌmi kiya yagaranawe untanapa, yaba pabigo ibanto atate tumegapa, kagate kae kaegarano, untawe. Piya yugunisi, pi tara aeke ita isitaume ntagararamisiba, isigege pumireri potamaginisi, aeka ata kamana otantase. Isu purintiye 


text:
Pigoya, Isu atamaita mayama kegaꞌe untiye: Iro-i, Iro-i, arama sabatani, untiye. Pi kamanapa tae kamanapisaba: Kotinempa-o, Kotinempa-o, nanagabaya kaeba uwa natane, untiye. 


text:
ka yagarama karuꞌena wamagina kai atuta asa wanipi ae uꞌma, asara kitama: Nao, ute mayo amintiye. Aibumagina mintume kinaꞌmipa maya uwaimintiye: Pabita, abiyo. Iraiyaba tumpa akitama uwa atakibayaka agakune, untiye. 


text:
<pb/>Purogana, tabe mono nama nkantabintisa kai, Koti nkaukaꞌi akunkataume kai akapisa aeruꞌma torirari puwantiye. 


text:
Piyama Isu purogana, irebu kinaꞌmi kiya yagarama agora mintumetisa agate, maya untiye: Tagane. Ma ntagaraba Koti Ntagarawe, untiye. 


text:
<pb/>Pigoya, pi ntaga wayaꞌiyaba mare nkauꞌi mima apasa puntawe. Kaꞌisa kana waeꞌmi nkigewaipa: Mariya Matara kumatisa waena, to ka Mariya aeꞌwa nkamana Yemisike Yoseseke isinowaisimpawa, to ka waeꞌma agewapa Saromiwa suma, 


text:
Karariya-i Isu mintoganaba, kana waeꞌmi aegaꞌma, aoꞌmae pome waeꞌiya mintuguni, to uwoma Yerusaremi ababute inta waeꞌiyamige ampima, agaba puma mintantawe. Isu nkaupa maema kaintawe 


text:
Arimatiya kumatasa yagara Yosepe, aekuruyenagaba kampa napinta Pairatiti wama: Isu nkaupa maesuwoma, abigantiye. Pigoya kana yagara aogi mono kanisore yagara mimagina, Koti kabima mikenaenaga napi napi pome ntagaragana mintantiye. 


text:
Owe ago puꞌwaye, kana irebu yagara omintiye. Omogana abite Yosepeka: Kanarana auꞌwapa umaeyo, omintiye. 


text:
Omogana Yosepeba aogi wae kai maerite wamagina, uma akitama, pi kaibi yoburite, yabapi kuꞌmaranta kabi uma kaitamagina, kawarapa tabe yaba aꞌwaremagina akunkatantiye. 


text:
Piya poginisi, Mariya Matara kumatisa waeke, to ka Mariya Yosese nkanowampage, kanama kaiyome aru ampa agantase.<pb/>


text:
Pigoya, sabati aꞌya waogini, Mariya Matara kumatisa waena, to ka Mariya Yemisi nkanowampawa, to ka wae Saromiwa sumagini, aogi agunta yome tusaena ae auti yora potakena tusaena ika puritegini, 


text:
Aibogini, kabinti wama uma agaumepa, aogi wae kai amirinta masimabi yagara ayatakantisa aukaꞌi asima mintogini, uma agategini pami puntawe. 


text:
<pb/>Pami puguna maya uwaimintiye: Tigeba a-pamiba piyo. Isu Nasaretirisa yagara, yara itaginta ntagaraba agusagapa, aeba matapa kampa minta, ago asima waye. Agaiyo, mata kaitatawe. 


text:
Piya, tigeba wamagiri Pitage abagi kinake: Paitama Karariya-i wakiri, urimintisa puma pita agakibewe, uma uwaimiyo, uwaimintiye. 


text:
<pb/>Uwaimogini, igeba iyekuru puma pami pute, arubintisa iroꞌma iyegaka wamagini, iyekuru puma, kana kamana kampa to kinapa uwaimintawe. Mariya Matara kumatisa waeꞌma Isu agantiye 


text:
<pb/>(Pigoya, abaya aseka sontara Isuba asima, Mariya Matara kumatisa waeꞌma agora aboraogana, agantiye. Kana waeꞌmapa pai Isu tonaentisa tara umaema ke kina agaruba agasome waekana mintantiye. 


text:
Mintogini, Isu nkaokinaꞌmi intara puma kubeꞌena puma miyuguna, aeba wama: Isu ago asima mintegi agauwe, uwaimogini abite: Kampari kamana yene, untawe.) Tara yagararamisi keꞌi Isu agantase 


text:
<pb/>(Togana to tara yagarara uwa mari keꞌi wausuguna, Isu to kina kanta yagara aboraoginisi agateginisi, 


text:
to kinati wama: Ago Isupa agause, yusuguni: Kampari kaese, untawe.) Isu aboraogini nagisarisa ka tumpaema kinaꞌmi agantawe 


text:
<pb/>(Pigoya, togana nagisarisa ka tumpaema kinaꞌmi naninta nauguna, pita Isuba aboramagina maya uwaimintiye: To kinaꞌmi ago nagategini, asima mintiye kamana nagata kinaꞌmi urimuguripa, nanaga tigeba akumpaꞌma miyewema, ka ibirantiye. 


text:
Piya umagina aeba to amato puma maya uwaimintiye: Tigeba aꞌyaꞌma aukaꞌi nasima, aogi kamanaꞌne aꞌyaꞌma kina uwaimiyo. 


text:
Wasanama nae kamana aegaꞌma wani maekibipa, aoꞌmaeyakana ikiye. Pigoya wasanama kampa nae kamana aegarakibipa Koti ataena potakiye. 


text:
Pigoya nae kamana aegarakibe kinapa maya esegiyena pikibewe: Nae nageraka ke kina agarubakibewe. Kasa to kamana ikibewe. 


text:
Kuya iyatasa maekibepe karaena nakibepe, kampa ata puwaitakiye. Pigoya igeba iyatasa yoni kinaꞌmi ikaya pikibepa ita wakiye, piya uwaimintiye.) Isu mantari intiye 


text:
<pb/>(Tabe Yagara Isu piya uwaimigasogana, ababogana mantari imagina, Koti nkayatakantisa aukaꞌi asu mintogini, 


text:
abagi kinaꞌwampiba aꞌyaꞌma aukaꞌi wama, kamanaꞌwa uwaimuguna, Waꞌegawamaba iyoꞌmaema, esegiyena tonarona pogini, agategini: Taga kaeyewe, untawe. Tagane.)<pb/>


text:
Naeba Poronawe. Karaisiti Isu, aeka igaꞌna punataga mintuwe. Naebe, taoꞌyagara Timotibe, tasigeba ma nkisapa Pirimoni kaeti kaeyuse. Kaeba tasibugai ntagara ka yugare pompene. 


text:
Piya, kaewa, tamana Apiyawa, taoꞌmaenti ntagara Akipasiwa, kae namapi monota aiꞌaru pe kinana, sumagira tigeti kaeyuse. 


text:
<pb/>Tabarempa Koti, Waꞌega Isu Karaisiti, isigetisa awagaenabe tintawama paruyenabe tigeti waiyeno. Pirimoni aogima nkaegarantiye 


text:
Piya, naeba abopa kaeka maya yewe: Kaeba Waꞌega Isuka kamatitiꞌena potamagina, Kotiti atokaenta kinapa, agu kaoꞌena puwaitane. Pika yega, abima Kotika naꞌmu puwe. 


text:
Piya, kaeba wasanage ampa kabo puma kamatitiꞌena piya pega, aꞌyaꞌwaema Karaisititisa aogiyena maeyompentana igeba agaka, nunamu yuwe. 


text:
Owe, naoꞌyagara, Kotiti atokaenta kina agu kaoꞌena puwaitampe, pintana intawama esegi puwaitaka, nantawama paruyena pegi asugasima naꞌmu puwe. Kayokaya yagara Onisimasi ae kamanane 


text:
Pigoya, naeba karena, Karaisiti Isu ae igaꞌna yagara ibaba mintuwe. Piya, esegi kamanapa kampa ukuboka, agu kaoꞌena puma paebuma ugamukuwe. 


text:
Naeba maya yuwe: Yagarane Onisimasika kabigauwe. Naeba igaꞌna namapi minta, mono omintone. Pintana aogima abima, pigoyema yagarane kanta puma abora mintemine. Kaeba agama aogi potao. 


text:
Piya, aeba paipa kampa aogi yuga puma kaoꞌmaentemine. Ibaba aeba kanara aogi yuga puma, kaepe naepe tasiyoꞌmaekiye. 


text:
Piya, naeba aogi mono kamana yuwagini igaꞌna namapi nataugu mintoka, Onisimasipa mataꞌi naoꞌmaekenaga arakuꞌma ababosinta, kae maru mpaema naomaeyamisine. 


text:
Pipa naene kampagi uwa arakuꞌmagi, kampa esegi pugatauwe. Nae nabemika, kaeka ntapiyenabisa aogi po. 


text:
Piya, ibaba uwa kayokaya yagaraba kampaye. Aeba Isu nkaegarami kayokaya yagara mintiye. Pi tabugai taoꞌyagaraga naepa nabugaikana, kaeba asunagasima tabera potakibenema abuwe. Piya, yoga yagaraga, Waꞌega aegaranta yagara, aepa aogima ababo. 


text:
<pb/>Piya, naeka: Naoꞌyagara, naege ka yugara piyema napiyempepa, Onisimasi to kakema nababempesa puma ababo. 


text:
Iretawapa naene ikapukuwe. Tagane. Naeba Poronawe. Ma nkisapa nayantepisa kaeyuwe. We, kaeba nae kamana abima eꞌwasa maentampe, pika iretaba tabera punatampene. Aerawane. Pikaba kampa yuwe. 


text:
We, naoꞌyagara, Waꞌegawama nkageraka kaꞌmu punatamagina, pi Karaisiti nkagegaꞌeraka aogi potamagina paruyena punatao. 


text:
<pb/>Naeba abopa, pi kamanaꞌne wasikibene. Piya pega, naeba ma nkisapa kaeti kaeyano. Kamanaꞌne ugamosa puma, kaꞌisa napiyenagatasa amato pukibenema, abuntuwe. 


text:
Pigoya, Koti nunamuripa abiritaka naeba tigeti kananoma, napiyuwe. Piya, ka maru naeꞌena akusanataga kaege ampiyeno. Kamana uma nagarintiye 


text:
Pigoya, aꞌyaꞌma yuga kinaꞌne: Makabe, Arisitakasibe, Timasibe, Arukube, igeba pabiyama: Aya pene, yewe. 


text:
Poronage Timotige, Karaisiti Isu kayokaya yagarara mimagira, tasigeba ma nkisapa kaeyuse. Piripai kumatasa pasitori kinape, tikeni kinape, aꞌyaꞌma Karaisiti Isuti atokaeya kinape, tigeti ma nkisapa kaeyuse. 


text:
Pigoya, tabarempa Koti, Waꞌega Isu Karaisiti, isigetisa awagaenabe paruyenabe tigeti waiyeno. Poro igaꞌna namapi mpima pi kinaꞌmika nunamu untiye 


text:
Tigeba marusa yaga kamana abima, taege ampa atokaemagiri, aꞌyaꞌma yaga aogi kamana uwaimikena yugara miyekaba, naeba naꞌmu puwe. 


text:
Piya, naeba ago abintuwe. Aogi yuga tigeti agobinti ntagara Koti, aeba tabubasanata iyabaꞌmima ainti Isu Karaisiti kanabi, pi ntugawama nkauꞌwapa aogima aborakiye. 


text:
Owe, naeba piyamaba aꞌyaꞌma tigeka naꞌmu puritakenaenaba, pipa aogi piye. Piya, paipa mono kamanaꞌama nkagoba esegima aborauwagiri tigeba naoꞌmaemagiri, awagaenawapa naege kaga maeyawe. Piya puma ibaba naeba igaꞌna namapi mintogiripa, tigeba awagaenawapa naege kaga maeyawe. Pika naeba nantabaipintiba tirakuꞌma upebe puma naꞌmu puritakenaenaba aogi piye. 


text:
Piya, Koti abintegi, naeba taga kamana yuwe. Karaisiti Isu nkagu kaoꞌenawampa tutusunatagina tigeka nabugaye. 


text:
<pb/>Pigoya, naeba piyama nunamu yuwe: Tigeba aogi abikenaenabe uwaena napiyenabe maeyigina, agu kaoꞌenarimpaba anosaurite wagana pikiyema, nunamu yuwe. 


text:
Piya, aogi napiyenaba maentiripa aꞌyaꞌmaenaripa aꞌyigimpa, arupuyenagaba owe uma mikibewe. Piyama mikibepa, tigeba Karaisiti aborakibi ntagaba kampa iꞌni kina miyigina, Koti nkaobipa kampa kamanatipa waikiye. 


text:
Piya puma, arupuyenama nkauꞌwapa Isu Karaisititisa tigeti pumaeritakiri, Kotiti tiꞌmu potama ae ageba asagayukibewe. Poro igaꞌna namapi mintogana mono kamana wagana puntiye 


text:
<pb/>We naoꞌmitaba, tigeba aogima abiyo: Naeti aboraintanamaba mono kamanapa kampa akuniye. Kampaye. Pipa uwa aoꞌmaerite waye. 


text:
Piya, naeba Karaisiti nkagegaꞌeraka igaꞌna namapipa mintuwe. Pipa aꞌyaꞌma kiya yagarama ntamata kabiye irebu kinaꞌmiba aꞌyaꞌma to kinape, igeba abintawe. 


text:
Piya, naeba igaꞌna namapi mintogini, pika uwaena mono kinaꞌmiba napima Waꞌegawamatisa to esegiyenaba maema, iyekuruyenaba kasima, Koti kamanapa esegima uma aborawe. 


text:
<pb/>Tagane, kaꞌisamiba nae nageba maete tumimagini igewai nkige maete ikenaga, Karaisiti kamana uma aborawe. Piya pegini, to kaꞌisamiba aogi napiyenawaitasa Karaisiti kamanapa uma aborawe. 


text:
We, ma mima mono kamanaꞌama nkagoba aboraoma unatantika, pi aogi kinaꞌmiba abima, agu kaoꞌena punatama kamanapa uma aborawe. 


text:
Piya, to kaꞌisamiba kampa arupu puma igewai tabe igigaꞌe uma aboramagini Karaisiti kamanapa uma aborama, igaꞌnanepi to kaꞌisa kuntuyena punatakena pewe. 


text:
Pipa aerawane. Anagiꞌena napiyewo, tagantana napiyewo, Karaisiti kamanaꞌama nkagoba uma aborakena peka naꞌmu puwe. Eya, naꞌmu puyabaꞌmima mikuwe. Poro mikenaenawapa Karaisititi atokaekenaenawe 


text:
<pb/>Pigoya, naeba ago abuwe. Tigeba nunamu uma naoꞌmaeyakana, Isu Karaisiti nkawamusaꞌama esegi punatakana, ibaba aboranamemintanamaba kampa ataba punatama uwa naoꞌmaekiye. 


text:
Piya, to aboranamikibintanaga aobi puma kabima mimagi, ago napiyopa aintiba uwaenantoba kampa nanipa pukuwe. Kampaye. Naeba aꞌyaꞌma yaga posa puma, aintiba kampa naekuru pekana, naogama misuwo, puꞌwasuwo, nauꞌnempaba Karaisiti tabe agegaꞌeba asagayukiyema, napiyuwe. 


text:
Eya, naeba abuwe. Mikubopa, Karaisititi atokaekenaenaba mikenaenanene. Puꞌwakubopa, aogiyenaba maekuwe. 


text:
Piya, naeba mampabi uwa mikubopa, yoganempaba aꞌwapa aekiye. Piya, puꞌwasuwo, uwa misuwo, naeba ayabaya pukuwe. Naeba kampa abintuwe. 


text:
Naeba pi taraenagaba aogi nanta paruwe. Pikaba naeba maba atate Karaisitige umisanaga nabiye. Pipa asugasaye. 


text:
Pika naeba esegima abibebe puwe. Naeba uwa mima tikapi yoga puma kanarasaritakiri, timatitiꞌenabe tiꞌmuntanabe to kake aborakibewe. 


text:
Piya, naeba to kake tigeti uma irosakuwe. Pika tigeba tiꞌmu punatama, Karaisiti Isu nkage asagaꞌyuyeno. Monota esegima mpiyiyo 


text:
<pb/>Pigoya, ke nasentanarimpaba arupu pekiri, Karaisiti nkaobi aogi kamanawapa aegaꞌma miyiyo. Eya, kampa tigasuwo, uma tigasuwo, ka tintabarima misanaga nabiye: Tigeba kaga esegima mimagiri ka napiyena puma ankaoꞌmae ankaoꞌmae puma aogi kamanata imatiti pusanaga yogaba esegi puntiri, 


text:
kama kinatimpika tiyekuruba a-piyo. Pika abisanaga nabiye. Eya, kampa tiyekuru pentanaba pipa Kotitisa awameꞌenawe. Piya, pipa tigeti ima ige iyeguma kaikena awameꞌenawe. 


text:
Piya, Kotiba Karaisiti ntugaraka timatitiꞌena potakenaena manapa kampa timiye. Kampaye. Aeba timatitiꞌenabe tikinakiyenabe kaga timima ae yugawa piyoma timiye. 


text:
Piya, paipa kunta yuganepa agantakiri, to ibaba pabiyamagiri nawaga kamanapa abewe. Pi ntugaba tigeba pabiyama kaga pewe.<pb/>


text:
We, tintabaipinti Karaisititisa esegiyenawapa maemagiri, agu kaoꞌena puma tutusuritagiri, Awamusaꞌamati atokaemagiri, to kinaꞌmikaba agu kaoꞌena puma tintaraꞌena puwaitawe. Pintanaba kanarasaye. 


text:
Piya pepa, tigeba ka tintabarimagiri, agu kaoꞌena kaga pumagiri, kaꞌmasa puma mima, ka tintabarima miyiyo. Tigeba piya pukibepa, naꞌmuntananempaba pumaewakiye. 


text:
Piya, tigeba tigeꞌena manakaba a-ntapimagiri, tipa a-mpaete iyiyo. Pipa kampaye. Tigeba tipa maete tumima to kinaꞌmikaba: Tagasawema, napiyiyo. 


text:
Tigeꞌenaena manatipa a-kabiyiyo. Pipa kampaye. To kinaꞌmintanarapeba kaga kabiwaitama iyoꞌmaeyiyo. Karaisiti ntapiyenara aegaraiyo 


text:
Napiyenawapa mayamawe: Piya, aeba Kotirakaꞌya mintemipa, Kotige kaꞌmasa puma mikenaenagaba kampa antageꞌenaba puma ageba maete tumiye. 


text:
Piya puma aborama, aeba wasanarakaꞌyantana puntiye. Piya puma aeꞌwa nkaupa maete tumima, Koti nkawamu wasirite wamagina purometa uma nagarintiye. Eya, awamu wasima maripo yara purintiye. 


text:
Pi nkagi omintipa, pipa aꞌyaꞌma mantarisa kinape mabisa kinape mawama amentapintisa kinape, igeba kaga Isuti irakabima mima, ae agegaꞌe uma asagayukibewe. 


text:
Piyama aꞌyaꞌma kinaꞌmi nkiwamupisaba: Isu Karaisitiba Waꞌegawe, ukibewe. Piya ukibepa Koti taba nkagegaꞌeba asagayukibewe. Tigeba wasanami nkikapi eꞌwasaena puwaitaiyo 


text:
<pb/>We, nabugai kinaꞌmitaba, paipa tigeba aꞌyaꞌma yaga nae nawamu wasintasa puma ibage pabiyama piyo. Pai mintanto ntaga abiwanane. Ibaba kampa tigege mintakubo ntagageba kakema tabera wasimagiri, tigeba tiyekuru puma tabaraba puma Koti tiꞌikenaenama nkauꞌwaka napima esegima aboraiyo. 


text:
Tigeba pabiya pukibepa, parutu kina miyigina Koti nkaobi kamanatipa kampa waikiye. Piya puma mima, tigeba Koti ntagara kanta puma mima, kampa aogima napima antage pe kinaꞌmi nkikapi mima, e kanta puma eꞌwasaba puwaitaiyo. 


text:
Eya, miyabaꞌenama kamanapa uwaimimagiri eꞌwasa puwaitaiyo. Piya pigipa, Karaisiti kanabipa naꞌmu puma mayama napikuwe: Tigeka naeba uwa yugaba kampa puma esegiyenanepa kampa uwaba maebugasuwema, napima naꞌmu pukuwe. 


text:
<pb/>We, timatitiꞌenari tabera puma Kotiti titipa muta atawe. Pigoya, naeguyigina korantepa tumima tigeꞌenage kaga Kotiti muta atakiye. Pipa kanarane. Pika naeba nanta asoyaena puma tigege naꞌmu pukuwe. 


text:
<pb/>Pigoya, Waꞌega Isu abekana kanarasakapa, uwaena yaganto Timotipa otakana tigeti wakiye. Aeba wama tigategina to aꞌwae puma kanama tigekaba ampa unamekana, nantawamaba aꞌmuntanaba pikiye. 


text:
Eya, Timoti aeba asi nasiba tigeka napima aumarasa esegi puritakena piye. To kapa ae kanta yagaraba naegeba kampa mintiye. 


text:
Piya, aꞌyaꞌma to kaꞌisa kinaꞌmiba igewaintanara amana kabintini, Isu Karaisiti ntugarapa kampa aogima kabiyewe. 


text:
Piya, Timoti aeba mono kamanataka, yagara abawampa aoꞌmaeyisa puma naoꞌmaema yogaba piye. Pi nkagowapa tigeba abintawe. Aeba aogi yagarawe. 


text:
Pigoya, naeba marupa naeti aboramintanaba ago agagaitegintema karuꞌena aepa tigeti agarubakana wakiyema, napiyuwe. 


text:
Piya, naeba Waꞌegawama ntapiyenaga nabegina, ke iremika naegeba aro ntaganto ampa tigasanagaba nabiye. Epaparotaitasi kamanane 


text:
<pb/>Pigoya, naoꞌyagara Epaparotaitasiba, pai tigeba agarubauguna naeti kanama tigegaꞌerapa naoꞌmaenti ntagara, aeba naege ka yuga puma, kama kinaꞌne kanta yagara mintiye. Aepa ago agarubakana tigeti wanema napiyopa, to kipa kampaye. 


text:
Piya, yoni nkabogiri awaga kamana abuguna tintaraꞌena abuma kunta piye. Piya puma, aseyonabisa uma tigakena piye. 


text:
Tagane. Paipa aeba yoni nkabuma purikena pogana, Koti antara potama aoꞌmaentiye. Piya, Kotiba ae abiwa antara potantiyanane. Kampaye. Aeba naeke antarapa punatantine. Aeba tabe kuntuyenama nairarikaesanagaba kampa abogana naoꞌmaentiye. 


text:
Piyama tigeba tiꞌmu puma Waꞌegawama nkageraka aepa aba piyo. We, tigeba piya kinaꞌmi nkigegaꞌeba asagayuyiyo. 


text:
Piya, aeba yogaripa naeti ampa aboramagina, aogama misanagaba aeba kampa napiye. Kampaye. Kampa napimagina, aeba Karaisiti ntugaraka purikena puntiye. We, piya kinaꞌmi nkigeba asagayuyiyo.<pb/>


text:
We naoꞌmitaba, naeba maya kamana uma aꞌya pukena puwe: Tigeba Waꞌegawamaka tiꞌmu piyo. Naeba to kakema kaema timikenaga kampa kuntaba nabegi esegi puritakena puwe. 


text:
<pb/>Pigoya, ata yuga pe kinaꞌmiba, igeba kabu kara kanta puma mima, wasanami nkipa kasama araꞌenaba uwa puwaitawe. Pi kinaꞌmikaba aogima kabima miyiyo. 


text:
We, Koti Nkawamusaꞌama taoꞌmaeyagi, Karaisiti Isu nkageba asagayuma tautepa kampa maete iyompe kinaꞌmitaba, taeba taga araꞌenawapa maeyune. 


text:
We, naegeba nauꞌnepa maete iyosinta, wasanami nkiyobi kanara maete iyosine. Piya, to kaꞌwaina au maete iyekapa, naeba asugaikuwe. 


text:
Piya, naeba aborama mintuwagana, papa tonaentisa kakaga umaeyogana naupa kasanta, naeba Isureyo yagaranawe. Naeba Penisameni pi tuntawe. Yuta kinaꞌmi maꞌnatanta, Yuta ago yagaranawe. Naeba Koti nkago kamana aegarao, Parasi yagaranawe. 


text:
Naeba Koti ntuga puwema napima, asagarare puma Isu mponota aiꞌaru pume kinapa karana puwaitamagi, Yuta yagara aogima mintantuwe. Piya, mono ago kamanaꞌama nkarupuyenaraka naeti kamanapa kampa aborantine. 


text:
<pb/>Pigoya, aꞌyaꞌma pintanarasa tabe nagiba maentopa, pipa anagiyenawe. Karaisititi atokaekenaenama asugasayema abuwe. 


text:
We, aꞌyaꞌma tonaba anagiyenawema napiyuwe. Piya, Waꞌegane Karaisiti Isu ae agoba abibebe pukenaenanaba aꞌyaꞌma tonamapa asugasaye. Piya, aeka aꞌyaꞌmaenanekaba iꞌnintanawema napimagi kaintone. Eya, naeba Karaisiti nkarakuꞌma upebe puma, 


text:
aeti atokaekenaga tabe naginepa kaintone. We, naeba ago kamanapa aegaꞌma arupu nagiba kampa maeyuwe. Kampaye. Naeba Karaisititi namatiti pogana, pi ntamatitiꞌenagaba Koti aewapa: Arupu yagaragawe, unataye. 


text:
We, naeba Karaisiti nkagoba aogima abibebe pukena puwe. Piya, ae asikena esegiyenawapa naeti aborasanaga nabiye. Piya, ae auki nakiyena abuntisa puma naepa pabiyama nabeka, ae purinti nkagoba aogima abima kaꞌmasa pusanaga nabiye. 


text:
Piya, naeba purintapisa asima aota kina misanaga nabiye. Poro esegima ntasima aogi antotaꞌena maekena puntiye 


text:
<pb/>Pigoya, naeba purintapisa asinti nkeꞌwasa kampa ago maema, kasa mima aota kina kanta naeba kampa puma mintuwe. Pipa kampaye. We, aota misanaga nabiye. Piya, Karaisiti Isuba naba puma: Naeꞌenawe, unatantika, naeba ae aobi aota kina abora misanaga esegima ntasuwe. 


text:
We naoꞌmitaba, naeba piyamapa kampa aborauwe. Pigoya, naetiba ka napiyena waintiye: Piya, naeba pai putontanaba nakaꞌi kaitegi, naeba ainti aborakibintanaga esegima karusuwe. 


text:
Piya, naeba kampa migarama esegima karusuma aꞌimarantaꞌenari wama, Karaisiti Isu nkaꞌmuntanawapa mantabinti maekena puwe. Pintanaraka Kotiba uta marantine. 


text:
<pb/>Piya, aogima ntapiyena wainta kinaꞌmitaba, pi aota kiꞌiba aegarano. We, tigepisa kaꞌwaina to ka napiyenaba aborakibipa, Kotiba agowapa aogima urimima arupu puritakiye. 


text:
<pb/>We naoꞌmitaba, paitaritakiri nagamagiri nae posa piyo. Piya, tae miyompesa puma miye kinapa igama iyegaraiyo. 


text:
We, paipa uwoma ntagaba tigepa kaꞌisa kinaꞌmikaba kamana urimima, to kake naoꞌnu pagegi urimuwe. Piya, uwaena kinapa Karaisiti mparipowamapa kamaena potama mintawe. 


text:
Igeba iꞌama ntapiyena aegaꞌma kotiwai kantaba pewe. Igeba inintanawaimpa asagayuma iꞌmu pewe. Igeba mabisaenaga napiyewe. We, pi kinaꞌmiba purikena kiꞌi wawe. 


text:
Pigoya, manta ago kinatawe. Taeba kabintakana, Waꞌega Isu Karaisiti mantaba kaite tumpa tauꞌima taba pukibika, agawa puma mintune. 


text:
Piya, aeba pi ntagaba iꞌninkamana tauꞌamaba aeꞌwa nkauꞌama pisa puma aꞌwae puma kaga eꞌwasa pukiye. Aeba piyama aꞌyaꞌwaemaena kabiratakena esegiyenarasa eꞌwasa puratakiye.<pb/>


text:
We naoꞌmitaba, naeba agu kaoꞌena puritaogana, naguꞌamaba tigeka abugaye. Tigeba naꞌmuntana antotaꞌenane mpintawe. We, nabuga kinapa, tigeba piyama Waꞌegawamati atokaema esegima miyiyo. 


text:
We, ka yuga pome taga naoꞌyagaraba, naeba mayama ugamuwe: Kaeba pi tara wae taraba isiyoꞌmaeyo. Isigeba naebe, Keremenibe, to kaꞌisa igewaipa miyaba isapi wainti kinaꞌmibe, isigeba kabo puma mima mono kamana yugaba pese. Pi tara wae tara isiyoꞌmaeyo. 


text:
Pigoya, Waꞌega aborakenaenamaba agarosaye. Tigeba paruyena puma miyigina aꞌyaꞌma kinaꞌmiba tigaiyo. 


text:
Tigeba tonaronagaba a-tiyekuruba piyo. Pipa kampaye. Tigeba aꞌyaꞌmaena pintanagaba Kotiti tiꞌmu puma nunamurasa esotaiyo. 


text:
Piyama esotaiginaba, Karaisiti Isu ntugarasa Koti nkanta paruyenamaba tintarape napiyenaritape aogima kabikiye. Pi anta paruyenamaba aꞌyaꞌma kinaꞌmi ntapiyenaba igasaye. 


text:
<pb/>We naoꞌmitaba, ma kamanapa piya uma nagarikena puwe: Aꞌyaꞌma tagantanabe, aogi napiyenabe, arupuyenabe, apuyapukenaenabe, tikaenabe, aogi agigaꞌe ukenaenabe, aꞌyaꞌmaenama asugaikenaenabe asagayukenaenabe waintika, piyaenagaba tigeba napiyiyo. 


text:
Piya, nae uriminto kamanapa abima aegaꞌmagiri, agonepa agama abewe. Pintanaba wasima miyiyo. Piya piginaba, agoya Koti tigege mikiye. Poro paenabisa Piripai kinaꞌmiti aꞌmuntana imintiye 


text:
<pb/>Pigoya, ibaba tigeba naeka to napiyenaripa aboragi, agama naeba Waꞌegamatiba tabera naꞌmu puwe. Piya, tigeba asi nasiba naekaba napintapa, naoꞌmaekena kitipa kampa waintantiye. 


text:
We, naeba kaꞌisaenaga kusi puwe, piyaba kampa yuwe. Pipa kampaye. Naeba mayama ago abuwe: Tonarona naeti aboragina, nantawamaba Kotiti paru pegina aꞌyaꞌmaenaba kanara piye. 


text:
Piya, nagenepa kampa asagayukibepa, kanarane. Asagayukibepa, pipa kanarane. Piya, nagaꞌena nabukenaenabe nagaꞌe pakenaenabe, uwaenaena maekenaenabe iꞌmikenaenabe, aꞌyaꞌma yagaba aꞌyaꞌma aukaꞌiba, naeba Koti paruyenabi mikenaenama nkagoba agantuwe. 


text:
Piripai kinaꞌmitaba, tigeri piyama abewe: Paipa naeba agobima aogi kamanapa tigeti aboramagi, Masetoniya maba atate kanauwagana, pi ntagaba to kaꞌisa monota aiꞌaru pe kinaꞌmiba kampa naeti atokaema, ankami ankamiyenaba kampa puntane. Kampaye. Tigemana piya puntane. 


text:
Eya, naeba Tesaronaika mintuwagiripa tigeba ka yaga yabatitasa naoꞌmaemagiri, ti kakema aintiba naoꞌmaentawe. 


text:
We, naoꞌmaekibentanagaba kampa kegaꞌeba yuwe. Kampaye. Nae nabemika monotipa auꞌwa aborakana tigegaꞌe waiyenema yuwe. 


text:
We, ibaba uwomantana namiwaema namegana pumaewaye. Piya, tigeba tiꞌmuntanaba atagana Epaparotaitasi nkayata kanagi maeyuwe. Pi tiꞌmuntanaba Kotiti muta atagana, aogi aguntaenaba Koti pigama aꞌmu pegina antawamaba kanara piye. 


text:
Pigoya, Kotinempati aꞌyaꞌma aogiyenaba pumaema waintika, tigeti aꞌyaꞌmaema kampa waintintanaba aeba Karaisiti Isu ntugarasa aborarimikiye. 


text:
<pb/>Pigoya, aꞌyaꞌma Karaisiti Isuti atokaeya kinaꞌmikaba, Poroba: Aya pewe iyema, uwaimiyo. Piya, mono kina naege miye kinaꞌmiba kaga: Aya pewe, yewe. 


text:
Aꞌyaꞌma Kotiti atokaeya kinaꞌmiba: Aya pewe, yewe. We, Sisa ntamapi yoga pe mono kinaꞌmi igeba esegima: Aya pewe, yewe. 


text:
<pb/>Pigoya, Waꞌega Isu Karaisiti nkawagaenama tintabaipi waima waiyeno.<pb/>Poro piya isa kaentiye.<pb/>


text:
Pigoya, ma kamanapa Isu Karaisiti aboranti kamanane. Piya, agarosama aborakibintana kayokaya kinaꞌwa iyakikenaga Kotiba Isu uma aboramintiye. Aboramogana, Karaisiti aeba enisore kinaꞌwa otaogana kayokaya yagarawa Yoninteti tumpa aboranamintiye. 


text:
Aiboga, Yoninaba Koti aboranti kamanape Isu Karaisiti nkawaga kamanape abimagi: Pipa tagantanawe, untuwe. Eya, aꞌyaꞌmaema agantontanagaba: Tagane, untone. 


text:
<pb/>Piya, wasanamaba ma poropete kamanapa aisuma awamupisa uma aboraiꞌna, aeba aꞌmuntanabi mpikiye. Piya pegiri, wasanamiba ma kaeyo kamanapa abima aegaraꞌnagitaba tigeba kaga tiꞌmuntanabi mpikibewe. Eya, pi kanapa agarosaye. Yoniba monota aiꞌaru pume kinaꞌmiti esa kaentiye 


text:
<pb/>Nae Yonina, ma kamanapa tonaentisa tara umaema monota aiꞌaru pukenaenata Esiya mari wainti, tigeti kaeyuwe. Piya, Koti aeba iba mintipe, pai mintantipe, ainti mirite wakibipe, aepisa awagaenabe paruyenabe tigeti waiyeno. Eya, Kotipisabe, ae waꞌega aemu yabaera miye tonaentisa tara umaema Awamusaꞌama nkagobisabe, 


text:
Isu Karaisitipisabe, awagaenabe paruyenabe tigeti waima waiyeno. Piya, Karaisiti aeba tagantana aboraraminti, aeba purintapisa paitama asimagina, mabisa waꞌegamipa kabiwaitaye. We, aeba agu kaoꞌena puratamagina, korankatasa aguntaenarepisa akariyobatatamagina, 


text:
kaꞌena puratama kabiratamagina, aeꞌwa nkabawampa Kotiti mono kiye kina kanta puma miyiyoma, uratantiye. Piya puntegi, ae agegaꞌeba asagayuyekana kabiratayaba miyeno. Tagane. 


text:
<pb/>Abiyo. Aeba ibinankama nkakapi ampa aborakini aꞌyaꞌma kinaꞌmiba iyowaitasa agakibewe. We, aꞌyaꞌma ita atama aegunta kinaꞌmibe kaga agakibewe. Pigoya, aꞌyaꞌma maga maga kinaꞌmiba agama aeka iyekuru puma intara pukibewe. Kanarana, aborao. Tagane. 


text:
<pb/>Piya: Naeba paitanta yagara mite aintisa yagaraba mite puwe, Waꞌega Kotiba piya iye. Eya, Koti aeba iba mintipe, pai mintantipe, ainti mirite wakibipe, aeba taberakaꞌyane. Yoniba Karaisiti nkaogaꞌena agantiye 


text:
<pb/>Nae Yoni tiyoꞌyagaranawe. Naeba tigege Isuti atokaema mimagi tauki nakiyenarepa aesagaꞌmagi, Koti kabiratakenaenabi ubaiꞌma, tigege kaga paebume mima monoka asima esegima miyuwe. Piya, naeba Koti aboranti kamanape Isu nkawaga kamanape aborasanaga akuntatama nagarubakasugu, wani nkakapisa Patimosi mara mintantuwe. 


text:
Piya, ka yaga, Waꞌegawama nkaota yagaba, naeba Awamusaꞌamati atokaema kasaꞌenaba agauwagana, nakaꞌisa ka tabera awamu aga maya uma pikuri aga usu puntiye: 


text:
Aꞌyaꞌmaena agampentanaba esapi kaemagina, tonaentisa tara umaema monota akibukenaenara atagana wano. Piya, Epesasi kinape, Simena kinape, Pegamami kinape, Tiyatira kinape, Satisi kinape, Piratepiya kinape, Areyotisiya kinape, igeti kaema atagana wano, unatantine. 


text:
<pb/>Piya unataoga, naeba kamana unamemiꞌnapa agakenaga aꞌwae puntuwe. Aꞌwae pumagi, tonaentisa tara umaema korirasa pumaranta kani waintoga agauwapa, 


text:
pi kaniꞌama nkakapipa ka yagara, aeba wasanama ntagara kanta puma mintoga, agantuwe. Piya, aeba eꞌero kai potama, abamukantiba korirasa pumarantatasa aebarakima ki uꞌmawe. 


text:
Piya, aꞌnope abiyape wae puwama, sipisipiwama nkaya kanta puma, wae nkibina kanta puntiye. Piya pogana, aowamaba yaku ikisu pogana, 


text:
agisawamaba, tabe yakunkama kapa kaema iꞌnintanawa kaigasagina taꞌneraꞌne pisa pogana, awamuꞌwampaba tabe wani nkabawama yisa suntiye. 


text:
Piya, aeba ayatakanti tonaentisa tara umaema nori uꞌma mintogana, awamupisaba ka paroya ntogipa torirori agana wainta yogipa aboraogana, aowawamaba eꞌwasa puwama, pa nkesegi pataisa poga agantuwe. 


text:
<pb/>Naeba piyama agategi, agisabi puꞌwanta kina kanta puma wareꞌnantuwe. Piya puwagana, aeba ayatakanti natama, maya untiye: Kaekuruba a-po. Naeba paitanta yagara mite aintisa yagara mite puma, 


text:
naogama mintuwe. Piya, paipa nae purintoka, we, ibaba naogama miyaba miyuwe. Piya, naeba purikenarasa kibe karasa kibe uruntuwe. 


text:
Piyama kaeba pintana agampentanaba esapi kaeyo. Eya, iba waintintanagabe ainti aborakibi ntanagabeba kaeyo. 


text:
Pigoya, kaeba tonaentisa tara umaema nori nayatakanti waintegina agampepe, tonaentisa tara umaema korirasa pumaranta kani agampepe, pipa awameꞌenawe. Piꞌna nkagowapa mayamawe: Pi tonaentisa tara umaema kanipa, pabi tonaentisa tara umaema monota aiꞌaru pukena kinane. Pi tonaentisa tara umaema noriba, pipa pi mponota aiꞌaru pe kinaꞌmi kiye kinanema, unamintiye.<pb/>


text:
Pigoya, Epesasi kumata monota aiꞌaru pe kinaꞌmi kiye yagaramati kamanapa mayama kaeyoma, unamintiye: Naeba nayatakanti tonaentisa tara umaema noriba uꞌurinta, tonaentisa tara umaema korirasa pumaranta kaniꞌama nkakapintiba naso ntagaramana, naeba ma kamanapa kaetiba atauwe, iye: 


text:
<pb/>Piya, naeba aꞌyaꞌma monota tiyapisaenabe, araga ntugaripe, paebuma mima kuntaena aesaga pentanaripe, ago agantuwe, iye. Eya, tigepa kamparaga kinakaba kampa tibegiri, kumpari kamana: Taeba aposororawe, ye kinaꞌmi nkagowaipa aꞌyigimpa agama kumpariꞌenawaipa aboraga, pipa agauwe, iye. 


text:
Piya, tigeba naekaba paebuma mima kuntaena aesagaꞌma esegima asimagiri, tiyekitaba kampa pega, agauwe, iye. 


text:
We, tigeti ka kamana uritauwe, iye. Piya, maruꞌenaba naeti agu kaoꞌenaba aogima punatantawe. Pipa ibaba kasawe, iye. 


text:
Piya, paipa tigeba aogiyena puntakiri, ibanto ago kaite wareꞌnawawe, iye. Pika napimagiri tigu aꞌwae pumagiri maruꞌena puntasa piye, iye. Piya kampa pukibepa, kanetipa marunkatasa tumpaegaikuwe, iye. Eya, kampa tigu aꞌwae pukibepa piya pukuwe, iye. 


text:
We, kapa tige pega naeba abogana kanarasaye, iye. Piya, tigeba Nikorasi tumpi pentanaba kampa tibugagina, naekeba kampa nabugagina kanarasaye, iye. 


text:
<pb/>Piya, wasana ageyaga kinaꞌmaba Awamusaꞌama monota aiꞌaru pe kinaꞌmi uwaimemi kamanapa abeno, iye. Pigoya, wasanama mono yuga puma agaikibipa, naeba otakana wasanama eꞌwasaena amikena yamankapa maekiye, iye. Eya, pi ntamankapa Koti nkauka kumata waintakana amekana nakiyema, Isu piya untiye. Simena kinaꞌmi nkisane 


text:
<pb/>Pigoya, Simena kumata monota aiꞌaru pe kinaꞌmi kiye yagaramati kamanapa mayama kaeyoma, unamintiye: Naeba paitanta yagara mite aintisa yagara mite punta, nae purintoka ibaba naogama miyuwe, iye. Piya po ntagaramana naeba ma kamanapa kaetiba atauwe, iye: 


text:
<pb/>Piya, tiki nkaiyena tigeti aborarimegi, naeba tigantuwe, iye. We, tigeba mantabinti uwaena kutapa akibewe, iye. Piya, kaꞌisa kinaꞌmiba igeba: Yuta kinatawe, yepa, pipa tagapa kampaye. Igeba Satani tumpi akayasuritapa, pipa abuntuwe, iye. 


text:
Pigoya, aro ntaganto tigetiba kuntaenaba aborarimekiripa, pikaba a-tiyekuru piyo, iye. Abiyo. Kewamaba tige tikapisa kaꞌisa kinapa timiyo pusanaga tiyesagayuma igaꞌnabi maeburitakiye, iye. Piyama tigeba tiki nakiyenaba nayataraꞌmu yaga maeyigina aꞌya wakiye, iye. Eya, tiyeguyigiri puꞌwantiripa, timatitiꞌenaripa a-kasiyo, iye. Piyama aogima mikibepa, Kotitisa eꞌwasa antotapa timukuwe, iye. 


text:
<pb/>Piya, wasana ageyaga kinaꞌmaba Awamusaꞌama monota aiꞌaru pe kinaꞌmi uwaimemi kamanapa abeno, iye. Pigoya, wasanama mono yuga puma agaikibipa, aintisa purikenaenamaba kampa ataba potakiye, Isu piya untiye. Pegamami kinaꞌmi nkisane 


text:
<pb/>Pigoya, Pegamami kumata monota aiꞌaru pe kinaꞌmi kiye yagaramati kamanapa mayama kaeyoma, unamintiye: Naeba paroya ntogipa torirori agana wainta yogipa uro ntagaramana, naeba ma kamanapa kaetiba atauwe, iye: 


text:
<pb/>Naeba miye kumaꞌama nkagoba abintuwe, iye. Pitapa Satani nkaemu yabae waima kabiwaitagiri, nae nagegaꞌeba esegima arakuꞌma kampa nagasaga tigauwe, iye. We, paipa Antipasi aeba tigege mintana, amatitiꞌenaba kampa kasima nae nawamu aboraogini aeguyuguna, Satani mintemi nkwaꞌe pitaꞌi purintiye. Tigeba pi ntagaba naeti timatitiꞌenaripa atamagiri kampa tikabitaugu, agantuwe, iye. 


text:
We, naeba tigeti kaꞌisa kamanapa uwa waintiye, iye. Piya, paipa Peramuba Perekipa omogana, aeba Isureyo kinaꞌmiba igisaimisaꞌma wareꞌnakenaenawaipa aboraogini, igeba ama kotiti muta ataume ntanintaba namagini kumiyena puma agunta puntawe. We, tikapisa kaꞌisa kinaꞌmiba Peramu puntisa puma pi ki takuꞌma upebe pega, kamanapa uritauwe, iye. 


text:
Pigoya, pika tigu aꞌwae piyo, iye. Piya, kampa pigipa, aro ntaganto tigetiba wamagi, pi kinaꞌmipa nawamupinti paroya ntogi waintitasa kama puwaitakuwe, iye. 


text:
<pb/>Piya, wasana ageyaga kinaꞌmaba Awamusaꞌama monota aiꞌaru pe kinaꞌmi uwaimemi kamana abeno, iye. Pigoya, wasanama mono yuga puma agaikibipa, naeba kaꞌisa mantabintisa kakanta mana naninta amimagi, taberabe yabapa kaga amukuwe, iye. Piya, pi ntabata aoso agiba kaeyakana, maekibiꞌnaba ae abintowa agowapa abikiye, Isu piya untiye. Tiyatira kinaꞌmi nkisane 


text:
<pb/>Pigoya, Tiyatira kumata monota aiꞌaru pe kinaꞌmi kiye yagaramati kamanapa mayama kaeyoma, unamintiye: Naeba Koti Ntagaranaga, naowamaba yaku ikisu pegi, nagisawamaba kapa taꞌneraꞌne pisa pegi, piya miyo ntagaramana, naeba ma kamanaꞌnepa kaetiba atauwe, iye: 


text:
<pb/>Piya, naeba aꞌyaꞌma monota tiyapisaenabe, agu kaoꞌenaripe, timatitiꞌenaripe, kayokayaꞌenaripe, paebuma mima kuntaena aesaga pentanaripe, ago agantuwe, iye. Eya, tige maruꞌena puntantanaba ibantoba asugasaga agauwe, iye. 


text:
We, tigeti ka kamana mayama uritauwe, iye: Piya, tige tikapipa ka Yesebe kanta wae uwa atagana miye, iye. Pi nkwaeꞌmaba: Naeba poropete waeꞌnawe, uma, aeba yoga kinaꞌnepa amiyoꞌena puwaitama kumiyena puwaiyakegini, aꞌyugu puma ama kotiti muta ata ntanintaba naga, tigeti kamanapa uritauwe, iye. 


text:
Piya, ae agu aꞌwae penema, kaꞌisa yagaba uwa ataogana, kumiyenawakaba kampa agu aꞌwae punta, akabitaye, iye. 


text:
Abiyo. Naeba tabe inu aboramimagi, pi nkwaeke kumiyena pe kinaꞌmiba aeꞌwantanara kampa ikabitakibepa, tabe iki nakiyenabi kaiwaitakuwe, iye. 


text:
Piya, aꞌyaꞌma araga yagarawapa iyeguyekini purikibewe, iye. Piya pekini, aꞌyaꞌma monota aiꞌaru pe kinaꞌmiba igeba nae iguꞌamabe napiyenawaipeba aguyosaꞌma aborao ntagaranagini abikibewe, iye. Piya, aꞌyaꞌma pukibentanaraka antotaꞌenaba ka ka aborarimukuwe, iye. 


text:
<pb/>Pigoya, aꞌyaꞌma to Tiyatira miye kina, pi ata kamana kampa abe kinaꞌmititi ma kamanapa kaeyuwe, iye. Eya, kaꞌisamiba pi ata kamanaka: Pipa Satani nkago kamanaꞌwane, yewe. Pi nkagoba kampa abe kina tigeti ma kamanapa kaeyuwe, iye. Piya, naeba maya urimuwe, iye: Piyama tiboboriba kuntaenaba to kakemaba kampa atauwe, 


text:
Pigoya, wasanama naeꞌenaena aegaꞌma purite wama kampa natamagina, aeba mono yuga puma agaikibipa, naeba esegiyena amekana aeba maga maga kina paitawaitamagina, kabiwaitakiye, iye. 


text:
Eya, nabanempa esegiyenaba namintisa puma aepa amekana kaꞌmasa puma aeni kasutasa kabiwaitakiye, iye. Eya, magabu aeguma ayasagasasa puma piya puwaitakiye, iye. 


text:
<pb/>Piya, wasana ageyaga kinaꞌmaba Awamusaꞌama monota aiꞌaru pe kinaꞌmi uwaimemi kamana abeno, Isu piya untiye.<pb/>


text:
Pigoya, Satisi kumata monota aiꞌaru pe kinaꞌmi kiye yagaramati kamanapa mayama kaeyoma, unamintiye: Naeba tonaentisa tara umaema Koti Nkawamusaꞌama nkagobe, tonaentisa tara umaema noribe uro ntagaramana, naeba ma kamanapa kaetiba atauwe, iye: Piya, naeba aꞌyaꞌma monota tiyapisaenaba ago agantuwe, iye. Piya, wasanami tigagiripa, tigeba aoganta mintasu pewe. We, tige tigupa ago puꞌwasu piyema, iye. 


text:
Piya, tige pentanamaba Kotinempa nkaobipa kampa aogi pegi agauwe, iye. We, tigeba purikena pepa, uwaenanto esegiyenaripa waintiya, tigeba asima tiyogama uwa waintintanaba esegima arakuriyo, iye. 


text:
Piya, paipa tigeba aogi kamanapa abima maentawe. Pika to kake napima abibebe puma tigupa aꞌwae puma kabiyiyo, iye. Piya, tigeba kampa asinta waitamikibepa, naeba ku kina kinaisa puma tigeti kanakuwe, iye. Eya, nae kanapa kampa abintapa kanakuwe, iye. 


text:
Pigoya, Satisi kumata tikapisa tarantomiba uwa mima itasaenawaipa kampa iꞌnintanaba pegana kanarasagini, igeba waentanamana purite, naege nasikibewe, iye. 


text:
Piya, wasanama mono yuga puma agaikibipa, aepa wae kai amekana pureka, agegaꞌewapa eꞌwasa maekena isapipa kampa asuꞌa pukuwe, iye. Eya, agegaꞌewapa nabanempa nkaobipe enisore kinaꞌwampi nkiyobipe uma aborakuwe, iye. 


text:
<pb/>Piya, wasana ageyaga kinaꞌmaba Awamusaꞌama monota aiꞌaru pe kinaꞌmi uwaimemi kamanapa abeno, Isu piya untiye. Piratepiya kinaꞌmi nkisane 


text:
<pb/>Pigoya, Piratepiya kumata monota aiꞌaru pe kinaꞌmi kiye yagaramati kamanapa mayama kaeyoma, unamintiye: Naeba aota takaꞌya, taga takaꞌya mimagi, Tebitinta kiba uruntuwe, iye. Piya, naeba kabe aigekanaba kaꞌwainaba kampa akuneka, to akunekanaba kaꞌwainaba kampa aigikiye, iye. Piya pukena yagaramana naeba ma kamanapa kaetiba atauwe, iye: 


text:
<pb/>Piya, naeba aꞌyaꞌma monota tiyapisaenaba ago agantuwe, iye. Agaiyo. Tiyoriba kabeba aꞌwaitaogana waintikana kaꞌwainaba kampa kanarasama akunikiye, iye. Piya, naeba ago abintopa, tigeti uwaena esegiyenanto waintegiri tigeba kamanaꞌnepa upebe pumagiri, naeka kampa tikabinatawe, iye. 


text:
Abiyo. Kaꞌisa kinaꞌmiba igeba: Yuta kinatawe, yepa, pipa tagapa kampaye. Igeba Satani tumpi kumpari yewe, iye. Abiyo. Naeba ige puwaitakini, igeba tige tigisabi ampa irakabima mima, nae agu kaoꞌena puritaontanaba agama abibebe pukibewe, iye. 


text:
Pigoya: Paebuma mima kuntaenaba aesaga piyo, uriminto kamanaꞌnepa tigeba wasintawe, iye. Pika aintiba tabe kuntuyenaba aꞌyaꞌma maga maga kinaꞌmiti aborasanaga kabiritakuwe, iye. 


text:
We, naeba agarosama irosakuwe, iye. Wairitantintanaba upebe puma kaꞌwaina eꞌwasa antotaꞌenaripa tiparisanaga esegima kabiyiyo, iye. 


text:
Piya, wasanama mono yuga puma agaikibipa, naeba asitakana aeba Kotinempa nkaota namapisa wage kanta puma, aeba aota namapa kampa kaite wakiye. Kamparakaꞌyane, iye. Piya, naeba Kotinempa nkagegaꞌeba aeti kaemagi, Kotinempa kumaꞌama nkagegaꞌebe aeti kaga kaekuwe, iye. Pi kumaꞌamaba Kotinempatisa mantabintisa tumpa aborakiye. Pipa kasa Yerusaremi kumane, iye. Piya, naeꞌne kasa naginekeba kaga aeti kaekuwe, iye. 


text:
<pb/>Piya, wasana ageyaga kinaꞌmaba Awamusaꞌama monota aiꞌaru pe kinaꞌmi uwaimemi kamanapa abeno, Isu piya untiye. Areyotisiya kinaꞌmi nkisane 


text:
<pb/>Pigoya, Areyotisiya kumata monota aiꞌaru pe kinaꞌmi kiye yagaramati kamanapa mayama kaeyoma, unamintiye: Naeba taga kamanaꞌama nkagonaga, aꞌyaꞌma Koti nkawaga kamanapa uma arupu puma tagantana po ntagara nawe, iye. Eya, naeba aꞌyaꞌma Koti pumaranti ntanama paitawaitanto ntagaramana, naeba ma kamanapa kaetiba atauwe, iye: 


text:
<pb/>Piya, naeba aꞌyaꞌma monota tiyapisaenaba ago agantuwe, iye. Tigeba yoganepa kampa esegima puma muꞌmuꞌenaba kampa pewe, iye. Tigeba kampa agora tikabinatama esibaena kantaba kampa puma miyewe, iye. We, nae nabemika esiba pusiwo, muꞌmupaya pukibewe, iye. 


text:
Piya, tigeba muꞌmutakaꞌyapa kampa puntiri, esibarakaꞌyapa kampa puntiri, isibakapi mima amuntana puma miyeka, nawamupisa muyena puritama ntagigaye, iye. 


text:
Piya, tigeba mayama yewe: Taetiba uwaena kutapa waintegi, kanara maenta, kaꞌenagaba kampa kusiba pune, yewe, iye. Pipa kamparakaꞌyane. Tigeba agorika aibo pewe, iye. Piya, tigeba ata maru mpiyegini, intara puritagiri, kusi kina miyegina, tiyori kaentegiri, uwa tika mintawe, iye. 


text:
We, pika ma ntapiyenanepa maema aegaraiyo, iye: Piya, naepisa kori yakupi kaeyakana aborama narentare pekiri ika pumagiri, tigetiba aki piyo, iye. Piyama, tigeba naepisa wae kai ika pumagiri, tiꞌamaka tinintana pusanaga airari kaeyiyo, iye. Piyama, naepisa tigeba tiyobisa tusaena apa ika pumagiri tiyobi atama agaiyo, iye. 


text:
Piya, naeba agu kaoꞌena puwaitao kinaꞌmipa iyeguma arupu puwaitauwe, iye. Piyama, tigeba esegima napi napi puma tigupa aꞌwae piyo, iye. 


text:
Agaiyo. Naeba kabera asima mimagi aiwakarusuwe, iye. Piya, kaꞌwaina kamanaꞌnepa abitegina aꞌwainataka, naeba aeti ubaiꞌma aege naninta nakana, aeba naege kaga nakiye, iye. 


text:
Piya, wasanama mono yuga puma agaikibipa, naeba: Kanarane, otakana, waꞌega kinaꞌmi nkiyemu yabaeneta naege ampikiye, iye. Piya, paipa naeba agasuwagana, nabanempaba waꞌega kinaꞌmi nkiyemu yabaewapa namoga aege mintantosa puma, otakana naege ampikiye, iye. 


text:
<pb/>Piya, wasana ageyaga kinaꞌmaba Awamusaꞌama monota aiꞌaru pe kinaꞌmi uwaimemi kamanapa abeno, Isu piya untiye.<pb/>


text:
Pi kamana unamoga, mantabinti agauwapa, ka kabiba aꞌwai waintoga agauwagana, marusa awamu, pikuriꞌama yemisa puma unaminti nkawamuꞌama to ka maya uma unamintiye: Kaeba mata iyega, ainti aborakenaenaba kayakekana agao, unamintiye. 


text:
Piya unamoga, agora uma Awamusaꞌamati atokaema mima agauwapa, mantabinti Waꞌegawama nkaemu yabaeba waintiti kaꞌwaina maraꞌmintoga agantuwe. 


text:
Pi maraꞌmikena yagaraba aeba taberabe yasipa yabape tete koniriyo yabape taꞌneraꞌne pisa puma mintoga agantuwe. Piya, pi nkaemu yabaera ka kobawama yanta emero yabankama eꞌwara eꞌwara pisa puma ainkintoga agantuwe. 


text:
Piya, pi nkaemu yabaera to 24-wa waꞌega kinaꞌmi nkiyemu yabaeba ainkintogini, 24-wa anasa kinaꞌamana kana iyemu yabaera mintugu agantuwe. Igeba waentanamana potamagini, iꞌnotiba korirasa pumaranta waꞌega kinaꞌmi taminoku purintugu agantuwe. 


text:
Piya, Waꞌegawama nkaemu yabaerasaba apayaena puma aga uma antaru yoga abintuwe. Pi nkaemu yabaewama nkaowariba tonaentisa tara umaema kani ikegana eꞌwasa poga agantuwe. Piya, pi kanipa tonaentisa tara umaema Koti Nkawamusaꞌama nakgowe. 


text:
Piya, pi nkaemu yabaewama nkaoriba tabe kayo wani kantaba poga agantuwe. Pipa pemonta kanta puma agabasasa puntiye. 


text:
<pb/>Piya, maru aoganta kinaꞌmaba arayonima nkaoga pogana, ainti aoganta kinaꞌmaba purumaka nkaoga pogana, kakagaenamaba wasanama nkaoga pogana, tarawa tarawaꞌenamaba paꞌwakena kegeba nkaoga puntiye. 


text:
Pi tarawa tarawaki iyoganta kina ka ka tonaentisa kaꞌumaema igaga waintogana, uwaena iyo intabaipintibe itibe pumaewaintoga, agantuwe. Aibuwagini, igeba arape asekape iniba mayama uyaba mintantawe:<pb/>Taberakaꞌya Waꞌega Koti aeba aota, aota, aotaꞌyaga mintiye.<pb/>Aeba pai mintantipe, iba mintipe, ainti mirite wakibipe, taga takaꞌyane, piya untawe. 


text:
Piya, iyoganta kinaꞌmiba igeba aemu yabaera miyaba miyemiꞌna nkagegaꞌeba maete ima asagayuma iꞌmu potawe. 


text:
Piya pegini, 24-wa anasa kinaꞌmiba aemu yabaera miyemiꞌnakaba irakabitama parokaemagini, aꞌyaꞌma yaga miyaba miyemiꞌna nkagisewe. Eya, igeba waꞌega kinaꞌmi taminokuꞌwaipa pi nkaemu yabaera maebuma amintini, ini mayama yewe:<pb/> 


text:
We, Waꞌegare, Kotirekawe. Aꞌyaꞌma kinaꞌmiba kae kagegaꞌeba maete ima asagayigina, esegiyenagampa uwaesakana kanarasakiye, yewe.<pb/>Piya, kaeba aꞌyaꞌmaenaba aborantampene. Eya, kabemika aꞌyaꞌmaenaba aborantampepa uwa waintika kagiseno, piya yewe.<pb/>


text:
Piya, Kotiba aemu yabaera maraꞌmimagina, ayatakantisa auꞌisa esapa uꞌurintoga agauwapa, aoribe akaꞌibe awaꞌena waintogana, arakurikena kaꞌme tonaentisa tara umaema waintoga agantuwe. 


text:
Aiboga, naeba agauwapa, esegi enisore yagaramaba taberasa kegaꞌe uma maya untiye: Kebaya aogi yagarama, ma nkisapa aꞌwaima asaemaranta kaꞌmeba akaosakana kanarasakiye, untiye. 


text:
Piya uma aguyosagaogana, mantabintisabe, mampabisabe, mawama nkantabaipintisabe, aꞌwaima agakena yagaraba kapa kampa mintantiye. 


text:
Eya, ka yagaramaba kanarasama pi nkisapa aꞌwaima agakena yagaraba kampa agaoga, naeba tabera kubeꞌena puntuwe. 


text:
Piya puwagana, anasa kina igetisa kaꞌwaina maya unamima untiye: Kaeba a-kubeꞌenaba po, untiye. Abeno. Yuta kinaꞌmi tupisa araiyoni yagaraba asu againtiꞌna, aeba againti nkesegiyenarasa tonaentisa tara umaema asaemaranta kaꞌme akaosaꞌma pi nkisapa aꞌwaikiyema, unamintiye. Yoniba sipisipi awaro agantiye 


text:
<pb/>Piya, naeba agauwapa, ka sipisipi awaroba aeguyogana purusu poga agantuwe. Aeba Waꞌegawama nkaemu yabae agora, tarawa tarawaki iyoganta kina mintita, anasa kinaꞌmi nkikapi asima mintoga agantuwe. Piya, aeba tonaentisa tara umaema awa waintogana, aoba pabiyama tonaentisa tara umaema waintoga agantuwe. Pi tonaentisa tara umaema aoba igeba Koti Nkawamusaꞌama nkago waintuguni, uwaitogini aꞌyaꞌma maga magaba wantawe. 


text:
Piya, pi sipisipi awarowamaba asugina, aemu yabaera mintantiꞌna nkayatakantisa kana isapa maentiye. 


text:
Aeba pi nkisapa ago maeyogini, pi tarawa tarawaki aoganta kinaꞌmibe 24-wa anasa kinaꞌmibe irakabima mima, sipisipi awarowama nkaora parokaentawe. Igeba aꞌyaꞌma ka ka kinaꞌmiba ini ukena kita kantaenaba u uꞌmagini, ka ka aogi agunta ukena kori tuꞌnapa urintawe. Pi aogi agunta ukenaenamaba pumaewantipa, pipa Kotiti atokaeya kinaꞌmi ntunamuwaine. 


text:
Piya, igeba sipisipi awaromati kasa ini maya untawe:<pb/>Kaeba tagapa pi nkisapa uꞌma, asaemaranta kaꞌme aꞌwaima akaosaganaba kanarasakiye, iye.<pb/>Piya, igeba kaeguyuguna, kaeba korakatasa wasanaba ika puwaitama Kotiti iba puwaitantampene, iye.<pb/>Eya, kaeba aꞌyaꞌma tupisabe, aꞌyaꞌma to kamana to kamanapisabe, aꞌyaꞌma to iꞌyaga to iꞌyaga kinapisabe, aꞌyaꞌma maga maga kinapisabe, kaꞌisa iba puwaitantampene, iye.<pb/> 


text:
Piya, kaeba kaꞌena puwaitama kabiwaitamagina: Kotirempati mono kiye kina kanta puma miyiyoma, uwaitantampene, iye.<pb/>Eya: Igeba marapa kabiyiyo, uwaitantampene, piya ini untawe. Mantabinti awaromati tabe aꞌmuntana aborantiye 


text:
<pb/>Pigoya, naeba torebata agamagi, abuwapa, uwaena enisore kinaꞌmi nkiwamu aga abuntuwe. Igepa kampa aisukena kanara, uwaena mintantawe. Piya, igeba Waꞌegawama nkaemu yabae waintita, aoganta kinaꞌmibe anasa kinaꞌmibe mintume igora, ainkintawe. 


text:
Ainkimagini igeba tabe kigaꞌe maya untawe:<pb/>Ma sipisipi awaroba aeguyuguna purintemiꞌnapa, aeba esegiyenabe, tabe ikape, aogi napiyenabe maema, tabera esegi pekini, auꞌwapa maete ima, agegaꞌeba asagayuma, iꞌmu potaigina kanarasano, untawe. 


text:
Piya yuguna abuwapa, aꞌyaꞌma Koti pumaranti ntanamaba, mantabintisa kinape, mabisa kinape, mawama nkantabaipintisa kinape, kayo wanipintisa kinape, igeba kaga mayama yugu abintone:<pb/>Waꞌegawama nkaemu yabaera mintiꞌnape, sipisipi awaropeba, isigetiba aꞌmuntanabe, isiꞌikenaenabe, isige asagayukenaenabe, esegiyenabe, aꞌyaꞌma yagaba waiyaba miyeno, untawe. 


text:
Piya yuguni, pi tarawa tarawaki iyoganta kinaꞌmiba: Tagane, yuguni, anasa kinaꞌmiba igeba parokaema isigisoga agantuwe.<pb/>


text:
Pigoya, naeba agauwapa, sipisipi awaroma tonaentisa tara umaema kaꞌmerasa asaemaranta ka akaosaoga agantuwe. Agauwagana, tarawa tarawaki iyoganta kinapisa kapa antaru yisa puma kegaꞌe uma: Kanao, yoga abintuwe. 


text:
Piyama abima agauwapa, we, ka wae nkosi aboraogana akabata irebu wantaga yagara aboraoga agantuwe. Aepa tabe kinaꞌmi taminokupa amuguna, maꞌena puma agasi kina kanta puma wama asugaikena maꞌena puta waoga agantuwe. 


text:
<pb/>Piya, sipisipi awarowamaba kaꞌmerasa asaemaranta tara akaosaogana, aintisaena aoganta kinaꞌmaba: Kanao, yoga abintuwe. 


text:
Piyama abuwapa, to ka autiba tete puwanta osi aborantiye. Aboraogana otaogana, akabata miyome ntagaramaba mampabisa paruyena agarubakena esegiyenaba amintiye. Eya, to kinaꞌmi to kina iyeguyigina purikena esegiyena amimagina, pika tabe paroya ntogipa amoga, agantuwe. 


text:
<pb/>Piya, sipisipi awaromaba kaꞌmerasa asaemaranta kakaga akaosaogana, kakaga aoganta kinaꞌmaba: Kanao, yoga abintuwe. Piyama abima agauwapa, we, ka tunu nkosi aboraogana, akabata sigeri ayapi wantaga yagara aboraoga agantuwe. 


text:
We, tarawa tarawaki iyoganta kinaꞌmi nkikapisa awamu aga yoga abuwagana, maya untiye: Naya taraꞌmutasa araisiba uwaena kankabentobi aꞌyigi atao, untana: Piya, to kakaga kankabebi pari nakenaenaba naya taraꞌmutasa aꞌyigi atama, apabe wainibe kaga ataiyo, untiye. 


text:
<pb/>Piya, sipisipi awaromaba kaꞌmerasa asaemaranta tarawa tarawaki akaosaogana, tarawa tarawaki aoganta kinaꞌmaba: Kanao, yoga abintuwe. 


text:
Piyama abima agauwapa, we, to ka asasu auꞌyaga osi aboraogana, akabata miyome ntagarama nkageba purikenaenawe. Aibogana kawamaba aegaurite wantiye. Pi taramisipa uwaisitaoginisi, mabisa tupa kakaga uwa atate ka tu aegukena esegiyenaba maentase. Eya, paroya ntogitasabe, igaꞌenarasabe, iki nakiyenarasabe, kabu kinatasabe, iyegukenaena yokege pusugu agantuwe. 


text:
<pb/>Pigoya, sipisipi awaromaba kaꞌmerasa asaemaranta naya kaꞌmu akaosaoga agauwapa, kaꞌisa purinta kinapa arataꞌama nkamentapinti mintugu agantuwe. Piya, pi kinaꞌmiba Koti kamanapa wasima awaga kamanaꞌwapa uma aborauguni kama kinaꞌmiba iyeguyugu, igu imankaipa agantuwe. 


text:
Piya, pi nkimankaimpaba tabera kegaꞌe uma maya untawe: We, aꞌyaꞌmaenama kabintampe Waꞌega, kaeba aota taga takaꞌya mpiyene. Ayaki yaga wagasakana kaeba mabisa kinapa kamanapa uwaitamagina, koratempa nkantotapa imikibene, untawe. 


text:
Piya yuguna, igepa eꞌero wae kai ka ka amimagina maya uwaimintiye: Tigeba uwaena yaganto migaraiginto. Toganaba ka yugari pe kinape, mono tiyokinape, kama kinaꞌwaipa iyeguyigini tige puntasa puma purigina, aisuta iyekana asu kanarasakanaba, Kotiba ika puwaitakiye, uwaimoga abintuwe. 


text:
<pb/>Pigoya, sipisipi awaromaba kaꞌmerasa asaemaranta tonaentisa kaꞌumaema akaosaoga agauwapa, tabe imima pogana, pankamaba aꞌwae puma paisaena kanta puma tunusu waogana, oꞌamaba kora kanta puma tete puwaeyoga agantuwe. 


text:
Piya pogana, nakena yamankaꞌama kampa agutantegina esiba puma tutubu pisa puma, mantarisa noriwamaba mabinti tutubu puwaeyoga agantuwe. 


text:
Piya pogana, kai akarakiyompesa puma, mantaba akarakiyogana, aꞌyaꞌma amupe wanipisa mabe marunkaitasa maebugasogana agantuwe. 


text:
Aibogana, mampabisa waꞌega kinape, ige wainta kinape, irebu kinaꞌmi tabewaipe, kotantaga kinape, esegi kinape, aꞌyaꞌma kina kayokaya kinape uwa miye kinape, aꞌyaꞌma iyegaka ma awabintibe amupintisa tabe yaba nkagebintibe ubasi apasi pugu, agantuwe. 


text:
Igeba piya pumagini, amuꞌamakabe yabankamakabe kegaꞌe uma maya untawe: Tigeba tigabaꞌma tumpa taerarikaeyaga, waꞌegawama nkaemu yabaera miyemiꞌna nkaorape sipisipi awarowama nkamoꞌenarape kakaratao, untawe. 


text:
Piya, pi taramisi kanaba aboraginisi isimoꞌena puma antotaꞌenaba aboraramemekana, taepisa kebaya asima esegiba pukiye, a. Pipa kampaye, piya yugu abintuwe.<pb/>


text:
Pipa aꞌya waoga agauwapa, tarawa tarawaki enisore kinaꞌmiba tarawa tarawaki ma atuta asima mimagini, igeba marasa tarawa tarawaki esibaba akumpaꞌma mintagana, mabipe kayo wanipipe kampa wanema, akumpaꞌma miyugu agantuwe. 


text:
Piya, pi enisore kinaꞌmiba igeba mabe kayo wanipe ata pukena esegiyenaba maentane. Aibugu to agauwapa, to ka enisore yagarama pa nkirosaometisa uma aoganti Koti nkaraꞌenawapa mae uꞌma, pi tarawa tarawaki enisore kinaꞌmika taberasa kegaꞌe uma maya uwaimintiye: 


text:
Tigeba mabe kayo wanipe yabe a-nkata puwaitaiyo. Paitama taeba Koti nkiba pukena araꞌenawapa ae kayokaya kinaꞌwampi nkiꞌnebi ataokiri, aintiba ataba pukibewe, piya uwaimintiye. 


text:
Piya, naeba abuwapa, pi araꞌena maeyume kinapa aisoga mayama abintuwe: Igeba 144,000 kina, aꞌyaꞌma Isureyo tupisawe. 


text:
<pb/>Piya, Yuta tupisa 12,000 kinaꞌmiba araꞌena maeyuguni,<pb/>Arubeni tupisa 12,000-wa,<pb/>Kati tupisa 12,000-wa,<pb/> 


text:
Seburoni tupisa 12,000-wa,<pb/>Yosepe tupisa 12,000-wa,<pb/>Penisameni tupisa 12,000-wa sumagini, pi kinaꞌmi igeba Kotitisa araꞌenaba maeyugu agantuwe. To uwaena kinaꞌmiba Kotiti aki puntawe 


text:
<pb/>Pipa agategi, to agauwapa, we, uwaena kina, kampa aisema kinaꞌmi aki puma, waꞌegawama nkaemu yabaera, sipisipi awaroma nkaori asima mintugu agantuwe. Piya, pi kinaꞌmiba aꞌyaꞌma maga maga kinapisabe, aꞌyaꞌma tupisabe, aꞌyaꞌma to iꞌyaga to iꞌyaga kinapisabe, aꞌyaꞌma to kamana to kamanapisabe, asima mimagini, igeba eꞌero wae kaimana pu uꞌma, wayo nkaꞌye iyapipa uꞌma asima mimagini, 


text:
taberasa kegaꞌe uma maya untawe: Aemu yabaera miyemi Kotirempatisabe, sipisipi awaromatisabe, tauꞌikenaenaba aboraye, untawe. 


text:
<pb/>Piya yuguni, aꞌyaꞌma enisore kinaꞌmiba aemu yabaera asima ainkimegini, anasa kinape tarawa tarawaki iyoganta kinape akapi atama ainkiwaitamagini, aemu yabaema nkagora parokaema Koti nkagisuma, 


text:
maya untawe: Pipa tagane. Kotirempatiba aꞌmuntanabe, age asagayukenaenabe, taꞌmu potaompentanabe, auꞌikenaenabe, aꞌyaꞌma tonarona esegiyenabe, aeti aꞌyaꞌma yagaba waiyaba miyeno. Tagane, untawe. 


text:
<pb/>Piya, anasa kinaꞌmipisa kaꞌwaina nabigama maya untiye: Pi eꞌero wae kai purinta kinapa, igeba ae kinane. Aetasa kanantane, untiye. 


text:
Piya yugu, naeba: We, naba-o, kaeba abintane, omuntuwe. Omuwagana aeba maya unamintiye: Pi kinaꞌmiba kama kinaꞌwaimpiba tabe iki nakiyena puwaitantanta, pi kanabisa aborawe. Piya, igeba kaiwaipa sipisipi awaroma kuratasa aeyobagana, kaiwaimpaba waentanaba piye, untiye.<pb/> 


text:
Piya, igeba Koti nkaemu yabaera mima, arape asekape aota namankapi kayokayaꞌena potawe, iye.<pb/>Piya pegana, aemu yabaera maraꞌmiyemiꞌnaba ama nkiwaitama kabiwaitakiye, iye.<pb/> 


text:
Piya, nanintagabe wanikabe igeba to kakema igaꞌena kampa ibekana, to kakema pankamaba kampa irabatekana, yakutasa iki nakiyenaba kampa aborawaikiye, iye.<pb/> 


text:
Piya, aemu yabaewama nkakapi miyemi sipisipi awaromaba kabiwaitamagina, paitama wama nabaiꞌnami nkeꞌwasa waniti iba pukiye, iye.<pb/>Piya, Kotiba iyoꞌnuba aebago puwaegaikiye, piya untiye.<pb/>


text:
Pigoya, sipisipi awaromaba tonaentisa tara umaema asaemaranta kaꞌmerasa akaosaogana, mantabinti aꞌyaꞌmaenaba paka puwama apu-awa kamanapa kampa untawe. 


text:
Aibugu to agauwapa, Koti nkaora asima miye tonaentisa tara umaema enisore kinaꞌmi aboraugu agauwagana, tonaentisa tara umaema pikuri imogini maentawe. 


text:
<pb/>Piya maeyuguna, to ka enisore yagarama kanamagina, kaema agunta pasaꞌatakena kori tuꞌna u uꞌma aratara ampa asintiye. Asiyogini, igeba aogi agunta ukenaenaba uwaena amuguna, aeba aꞌyaꞌma Kotiti atokaeyume kinaꞌmi ntunamuwai mpaema kapi aki puwaitamagina, aemu yabaewama nkaora kori aratara aeba kaema aguntaba pasaꞌatantiye. 


text:
Piya, Koti nkaora miyume enisorewama nkayapisaba aogi agunta ukenaenama kunkawamabe, Kotiti atokaeyume kinaꞌmi ntunamuwaimpabe, kaga aogima intiye. 


text:
Piya pogana, pi enisorewamaba pi tuꞌnapa maema yakupa aratarasa maema pumaetama, pi ntakupa mabinti maebugaintiye. Maebugasogana, antaru uma ago yogana, apayaena purite waogana, maba imima poga, agantuwe. Tarawa tarawaki enisore kinaꞌmiba pikuriba pukantawe 


text:
<pb/>Aibogana, pi tonaentisa tara umaema pikuri mae urintume enisore kinaꞌmiba pukakena yokege puntawe. 


text:
<pb/>Pigoya, marusa enisorewamaba pikuriwatasa pukaogana, kabayarape yakupe korantaga aꞌyugu puma, mabinti tubuma tumintiye. Piya tumogana, mabe yabe tara aukaꞌisa awatepa uwa waiyogana, ka aukaꞌisa awate yaku tawamagina, aꞌyaꞌma apararetare kabuyenabeba yaku tawaewaoga, agantuwe. 


text:
<pb/>Pigoya, aintisa enisorewamaba pikuriwatasa pukaogana, yaku abuyaga tabe amu kantaenaba maebugasogana kayo wanipinti tumintiye. Tumogana, tara aukaꞌisa awatepa uwa waiyogana, kayo wanipa ka aukaꞌiba korantana puwantiye. 


text:
Piya pogana, kayo wanipintisa iyogama mintume kinaꞌmiba tara aukaꞌisa uwa mintuguni ka aukaꞌisa puꞌwaewauguna, wanipisa kareba tara aukaꞌisa uwa waintogana, ka aukaꞌisaba ata puwaewaoga, agantuwe. 


text:
<pb/>Pigoya, kakaga enisorewamaba pikuriwapa pukaogana, ka tabe nori mantabintisa tubuma eꞌama nkeꞌwasa pusu purite tumimagina, tara aukaꞌisa uwa atamagina, anompapintibe nakena wanipintibe ka aukaꞌi tumogana ata puwaewantiye. 


text:
Piya, pi ntoriwama nkageba: Asa tusawe, yewe. Piyama tumogana, wanipa tara aukaꞌisa uwa ataogana, to ka aukaꞌisaba aꞌwae puma asa tusa wani aboraogini, pika uwoma kinaꞌmiba nagaite puꞌwaewaugu, agantuwe. 


text:
<pb/>Pigoya, tarawa tarawaki enisorewamaba pikuriwapa pukaogana, tara aukaꞌisa uwa atate, pape ope noribe ka aukaꞌisawaipa ata puwaewaogana, ka aukaꞌisa kaneꞌwaipa kampa tama tunusu wantiye. Piya, arape asekape ka aukaꞌisawaipa kampa taoga, agantuwe. 


text:
<pb/>Aiboga, naeba to agauwapa, ka kegebankama mantabinti paꞌurite wama taberasa kegaꞌe yoga abuwagana, maya untiye: A-e, a-e, a-e, mabi minta kinapa, to kakaga enisore kinaꞌmiba pikuriwai pukakena yokege pekana, pukakibepa wawayaꞌmitiba tabe kuntuyena aborarimikiye, yoga abintuwe.<pb/>


text:
Pigoya, nayakaꞌmu enisorewamaba pikuriwapa pukaogana, ka noriwama manta kaitegina tubuma mabi tumoga agauwagana, abe kampa wainta kawama kiba amogana maentiye. 


text:
Piya maemagina, kana ka aigogana, pi kabintisaba kunka kima tabe yakunkama kunka kiyisa puntiye. Piyama kimagina, pape mantabe airarikaeyogana tunusu wantiye. 


text:
Aibogana, pi kunkabisa uwaena iroꞌamaba mabinti aboraogana, patakabama wasana iba nakena esegiyenaba imintiye. 


text:
Imimagina mayama uwaitantiye: Tigeba mampabisa apararetare kabuyena aꞌnobe yabe a-nkata potaiyo. Kampaye. Koti nkaraꞌena iꞌnebi kampa wainta kinaꞌmana ata puwaitaiyo, iye. 


text:
Piya, tigeba pi kinapa opa nayakaꞌmuta iki nakiyena puwaitamagiri, a-nkiyeguyigini puriyo, piya uwaitaoga abintuwe. We, pi iroꞌama nkimikena iki nakiyenaba patakabama wasana iba nama iki nakiyena pemisa poga agantuwe. 


text:
We, pi kanabipa wasanamiba purikena ki kuꞌenaba pugagategini, kampa agakibewe. Eya, purisanaga ibugakibemipa, purikenaenamaba aegaka wagaikiye. 


text:
<pb/>Piya, nae agauwapa, kana iroꞌamaba osirasa maꞌena pukena arabasa puma arabaogana, iꞌnotiba taminokuꞌwaipa korirasa pumaranta kanta pogana, iyowamaba wasana iyo kanta puntiye. 


text:
Piya, ibiyaꞌamaba eꞌero puma wayaꞌmi nkibiya kanta pogana, iwawamaba araiyoniwama nkiwa kanta puntiye. 


text:
Piya, ibaꞌwaimpaba kapa maꞌena iꞌana kanta pogana, igaga agawamaba uwaena osiwama kare paiburite maꞌenari waisa kamana uma aga puntiye. 


text:
Piya, iyegeꞌamaba patakabama nkaege kanta puma, wasanaba aba nakena yokege puntiye. Eya, opa nayakaꞌmuta wasana iki nakiyena puwaitakena esegiyenawaipa iyegeta waintoga, agantuwe. 


text:
Aibogana, waꞌegawaimpaba aeba kampa abewa nkwainta karasa enisorewe. Piya, pi enisorewama nkagewapa Iburu kamanapisaba: Abatoniwe, yegini, Kariki kamanapisaba: Aporiyoniwe, yewe. Piya, taete kamanapisaba: Ataena puma kaikena yagarawe, yune. 


text:
<pb/>Pigoya, marusa tabe kuntuyenama kamanapa aꞌya waginisi, to tara kuntuyenaba waintinisi, aintiba aborakibese. Tonaentisa kaꞌumaema enisorewama pikuriwa pukantiye 


text:
<pb/>Pigoya, tonaentisa kaꞌumaema enisorewamaba pikuriwapa pukaogana, Koti nkaobi kori pumaranta aratara tarawa tarawa atuta wainta awawatasa awamupisa kamana yoga, abintuwe. 


text:
Aeba kana pikuri pukaome nkenisore maya omintiye: Tarawa tarawaki enisorewama Yuparatisi anompata mima igaꞌna puntapa, kaeba wama aꞌyobaꞌitagini waiyo, yoga abintuwe. 


text:
Piya yogana, aeba wama pi tarawa tarawaki enisore kinapa aꞌyobaꞌitaogini, igeba aꞌyaꞌma kinapa maema aꞌyigimpa tara tupa iyegukena yokege puntawe. Eya, pi ntuga, pi nku, pi ntaga, pi nkawa, pi kanara aꞌyobaꞌitaogini iyegukena yokege puntawe. 


text:
Piya, naeba amonta kiꞌi mayama agantuwe: Osi akabata miyume kinaꞌmiba maꞌena iꞌana atantapa, pipa kaꞌisaba tete yaku kanta pogana, to kaꞌisa kokomu kunka pogana, to kaꞌisaba mopai yakupisa kagu kanta puntawe. Piya puguni, osimi nkiꞌnopa araiyoniwama nkaꞌno kanta puguna, piyama iwamupisaba yakupe, kunkabe, yakupisa kagupe iroꞌma wagana puntiye. 


text:
Eya, yakupe, kunkabe, yakupisa yakupe, iwamupisa pi kakaga irosume nkataenamaba wawayapa ka tupa iyeguyuguni purugu, agantuwe. 


text:
Piya, pi osiwama nkesegiyenaba iwamutape iyawarape waintiye. Eya, iyawamaba kuyawama nkaꞌno kanta pegina, pi nkiꞌnotasaba wasanaba ata puwaitawe. 


text:
<pb/>Pigoya, pi ata puwaitakena kakagaenama to tara tupisa kinapa kampa iyeguyuguni, igeba iyapisa pentanarapa kampa igu aꞌwae puma, igeba keginape ama kotipe kampa ikabitantawe. Kampaye. We, pi ama kotiba igeba korirasabe, siribarasabe, kaparasabe, yabatasabe, yarasabe, iyapisa puguna, pintanamaba kampa aoba agama, kampa kamanapa abima, kampa nasintiye. 


text:
Piya, pi kinaꞌmiba tabe kuntuyenaba agamagini, ataenawaikaba kampa aꞌwae puntawe. Eya, wasana iyegumagini, kiyoꞌenaba pumagini, kumiyena pumagini, kuntana puta nasimagini, igupa kampa aꞌwae pugu agantuwe.<pb/>


text:
Pigoya to agauwapa, to ka esegi enisorewama mantabintisa tumoga agantuwe. Ae autasaenamaba ibina puwaogana, aꞌnotapa koba aewanama waintogana, aowamaba pa kanta puma eꞌwasa puwaogana, agisawamaba waꞌega yaku kanta puntiye. 


text:
Piya, aeba ka uwaena isaꞌanto aꞌwaitama ayapi uꞌmagina, ayatakantisa agisaba kayo waninkama nkabobori aema mima, ayakeꞌmasisa agisaba mara aema mintantiye. 


text:
Piyama mimagina, aeba araiyoniwama kegaꞌe yisa puma tabe kigaꞌe untiye. Piya yogini, tonaentisa tara umaema antaru untawe. 


text:
Pi tonaentisa tara umaema antaru yugu, naeba pi kamana kaekena puwagana, ka awamu mantabintisa maya kamana yoga abintuwe: Pi tonaentisa tara umaema antaru ye kamanapa kaeba akumpaꞌma mima a-kaeyo, unamintiye. 


text:
<pb/>Aiyogana, kayo wanitape marape asintoga aganto nkenisore yagarama aeba ayatakantisa inati maeyotamagina, 


text:
miyaba yagarama nkaobi esegi puntiye. Piya, miyaba yagara Kotiba aeba pi mantabe pipinti waintintanabe, mabe pipinti waintintanabe, wanipe pipinti waintintanabe pumarantine. Piya, enisorewama Koti nkaobi mayama esegima untine: Kanapa pabigo aꞌya wakena pika, to ka yagaba kampa aobi pukune. Kampaye, iye. 


text:
Piya, tonaentisa tara umaema enisorewama pikuriwapa pukakana, pi ntagaba Koti kakanti ntapiyenawampa nkauꞌwapa aborakiye, iye. Eya, pi aogi kamanapa pai kayokaya poropete kinaꞌwapa uwaimintintanama nkauꞌwapa aborakiye, piye untiye. 


text:
<pb/>Pigoya, pi nkawamu mantabintisa unaminti nkawamuꞌamaba to kake maya unamintine: Kaeba wama pi aꞌwainti nkisa, kayo wanitake marake asintemi nkenisore yagarama nkayapi wainti nkisapa umaeyo, unamintiye. 


text:
Piya unamoga, naeba pi nkenisore yagaramati wama uma abigamagi: Kaeba pi uwaena isaꞌantoba namo, yuwagana, aeba maya unamintiye: Kaeba maema nao. Pipa kantabintiba asa kabakanaba, kawamupipa igaenawapa tunkama iga pusu pukiye, untiye. 


text:
Aeba piya yoga, naeba enisorewama nkayapisa pi uwaena isaꞌantoba maema nauwagana, nawamutapa tunkama iga pusu poga, nagasuwaganaba nantabintiba asa pantiye. 


text:
<pb/>Aibogana, to ka maya unamintiye: Kaeba to kakeba uma, uwoma to iꞌyaga to iꞌyaga kinaꞌmikabe, maga maga kinaꞌmikabe, to kamana to kamana ye kinaꞌmikabe, mabisa waꞌega kinaꞌmikabe, Koti nkawamutasa kamanapa uma aborawaimo, piya unamintiye.<pb/>


text:
Piya umagina, kabi aisukena asa namintana, maya unamintiye: Kaeba asima wama Koti nkaota namapinti ima eꞌeronkape tabenawape ayaki kanarapayawe aisuma, aratarape asu aisumagina, pitaꞌi Koti nkagise kinapa ayakipayawa, kaga aisuma agao, iye. 


text:
We, kaeba aota nama nkawamorisa kumapa a-nkaiso. Uwa atao. Pi kumapa to marisa kinaꞌmintanawe, iye. Piyama igeba Yerusaremi kumatapa 42 uta nasima aegara puma aeratapa kaikibewe, iye. 


text:
Piya, naeba nawamupisa kamana ukena yagarane taraba esegiyenaba isimekinisi, isigeba abaraena pu uꞌma, 1,260 yagaba kamanaꞌnepa uma aborakibese, piya untiye. 


text:
<pb/>Pigoya, pi kamana ukena poropete yagara taraba, isigeba tara oribi ya kanta puma mima, isigeba aꞌyaꞌma mara kabintemi Nkwaꞌegawama nkaora waiyeme kani kanta puma miyese. 


text:
Piya, kaꞌisa kinaꞌmiba pi tara yagarara ata puwaisitakena pukibepa, pi taramisi nkisiwamupisa yaku iroꞌma, kama kinaꞌwaisipa irabatikiye. Eya, ata puwaitakibeꞌnagiba antotapa pabiyama purikibewe. 


text:
Piya, ibina mpantaba akunikena esegiyenaba isigeti waiyekana, Koti nkawamupisa kamana uma aborakibeme kanabipa kaba kampa aekiye. Piya, wanipa aꞌwae pikena esegiyenaba isigeti waiyekana kora nkwanintana puwakiye. Piya, mabisa kinapa aꞌyaꞌma ata puwaitakena esegiyenaba isigeti waiyekinisi, isigeba isibemika pabiyama pukibese, piya untiye. 


text:
<pb/>Piyama, isigeba awaga kamanaꞌwaisipa uwaetaisigini, abe kampa wainta kabintisa kabu kinaꞌmaba iroꞌma ima, maꞌena puwaisitama, asu isigasima isiyeguyekinisi purikibese. 


text:
Isigeba puꞌmaginisi, isiwaisipa pi tabe kumaꞌama kepi uwa waikiye. Eya, paipa Waꞌegawaisimpa yara purinti kumatapa uwa waikiye. We, meto kamana uma pi kumaꞌama nkageba: Sotomuwe, Isipiwe, yompene. 


text:
Aibekini, to iꞌyaga to iꞌyaga kinaꞌmibe, aꞌyaꞌma tupisa kinaꞌmibe, to kamana to kamana ye kinaꞌmibe, maga maga kinaꞌmibe, igeba pi nkisapa kakaga yaga apuwa suma agasabaꞌwaetamagini, kaiwaisitakenaenaba akumpaꞌma mikibewe. 


text:
Piya, mabisa kinaꞌmiba pi tara yagarara puꞌwakibemekaba tabe iꞌmu pumagini, waꞌena puma iyoꞌmipa iꞌmuntanaba imikibewe. Pi tara poropete taramisi, mabisa kinaꞌmitapa ata puratantame ntagararaba purese, umagini, piyama iꞌmu pukibewe. 


text:
<pb/>Pigoya, agauwapa, kakaga yaga apuwa suma aꞌya waogana, Kotiba uwaisitaoginisi isigeba aemu maema isiyogama asiyusuguni, isigaume kinaꞌmiba tabera pami ntami puma iyekuru pugu, agantuwe. 


text:
Piyama isiyogama asiyusuguna, mantabintisa tabera kegaꞌe umagina: Tisigeba mataꞌi iyiso, yeginisi, isigeba mantabinti mimigara iyusuguni kama kinaꞌwaisimpiba isigantawe. 


text:
Piya, pabi ntaganto tabe imima pogana, pi kumatasa age ka megasima aukaꞌi uwa waintogana ka aukaꞌi akasabaꞌma aeguwaewaugu, agantuwe. Piya, pi imimankamaba 7,000-wa kina iyeguyogini puꞌwaewauguni, aꞌyaꞌma to kinaꞌmiba tabera iyekuru pumagini, mantabintisa Koti nkagisuntawe. 


text:
<pb/>Pigoya, tara tabe kuntuyenama kamanapa aꞌya wagina, kakaga kuntuyenaba waintana agaro ntaganto aborakiye. Tonaentisa tara umaema enisorewama pikuriwa pukantiye 


text:
<pb/>Pigoya, tonaentisa tara umaema enisorewama pikuriwapa pukaogana, mantabintisa iwamu aga uma esegi kigaꞌe uma maya untawe: Waꞌegarempabe otanti ntagara Karaisitiwampabe ibaba aꞌyaꞌma marisa kinaꞌmipa kabiwaitakiye. Eya, Waꞌegarempa aꞌyaꞌma yaga kabiwaitayaba mikiye, piya yugu abintuwe. 


text:
Piya yuguni, 24-wa anasa kinaꞌmiba, Koti nkaora iyemu yabaera miyumeꞌnagiba, igeba mara parokaema Koti nkagisumagini, 


text:
maya untawe:<pb/>We, Waꞌega Koti, kaeba taberakaꞌyane. Kaeba ibabe paipe miyaba miyeka, taꞌmu pugataune, iye.<pb/>Piya, kaeba tabe esegiyenagapa aborama kabiwaitakenaena ago peka, taeba taꞌmu pugataune, iye.<pb/> 


text:
Piya, abeꞌisa kinaꞌmiba imoꞌena puntaka, kae kamoꞌenagapa ibanto aborawaeye, iye.<pb/>Piya, purinta kinaꞌmi kamana ukena yaga aboraye, iye.<pb/>Eya, ibaba kayokaya kinakapa pipa poropete kinape kaeti atokaenta kinape, we, aꞌyaꞌma intape tumintape iyekuru pugatama kamentapinti miye kina, igeba aogi ika nkimikena yagawe, iye.<pb/>Piya, ibaba mabi ata pe kinapa ata puwaitakena yagageba kagane, piya yugu abintuwe. 


text:
<pb/>Piya yugu, naeba to agauwapa, mantabinti Koti nkaota nama aiꞌataogana, pi aota namankapinti Koti esegi uwaitanti kamana wainta pokisiba wasanami nkiyora aborawaintantiye. Piya pogana, apaya purite waogana, antaru uma tabera aga yogana, mawamaba imima pogana, tabe kabayara poga agantuwe.<pb/>


text:
Pigoya, to agauwapa, mantabintiba tabe awameꞌena mayama aboraoga agantuwe: Piya, ka wae miyogana, pankamaba autasaena kanta puma aerarikaeyogana, oꞌamaba agisa amentapinti waiyegana, aꞌnotiba nori nagisarisa tara tumpaema norirasa waꞌega kinaꞌmi taminokuꞌena puntiye. 


text:
Piya pogana, aeba agaꞌe pogana, yagaraena pukena auki nakiyena aboramogana, pi ntagaraena puma nagarikenaga tabera: A-e, a-e, yoga abintuwe. 


text:
<pb/>Agauwapa, mantabintiba to ka awameꞌena mayama aboraoga agantuwe: Piya, ka tabe kuyewama mintomepa, aeba tete puwaogana, aꞌnonkapa tonaentisa tara umaema aꞌnu waiyogana, awawapa nayataraꞌmu waintantiye. Piya pogana, aꞌnotiba tonaentisa tara umaema waꞌega kinaꞌmi taminokuꞌanto waiyogana, 


text:
ayawa kasu aeyogana, mantarisa noriba tara aukaꞌisa uwa atate ka aukaꞌisa aꞌyaꞌma maebugaogini mabinti tumintawe. Aibuguna, kana kuyawamaba yagaraena pukena waeꞌma nkaori ampimagina, yagaranto maꞌatakana aeguma nakenaraka aobi puma mintoga, agantuwe. 


text:
Aibogana, pi wayaꞌmaba masi maꞌatantiye. Piya, pi ntagaramaba aeba ainti esegi kaso ayapipa mae uꞌmagina maga maga kinapa esegima kabiwaitakena yagarawe. Piya, masi maꞌataogana karuꞌena kana yagaraba ababute ima Kotiti aemu yabaewata mesu atantawe. 


text:
Aibuguna, kana waeꞌmaba aegaka wama kaꞌme mpari ampintantiye. Piya, pi mpariba 1,260 yaga miyekiri: Nanintaba amima kabitaiyema, Kotiba yokege poga, agantuwe. 


text:
<pb/>Agauwapa, mantari tabe maꞌena aborama, Maikoroge enisore kinaꞌwake kana kuyewamapa maꞌenaba potantawe. Piya, pi kuyawamage enisore kinaꞌwake antotapa maꞌena pumagini, 


text:
igeba kampa esegi puguni asu igaintawe. Aibumagini: Ige marupa mantabinti ibaba kampa waikiye, umagini, 


text:
pi tabe kuyeba maebugasuguna tumintiye. Piya, pi tabe kuye aeba paisa kuyewe. Ae ageba Sataniwe, kewe, yewe. Aeba aꞌyaꞌma marisa kina imiyoꞌena puwaitakena yagarawe. Piya, aeba kampa igasogini, igeba mabinti maebugasimagini, aoꞌenisore kinaꞌwake kaga igarubauguni tumugu agantuwe. 


text:
<pb/>Piya puguna, mantabinti tabe awamuꞌama mayama kegaꞌe yugu abintuwe: Ibaba Kotirempa tauꞌikenaenawape esegiyenawape kabiratakenaenawape aboragina, Karaisitiwampaba kabikena esegiyenawapa aboraye, iye. Piya, taoꞌmi kamana uwaitakena yagara, aeba asi nasiba arape asekape Kotirempa nkaobi kamana uwaitami ntagaraba maebugasuguna tumintiye, iye. 


text:
Piya, taoꞌmiba igeba ago esegi puma sipisipi awarowama koratasabe kamanaꞌama nkago aborakena yugawaitasabe asugasima agarubantawe, iye. Piya, igeba puꞌwakenaenagaba kampa napinta yogawaipa pumagini againtawe, iye. 


text:
Pigoya, pika mantabe aꞌyaꞌma mantabinti minta kinape, tigeba tiꞌmu piyo. We, mabinti minta kinape kayo wanipinti minta kinape, ataenabi miyewe. Piya, kewamaba tigeti ago tumintana, ae yaga aro ntagantowema, abimagina, tabera amoꞌenaba purite tumegiri, ataenabi miyewe, piya untiye. 


text:
<pb/>Pigoya, pi kuyewamaba maebugasuguna mabinti tumimagina, aeba kana masi maꞌatanti nkwae aegaꞌma wama arakurikena puntiye. 


text:
Piya pogana, kana waepa tabe kegebankama nkagaga taraba amogana: Paꞌurite wanema, amogana, aeba pi kuyewamaka aegaka wama kaꞌme mpari umintantiye. Pitaꞌiba kakaga kabu apuwa suma miyekiri nanintaba amima kabitaiyema Kotiba yokege puntiye. 


text:
Piya, pi waeꞌmaba aegaka waogana, kana kuyewamaba awamupisa tabe wanintama ikasogana, kana wanipa anompa aborama karuꞌena pi wae aegaꞌurite wantiye. Piya, kuyawamaba napiyomepa: Wani paꞌma kana waepa amaerite wama apaikasanema, piya puntiye. 


text:
Piya pomepa, mawamaba aoꞌmaemagina, kana kuyewama nkawamupisa ikasome nkano nkwanipa akunikena awamu aka puntogana, pitaꞌi paiꞌwaewantiye. 


text:
Piya pogana, kana kuyewamaba pi nkwaeka amo pogana, aeba aguyosagata wama, aꞌyaꞌma to yagarawampige maꞌena puwaitakena wantiye. Eya, aeba Koti unti kamana wasima: Isu nkaoꞌyagaranawe, ye kinaꞌmipa iyegukena wantiye. 


text:
Pigoya, to agauwapa, kayo wanipisa ka kabu kina irosaoga agantuwe. Aeba nayataraꞌmu awawa, tonaentisa tara umaema aꞌnuna suma agantuwe. Piya, awawatapa nayataraꞌmu waꞌega kinaꞌmi taminokuꞌanto waintogana, aꞌnotapa akaya agiba waintantiye. 


text:
Pi aganto kabu kinaꞌmaba tabe kabu pusi kanta pogana, agisawamaba peyawama nkagisa kanta pogana, awamuꞌamaba araiyoniwama nkawamu kanta puntiye. Pigoya, tabe kuyewamaba pi kabu kinapa esegiyenawape, waꞌegawama mparunkape, tabe kabikena esegiyenabe amintiye. 


text:
Piya, kabu kinaꞌma ka aꞌnupa aegugasuguna puꞌwasu poga agantuwe. We, piya puguna pi nkanamunkapa ago ata waogini, aꞌyaꞌma marisa kinaꞌmiba agate pami puma, pi kabu kinapa aegarantawe. 


text:
Piya, pi tabe kuyewamaba kabikena esegiyenawapa kabu kinapa amogini, aꞌyaꞌma kinaꞌmiba kuyawama nkagisuntawe. Piya pumagini, igeba kabu kinaꞌma nkageba kaga agisuma maya untawe: Ke kanarasama kabu kinaꞌma pisa pukiye, a. Ke kanarasama maꞌenaba puma agaikiye, a, piya untawe. 


text:
<pb/>Piyama Kotiba kanarasaogana, pi kabu kinaꞌma nkawamupisa agebigo kamanape akaya kamanape umagina, aeba kabikena esegiyenawapa 42 uta aborantiye. 


text:
Piya, aeba awamupa aka puma Kotikaba akaya kamanapa untiye. Eya, aeba Koti nkagegaꞌebe kumaꞌwakabe kaga akaya suntiye. Piya, aꞌyaꞌma manta kumapinti miyume kinaꞌmikaba akaya suntiye. 


text:
Piya pogana, Kotiba kanarasaogana, aeba asima Kotiti atokaeyume kinape maꞌenaba puwaitama igasugu, agantuwe. Piyama aeba kabikena esegiyenaba maema, aeba aꞌyaꞌma tupisa kinape, aꞌyaꞌma to iꞌyaga to iꞌyaga kinape, aꞌyaꞌma to kamana to kamana ye kinape, aꞌyaꞌma maga maga kinape kabiwaitakiye. 


text:
Kabiwaitakini, aꞌyaꞌma mabi mikibe kinaꞌmiba kabu kinaꞌma nkagisukibewe. Piya, paipa Koti mampa kampa punta, aeba aegunti sipisipi awarowampa nkeꞌwasa maekena isapipa aokinaꞌmi nkigeba ago kaentine. Piya, aꞌyaꞌma to kina, igewai pi nkisapi kampa wainta kinaꞌmiba igeba pi kabu kinaꞌma nkagisukibewe, piya untiye. 


text:
Piya, igaꞌnabi ataigina wakibiꞌnaba igaꞌnabi wano, iye. Eya, maꞌena puma kasotasa aeguyigina purikibiꞌnaba kasotasa pureno, iye. Pigoya, piyaena aborakapa, Kotiti atokaeyompe kinaꞌmitaba, esegima mpima tamatitiꞌenara upebe peno. 


text:
<pb/>Piya, to agauwapa, to ka kabu kinaꞌmaba mabintisa irosaꞌma iyoga agantuwe. Aeba tara awawa sipisipi awaroma nkawa kanta puma waintogana, kamanaꞌwapa tabe kuyewama usu puntiye. 


text:
Piya, aintisa kabu kinaꞌmaba pi marusa kabu kinaꞌma kabikena esegiyena maewaemagina, ae aobipa yogawapa aogima puntiye. Yogawapa piya pumagina uwaitaogini, aꞌyaꞌma maga maga kinaꞌmiba marusa aegunti nkanamu ata wanti kabu kinaꞌma nkagisugu, agantuwe. 


text:
Piya, aintisa kabu kinaꞌma toma toma nkawameꞌena tabera puntiye. We, aeba otaogana wawayaꞌmi nkiyora mantabintisa yakupa mabi tumintiye. 


text:
Piya, Koti kanarasaogana, aeba tonarona awameꞌena marusa kabu kinaꞌma nkaobi pumagina, pi nkawameꞌenarasa mabisa kinapa imiyo pumagina maya uwaitantiye: Kasotasa aeguyogana kampa puꞌwanti kabu kinaꞌma nkamapa tigeba pumagiri agisiyo, untiye. 


text:
Piya, Koti kanarasaogana, aeba kabu kinaꞌma nkamapa auma amogana pi nkamankamaba kamana untiye. Piya, auma amimagina otaogana, pi kaꞌisa kina amankama kampa agisumeꞌnagipa amankamaba iyeguyogini purintawe. 


text:
<pb/>Piya, aintisa kabu kinaꞌmaba otaogini, aꞌyaꞌma kina, tuminta kinape inta kinape, kotantaga kinape kusi kinape, kayokaya kinape uwa miyume kinape, aꞌyaꞌma kinaꞌmi nkiya takantiwo, iꞌneranoma, ka araꞌena menkatantawe. 


text:
Piya, kaꞌwaina kabu kinaꞌma nkaraꞌena kampa puntakibiꞌnapa, ikantana pukenaenawapa akunkatakiye. Piya, araꞌenawapa pipa kabu kinaꞌma nkagiwo, pi nkagiwama ntampawano. 


text:
Pika taeba aogima napiyeno. Piya, napiyenayaga kinaꞌmiba kabu kinaꞌma ntampawapa abima agowapa aogima aiseno. Piya, kana nampapa wasanami ntampane. Pi ntampawapa 666-we.<pb/>


text:
Piya, naeba to agauwapa, we, Yerusaremi kumata Saiyoni amuti sipisipi awarowama asintogini, 144,000 kina kaga asintugu agantuwe. Piya, pi kinaꞌmi nkiꞌnebi sipisipi awaroma nkagebe abawampa nkagebe kaga kaentine. 


text:
Aibogana, mantabintisa tabe kamana tumoga abuwagana, pi kamanaꞌamaba tabe wani nkabawama usu pumagina, tabe antaru yisa puntiye. Piya, pi kamanaꞌamaba iniwama usa puma, wasanami kita aeguyegana yisa kamana untiye. 


text:
Pi unta kinaꞌmiba kasa ini ka uma, Koti nkaemu yabaera uma, pi tarawa tarawaki iyoganta kinaꞌmi nkiyobipe anasa kinaꞌmi nkiyobipe ini untawe. Piya yuguni, pi 144,000-wa mabisa kina, Koti ika puma ibabemi, pi kinaꞌamana pi kasa iniba abikena puntawe. 


text:
Pi kinaꞌmiba igeba wayapa kampa maenta kina kanta puma, nare ntare puma mimagini, aꞌyaꞌma kumati sipisipi awaro wakena pemitapa, igeba ae aegarawe. Piya, mabisa kinaꞌmi ikapisa pi kinapa Koti ika puwaitagini, igeba paitaratama Kotitibe awarowampatibe ka tuntana puma mintawe. 


text:
Piya, ige iwamupisa kumpari kamana kapa kampa aboraogini, igeba nare ntare kina mintugu agantuwe. Kakaga enisore kinaꞌmiba kamana untawe 


text:
<pb/>Pigoya agauwapa, to ka enisore yagara paꞌurite manta akapinti waoga agantuwe. Piya, ae yugawapa aogima waiyaba kamana uma aborama mabisa kina uwaimikenaenawe. Aeba uma aborama aꞌyaꞌma maga maga kinaꞌmitibe, aꞌyaꞌma tupisa kinaꞌmitibe, aꞌyaꞌma to kamana to kamana ye kinaꞌmitibe, aꞌyaꞌma to iꞌyaga to iꞌyaga kinaꞌmitibe aborakena yuga puntiye. 


text:
Piya pumagina, aeba tabera kegaꞌe uma maya untiye: Koti antotaꞌena aborakena kanaꞌwapa aboragiri, tigeba Kotikaba tiyekuru puma agisiyo, untiye. Eya, mantabe mabe kayo wanipe nabaiꞌnami wanipe aborantiꞌna nkagisiyo, piya untiye. 


text:
<pb/>Pigoya, to ka enisorewamaba marusa enisorema nkakaꞌi aborama maya untiye: Pebironi kumapa ata puwaye. Ata puwaye, untiye. Pi tabe kumatasa ago kinaꞌmiba aꞌyaꞌma maga maga kinaꞌmitiba kumiyena iꞌnintana aborauguni, igeba waini wani ntama aibo pesa puma aegaꞌma kumiyena puntawe. We, pi tabe kumapa aya puwaye, untiye. 


text:
<pb/>Pigoya, to ka enisorewama tara enisoremisi nkisikaꞌi aborama tabera kegaꞌe uma maya untiye: Piya, kaꞌwainaba kabu kinaꞌmabe amankape agisuma, aiꞌnerano, aeyatano araꞌenawapa maekibipa, 


text:
waini namisa puma Koti nkamoꞌenaba kaga maema nakiye, untiye. Eya, wasanama wanipa kampa maenta waini abiwa kankabebi atama maema nama aꞌyugu pisa puma, Koti nkamoꞌenama nkesegiyenamana nakiye. Piya, yakunkamabe yakupisa kaguꞌamabe auki nakiyena aboramima, aota enisore kinaꞌmi nkiyobipe sipisipi awaroma nkaobipe aboramekana ataenabi mikiye. 


text:
Piya, pi kinaꞌmi nkiki nakiyenabisa kunka irosaꞌma, aꞌyaꞌma yaga iyabaꞌmikiye. Piya, pi kinaꞌmiba kabu kinaꞌmabe amankape agisumagini, agegaꞌewa nkaraꞌenawa maeya kinaꞌmiba igeba arape asekape iki nakiyenabisa kampa migarawe. 


text:
<pb/>Pigoya, piyaena aborakapa, Kotiti atokaeyompe kinaꞌmitaba, esegima asiyeno. Eya, Koti unti kamana wasima Isuti tamatitiꞌena upebe pompe kinaꞌmitaba, esegima asiyeno. 


text:
<pb/>Pigoya, naeba mantabintisa awamu aga maya yoga abintuwe: Kaeba maya kamana kaeyo, untiye: Wa waya Waꞌegawamati atokaema yogawa pugaite pureꞌnagiba, ibasa kanara agobima iꞌmuntanabi mikibewema kaeyo, untiye. Piya yogana, Awamusaꞌama kaga: Tagane, untana: Igeba araga ntugawaipa kaitegini migaraigina, yogawaimpa nkawaga kamanapa aborakini iꞌmuntanabi mikibewe, untiye. Wasana a asikena yagawe 


text:
<pb/>Pigoya, to ka agauwapa, we, wae nkibina waintogana pi ibinata wasanama ntagara kanta yagara maraꞌmintoga agantuwe. Ae aꞌnotapa kori taminoku purintana, ayatiba agana wainta kasu uꞌma mintantiye. 


text:
Piyama mintogana, to ka enisore yagarama tabe mono namapisa irosaꞌmagina, tabera kegaꞌe uma ibinata mintome ntagaraga maya omintiye: Kaeba kasokatasa mabisaenaba kasao. Piya, aꞌyaꞌma mabisaenaba ago agutawaeyagina ibaba mabisa naninta aki pukena yagawe, untiye. 


text:
Piya yogana, ibinata mintome ntagaramaba kasonkatasa mabinti arisa pugasimagina, mabintisa nanintaba kasama maeyoga, agantuwe. 


text:
<pb/>Piya, to ka enisore yagaramaba mantabintisa tabe mono namapisa iroꞌmagina, aegeba agana wainta kasupa urite irosantiye. 


text:
Piya, to ka enisore yagarama aratarasa irosantiye. Pi yakuta kabintome nkenisore yagarama iroꞌmagina, tabera kegaꞌe uma agananta kasu urintome enisore yagaraga maya untiye: Kaeba agananta kasukapa maete tumima arisa pugasimagina, mabisa waini yamankapa agutamipa kasama aki puwaeyo, untiye. 


text:
Piya yogana, pi nkenisore yagaramaba kasonkatasa mabinti arisa pugasimagina, mabisa waini aꞌwapa aki pumagina, tabe aerakena kankabebi maebugaintiye. Piya, pi kankabeba Koti nkamoꞌenawane. 


text:
Piya, kumaꞌama nkakaꞌi igeba pi yamankapa aerapantawe. Piya puguna, korapa pi kankabebisa uwaena aborama ima, osiwama nkawamuta ka kana puma eꞌeronkapa 300 kiromita waoga agantuwe.<pb/>


text:
Pigoya, naeba to agauwapa, to ka tabe awameꞌena mantabinti agamagi, pika uwaena nagi napintuwe. Piya, tonaentisa tara umaema enisore kinaꞌmiba tonaentisa tara umaema ataenarakaꞌya wasana puwaitakenaena urintugu agantuwe. Piyama pi nkataenamaba uma aꞌya wakana, aintiba to kapa kampa aborakiye. Kampaye. Pi nkataenamaba aꞌya wakanaba, Koti nkamoꞌenawapa aꞌya wakiye. 


text:
<pb/>Piya, naeba tabe kayo wani kantaenaba agantuwe. Pipa karasirasabe yakutasabe pumaranti kanta poga agantuwe. Piya, wasanamiba kabu kinape amankape agegaꞌewama ntampawape asu igasume kinaꞌmiba pi karasi waninkama nkatata asima mimagini Koti kitawapa uꞌma mintantawe. 


text:
Igeba mimagini, Koti kayokaya yagara Mosese nkinibe, sipisipi awaroma nkinibe mayama sewe:<pb/>We, Waꞌega Koti, taberakaꞌyane. Aꞌyaꞌma pempentanagapa tabe pegi agategi uwaena tagi napiyune, iye.<pb/>We, miyaba Waꞌega, aꞌyaꞌma kikapa arupu puma tagatakaꞌyane, iye.<pb/> 


text:
We, Waꞌega, kae kabintoga aotatakaꞌya miyekana, kebaya kaekaba kampa aekuru pumagina, kebaya kampa kagegaꞌeba asagayukiye, a. Pipa kampaye, iye.<pb/>Piya, arupu yuga pekana agogapa aborawaeyagini, aꞌyaꞌma maga maga kinaꞌmiba kanama kae kagisukibewe, piya ini yewe. 


text:
<pb/>Piya, ainti to agauwapa, mantabinti kairasa kimaranta mono namankapa aꞌwaiwaintoga agantuwe. Pi ntamapa Koti miyemi ntamane. 


text:
Piya, pi tonaentisa tara umaema enisore kinaꞌmiba tonaentisa tara umaema ataena puwaitakenaenaba urite, pi tabe mono namapisa irosaꞌma kanantawe. Igeba eꞌwasa wae kai amimagini korirasa ibamukantiba kintawe. 


text:
Aibuguna, tarawa tarawaki iyoganta kinapisa kaꞌwainaba tonaentisa tara umaema korirasa tuꞌna maema tonaentisa tara umaema enisore kinapa imintiye. Piyama pi tuꞌnapipa miyaba Koti nkamoꞌenawapa pumaewantiye. 


text:
Pumaema imogini maeyuguna, Koti nkeꞌwasabisabe esegiyenawapisabe kunka kima pi mpono namapa pumaewaugu agantuwe. Piya, tonaentisa tara umaema enisore kinaꞌmi ataena puwaitakenaenaba kampa aꞌya puntogana, kaꞌwainaba pi mpono namapintiba kampa ubaiꞌma wakena puntiye.<pb/>


text:
Pigoya, naeba abuwagana, ka tabe awamu aga tabe mono namapisa uma tonaentisa tara umaema enisore kinaka maya uwaimintiye: Tigeba wamagiri, tonaentisa tara umaema tuꞌnapisa Koti nkamoꞌenawapa asunu kaegasigina mabinti tumeno, untiye. 


text:
<pb/>Piya yogana, marusa enisore yagarama wama tuꞌnankapa asunu kaegasogana mabinti tumintiye. Piya pogana, kabu kinaꞌma nkaraꞌena maema amata agisunta kinaꞌmipa tonarona esegi inamu tuꞌma iki nakiyena ibuntiye. 


text:
<pb/>Piya, aintisa enisore yagaramaba tuꞌnankapa asunu kaegasogana kayo wanipinti tumintiye. Piya pogana, kayo waninkamaba aꞌwae puma puꞌwanta kinaꞌma kura kanta pogana, kayo wanipinitsa iyoganta kinapa puꞌwaewantiye. 


text:
<pb/>Piya, kakaga enisore yagarama pabiyama tuꞌnankapa asunu kaegasogana anompabintibe nabaiꞌnami nkwanipintibe tumogana, aꞌwae puma korantana puntiye. 


text:
Piya poga naeba abuwagana, wanita kabintome nkenisore yagaramaba maya untiye:<pb/>Kaeba ibaba mite paipa mite aota takaꞌyane. Piya, ma nkantotaꞌenagapa aborakenaga arupu pene, iye.<pb/> 


text:
Piya, wasanamiba kaeti atokaeyume kinape poropete kinape iyeguyuguni korankaipa airiꞌma purintane, iye.<pb/>Piya puguna, kaeba kanarasama igeꞌwai kurankaipa kamparaga potama antotaꞌena imukuni nantane, piya untiye. 


text:
Piya, naeba abuwagana, aratarasa awamuꞌama mayama kegaꞌe untiye:<pb/>Eya, Waꞌega Koti kaeba taberakaꞌyane. Antotaꞌena aborakenagaba kaeba tagantana puma arupuyena pene, piya untiye. 


text:
<pb/>Pigoya, tarawa tarawa enisore yagarama tuꞌnankapa maema pata asunu kaegasogana, otaogana, pankama yaku tasubuma wasanaba yaku irantiye. 


text:
Piya, pi tabe pa ntakunkamaba irasu puma irabatogini, pi kinaꞌmiba Koti nkage, pi ataenaraka kabinti ntagarama nkage akayasotamagini, igupa kampa aꞌwae puma agegaꞌeba kampa asagayuntawe. 


text:
<pb/>Pigoya, nayakaꞌmu enisore yagarama tuꞌnankapa asunu kaegasogana, kabu kinaꞌma nkwaꞌega aemu yabaera tumintiye. Tumogana, pi kabu kinaꞌma kabiyome kinaꞌwampitiba tunusu waewantiye. Piya pogini, igeba agasiya iki nakiyena maema intebu utisa pumagini, 


text:
iki nakiyenawaikabe inamonkaikabe mantabintisa Kotikaba akayasotamagini, ata yugawaika kampa igupa aꞌwae puntawe. 


text:
<pb/>Pigoya, tonaentisa kaꞌumaema enisore yagarama tuꞌnankapa asunu kaegasogana Yuparatisi anompapi tumintiye. Piya pogana, wanipa tagankaogana pa nkirosamitisa mabisa waꞌegama kanakena kipa iꞌma aogi puntiye. 


text:
Piya, naeba agauwagana, kakaga ke kinaꞌmi taro kanta pumagini, tabe kuyewama nkawamupisabe, kabu kinaꞌma nkawamupisabe, kumpari poropetewama nkawamupisabe irosaugu agantuwe. 


text:
Piya, pi kinaꞌmiba igeba ke kina mima toma toma awameꞌena pewe. Piya, igeba aꞌyaꞌma mabisa waꞌega kinaꞌmiti nasima aki puwaitamagini, taberakaꞌya Koti tabe kanabi maꞌena pukenaga aki puwaitakena pewe. 


text:
<pb/>We, abiyo. Nae tigeti tumpa ku kina kanamisa puma kanama ampa aborawaekuwe, iye. Piya, wasanama kampa awaitaminta mima, kaiwapa aogima ami uꞌma piyisa puma mimagina, auka mima wasana iyobi ani pisanaga yokege pukibiꞌnaba aꞌmuntanabi mpiyeno, piya untiye. 


text:
<pb/>Piya, pi ke kinaꞌmiba igeba mabisa waꞌega aki puwaitaugu agantuwe. Pi nkaki puwaitakena aukaꞌigaba Iburu kamanapisaba: Amagetoniwe, yewe. 


text:
<pb/>Pigoya, tonaentisa tara umaema enisore yagarama tuꞌnankapa asunu kaegasogana esibabinti tumogana, tabe mono namapintisa, Waꞌegawama nkaemu yabaerasa awamuꞌamaba tabe kigaꞌe yogana, maya uma tumintiye: Pipa iba aꞌya wano, untiye. 


text:
Piya yogana, apaya purite waogana, antaru uta wama tabera aga yogana, agasiya imima puntiye. Pi nkimimapa taberakaꞌyane. Piya, mabi mintanta kinaꞌmiba paipa tabe imimapa piyama pogini kampa agantane. 


text:
Aibogana, pi tabe Pebironi kumapa aigasagasubaꞌma kakaga atuntana pogana, aꞌyaꞌma maga maga kumapa akasaba kaintiye. Piya, Kotiba Pabironi kumaka napimagina otaogana, pi kumatasa kinaꞌmiba wainiba kapubisa nawaegasisa puma, Koti nkagasiya amuꞌenaba nawaeyugu agantuwe. 


text:
Piya pogana, tabe kabayara mantabintisa wasana ita tumoga agantuwe. Piya, kuntaenawaimpaba ka ka kopi ku kanta puma tumogini, wasanamipa pi kabayarankama ata puwaitantiye. Piya, agasiya ata puwaitantikaba igeba Koti nkageba akayasuntawe.<pb/>


text:
Piya puguna, tonaentisa tara umaema tuꞌna urintume enisore kinapisa kaꞌwaina maya tumpa unamintiye: Kaeba kanao. Tabe kumi wae, uwaena wani nkabobori maraꞌmintipa, antotaꞌenaba aborameka, pipa kababute kayakikuwe, untiye. 


text:
Piya, mampabisa waꞌega kinaꞌmiba pi nkwaeꞌmaga kumiyena puta nasewe. Piya pegini, aꞌyaꞌma mabisa kinaꞌmiba waini namisa puma pi kumiyenaba nama aiboꞌnabo pewe, piya unamintiye. 


text:
<pb/>Piya, Awamusaꞌamaba nagu aꞌwae pogana, pi nkenisore yagaramaba nababute kaꞌme mpari wantiye. Piya poga agauwapa, ka waeꞌma tete kabu kinaꞌma nkakabata maraꞌmintoga agantuwe. Piya, pi kabu kinaꞌma nkautiba uwaena Koti akaya nkagi pumaewaintogana, aꞌnonkapa tonaentisa tara umaema waintogana, awawapa nayataraꞌmu waintoga agantuwe. 


text:
Piya, pi nkwaeꞌmaba aogi konkonumuya kanta kaibe aogi tete kaibe pu uꞌmagina, toma toma nkawaꞌena korirasabe taꞌneraꞌne yabatasabe aogi pasesurasabe pu uꞌma, ayapipa korirasa pumaranta kapu u uꞌma mintantiye. Piya, pi kapurapa Koti nkaobi kamparagaena pukenaenabe kumiyenawampa nkiꞌnintanabe pumaewantiye. 


text:
Piya agegaꞌewapa, meto kamanapisa aiꞌnera mayama waintoga agantuwe: Pebironi tabe kuma, mabisa kamparagaena pe kinaꞌmi nkino, kumi waeꞌmi nkino nawema, kaemaranta waintoga agantuwe. 


text:
Piya, pi kana waeꞌmaba Kotiti atokaeyume kinaꞌmi kurape Isuka iyeguyume kinaꞌmi kurape namagina aiboꞌnabo poga agantuwe. We, pi nkwaepa agategi, uwaena nagi napintuwe. 


text:
<pb/>Pigoya, pi enisorewama to maya unamintiye: Nanaga uwaena kagiba napiyene, untiye. Piya, pi nkwaeꞌma nkagobe, pi kabu kinaꞌma tonaentisa tara umaema aꞌnuna nayataraꞌmu awawa suma wainta, pi nkwaepa ababute wami kinaꞌma nkagobe, kakantipa, kaga aboragamukuwe, untiye. 


text:
Piya, kaeba ago agampe kabu kinaꞌmaba paipa mintantikana ibaba kampa mintiye. Piya pikana, aintiba aeba pi abe kampa wainta kabisa asu irosakana, aꞌabibi kaitakana agora tumikiye. Pigoya, paipa Koti mampa kampa punta, aeba eꞌwasa maekena isapi aokinaꞌmi nkigeba ago kaentine. Piya, aꞌyaꞌma to kina igewai pi nkisapi kampa wainti kinaꞌmiba igeba kabu kina agateginiba, uwaena igi napikibewe. Eya, pi kabu kinaꞌmaba paipa mintantikana, ibaba kampa mintikana, aintiba to ka irosakini, uwaena igi napikibewe, untiye. 


text:
<pb/>Pigoya, aogi napiyenayaga kinaꞌmaba ma kamanaꞌama nkagoba aogima napiyeno: Piya, tonaentisa tara umaema aꞌnunkamaba pipa tonaentisa tara umaema amu kanta pegina, pi nkwaepa pi nkamuta maraꞌmintiye. 


text:
Piya, pi tonaentisa tara umaema aꞌnunkamaba pipa tonaentisa tara umaema mabisa waꞌega kinane. Eya, nayakaꞌmu waꞌega aꞌya wagana, ibantoba ka mintemikana, to kaꞌwainaba kampa waꞌegaenaba puntiye. Piya, aeba aintiba uwaena yaganto aborama mikiye. 


text:
Pigoya, kabu kinaꞌmaba paipa mintantikana ibaba kampa mintiꞌna, aeba waꞌega kanta puma tonaentisa tara umaema waꞌega kinaꞌmi tupisa aboramagina, piyama aeba tonaentisa kakaga umaema mikekana, aintiba aꞌabibi kaitawakana agora tumikiye. 


text:
<pb/>Piya, nayataraꞌmu agampe nkawawapa pipa nayataraꞌmu waꞌegawe. Igeba kampa waꞌegaba maentakini, togana igebe kabu kinaꞌmabe esegiyenayaga maemagini, igeba aro ntaganto wani awara waꞌegaena puma mikibewe. 


text:
Piya, pi nkwaꞌegamiba igeba ka igi napimagini esegiyenawaipe waꞌegaenawaipe kabu kinaꞌma amentapinti atakibewe. 


text:
Piya, igeba sipisipi awaropa maꞌena potaigina, awaroma asu igaikiye. Eya, aeba tabe kinaꞌmi tabewaine. Aeba waꞌegami nkwaꞌegawaine. Piya, aꞌyaꞌma aeti atokaeya kina, kegaꞌe uma uwaitaogini imatiti pota kinaꞌmiba, igebe sipisipi awaromageba asu igaikibewe, piya unamintiye. 


text:
<pb/>Pigoya, aeba to ka maya unamintine: Kaeba wani ago agane. Pi nkwani nkabobori kumi waepa maraꞌmintemi wani, pipa uwaena wabe wayape to iꞌyaga to iꞌyaga kina mima, maga maga kina mima, to kamana to kamana ye kina miyegana aganema, unamintiye. 


text:
Piya, nayataraꞌmu agampe nkawa, pipe kabu kinape kaga pi kumi wae kama potakibewe. Kama potamagini aꞌyaꞌma autasaenawapa akugu pugasigina auka wakini awaseba nagasima yakupi kababai kaikibewe. 


text:
Eya, Kotiba napiyena imintikini igeba ae abugaintanaba aborakibewe. Piya, igeba ka igi napimagini waꞌegaenawaipa kabu kinaꞌma amentapinti atamagini, piya puta wagina Koti aꞌyaꞌma umarantemi kamanaꞌama nkagoba uma nagarikiye, untiye. 


text:
Piya, pi nkagampe nkwae aeba aꞌyaꞌma mabisa waꞌega kinaꞌmi nkaiꞌne kuma kanta puma mintiye, piya unamintiye.<pb/>


text:
Piya unamoga naeba agauwapa, to ka enisore, tabe kabikena esegiyena wantaga enisorewama mantabintisa tumoga agantuwe. Piya, aeba tabe eꞌwasaena wantaga tumogana maba arawantiye. 


text:
Aeba taberasa kegaꞌe uma maya untiye:<pb/>Pebironi kumapa age ata puwaye. Pi tabe kumapa ago ata puwaye, iye.<pb/>Piya, ibaba pipa ke kina miye kumane, iye.<pb/>Pipinti iꞌninkamana ke kinape kama potama iꞌninkamana kabarape igeba ampiyewe, iye.<pb/> 


text:
Piya, aꞌyaꞌma maga maga kinaꞌmiba igeba waini wani ntama aibo pesa puma iꞌninkama kumiyenawapa aegaꞌma puntawe, iye.<pb/>Piya, mabisa waꞌega kinaꞌmiba aege kupiyona puntawe, iye.<pb/>Piya, mabisa pisinisi kinaꞌmiba agebigoꞌenawapa aegaꞌma pi ntugarasa uwaena kuta maentawe, piya untiye. 


text:
Pigoya, naeba to abuwagana, to ka awamu aga mantabintisa maya untiye:<pb/>We, naokinaꞌnempitaba, pi kumapa atate wagasiyo, iye.<pb/>Piya, aeti atokaema aguntaenawa pumaꞌma ataena potakenaenawapa kaga maesanaga atate wagasiyo, iye.<pb/> 


text:
Piya, aguntaenawampa aigatopa aigatopa purite mantabinti iyegina, Kotiba ataenawampa nkikakaba ago napiye, iye.<pb/> 


text:
Piya, pi kumi waeꞌma nkaborantintanagaba tigeba napima aꞌwae puma kaꞌmasa puma ata potaiyo, iye.<pb/>Ae puntikaba antotaꞌena tara yaga atokaema amiyo, iye.<pb/>Aeba esegi wani kapubi yokege puma imintikaba, tigeba pi kapubi antotaꞌena tara yaga atokaema yokege puma amigina nano, iye.<pb/> 


text:
Piya, aeꞌwa nkagegaꞌe asagayuma agebigoꞌena puta wantemikaba tigeba pi kanara auki nakiyena amigina kubeꞌena peno, iye.<pb/>We, antabaipinti mayama napiye: Naeba waꞌega wae mima aogima miyuwe, iye.<pb/>Naeba abeya waepa kampaye. Pikaba naeba ata kubeꞌenaba kampa pukuwema, napiye, iye.<pb/> 


text:
Pigoya, pika aꞌyaꞌma ata potakenaenawapa ka yaga kaga aetiba aborakiye, iye.<pb/>Piya, auki nakiyenabe kubeꞌenabe iꞌmikenaenabe aetiba aborakana, pi Pebironiba yaku kaegaikiye, iye.<pb/>Eya, Waꞌega Kotiba esegiyenayaga mima ikankapa aꞌyigi atakiye, piya untiye. 


text:
<pb/>Piya, mabisa waꞌega kina, aege kumiyena puma atokaema igebigoꞌena punta kinaꞌmiba, yaku tama kunka iyekiniba, agategini aeka tabe intaraꞌena puma kubeꞌena pukibewe. 


text:
Piya, igeba auki nakiyenagaba tabera iyekuru pumagini pagasara mima agama maya ukibewe: We, we, Pebironi, kaeba tabe kuma, esegi kumakawe. Ka yaga ka awara antotaꞌenagapa maema aꞌya wane, ukibewe. 


text:
<pb/>Piya, mabisa pisinisi kinaꞌmiba pi kumaka napimagini: Kebaya kotatepa ika pukiyema, napimagini kunta puma, pi kumaka intaraꞌena puma kubeꞌena pukibewe. 


text:
Pi kutapa aeba koribe, siribabe, taꞌneraꞌne yabape, aogi pasesube, aogi wae kaibe, konkonumuya kaibe, sirikabe, tete kaebe, tonarona aogi agunta yabe, tonarona iwa pumarantape, tonarona yarasa pumaranta tabe ikantagaꞌenabe, kapabe, aenibe, agoginagogi yabape, 


text:
nanintabi atakena sinamoni agunta kagupe, tonarona supupe, aogi agunta ukenaenabe, tusa masawaepe, aogi agunta masawaepe, waini wanipe, apabe, aogi parawape witibe, purumakabe sipisipibe, osibe osiwama paibukena karebe, wasanabe, eya wasanami nkigupe, pipa pisinisi kinaꞌmi kutankai waiyomeka, pika intara pugu agantuwe. 


text:
Piya, igeba pi kumaka maya ukibewe: Pi kaguꞌama nkabugai nkauꞌwapa kagaite wagasaye. Eya, aꞌyaꞌma iga nanintagape aꞌyaꞌma kauka kautasaenabe agora kagaite wagasikana, kaeti to kakema aborakiye, ukibewe. 


text:
<pb/>Piya, pi kuta mpaeya pisinisi kina, pi kumatasa uwaena yaba maeya kinaꞌmiba igeba auki nakiyenagaba tabe iyekuru pumagini, pagasara mima agama intaraꞌena puma kubeꞌena puma, maya kamana ukibewe: 


text:
We, we, pi tabe kumakaba tantarane. Paipa pi kumatasa kinaꞌmiba aogi wae kaibe, konkonumuya kaibe, tete kaibe pu uꞌma, autiba koribe taꞌneraꞌne yabape aogi pasesube awaꞌenaba puntawe. 


text:
We, ka awantora aꞌyaꞌma kutankaipa nagari waya, tantarane, ukibewe. Piyama agauwagana, aꞌyaꞌma wanipisa karewama nkababe, pubasanakena kinape, posikurube, aꞌyaꞌma kayo wanipinti pisinisi pe kinaꞌmiba igeba pagasara mima agamagini, 


text:
yaku tama kunka iyome agategini, aeka kegaꞌe uma maya untawe: We, to ka kumapa aeba pi tabe kumankamage kaꞌmasa puma waintemipa aempaye, a. Pipa kampaye, untawe. 


text:
Piya, igeba iꞌni nkakaeꞌma iꞌnotiba paiꞌma, intaraꞌena puma kubeꞌena puma, mayama kegaꞌe untawe: We, we, pi tabe kumakaba tantarane. Paipa aꞌyaꞌma wanipisa karewama nkabawampa aepisa tabe mone aki puntawe. We, ka awantora aꞌyaꞌma kutankapa nagari waya, tantarane, untawe. 


text:
We, mantabintisa kinape, Kotiti atokaeya kinaꞌmitabe, aposorobe, poropetebe, tigeba aekaba tiꞌmu piye. Piya, ata puritaitaka Kotiba kana kumapa antotaꞌena amiye, piya untawe. 


text:
<pb/>Aiyuguna, ka esegi enisore yagarama tabe yaba, witi airapakena tabe yaba kanta yabapa asagayuma kayo wanipinti maebugasogana tumogana, maya untiye:<pb/>Piyama maebugasosa puma pi tabe Pebironi kumapa aeguma maebugasakana tumiwakini, wasanamiba to kakema kampa agakibewe, iye.<pb/> 


text:
Piya pekana, kita agabe, tonarona inibe, kabuwae agabe, pikuri agabe, to kakema kae kumapintiba kampa abikibewe, iye.<pb/>Piya, wasanami iyapisa pukenaena aogima aganta kinapa to kakema kae kumapintiba kampa igakibewe, iye.<pb/>Yabankama witi airapantana yi kamanapa to kakema kae kumapintiba kampa yekini abikibewe, iye.<pb/> 


text:
Kanepa to kakema kae kumapintiba kampa arakiye, iye.<pb/>Iba waeꞌma kamanape awae kamanape to kakema kae kumapintiba kampa abikibewe, iye.<pb/>Piya, paipa kae kumatasa kinaꞌmiba pisinisi pumagini, mabisa tabe kina mimagini, tonarona kiyoꞌenagatasa maga maga kinapa agoꞌena puwaigaintane, iye. 


text:
<pb/>Piya, kae kumapintiba wasanamiba poropete kinape Kotiti atokaeyume kinape iyeguyogini puruguna, eya, aꞌyaꞌma iyeguyume mabisa kinaꞌmi kurapa Kotiba kaga agama, pika antotaꞌena kamiye, Pebironikaba piya untiye.<pb/>


text:
Pipa aꞌya waoga, naeba abuwagana mantabinti uwaena kinaꞌmi nkiwamu aga kanta puma maya uma tabe kegaꞌe yoga abintuwe:<pb/>We, Koti nkage asagayuyeno. Piya, tauꞌikenaenabe eꞌwasaenabe esegiyenabe, piꞌna nkagoba Kotirene, iye.<pb/> 


text:
Piya, Kotiba kamanapa aꞌyigi nkitamagina aeba tagantana puma arupu piye, iye.<pb/>Piya, tabe kumi waeꞌma kumiyenawapa aꞌyaꞌma mabisa kina iyakima ata puwaitagina, Kotiba ata ikankapa amiye, iye.<pb/>Aeba Koti kayokaya kina iyeguyogini purintaka Kotiba antotaꞌena amegina kanarasaye, piya untiye. 


text:
Piyama igeba to kakema kegaꞌe uma maya untawe: Koti nkage asagayuyeno. Piya, pi tabe kuma yaku tami kunkamaba aꞌyaꞌma yaga iyaba miye, untawe. 


text:
Piya yuguni, 24-wa anasa kinape, tarawa tarawaki iyoganta kinape, igeba parokaema aemu yabaera minti Koti nkagisuma: Tagane, Koti nkage asagayuyeno, untawe. 


text:
Piya yuguna, Waꞌega aemu yabaerasa to ka awamupa kegaꞌe uma maya untiye: Koti kayokaya kina, tuminta kinape inta kinape, aꞌyaꞌma Kotika tiyekuru pe kinaꞌmitaba, tigeba Kotirempa nkage asagayuyiyo, untiye. Sipisipi awaroma waya maekena aꞌmuntanawe 


text:
<pb/>Piya, naeba to abuwagana, uwaena kinaꞌmi nkiwamu aga kanta puma kegaꞌe yoga abintuwe. Piyama uwaena wani nkabawama aga yisa puma, tabera antaru yisa puma maya untiye:<pb/>We, Koti nkage asagayuyeno. Piya, Waꞌega Kotirepa aeba taberakaꞌya mima, waꞌega airatama kabirataye, iye.<pb/> 


text:
Piya, taeba tabera taꞌmuntana puma agegaꞌeba asagayuyeno, iye.<pb/>Piya, sipisipi awarowama waya maekena kana arosaika, ibaꞌwaeꞌwapa ago yokege puma mintune, iye.<pb/> 


text:
Piya, Koti otagina aogi wae kai, eꞌwasa puma nare ntare puwai kai pu uꞌma yokege pune, piya yugu abintuwe. We, aogi wae kaiba pipa Kotiti atokaeya kinaꞌmi arupu pentanawe. 


text:
<pb/>Pigoya, enisorewamaba to ka maya unamimagina: Kaeba ma kamanapa kaeyo, untiye: Piya, Koti kegaꞌe uma, sipisipi awaroma waya maema tabe nakena aborakibita iba pikibiꞌnagiba, igeba iꞌmuntanabi mpikibewema, kaeyoma unamintiye. Piya: pi kamanapa taga Koti kamanane, unamintiye. 


text:
Piya unamoga, naeba aeꞌwa nkagisabi parokaema agisukena puwagana, aeba maya unamintiye: Kampaye. Kaeba piyaba a-po. Piya, naebe, kaebe, aꞌyaꞌma to Isu nkawaga kamana abibebe pe kaokinaꞌmibe, taeba ka yuga pompene. Kaeba Kotitimana agiso, untiye. Piya, aꞌyaꞌma poropete kinaꞌmi usu kamanaꞌama nkagoba, pipa Isukawe. Wae nkosira mintanti ntagarama kamanane 


text:
<pb/>Pigoya, naeba to agauwapa, mantaba aꞌwaiyogana, we, wae nkosi mintoga agantuwe. Piya, akabata mintomeꞌna nkagegaꞌewapa: Aogima kabima mima Tagantanamana pemi Ntagarawe, untawe. Piya, aeba arupuyenamana nkaegaꞌma kamanapa aogima aꞌyigi nkatamagina, maꞌena aogima piye. 


text:
Piya, aowamaba yaku nkikisu pogana, aꞌnotiba uwaena waꞌega kinaꞌmi taminokuꞌantonto waintogana, autapa abintowa abinti nkagegaꞌewapa kaemarantiye. 


text:
Aibogini, aꞌyaꞌma mantabintisa irebu kinaꞌmiba igeba aogi wae kai, nare ntare pe kai u uꞌma, wae nkosi mima aegaꞌma wantawe. 


text:
Piya, awamupisa agananta paroya ntogi aboraogana, kana yogitasa maga maga kinaꞌmipa iyegukena puntiye. Piya, aeba aeni asarasa kabiwaitakiye. Aeba waini airapakena kankabebi airapakiye. Piya, pi kankabeba taberakaꞌya Koti tabe amoꞌenawane. 


text:
Piya, kaiwatape arutape agewapa: Waꞌega Kinaꞌmi Waꞌegawe, Tabe Kinaꞌmi Tabewaine, piyama kaemaꞌma mintiye. 


text:
<pb/>Piya naeba to agauwapa, ka enisore yagarama papinti asintoga agantuwe. Aeba aꞌyaꞌma manta akata paꞌurite waume kabaraka tabera kegaꞌe uma maya untiye: Tigeba menkaki puma Koti tabe nakenaba ampa naiyo, untiye. 


text:
Piya, tigeba mabisa waꞌegawama nkipe, paitanta irebu kinaꞌmi nkipe, esegi pe kinaꞌmi nkipe, osiwama nkipe akabata wa kinaꞌmi nkipe ampa naiyo. Eya, kayokaya kinaꞌmipe uwa kinaꞌmipe, tuminta kinape inta kinape, tigeba aꞌyaꞌma kinaꞌmi nkipa nakibewe, untiye. 


text:
<pb/>Piya, naeba to agauwagana, pi kabu kinape maga maga waꞌega kinape aꞌyaꞌma irebu kinaꞌwaipe aki pumagini, igeba wae nkosira mintanti ntagaramage ae irebu kinaꞌwake maꞌena puwaitakena aki pugu agantuwe. 


text:
Piya pumepa, aeba kabu kinape kumpari poropetewape asu isigasima igaꞌna puwaisitantiye. Piya, pi poropetewamaba kabu kinaꞌma nkaobi toma toma awameꞌena pumagina, pintanarasa agoꞌena puma kabu kinaꞌma nkaraꞌena maenta amata agisume kinapa kumpariꞌena puwaigaintine. Piya, pi kabu kinape kumpari poropetewape uwa isiyo agantusuguna, isiyesagayuma maebugasoginisi esegi kaguꞌama yaku tami kotupintiba tumintase. 


text:
Piya, pi wae nkosira mintome ntagarama aeba awamupisa aboraome paroya ntogirasa aꞌyaꞌma to kama kinapa iyeguyogini purintawe. Aibogini, aꞌyaꞌma kabarankamaba ampagini pi kinaꞌmi nkipa nauguna igaꞌe paoga agantuwe.<pb/>


text:
Piya naeba to agauwapa, ka enisore yagarama mantabintisa tumoga agantuwe. Piya, ayapipa ka ki, abe kampa wainta karasa ki u uꞌma tabe igaꞌna kaga urite tumintiye. 


text:
Aeba tumimagina pi tabe kuyeba arakuꞌma igaꞌna potaugu agantuwe. Piya, pi paisa kuyewama aeba Satani, kewe. Piya, pi enisorewama igaꞌna potamagina: 1,000-wa kabu igaꞌnabi mpiyoma, otamagina, 


text:
abe kampa wainta kabinti apasanakasogana tumintiye. Piya tumogana aeba awaba akumpa esegi potantiye. Piya, Sataniba 1,000-wa kabu kampa maga maga kina kumpari uwaitasanaga akunkataoga agantuwe. Piya, pi kana aꞌya wakanaba ainti aiꞌataigina aeba ima aro ntaganto to aborama nasikiye. 


text:
<pb/>Piya, naeba agauwapa, kaꞌisa waꞌega aemu yabae waiyogana, pitaꞌi aꞌyigimpa agama kamana uwaitakena yogara Kotiba iba puwaitanti kinaꞌmiba maraꞌmintugu agantuwe. Piyama agauwapa, Isuti imatiti puma auꞌwa aborama Koti kamanapa upebe puntaka, kama kinaꞌwaimpiba inaꞌmu arisa kasuguni purinta kinaꞌmi nkimankamaba agantuwe. Piya agauwapa, kabu kinatano, amankatano kampa agisunta kinaꞌmi nkimape, araꞌenawapa iꞌnerano, iyatano kampa maenta kinaꞌmi nkimape agantuwe. Piyama agauwagini, pi kinaꞌmiba to ka asima iyogamagini, igeba Karaisitibe kaga waꞌega puma 1,000-wa kabu miyugu agantuwe. 


text:
Piya, igeba maruꞌena irubintisa asintawe. Aibuguna, aꞌyaꞌma to kaꞌisa purinta kinaꞌmiba pabi ntagaba kampa asima iyogantawe. Kampaye. Igeba pi 1,000-wa kabu aꞌya waogana asima mintugu agantuwe. 


text:
Piya, marusa yaga asima mikibe ntagaba iyogakibeꞌnagiba igeba aota mima iꞌmuntanabi mpikibewe. Piya, ainkagogo purikena yagagaba kampa iyekuru pekana ataba kampa puwaitakiye. Kampaye. Piya, pi kinaꞌmiba igeba Kotige Karaisitige isige mono yuga pumagini, Karaisitibe kaga mima 1,000-wa kabu waꞌega puma mikibewe. Sataniba atarakaꞌya puntiye 


text:
<pb/>Pigoya, aintiba pi 1,000-wa kabu aꞌya wakanaba, Satanipa igaꞌnabisa akariyoba ataigina kanakiye. 


text:
Kanakiniba, maga maga kina, tarawa tarawaki ma atutasa kina, pipa Kogibe Mekogibe, igepa Satani kaga kumpari uwaigasima, tabe maꞌenara iba puma aki puwaitakiye. We, pi kinapa kayo wani kepiya kanta puma kampa aisema kanara, aki pikibewe. 


text:
Piya, naeba aguwapa, igeba aꞌyaꞌma mariba masi purite kanama ampaki puma Kotiti atokaeyume kinaꞌmi kumape Koti nkabugai kumape kaga ainkinki pugu agantuwe. Piya puguna, mantabintisa yaku tumima pi nkirebu kinapa irabatintiye. 


text:
Aibogana, Kotiba piyama kumpari uwaigainti keba aesagayuma maebugasogana, aeba kotupi, yakupe kagu yakupe esegima tami kotupinti tumoga agantuwe. Piya, pi kabu kinake kumpari poropetege maebugasoginisi mintusume kotupinti tumogini kaga mimagini, arape asekape aꞌyaꞌma yaga iki nakiyenabi miyaba miyugu agantuwe. Tabe pako pikenaenawe 


text:
<pb/>Pigoya, naeba agauwapa, ka tabe wae nkaemu yabae waintogana, kaꞌwaina maraꞌmintoga agantuwe. We, ae aorisaba mabe mantabe aegaka wawaegasusuguna, marunkaisipa to kapa kampa waintantiye. 


text:
Piya to agauwapa, purinta ige wainta kinape tuminta kinape, aꞌyaꞌma kinaꞌmiba aemu yabaewama nkaori asima mintugu, agauwagana esaka esaka apira puma aisuntiye. Piyamagina to ka isakeba apira puntipa, pipa miyaba kinaꞌmi nkisane. Piya, maraꞌmintiꞌnaba aeba esaka esaka aisuma kaemarantaꞌenaba agamagina, purinta kinapa aꞌyigi nkitantiye. Eya, aꞌyaꞌmaena pume kanara aꞌyigi nkitantiye. 


text:
Piya, kayo waninkamaba aeti mintome purinta kina aborawaeyogana, pabiyamagina purintapisa kabintisa aꞌyaꞌma kinaꞌmiba aborawaeyuguna, aꞌyaꞌma kinapa pume kanara ka ka aꞌyigi nkitantiye. 


text:
Piya pumagina, purikenaenabe kabinti mikenaenabe kaga maebugasogana yaku tami kotupinti agora tumintiye. Pi yaku tami kotupa pipa ainkagogo purikenaenawe. 


text:
Piya, aeba kaꞌwaina nkage miyaba isapi kampa agantanaba, aesagayuma pi ntaku tami kotupinti kaga maebugasoga agantuwe.<pb/>


text:
Pigoya, naeba agauwapa, kasa mantage kasa mage aboraoga agantuwe. Piya, marusa mantage marusa mageba nagari waogana, kayo wanipa kaga to kakema kampa waintantiye. 


text:
Piya, aota kuma, kasa Yerusaremi kumapa Kotitisa mantabintisa tumoga agantuwe. Piya, pi kumaꞌamaba wayaꞌma ibaꞌena puma wara atakena awaꞌena pusu puma tumogana, 


text:
tabe awamu aga aemu yabaerasa mayama tumoga abintuwe: Abo. Ibaba Koti miyemi kumapa wasana igeti waintiye. Piya, aeba igege miyekini, igeba ae aokina mikibewe. Eya, Koti aewapa igeti mikiye. 


text:
Igeti mimagina, aeba iyoꞌnuba aebago puwaegasakini, to kakema wasanamiba kampa purikibewe. To kakema kuntaenabe kubeꞌenabe iki nakiyenabe kampa aborakiye. Kampaye. Pi paisaenaba ago nagari waye, piya yoga abintuwe. 


text:
<pb/>Pigoya, aemu yabaera maraꞌmintomeꞌnaba maya untiye: Agao. Naeba aꞌyaꞌmaenaba kasaꞌena mana pumarauwe, untiye. Piya umagina aeba to kakema maya uma unamintiye: Kaeba ma yo kamanapa kaeyo. Piya, pi kamanapa kampa antageꞌena puma taga takaꞌyane, untiye. 


text:
Aeba to kakema maya unamintiye: Piya, aꞌyaꞌmaenaba aborawaentuwe. Naeba paitanta yagara mite aintisa yagaraba mite puma, aꞌyaꞌmaenama nkago nawe. Piya, wanika abemikaba naeba kanara eꞌwasa nabaiꞌnami wanipa uwaba amekana nakiye. 


text:
Piya, yoga puma agaikibiꞌnapa mayama aboramukuwe: Naeba Kotiwa mpiyekana, aeba yagarane mpikiye, untiye. 


text:
We, iyekuru puma iyegaka wa kinape, kampa imatiti pe kinape, tonarona iꞌnintana pe kinape, iyeguye kinape, kumiyena pe kinape, kiyoꞌena pe kinape, ama koti nkagise kinape, aꞌyaꞌma kumpari ye kinape, igeꞌwai nkantotaꞌenaba esegima tami kotupi iyesagayuma maebugaikiye. Piya, pi yakupe kagu yakupe tami kotupa, pipa ainkagogo purikenaenawe. Kasa Yerusaremi 


text:
<pb/>Pigoya, ka enisore yagarama naeti ampagina, aeba tonaentisa tara umaema wasana ata puwaitakenaena pumaewainta tuꞌna uꞌurintume nkenisore kinaꞌmipisa naeti ampa maya unamintiye: Kaeba kanao. Naeba ibaꞌwae, sipisipi awaroma maekena pemi nkwaepa kayakikuwe, unamintiye. 


text:
Piya umagina, pi enisorewamaba Awamusaꞌamati atokaenatama nababute tabe eꞌero amuti imagina, aeba aota kumapa, Yerusaremi kumapa, nayakintiye. Pi kumaꞌamaba Kotitisa mantabintisa tumogana nayakintiye. 


text:
Piya, pi kumapintiba Koti nkeꞌwasaenama arantiye. Eya, eꞌwasaenawapa tabe ikankantaga yaba kanta puma taberabe yasipa yaba kanta taꞌneraꞌne puma, arawama karasi kanta puntiye. 


text:
Pi kumatapa tabe kagisa inata asugasima ainkimaranta kagisa waintogana, pi kagisabi nagisarisa tara tumpaema kabi waintogana, pi kaberapa nagisarisa tara tumpaema Isureyo kinaꞌmi tupisa igiwaipa kaemaraogana, pi kaberapa nagisarisa tara tumpaema enisore kinaꞌmiba asima mintantawe. 


text:
Piyaenaba, pa nkirosai nkaukaꞌiba kakaga kabiwa, pa tupasaitiba kakagawa, metakaeri kakagawa, maretakaeri to kakaga kabiwa suma waintantiye. 


text:
Pi kumaꞌama kagisawamaba nagisarisa tara tumpaema yabata kimaraogana, pi ntabatapa sipisipi awaroma nkaposoro kinaꞌmi nkige kaemaraoga agantuwe. 


text:
<pb/>Pigoya, pi enisore, nae kamana unamomeꞌnaba aeba korirasa pumaranta asa ayapi uꞌma, pi kumape kabewape kagisawape aisukena asaba urintoga agantuwe. 


text:
Piya, pi kumapa po kona kumane. Eꞌeronkape tabenawape kaꞌmasane. Piya, enisorewamaba asawatasa kana kuma aisuma agaomepa, eꞌeronkape tabenawape inatisaenawape kaꞌmasa pumagina, pipa 12 tauseni kanara agantiye. Pipa 2,400 kiromita aisuma agantiye. 


text:
Piya, pi enisorewama pi kagisa aisuma agaomepa, wasanami aisikenaenarasa agama, tabenawapa 144 kanara agantiye. Pipa 70 mita aisuma agantiye. 


text:
<pb/>Piya, kana kumaꞌama kagisaba yasipa yabatasa kimagina, kana kumapa korirasa pumaraogana, arawama karasi kanta puntiye. 


text:
Pi kagisawama nkago yabapa tabe ikankatasa toma toma taꞌneraꞌne yabatasa awaꞌenawapa pumarantiye. Piya, marusa yabapa yasipawa, tarasa pome ntabapa sapayawa, kakagasa pome ntabapa agetiwa, tarawa tarawaki pome ntabapa emerowa, 


text:
nayakaꞌmu pome ntabapa satonikisiwa, tonaentisa kaꞌumaeyome ntabapa koniriyawa, tara umaeyome ntabapa karisoraitiwa, kakaga umaeyome ntabapa periyowa, age ka megasome ntabapa topasiwa, nayataraꞌmu yabapa karisoparesiwa, nagisarisa ka tumpaeyome ntabapa ayasiniwa, nagisarisa tara tumpaeyome ntabapa ametisiwa, suma waintantiye. 


text:
Piya, nagisarisa tara tumpaema kabiba pipa nagisarisa tara tumpaema wae pasesuwe. Eya, ka kabiba ka tabe pasesu waintogana, pi kumapintisa kipa korirasa pumaraogana, aeba karasi kanta pogini agarosaꞌma agantawe. 


text:
<pb/>Piya, pi kumapintiba tabe mono namapa kampa agantone. Kampaye. Waꞌega Koti taberakaꞌyape, sipisipi awaromabe, isigeba pi mpono namapa mintusugu agantone. 


text:
Piya, pi kumapintiba pankamabe oꞌamabe eꞌwasaba kampa pukiye. Kampaye. Koti ae eꞌwasa pekana, sipisipi awaromaba aeba kaneꞌwane. 


text:
Piya, pi kumaꞌama nkeꞌwasaenara aꞌyaꞌma maga maga kinaꞌmiba nasigini, pitaꞌi mabisa waꞌega kinaꞌmiba aogi iwaꞌenawaipa maete metakibewe. 


text:
Piya, iꞌnintanabe, wasanama tonarona kamparagaena pukibiꞌnabe, kumpari ukibiꞌnabe, pipinti kampa ubasikiye. Kampaye. Piya, sipisipi awaroma nkeꞌwasa maekena isapi igewai kaetanti kinaꞌmi ibiwaipa ubasikibewe, piya untiye.<pb/>


text:
Piyama agauwagana, enisorewamaba anompa nayakintiye. Pi nkwanipa eꞌwasaena maekena wani, karasiwama taꞌneraꞌne pusu pi wani, pipa Kotige sipisipi awarowampage isiyemu yabaerasa aborami nkwanine. 


text:
Piya, pi waninkama pi kumapintisa kiꞌama nkakapinti wagina, to awamori to awamori eꞌwasaena maekena ya waintiye. Pi ntawamaba nagisarisa tara tumpaema toma toma aꞌwapa waiyegina, piꞌna oka oka aborama agutaye. Piya, pi ntawama nkaꞌyenkapa maga maga kinaꞌmiba naigina, kamparagaenawaipa maegasima kaba itakiye. 


text:
Piya, pi kumatiba kaikenaenaba to kapa kampa aborakiye. Piya, pi kumapintiba Kotige sipisipi awarowampage isiyemu yabaewama waiyekini, kayokaya kinaꞌwampiba agisuma mikibewe. 


text:
Piya, pi kumatapa kampa toba ase ukiye. Kampaye. Pi kumatasa kinaꞌmiba kanepe pape kampa aguyosagaigina, Waꞌega Koti aeba arakenaenawaipa mikiye. Aibekini, igeba asi nasiba waꞌega kina kanta puma miyaba mikibewe. Isu kanakena kamanane 


text:
<pb/>Pigoya, pi enisorewamaba mayama unamintiye: Pi abempe kamana pipa kampa antageꞌena puma, pipa tagatakaꞌyane. Piya, Waꞌega Koti, poropete kina uwaitantiꞌna, aeba enisorewapa otagina tumpa kayokaya kinaꞌwapa agaro nkaborakibintanaba iyakegini agawe. 


text:
Piya, abo. Naeba agarosama kanakuwe, iyema unamoga abintuwe. Piya, kaꞌwaina ma nkisapi kaeyo kamana, Koti nkawamupisa kamanapa aegaramiꞌnaba, aeba aꞌmuntanabi mpikiye. 


text:
<pb/>Pigoya, nae Yonina, pintana agama abiwaentuwe. Piya agama abiwaemagi, naeba nayakinti enisorewama nkagisabi parokaema agisukena puwagana, 


text:
aeba maya unamintiye: Kampaye. Kaeba piyaba a-po. Piya, naebe, kaebe, poropete kaokinape, ma nkisapisa kamana wasiye kinape, taeba ka yuga pompene. Kaeba Kotitimana agiso, untiye. 


text:
Piya, to ka maya unamintiye: Kaeba ma nkisapisa Koti nkawamupisa kamanapa a-nkasaema akumpaꞌma miyo. Kampaye. Piya, pi kamanaꞌama nkaꞌwa aborakena kanaꞌwapa ago agarosaye. 


text:
Pi kanaꞌwakaba ataena peꞌnagiba ataena pikena puntanaba peno. Iꞌnintana peꞌnagiba iꞌnintana pukena puntanaba peno. Piya, arupuyena peꞌnagiba arupuyena pukena puntanaba peno. Aota miyeꞌnagiba aota mikena puntanaba aota miyeno, untiye. 


text:
<pb/>Abo. Naeba agarosama kanamagi, antotaꞌenanentaga irosaꞌmagi, aꞌyaꞌma wasana pentanawaika ikankaipa kaꞌmasa puma aꞌwae puma imikuwe, iye. 


text:
Piya, naeba paitanta yagara mite aintisa yagara mite puma, marusabe atutasabe aꞌyaꞌmaenama nkagonawe, piya untiye. 


text:
<pb/>Piya, itasaenaba wani nkaema aebarupaꞌnagiba, igeba iꞌmuntanabi mpikibewe. Piya peꞌnagipa uwaitakini eꞌwasaena maekena yawamankapa namagini, pi kumaꞌama kabirasa wama antabaipinti ubasigina kanarasano. 


text:
We, yaga kara kanta pe kinape, kiyoꞌena pe kinape, kumiyena pe kinape, wasana iyeguye kinape, ama koti nkagise kinape, aꞌyaꞌma kumpariꞌena ibugagina aegaꞌma pe kinape, igeba Koti kumaꞌama nkabeꞌi mikibewe, piya untiye. 


text:
<pb/>Piya: Naeba Isuna, naeba enisorene agarubaogana monota aiꞌaru pe kinaꞌmititi wama ma nkawaga kamanapa uma aborarimiye. Piya, naeba Tebiti tupisa ago aiꞌne nawe. Naeba abayara eꞌwasa nori nawe, piya untiye. 


text:
<pb/>Pigoya, Awamusaꞌamage sipisipi awaroma nkwaeꞌmage: Kanao, untase. Wasana ma kamana abiꞌnaba: Kanao, yeno. Piya, wanika abemiꞌnaba aeba kanano. Eya, eꞌwasaena maekena wanika abemiꞌnaba aeba kanama eꞌwasa wanipa uwa ampaema nano. Nagarikena kamanane 


text:
<pb/>Pigoya, wasanami ma nkisapisa Koti nkawamupisa kamanapa abeꞌnagipa, naeba esegi kamanapa maya urimuwe: Piya, kaꞌwaina ma kamanata kaꞌisa to kamana atokaekibipa, Kotiba ma nkisapisa wasana ata puwaitakena kamanaꞌama nkauꞌwapa aeti atokaetakiye. 


text:
Piya, to kaꞌwaina ma nkisapisa Koti nkawamupisa kamanatasa kaꞌisa maegaikibemipa, aogi antotaꞌenawapa Kotiba maegaikiye. Eya, eꞌwasaena maekena yagabe, aota kumakabe unti nkantotaꞌenawapa maegaikiye. 


text:
<pb/>Pigoya, ma kamana uma aborama: Taga, tagane, yika, aeba: Karuꞌena kanakuwe, iye. Eya, Waꞌega Isu kaeba karuꞌena kanao. 


text:
Naeba Porona, Isu Karaisiti kayokaya yagaranawe. Aeba naepa aposoro unatama: Kotitisa aogi kamana uwaimoma, naba punatantiye. 


text:
<pb/>Paipa Koti aewa poropete kinaꞌwampi uwaitaogini, auꞌwa aborakibi kamanapa paisa mono isapi kaemarantawe. 


text:
Aota aguꞌwapa Koti ntagara mintantiye. Pika agoba purintapisa asintika, Isu Karaisiti aeba Waꞌegare esegima aboraramintiye. 


text:
Piya pogana, awagaenawaka uma aposoro yugaba taepa tamintiye. Piya, Karaisitika maga maga kina mono uwaimigini abima timatiti puma wasiyoma, uratantiye. 


text:
<pb/>Pigoya, Aroma kina, Koti nkabugai kina mintawe. Aeti atokaenta kinaꞌwapa, aꞌyaꞌma tigeti ma nkisapa kaeyuwe. Tabarempa Kotibe Isu Karaisitibe, isigetisa awagaena puma paruyena tigeti waima waiyeno. Poroba Aroma kina igakena puntiye 


text:
<pb/>Maru mayama ukena puwe: Tigeba mono maema aegaraka, aꞌyaꞌma maga maga kinaꞌmi abegana aogi pemika, aꞌyaꞌma tigeka naꞌmu puma, Isu Karaisiti nkagegaꞌeraka Kotinempa naꞌmu potauwe. 


text:
Pigoya, naeba Koti kayokayaꞌena punta, yagarawampa nkaogi kamana uma aborakenaba aꞌyaꞌma esegiyenanetasa pogana, agonepa Koti abemika aꞌyaꞌma yagaba nunamu yopa, tigekega esuritauwe. 


text:
Piya, naeba tige ampa tigamagi, Aota Awamusaꞌama aꞌmuntana timekana, tigu tonkiya puritasanaga nabiye. 


text:
Pipa mayamawe: Timatitiꞌenarimpaba naoꞌmaeyakana, nae namatitiꞌenanempaba tige tiyoꞌmaeyakana, aꞌyaꞌma esegi puratasanaga nabiye. 


text:
<pb/>Pigoya naoꞌmitaba nae nabemika abiyo. Naeba to marisa kinaꞌmiti posa puma, pabiyama tigeti mono yuga uma puma kaꞌisa aꞌaema aborakenaga, uwoma ntaga tigeti wakena kamana yuwe. Pigoya, wakena yoganaba kaꞌisaenama keꞌne akuntatagi, atate miyuwe. 


text:
Pigoya, Kariki kinaꞌmitibe to kinaꞌmitibe uma mono aborawaimoma unatantegi, pabiyama abikenaena wainta kinapa kampa wainta kinape, igeka mono iretanepa waintiye. 


text:
Piya waintegina, pabiyama Aroma kina tigekeba aogi kamana urimikenagaba, naguꞌamaba aseyo piye. Aogi kamanapa Koti nkesegiyenawe 


text:
<pb/>Pigoya, naeba aogi kamanakaba nanipa kampa pokana, pipa Kotitisa esegiyenama tauꞌikiye. Piya, marupa Yuta kinaꞌmiti aborantikana, to marisa kinaꞌmitibe kaga aborama, tamatiti pompe kinapa aꞌyaꞌma tauꞌikiye. 


text:
Piya, tamatiti pokana, aogi kamanaꞌwatasa Koti arupu puratakenaenaba maema aborawaeyagi to tamatiti puyaba miyune. Pika Koti kamana ka maya iye: Kaꞌwaina amatiti pukibiꞌnapa, Koti arupu potakana eꞌwasaenabi miyaba mikiyema, iye. Aꞌyaꞌma kinaꞌmiba Kotipa ikabitawe 


text:
<pb/>Pigoya, Koti amoꞌenawapa mantarisa ampa aborama, aꞌyaꞌma kamparagaena puma ataena pe kinapa antotaꞌena imikiye. Piya, pi kinaꞌmiba ataenawaitasa tagantanaba maema kakakinapa, antotaꞌena imikiye. 


text:
Pigoya, Koti nkesegiyenawape waꞌegawamantanabe waiyaba miyogana, paitakaꞌya aꞌyaꞌmaena mampabisaena pumarantine. Piya, Kotipa kampa agapa, aꞌyaꞌma yaga pumarantemintanaba aogima agawe. Agagana, Kotiba mintika wasana abikena kipa kampa akuniye. Kampa akunegina, aiboꞌenawai kakakena kipa kampa waintiye. 


text:
<pb/>Piya nanagawanane: Igeba Kotikaba abintapa, taga Kotikaba kampa napima, ageba kampa maema asagayuma, iꞌmupa kampa potawe. Kampaye. Napiyenawaimpaba aibonabo pegina, iguꞌamaba aꞌyugu puma tununtanama asaewaitaye. 


text:
Piya pumagini, kampa puꞌwakena Kotiba, ae eꞌwasaenaba ikabitamagini, ama koti iyapisa potama, puꞌwakena wasanabe kabarape yagabe kuyabe, ae aoga potamagini agisewe. Koti atate tonarona kamparaga pewe 


text:
<pb/>Piya pegana, Kotiba iꞌni ntapiyenawai aegaraka igasaye. Igasagini, iꞌnintana aegaꞌmagini igewai iꞌama maema ata potawe. 


text:
Piya, igeba Koti taga agoba ikabitama, aꞌwae puma kumpari kamana maeyawe. Piya puntini, Koti pumarantintanamaka agisuma kayokayaꞌena potamagini, kampa napiyewe. Piya, pi aborantemi ntagarama nkage maema asagayuma miyaba miyeno. Tagane. 


text:
<pb/>Pigoya, wasana igeba Koti ikaꞌintaesi potagana, igasagini kamparaga iꞌnintana pewe. Piya, wayaꞌmiba wayaꞌwaena arupuyenaba kaite aꞌwae puma antageꞌenaba pewe. 


text:
Piya, wamiba pabiyama wayaꞌwaena arupuyenaba kaitegini, aꞌwae puma kupiyonama intabaipintiba tabe yaku nkiragini, iyoꞌmige kamparagaena puma kaga kampa ini pewe. Aibegana, aiboꞌena pikenaenawaimpa antotapa igu iꞌamapa pipa aguya aikenaena maeyawe. 


text:
<pb/>Ige napiyenawaimpaba Kotikaba kampa ibegina, Kotiba igasagini, igeba kamparaga napiyenawaipa maema antageꞌena pewe. 


text:
Piya pegina, aꞌyaꞌma aguntaenabe kaintanabe, to wainantanagaba abugaintanabe ataena pikenaenabe, igeti pumaewaye. Piya, to waina mparuta mikenaenabe, wasana aegukenaenabe, maꞌena pukenaenabe, amiyoꞌenabe, wasanamika kampari uwaigaikenaenabe, igeti pumaewaye. Igeba wasana ikaꞌi kamana uwaitantini, 


text:
akaya suntini, Koti kama potantini, kamana kampa abintini, igebigoꞌena puntini, igewai maete intini, ataenaba kasaꞌena aborantini, inogi ibagi kamana akayuntini, 


text:
napiyenawai kampa aogima napintini, igewai kamanapa kampa wasintini, iyokina kampa agu kaoꞌena puntini, to kinapa pabiyama kampa intara puwaitawe. 


text:
Pigoya, igeka Koti nkarupu kamanaꞌamaba maya iye: Piyama aguntaena pukibiꞌnapa aeguyigina pureno, iye. Pabi kamana igeba abibebe puntiniba, kampa aegaꞌma: Aerawane, yewe. Piya umagini, aguntaena pumagini, to kinaꞌmi piya pentanaga: Kanarane yegana, aguntaenawaimpaba tabe piye.<pb/>


text:
We, naoꞌyagara, nanaga to kinapa kamana uwaitane. Nanaga to waina nkaupipa pima yene. Kaegeba pabiya pene. Piya, to waina nkaupi pima yempepa, pipa kaeka kaupi pima yene. Amentanti kayokayo yagara miyempekana, aiboꞌenaga kakakena kipa kampa waintiye. 


text:
We, naoꞌyagara, piya pe kinaꞌmipa ipi pima yene. Kaegapa nanaga pintanaba pene. Napima Koti nkantotaꞌena agaite kaegaka wampena, a. 


text:
Piya, Koti anta paruyena pugatama, kampa karuꞌena ika pugatama, agoya pugatama, tabera aogima kabigataye. Kae napiyempepa uwaena kanta piya, a. Kaeba kagu aꞌwae poma, Koti anta paruyena pugatamipa, pipa kampa aogima napiyeno. 


text:
<pb/>We, kantawamaba esegi pegina kagupa kampa aꞌwae punta, kamparaga ikapa tabera akibene. Piya, Koti nkamoꞌena aborakibi ntagaba arupu antotaꞌena aborakana, kamparaga ikapa aꞌyaꞌma maekibene. 


text:
Pigoya, paebuma miye kina, eꞌwasaena maekena puma Koti nkaꞌmuntanabi mikena puma miyabaꞌenaga napima asi nasi aogiyena pe kina, igepa miyabaꞌenaba imikiye. 


text:
Pigoya, igeꞌenawaika napiye kina, tagantanaba ikabitama ataenaba wasiye kina, igetiba ka ibirakenaenabe amoꞌenabe aborawaekiye. 


text:
Piya, aꞌyaꞌma ataena pe kina, Yuta kina marupa pugaite to marisa kinape, igetiba iki nakiyenabe tabe iyekuruyenabe kaga aborawaimikiye. 


text:
Piya, aꞌyaꞌma aogima miye kina, Yuta kina marupa pugaite to marisa kinape, igetiba eꞌwasaenabe paruyenabe kaga aborawaimima aꞌmuntanaba imikiye. 


text:
Pigoya, Yuta kinaꞌmiti Koti nkago kamana waintegini, aꞌyaꞌma aguntaena pe kina igepa ago kamanatasa Kotiba aꞌyigi nkitakiye. Piya, ago kamana uwa igerasa abikibe kina, igeba Koti nkaobi kampa arupu punta kina mintawe. Ago kamana wasikibe kinaꞌmi igemana aogima asoyaena pikibewe. Pigoya, to marisa kinaꞌmiti Koti nkago kamana kampa waintegini, aꞌyaꞌma aguntaena pe kina, igepa uwa igaikiye. 


text:
Piya, to marisa kinaꞌmiti ago kamana kampa waintegini, igeba napiyenawaitasa ago kamana kampa abinta kinaꞌmiba igewai ago kamana abinta kina kanta pewe. 


text:
Piya pegana, Koti igupi ago kamana kaemarantiꞌna aboraye. Piya pegina, napi napiyenawaimpa kaꞌisa yagaba: Ataena pewe, uwaitantana, to kaꞌisa yagaba: Aogiyena pewe, uwaita piye. Piya pegana, pi ago kamanapa uma aboraye. 


text:
Pigoya ainti ka yagaba Koti otakana, Karaisiti Isuba wasanami kakanta kamanapa uma aborama aꞌyikikiye. Pi ntagaga naeba aogi kamanapa yuwe. Pabi nkawameta aintiba aborakiye. Mono ariwa maema mikenaenaba kampaye 


text:
<pb/>Pigoya, kaegakaba nanawe yene: Naeba Yuta yagara mimagi, Koti nkago kamana abima aogima aegaꞌma, Koti tuntana puma mintuwe, uma kau maete ima miyeno. 


text:
Kaeba Koti nkabugaintanagaba abintane. Piya, ago kamana ugamuguna abintampeka, arupuyenagaba owe yene. 


text:
Piya puma, kaegakaba maya yene: Naeba Koti nkago kamanaꞌama agobe tagantanawape abintoka, kanara iyorika kinapa kepa iyakimagi, tununtanabi miye kinapa kanara eꞌwasa puwaitamagi, kampa abinta kina kanara uma arupu puwaitamagi, amaꞌmana ntagara iyakikena yagaranawe, yeno. 


text:
Kaeba piya kamana yempeꞌnaga, kaeba wasana kamana uwaimintanapa, kaegakeba kampa abena, a. Kaeba wasanamika: Kuntanaba a-piyoma uwaimintanapa, kaegakeba kuntanaba pena, a. 


text:
Kaeba: Kumiyenaba a-piyoma uwaimintanapa, kaegakeba kumiyenaba pena, a. Kaeba ama kotikaba kampa kabegina, ama koti ntamapisaenaba uwa maeyana, a. 


text:
Kaeba: Naeba Koti nkago kamana abintuwe, uma kaukapa maete ima mintanapa, aguntaena puma ago kamanapa akayuma, Koti nkageba ata potana, a. 


text:
Piya, Koti kamanaꞌamaba maya iye: Yuta kina, tigeꞌenaenaga to marisa kinaꞌmiba Koti nkagegaꞌeba akayasotawe, iye. Taga araꞌena taguꞌamantanawe 


text:
<pb/>Pigoya, kaeba Koti nkago kamana wasiyegana, kau kasakena araꞌena kanara peno. Aibegana, ago kamana akayuyeganaba, kauta araꞌena pumarantaꞌenaba pipa kumpariꞌenawe. 


text:
Piya, to marisa yagara, araꞌena auta kampa wainta yagarama, Koti kamana agoba wasiyemipa, aeba au kasama araꞌena punta yagara kanta piye. 


text:
<pb/>Pigoya, Yuta kina, tigeti ago kamanaꞌama nkawaꞌena waintemika tipa kasantapa, nanaga kamana agoba akayuyewe. Piya, to marisa kampa i kasanta kinaꞌmi, kamana agoba aegaraꞌnagi, aintiba tipi pima kamanapa uritakibewe. 


text:
Pigoya, wasanama ari autasa Yuta kinaꞌmi nkaraꞌena maentiꞌna, aeba Koti nkaokina Yuta yagara kampaye. Aeba antabaipinti Koti nkaokina mintipa, pipa taga Yuta yagarawe. Piya, au kasakenaenaba pipa taga araꞌenaba kampaye. Koti taga araꞌenaba pipa aguꞌamantanawe. Pipa ago kamana ariwapa wasikenaba kampaye. Pipa agowa wasikenawe. Wasanama piya pemipa, mampabisa kinaꞌmi iyobinane. Koti nkaobi tabe agiba waiye.<pb/>


text:
Pigoya, Yuta kinaꞌmiba aya puma to marisa kinapa igasawe. I kasama araꞌena pe kina aya puma igasawe. 


text:
We, Yuta kinaꞌmiti uwomantana aogiyena aborantiye. Iba ka urimukuwa, abiyo: Yuta kinaꞌmipa Kotiba awaga kamanaꞌwa uwaimima: Aogima kabiyiyo, uwaimintiye. 


text:
Tagane. Kaꞌisa Yuta kinaꞌmiba kana kamanapa kampa aegaꞌmagini akayuntawe. Piya puntakana, Kotiba aewa nkuwaimintintanaba kampa akatikiye. 


text:
Pipa kampaye. We, aꞌyaꞌma kinaꞌmiba kumpari kamanapa yegana, Koti ae abintowapa aꞌyaꞌma yagaba taga kamanapa iye. Pika mono awaꞌena kapa Kotikaba maya iye: Kaeba aꞌyaꞌma kamanakampaba arupu puwaye. Wasanami kamana ugataiginapa asu igaikibene, piya iye. 


text:
<pb/>Pigoya, wasanami ataenarepa agantiniba: Koti ae abiwapa arupuyenawe ukibewema, yewo. Pika ayama usune. Kotiba aguntaena pompentanama antotaꞌena tamekanaba kampa aogi pikiye, usuno. Pipa kampaye. Pipa wasanami ntapiyenawe. 


text:
Piya, Kotiba antotapa arupu kampa puratasinta, aya pesine. Aintiba aꞌyaꞌma maga maga kinaꞌmitentanaba aꞌyigi tatakiye. 


text:
Pigoya, wasanami kumpariyenanepa agantiniba, Kotintanaga aogi tagantanawe, umagini, agegaꞌe asagayukibewema, yewo. Pipa kumpariyenawe. We, naeba aguntaena pekanaba, kamparaga ikantepa namikiye. 


text:
Pigoya, kaꞌisa kinaꞌmiba tae yompe kamanaka akayasuratapa: Pipa aguntaena pekanaba aogiyenama nkauꞌwa aborakiyema yewema, yewe. Pipa kampaye. Piya ye kinaꞌmi ata ika mpaentini, pipa kanara maekibewe. Arupu yagaraba kapa kampa mintiye 


text:
<pb/>Pigoya, ma Yuta kina tae agoba ayama waintiye. Taeba to marisa kinapa asu igasima, pipa to awameta miyuno. Piyaba kampaye. Taeba ago yune. Yuta kinape Kariki kinape taeba kaga aguntaenama tagasaye. 


text:
Pigoya, pika mono isaꞌama maya iye:<pb/>Ka aogi arupu yagaraba taga kampa mintiye. Kampaye, iye.<pb/> 


text:
Kaꞌwainaba mono ago abinta kina kapa kampa mintegina, Kotipa aguyosaꞌma atokaekenaba kapa toba kampa mintiye, iye.<pb/> 


text:
Igeba arupu kipa aꞌyaꞌma kaitegini, ata kinaꞌena pegana, igetisa kaꞌwaina aogiyenaba kampa puntine. Kampaye, iye.<pb/> 


text:
Wasana iru kawama aka pisa puma, imemawama aguntaenaba pumagini, intebuwamaba aꞌwae puma kumpariꞌena pewe, iye.<pb/>Piya, maꞌama kiyoꞌena kanta puma, iwamu epewamaba kamanapa iye, iye.<pb/> 


text:
<pb/>Pigoya, taeba mayama abune: Ago kamanaꞌamaba, pi kamana agora minta, Yuta kina, tae agorepa uma aboraye. Piya pekana, aꞌyaꞌma maga maga kinaꞌmite aguntaenaraka Kotiba kamanapa uratakanaba, kampa kaꞌwainaba kamanapa ukiye. 


text:
Ago kamanaꞌamaba aguntaenarepa aboraramiye. Piya pikanaba, ago kamana aegarakibikaba, kaꞌwainaba Koti nkaobi arupu agiba kampa maekiye. Pipa ago abune. Isuti imatiti pe kinaꞌmiba arupu kinane 


text:
<pb/>Pigoya, ibaba Koti arupu puratakena kipa ka maema aborantiye. Piya, Mosese ago kamanaꞌwa tayakikena arupu kipa kampa aboraye. Pinane. Mosesebe poropete kinaꞌmibe arupuyena aborakibi kiꞌamaka awaga kamana untawe. 


text:
Pi kipa mayamawe: Isu Karaisititi imatiti pe kinaꞌmiti Koti arupu puratakena kipa aboraye. Piya, aꞌyaꞌma mono aegaꞌma abibebe pe kina, taeti aboraye. Piya, agorepa kampa atarama waintegi, 


text:
Pigoya, Kotiba aewa awagaena puratama, Isu Karaisitipa aꞌmuntana tamogana, yogawatasa torebata ika puma arupu puratantiye. 


text:
Piya, Koti otaogana, Isu puꞌmagina, korankatasa ika puratama, imatiti peꞌnagipa aguntaena asuꞌa puwaitakiye. Pigoya, aguntaenawaipa paipa Kotiba kampa karuꞌena ika punta, otaogana Isu tumpa puꞌma asuꞌa puratama, Koti nkarupuyenawapa aboraramintiye. 


text:
Piya puntikana, Kotiba ibaba arupuyenawapa aboraramima, Isuti amatiti piꞌnakaba arupu potauwe, uma tayakiye. 


text:
<pb/>Pigoya, Yuta kinaꞌmita tagegaꞌe maete ikena kipa aempa waintiye. Kampaye. Pi kipa kampa waintiye. Ago kamanatakaba tagegaꞌe kampa maete ikibikana, Isuti tamatiti pukubompe, pabitaka taoꞌmaekiye. 


text:
Pika maya kamana abekana waiyeno: Ago kamana wasikenaenarakaba kampaye. Amatitiꞌenaraka wasanaba arupu agiba maeye. 


text:
Aeba Kotirepa kaꞌanto mintiꞌna, Yuta kinape to marisa kinape kaga tamatitiꞌenaretaka arupu tagiba tamiye. 


text:
Pigoya, taeba tamatitiꞌenareka uma ago kamanapa kasuno. Pipa kampaye. Taeba ago kamana maema ituru pune.<pb/>


text:
Piya, Abaraꞌamu aeba aogi potantintanarasa arupu yagara Koti nkaobi miyemisinta, aewa age maete iyemisine. Pipa kampaye. Koti nkaobipa piya pukenaenaba kampa waintiye. 


text:
Piya, Abaraꞌamukaba mono isaꞌama maya iye: Abaraꞌamu aeba Koti aegaꞌma amatiti pogana, pika Koti: Arupu yagarawe otantiye, iye. 


text:
Pigoya, kaꞌwaina yoga puma ikantanaba maeyakapa, pi nkikakaba aꞌmuntanaweba kampa yune. Kampaye. Pipa yogawatasaenawe. Piya, tauꞌikenaena yogaretasaenaba kampaye. 


text:
Pigoya, kamparaga ika kina arupu puwaitakena yagara, pipa Kotiwe. Piya, kaꞌwaina Koti aegaꞌma amatiti pekanaba, yogawatakaba kampaye. Amatitiꞌenawataka arupu yagarawe otakiye. 


text:
Pigoya, yogawatakawanane. Kotiba arupu yagarawe otamiꞌnakaba, Tebiti paipa pabiya puma akayona potama, aeka mayama kaentiye:<pb/> 


text:
Wasanami nkantageꞌenawaipa Koti maegasima, aguntaenawaipa airari kaegasakini iꞌmuntanabi mikibewe.<pb/> 


text:
<pb/>Pigoya, ma aꞌmuntanaba pipa i kasanta kinaꞌminta, ibiyenawanane. Pipa i kampa kasanta kina igekenawe. Piya, taeba Abaraꞌamupa Kotiba amatitiꞌenawaka: Arupu yagarawe, otantiye. Pi kamanapa abune. 


text:
Abaraꞌamuba ayama mintogana, Kotiba: Arupu yagaraweba otantiye. Piya, aeba au kasagasima mintoganapera, uwa mintoganawe. Owe, aeba au kampa kasanta uwa mintogana, Kotiba: Arupu yagarawe, otantiye. 


text:
Pigoya, paipa aupa kampa kasanta mintana, pi ntagaba Abaraꞌamu amatiti pogana, Kotiba: Arupu yagarawe, otantiye. Piyama otaogana, pika au kasama araꞌena puntiye. Aibuntika, i kampa kasanta kinaꞌmi Koti aegaꞌma imatiti pekaba, Kotiba: Arupu kinatawe, uwaitaye. Uwaitamikaba, Abaraꞌamu aeba marusa iyabamawe. 


text:
Pigoya, Abaraꞌamu au kampa kasanta mima amatitiꞌenama ki aegarantemisa puma, i kasanta kinaꞌmi kaga imatiti pekaba, Abaraꞌamu taga taga iyabamawe. Kotiti imatiti pe kinaꞌmika kamana esegi puntiye 


text:
<pb/>Pigoya, Kotiba Abaraꞌamuke agaꞌnubaramike aꞌyaꞌma maba maekibewema, utawaitantiye. Pipa ago kamana wasiyoganaba kampaye. Amatitiꞌenawaka Koti: Arupu yagarawe, otamagina: Maba maekibewema, utawaitantiye. 


text:
Pipa mayamawe: Ago kamanapa aegaraꞌnagiba maba maeyasinta, imatiti pikenaenaba uwa waiyegina, Koti utawaitantintanamaba aiboꞌena pegana uwa waiyesine. 


text:
Taeba abintune: Ago kamanaꞌamaba aguntaenaraka Koti nkamoꞌenawapa aboraye. Piya, ago kamana kampa waintemisinta, kamparagaenaba kampa aboramisine. 


text:
<pb/>Pigoya, Abaraꞌamu nkagaꞌnubara miyompeka, taeba Kotipa aegaꞌma tamatiti pokana, awagaena puratama utaratantintanaba tamiye. Piya, ago kamana abeꞌnagi ige ibiyenawanane. Abaraꞌamu puntisa puma aegaꞌma imatiti peꞌnagikenawe. Piya, Abaraꞌamu aeba aꞌyaꞌma mono kinaꞌmite tayabamawe. 


text:
Pika mono isaꞌama maya iye: Naeba kaepa uwoma to kina to kinaꞌmi nkiyabamantana pugatauwe, Koti piya untiye, iye. Pigoya, Abaraꞌamu aegaranti Koti, aeba purinta kinaꞌmi imaba imima, kampa aborantaꞌenagaba kegaꞌe yegina aborawaeye. Piya pemi Koti nkaobi utaratantintanaba waima esegi piye. 


text:
<pb/>Pigoya, pai Koti Abaraꞌamukaba maya omintiye: Kagaꞌnugiba igeba uwomatakaꞌya aborakibewema, omintiye. Piyama omogana, Abaraꞌamuba: Uwoma to kina to kinaꞌmi nkiyabama mikibene kamana abitegina: Ago anasanawema, kampa napinta, Koti kamanaka napi napi puma aꞌmu puntiye. 


text:
Piya, aeba 100 kabu pogana, auꞌamaba purinta kina kanta puntiye. Piya pogana, wayaꞌwapa Sera pabiyama ago aentarama yagaraenaba kampa pemakana puntiye. Piya pogana, Abaraꞌamu agantanaba, amatitiꞌenawapa kampa kainta uwa waintantiye. 


text:
Koti otanti kamanapa abimagina, amatitiꞌenawapa kampa kasima, tara tara agiba kampa napintiye. Piya puntana, Koti nkageba asagayogana amatitiꞌenawapa esegi puntiye. 


text:
Taekega kaga untine. Piya, Waꞌegare Isu purintapisa asinti, pi Koti aeti tamatiti potakanaba, pabiyama aeba tagama: Arupu kinatawe, uratakiye. 


text:
Piya, aiboꞌenare maeragasomeka Kotiba otaogana Isuba puꞌma, arupu puratakibika purintapisa asintiye.<pb/>


text:
Piya, taeba tamatitiꞌenaretaka Kotiba: Arupu kinatawe uratagi, kaga Kotiti paruyenabi miyune. Pi paruyenaba Waꞌegare Isu Karaisiti aborama tamintiye. 


text:
Piya, Isu aewa awagaena pukena kipa aꞌwairatagi, awagaenara miyune. Aibumagi, Koti nkeꞌwasaenabi mikenaga taꞌmu puma napi napi pune. 


text:
Piyama, kaga kuntaenabi miyompekega taꞌmu pune. Taeba ago abune. Kuntaenabi mikenaenamaba tantawamapa maema esegi potaka, kampa taekita pukune. 


text:
Tantawamaba esegima waimaginaba, tara tagiba kampa napikune. Tara tagiba kampa napinta mima, Koti tamikena utaratantintanaga napima agawa pukune. 


text:
Kotintanaga agawa pekanaba, tanintanaba kampa tabukiye. Piya, Kotiba Aota Awamusa tamintegina, aeba Koti nkagu kaoꞌena tagupi ariꞌatantika tanintanaba kampa tabukiye. 


text:
<pb/>Pigoya, paipa taeba kampa esegi puntuwakana kanaꞌwa arosaogana, pabi ntaga Kotiti takabitauwampe kinaꞌmiteka Karaisiti asiratakenaga purintiye. 


text:
Pigoya, kebaya uwa arupu kinaꞌmitakaba puꞌmagina iꞌikiye. Pipa kampabayawe. Piya, kebaya aogi taoꞌyagara kaꞌwainatakaba purikiye. Tarawo kaꞌantoma puꞌmabaya auꞌikiye. 


text:
Pigoya, aguntaena puma miyuwakana, Koti yogana, Karaisitiba taetaka purogana, pabiyama Koti agu kaoꞌenawa maema taeti aborantiye. 


text:
Piyama korankatasa taekaba: Arupu kinatawe uratantana, piꞌna nkaboboriba Koti nkamoꞌenawatasa tauꞌima aogi puratakiye. 


text:
Eya, taeba Koti kama potama miyuwakana, yagarawapa purometasa Kotiba maema aeꞌwati atokaeratantiye. Piyama atokaeratamagina, piꞌna nkaboboriba miyabaꞌenawatasa tauꞌikiye. 


text:
Pigoya, abiwakaba kampaye. Piya, Waꞌegare Isu Karaisiti ntugarasa atokaeratantika Kotiti taꞌmu puyaba mikune. Atamu purikenaena aborantegina, Isu miyabaꞌena aborantiye 


text:
<pb/>Pigoya, taeba ago abune: Marupa wasana kaꞌwaina aguntaena agobiyogana, mamparasa kinaꞌmiteti aborantiye. Pigoya, aguntaenamaka uma purikenaena aborantiye. Piya, aꞌyaꞌma kinaꞌmiba aguntaena puwaentaka, purikenaenamaba aꞌyaꞌwaema igetiba abae pumagina aborantiye. 


text:
Pigoya, mono ago kamanapa kampa aborantogana, maru aguntaenaba wasanamiti aborama waintantiye. Ago kamanapa kampa waintomeka, aguntaenaba uwa wairite kanama waintogana, Kotiba kamana kampa uwaitaogana wasanaba uwa purintawe. 


text:
Piya, Antamube, ae aguntaena puntisa kampa punta yakarakiꞌnunkampibe, kaga purita kanauguna, Mosese aborama ago kamana uramintiye. Pigoya, marusa Antamu aeba kaꞌena aborantemisa puma, to aintisa yagara Karaisiti, to ka aborantiye. 


text:
<pb/>Pigoya, Koti aboraramintintanabe Antamu nkaiboꞌenawape isigeba ka awametapa kampaye. Piya, ka yagarama nkaiboꞌenaraka uwoma kinapa puꞌwaewantawe. Piya puguna, Koti nkawagaenawapa asugasima, uwoma kina maema paru puratantiye. Piya, Isu Karaisiti aeba kaꞌwaina, awagaenawatasa uwa taeti aboraramima paru puratantiye. 


text:
Pigoya, Antamu nkaguntaena aintanawape, Koti nkaboraramintintanabe, isigeba ka awametapa kampaye. Piya, kamana kaꞌanto aemita puma akayuyogana, Koti antotaꞌena puma ata ika aboraramintiye. Piya pogana, Koti paruyena aboraramintintanaba uwoma aiboꞌenarepa asuꞌa puma arupuyena purataye. 


text:
Eya, ka yagarama aiboꞌena pogana purikenaenamaba asuragaintika, kapa kampa uwaba mikiye. Aibogana, Koti nkawagaena anosama arupuyena purataoga, paruyenara arakurompe kina, taeba miyabaꞌena maemagi, Isu Karaisiti aeba kaꞌwainaka uma tabe kinaꞌena puma mikune. 


text:
<pb/>Pigoya, ka yagarama nkaiboꞌenaraka aꞌyaꞌma kinaꞌmite ata ika aboraramintegina, pabiyama to ka yagarama nkarupu yugawataka aguntaenarepa asuꞌa puragasogana, miyabaꞌena aꞌyaꞌma kina aboraramintiye. 


text:
Eya, ka yagarama kamana aeguma akayuyometaka uwoma kinaꞌmiteti aguntaenaba aborantiye. Pabiyama to ka yagarama kamana wasiyometaka uwoma kinaꞌmitepa arupuyena aboraramiye. 


text:
<pb/>Pigoya, ago kamanapa tamogana aiboꞌenarepa aborawaentiye. Aguntaenamaba aboraurite iyogana, awagaenawampa asugasima pumaerataye. 


text:
Eya, aꞌyaꞌma kinaꞌmiti aguntaenamaba purikenaena maema aborantisa puma, pabiyama aꞌyaꞌma kinaꞌmiti Koti nkawagaenawampa nkarupuyenama mpiyaba eꞌwasaena maema aboraramegina kabirataye. Pipa Isu Karaisiti, Waꞌegarempa ntugarasawe.<pb/>


text:
Pi kamanaꞌama nkagowakaba nanawe ukune. Aguntaenama ntuga pekanaba Koti nkawagaenamaba aborama asugaikiye, piya ukuna, a. 


text:
Pipa kampaye. Taeba puꞌmagi aguntaenaba ago kasune. Piya, ayama to kake taogama aguntaenama ntuga puyaba mikune. Pipa kampaye. 


text:
Mono wani paiꞌma Karaisiti Isuti atokaentompeꞌnagita, purikenaenawapi paiꞌma atokaentune. Pikaba kampa napiyewo. 


text:
Pipa mayamawe: Purikenaenawapi paitatama, aeke kaga tarubinti kairatantiye. Piya, tabarempa aeba eꞌwasaenawatasa Karaisiti purintapisa asitaogana, mintisa puma, taeba pabiyama aososima to awameta miyaba mikubompeka asiratantiye. Taeba Karaisitige kaga eꞌwasaenayaga mikune 


text:
<pb/>Taeba Karaisitige atokaema purintisa tauga puntompeka, pipa to aege atokaema asintemisa tauga pukune. 


text:
Taeba mayama abune: Paisa tagupa Isuke kaga maripora aeguntaka, tagu tauꞌama nkaguntaenama nkesegiyenaba iyoba atama, aguntaenama kayokayaꞌenaba to kake pusanaga iyoba atantiye. 


text:
Karaisitikaba mayama abune: Aeba purintapisa asintemikana, to kakeba kampa purikiye. Piya, purikenaenama nkesegiyenawapa aeti kampa waintika, uwa igiga piye. 


text:
Piya, tigeba pabiyama: Aguntaenamati ago puꞌwaunema, piya yiyo. Karaisiti Isuga atokaentompeka Kotiti taogama miyunema, yiyo. 


text:
<pb/>Piya yigina, aguntaenama tiꞌama nkwaꞌegaenaba a-puritano. Piya, tiꞌama iꞌni ntapiyenawapa a-nkaegaraiyo. 


text:
Tigeba tigisa tiyatipa aguntaenamapa a-nkamigina, ataenama kayokayaꞌenaba a-peno. Kampaye. Tigeba purintapisa asiritantika, tigupa Kotipa amintiri, tigisa tiyatipa Koti amigina arupuyenama kayokayaꞌena peno. 


text:
Piya, ago kamanapa kampa tigeba kabiritaye. Pipa kampaye. Ibaba Koti nkawagaenama kabiritaye. Pigoya, aguntaenamaba waꞌega kantaba to kakeba kampa puritakiye, untiye. Taeba arupuyenama ntuga kina mintune 


text:
<pb/>Pigoya, pikaba taeba nanawe ukune. Ibaba ago kamanaꞌamaba kampa kabiratagi, Koti nkawagaenabi miyompeka aguntaenaba pukuna, a. Pipa kampaye. 


text:
Tigeba kampa abewo. Tigeba to wainati uma atokaemagiri awamu wasiyigina, kayokaya kinaꞌwa tibabekiri kabiritakiye. Piya, aguntaena wasikibepa kayokaya kinaꞌwa mima purikena ikantanaba maekibewe. Mono wasikibepa kayokaya kinaꞌwa mima arupu ikantanaba maekibewe. 


text:
Tigeba aguntaenama kayokayaꞌena purite kananta kanaba, ibaba aꞌya waye. Mono ago urimima tiyakinta, pabi nkawameta tigeba abima wasiyeka, Kotipa taꞌmu potaune. 


text:
Piya, napiyenarimpaba kampa aogi pegi, wasanami kamanata awame puma ago yone. Tigeba paipa tigisa tiyatipa uwa atauguna, iꞌnintanama kayokayaꞌena pogiri antageꞌena toma toma puta ima mintantawe. Pai mintantasa puma, ma kanabipa tigisa tiyatipa uwa ataigina arupuyenama kayokayaꞌena pekiri aota miyiyo. 


text:
<pb/>Pigoya, paipa aguntaenama kayokayaꞌena puntapa, arupuyena wasikenaenaba tigeti kampa aborantiye. 


text:
Piya, pai puntantanagaba ibaba tini pewe. Pipa nana auꞌwapa aboraogiri maentakawe. Pipa kampaye. Pintanama nkantota ikankapa purikenaenawe. 


text:
Pigoya, ma kanabipa aguntaenama nkigaꞌnaba akariyobatitantika, Koti kayokaya kinaꞌena puntawe. Piya puntaka aota mikena auꞌwapa maemagiri, antota ikankapa maema miyaba mikibewe. 


text:
Piya, aguntaenama nkikantanaba purikenaenawe. Pigoya, Waꞌegare Isu Karaisititi atokaeyompeka Kotiba miyabaꞌena uwa tamiye.<pb/>


text:
We, naoꞌmitaba, tigeba ago kamana abinta kinaꞌmititi ma kamanapa urimuwe: Ago kamana wasikenaenaba purekanaba aꞌya waye. Pipa kampa abewa, a. 


text:
Piya, waya kaꞌwaina aeba awaewampa aogama mintakanaba, ago kamanaꞌamaba: Awaege airokaema miyeno, iye. Piya, awaewampa pureginaba, ago kamanaꞌamaba: Wa waya ka kina kanta puma miyementanaba aꞌya waye, iye. 


text:
Pigoya, ka waeꞌma aeba awaeba uwa aogama mintegina, atate wama to wa umaeyamipa, aeba kumi waene. Awae puꞌwakanaba ago kamanatapa kampa uma atokaeyakana, to wa maekibipa, kumi wae kampa mima kanara mikiye. 


text:
<pb/>We, naoꞌnempitaba, pi kamanapa mayamawe: Karaisiti nkauke atokaema kaga ago kamanati puꞌwantagana, to kakemaba kampa tirakuriye. Piya, taeba Kotiti auꞌwapa aborakenaga to wainati atokaeratantiye. Pi purintapisa asinti ntagarari atokaeratantiye. 


text:
Pigoya, paipa paisaenabi mintantompe, pi kanabipa agunta napiyenarempaba yogawa puma tauti waiyogana, tagisa tayankamaba ago kamana akayuma, aupa purikenaenaba maema aborantine. 


text:
Piya, ibaba paisa isaꞌama kipa takabitama Awamusaꞌama kasa kita mikenaga, taeba ago kamanati puꞌwaokana tarakurintaꞌenaba iyoba tatantiye. Aguntaenama ata purataye 


text:
<pb/>Pigoya, pikaba nanawe ukune. Ago kamanapa pipa aguntaenawe, ukuna, a. Pipa kampaye. Ago kamana kampa waintesinta aguntaenanempa agoba kampa abosine. Ago kamanaꞌama: To wainantanagaba a-kauka po, kampa yemisinta, nauka pukenagaba kampa napiyosine. 


text:
Piya, aguntaenama ke irogana, Koti unti kamanaꞌama nantabintiba ata tonaronaga nabikenaenaba aboragi, aguntaenaba puwe. Pigoya, ago kamana kampa waintesinta, aguntaenamaba purinta kina kanta puma kampa naupipa pima yesine. 


text:
Paipa ago kamana naeti kampa waintometa, kanara aogima mintantone. Piya puma Koti unti kamana abuwaganaba, aguntaenamaba naeti aboraogana nauma nagupa puꞌwantiye. 


text:
Piya, pi Koti unti kamanaꞌamaba: Eꞌwasaenaneta kanaoga agauwantanama utanataogana, nauma nagupa puꞌwantiye. 


text:
Piya poga taeba agantune: Ago kamanaꞌamaba antageꞌenaba kampa puma aota waiye. Piya, Koti unti kamanaꞌamaba aota waima arupu puma aogiyena piye. 


text:
<pb/>We, pipa aogi kamanaꞌama naeguntiya, a. Pipa kampaye. Aguntaenama naeguyoga purintone. Piya, aguntaenama aogi kamanataka uma naeguntika agowapa taga aborantiye. We, aguntaenama Koti unti kamanapa aꞌwae puma to tabe aguntaenaba piye. Aguntaenamabe aogiyenamabe kaga tae taupi yoga piye 


text:
<pb/>Pigoya, taeba mayama abune: Ago kamanapa pipa inatisaenawe. We, naeba mampabisa yagara mima aguntaenama kayokaya kina miyuwe. 


text:
Piya, nabugaintanaba kampa punta, pi kampa nabugaintanaba puwe. We, nae pontanama nkagowapa kampa aogima abuntuwe. 


text:
Piya, antageꞌena popa, pipa naene naumabisaba kampa pogana, aguntaenama nagupi waima tutusunatagi, puwe. 


text:
Naeba mayama abuwe: Naeꞌne ntaupintiba aogiyenaba kapa kampa waima aboraye. Piya, aogiyenagaba nabegi, pipa auꞌwa maema aborakenaenaba nayapisaba kampa puwe. 


text:
Pabiyamagi, kampa nabemintanaba nayapisaba popa, naenepa kampaye. Aguntaena nagupi waintintanama tutusunatama piyaenaba piye. 


text:
<pb/>Pigoya, mayama agoba agauwe: Naeba aogiyena pusanagaba nabegina, ataenamaba naeti aborama waiye. 


text:
Pigoya, nagisa nayati kaꞌenaba wainti, piꞌna napiyenanempapa kama potama igaꞌna ubuꞌnataye. Piya, nagisa nayapinti waintemi aguntaenama igaꞌna punatama miyegi, ae kayokayaꞌena puma miyuwe. 


text:
Piya pumagi, naeba napiyenanetasa Koti nkago kamana wasinta, nauꞌnetasaba aguntaenaba wasiyuwe. Piya, naeba aꞌyugu yagaranawe. Nauꞌne puꞌwakena antotaꞌenaba kebaya iyobaꞌnatakiye. We, Isu Karaisiti Waꞌegarempa aeba iyobaꞌnatakiye. Pika Kotiti naꞌmu potano.<pb/>


text:
Piya, Karaisiti Isuti atokaeyuwakana, Awamusaꞌama, aeba miyabaꞌenama nkago, aeba aguntaena purikenaenama nkagobisa iyobatatantiye. 


text:
Pipa mayamawe: Taeba mampabisa kinaꞌmiteti esegiyenarepa kampa waiyegina, ago kamanaꞌama kampa tauꞌiye. Piya, ago kamanaꞌama kampa pemintanaba Koti aewa piye. Aeba yagarawa otaogana kanama ampa agunta kinaꞌmite nkawameta aborama, tae aguntaenama nkantota ika puratama asuꞌa puragaintiye. 


text:
Piya, ago kamanaꞌama nkarupuyenama nkauꞌwapa aboranema otaogana, taeti, paisa kipa kaite Awamusaꞌama kiꞌi waompe kinaꞌmiteti aborama ika puratantiye. 


text:
<pb/>Pigoya, paisa ki aegara kinaꞌmiba napiyenawaipaba mampabisaenari atokaeyagina, pi Awamusaꞌama ki aegara kinaꞌmiba napiyenawaimpaba Awamusaꞌamantari uma atokaeye. 


text:
Piya, mampabisaenari atokaeya kinaꞌmitiba puꞌwakenaenaba aborakana, pi Awamusaꞌamati atokaeya kinaꞌmitiba miyaba eꞌwasaena waima paruyena waikiye. 


text:
Piya, wasanama napiyenawampaba mampabisaenari atokaeyiꞌnaba Kotipa kama potamipa, pipa nanagawe. Aeba Koti nkago kamanapa kampa wasima, pipa kampa piyaenaba kanara pemika, kama potaye. 


text:
<pb/>Pigoya, Koti Nkawamusaꞌama tigupi mintika, pipa mampabisaenamatiba kampa atokaenta, Awamusaꞌamati atokaema mintawe. Piya, kaꞌwaina aeba Karaisiti Nkawamusa kampa mintemiꞌnaba Karaisiti nkaokinapa kampa miye. 


text:
We, aguntaenama tipa aeguyegina Koti nkaobi ago puꞌwaye. Piya, Karaisitiba tigupi mintegiripa, tigeba Koti nkaobi arupu kinaꞌena puma, tigu timawamaba aogama miye. 


text:
Piya, Isu purintapisa asintemi ntagarama Nkawamusaꞌama tigupi miyaba miyekana, Karaisiti Isu asintemiꞌnaba otakana, tigupi miyemi Awamusaꞌwapa tiꞌama purintapisa pabiyama asiritakiye. Awamusaꞌama Koti ntagaraena purataye 


text:
<pb/>We, naoꞌmitaba, iretare waintipa, pipa arirasaenama nkiretaba kampa waintika mampabisaenari uma atokaekenaba kampaye. 


text:
Piya, tigeba arirasaenamanati uma atokaekibepa purikibewe. Piya, tigeba Awamusaꞌamati atokaema mintiri, ae esegiyenawatasa arirasaena pentanaba aegugasimagiri, eꞌwasaenara miyaba mikibewe. 


