# verses

text:
<pb/>Pigoya, Koti Nkawamusaꞌama paitama keꞌi iregini wa kinapa, igeba aꞌyaꞌma Koti ntagaraena puma miyewe. 


text:
Eya, Koti aeba taekuru puma igaꞌna kina kanta kinapa kampa tababuma, ae yagaraena puma miyompe kinapa taba purataye. Piya puratagi, taeba aeka: Naba-o, naba-o, taga kegaꞌe yune. 


text:
Piya, taeba Koti ntagara araga kiꞌnu mintune. Pi kamanapa Aota Awamusaꞌamabe tae tagupe kaga aboraye. 


text:
Piya, Koti ntagara aragawa mintapa, aintiba Kotintanaba kanara maekune. Eya, Isuge kaga kapiꞌena maekune. Pigoya, taeba mataꞌi Isuge kaga tauki nakiyena aesaga pukubompepa, aintiba aege kaga eꞌwasaenaba maekune. Aintiba tabe eꞌwasaena maekune 


text:
<pb/>Pigoya, naeba kamana aꞌyigimpa abopa, ibanto tauki naki puma kuntaena maeyompentanaba anagiyenawe. We, aintiba eꞌwasaena taeti aborakibintanaba asugasima tabera waikiye. 


text:
Piya, Koti ntagara kiꞌnupa taeti eꞌwasaena aborakibi ntagaga, aꞌyaꞌmaena Koti pumarantintanaba iyowa asagayuma agama aobi puma miyewe. 


text:
Eya, aꞌyaꞌwaemaenaba kamparagama waintana ataenaba piye. Pipa ige napiyenawaipisaba kampaye. Koti aewa igaꞌna ubuꞌitagini piyama waiyewe. Pipa ainti aborakenaenamaka aobi puma miyewe. 


text:
Piya, pabi ntagaba Koti pumarantintanaba igaꞌnabisa abararakibintanaba akariyobakasima, Koti ntagara araga kiꞌnu nkeꞌwasaenayaga kaga tababeka mikune. 


text:
<pb/>Piya, taeba abune. Wayaꞌma yagaraena pikena pegina: A-e, a-e, uma miyemisa puma, aꞌyaꞌwaemaena Koti pumarantintanamaba kaga ikegini miyewe. 


text:
Pintanama wanane. Taepe kaga taukegi miyune. Piya, maru yawama aosa pagina agagana aintiba aꞌwapa aeyamisa puma, marupa Kotiba awamusapa piyama tamimagina: Yagaranene, uratantiye. Piya pegi, ibanto tauki nakiyena maema tagupi: A-e, a-e umagi, Koti taupa tumpaema ae yagara asiratakibi ntagaga taeba aobi puma miyune. 


text:
Piya puma, Koti taba pukiyema aobi pompeka tauꞌintiye. Piya, auꞌwa aboramisinta kampa aobi pompesine. Aboramintanagaba wasanamaba kampa aobi piye. 


text:
Piya, aobi pompentanama nkauꞌwapa kampa aboramika, taeba aobi puma mintapa tara tagiba kampa napikune. 


text:
<pb/>Pabiya puma, Awamusaꞌama amuntanareka uma taoꞌmaeyamika tara tagiba kampa napikune. Piya, nunamu aogima ukubompentanaga kampa abibebe pompeka Awamusaꞌama aewa taoꞌmaeyagi, wasanama kampa yisiya puma: O-o, yokana, Kotiti maete iye. 


text:
Piya, Awamusaꞌama aeba Koti nkabugaintana aegaꞌma Kotiti atokaentompe kina taepa taoꞌmaema, kamanatepa maete iye. Piya pegana, taguꞌama agabasasa yagara, Koti, aeba Awamusaꞌama ntapiyenaba aogima abintiye. 


text:
<pb/>Pigoya, Kotiti tagu amompe kina, abugaintanaga untika aegaraompe kina, taeti aꞌyaꞌma aboraramintintanaba Koti ae aogi puma esegi purataye. Pipa ago abune. 


text:
Piya, marupa taeba aegarakubompeka Koti abogana kanarasaogana, taepa yagarawa ae aoga kaꞌmasa piyema uratantiye. Piya poga, taeba aꞌnatabaraena uwoma pekana, aewapa pi tagantontana puma mikiye. 


text:
Piya, Koti aeba uratanti nkawameta tababuntiye. Tababunti nkawameta arupu puratantiye. Arupu puratanti nkawameta eꞌwasa puratantiye. Koti nkantaraꞌenamaba kampa tatakiye 


text:
<pb/>Pigoya, Koti piya pemintanaga maya ukune: Kotiba aoꞌena puratakanaba, kebaya asuragaikiye, a. Pipa kampaye. 


text:
Piya, Kotiba aeꞌwa ntagaraga kampa aemaranta taeti taoꞌmaeyanema, otantiye. Pi otanti ntagara aeba kaꞌisa aogiyenaba akutatakiya, a. Pipa kampaye. 


text:
<pb/>Pigoya, Koti tababemi kinapa kebaya kamanapa uratakiye. Pipa kampaye. Kotiba aewa: Arupu kinatawema, uramiye. 


text:
Piya, ke taepa tapasanakiye, a. Kampaye. Karaisiti Isu aeba taeka purogana asitaogana, ima Koti nkayatakanti asu mimagina, nunamu uma taoꞌmaema miye. Aeba kampa taepa tapasanakiye. 


text:
<pb/>Pigoya, Karaisiti nkagu kaoꞌenabisa kebaya tagarubakaikiye, a. Tauki nakiyenareno, taekuruyenareno, karana puratakenaenawo, kabo pukenaenawo, tauka mikenaenareno, kamparaga puratakenaenawo, kaso taegukenaenawo, Karaisiti nkayapisaba ke tagarubakaikiye, a. Pipa kampaye. 


text:
Pintanaga taeke mono isaꞌama maya iye:<pb/>We, Koti, kaetaka aꞌyaꞌma yagaba taeguyega purune, iye.<pb/>Piya, igeba tagaga, yaga aeguyesa kina mintokini taegukena pewe, iye. 


text:
Pipa aerawane. Agu kaoꞌena puratanti ntagara, Karaisiti, ae esegiyenawatasa pi ata puratamintanamapa asugasima aborama miyune. 


text:
Pika naeba mayama abibebe puwe: Kaꞌenamaba Koti nkagu kaeꞌenabisa kampa tagarubakaikiye. Purikenaenabera mikenaenawe. Kampaye. Enisorebera toma toma paitanta kinane. Ibanto waintintanabera ainti aborakibintanabera to ka esegiyenawe. Kampaye. 


text:
Inatisaenabera mabintisaenawe. Pipa kampaye. Waꞌegare Isu Karaisititi atokaentompeka kaꞌena aboramintanaba Koti nkagu kaoꞌenabisaba kampa tagarubakaikiye.<pb/>


text:
Pigoya, naeba kumparipa kampa uma, Karaisiti kinaꞌmana taga kamana yekiri abiyo: Aota Awamusaꞌama agonepa abegi, kamana ubebe puma urimuwe. 


text:
<pb/>Igeba mono waintagaꞌena puma mantari ikenaenaba piyama uwa waintemisinta, igeka uma Karaisititisa nagarubaꞌma ata ikantanawaipa namemika, naeba nabiye, yosine. 


text:
Piya, igeba Isureyo kina, Koti ntagaraena pe kinane. Piya puma, eꞌwasaenaba igeti aboramagina uma esegi pukena kamanape, ago kamanape, monota mikenaenabe, ainti aborakenaenagaba umarantaꞌenaba igeti aborantiye. 


text:
Piya, iyabamagi igeba mono agona puma mintantawe. Piya puguna, ige tupisa Koti utaratanta yagara, Karaisiti, aborama wasanaenaba puma aꞌyaꞌwaemaenama nkaiꞌne Koti miyegi, agegaꞌe maema asagayuyaba miyeno. Tagane. Mono waintage kina igeba Koti nkaokinane 


text:
<pb/>Pigoya, kaꞌisa Yuta kinapa kampa aegaragana: Koti kamanaꞌamaba uwaena kanta piyeba, a-siyo. Pipa kampaye. Piya, Isureyo tupisa aboranta kinapa kaꞌisa Isureyo kinatakaꞌyapa taga kampa mintawe. 


text:
Piya, Abaraꞌamu ae kuratasa aboranta kina igeba taga Koti nkaokinaꞌena kampa puwaentawe. Pika Koti Abaraꞌamupa maya omintiye: Ugamintontanama nkaꞌwapa Aisakiwe. Ae agaꞌnubara taga kaeꞌenaenamana pukibewema, omintiye. 


text:
Pi kamanaꞌama nkagoba mayama waintiye: Arirautasa aboranta kinaꞌmiba Koti ntagaraenaba kampa puwaentawe. Piya, Koti utaratanta kamana aegarantompe kina, taemana taga Abaraꞌamu tuntana puntune. 


text:
Piya, Koti otanti kamanapa mayamawe: Kaboba ka aꞌya puwaka naeba to aborakana, Seraba masi yagara yakari pukiye, piya untiye. 


text:
<pb/>Pigoya, abiba kampaye. Piya, tayabama Aisaki ntagaraena agaꞌe pogana, Arebekapa Koti aeba kamana maya omintiye: 


text:
Tara yagaraena puwaisitagana, agantowampa aꞌnanto akaꞌi mima kayokayaꞌena potanaoma, omintiye. Piya, isigeba kampa aborama aogiyenabe kaintanabe kampa puntusuguna Kotiba pi kamana untiye. Piya, Kotinta esegi kamanaꞌwatasa aeti atokaekenaga aboramagina, kana yagara tara isige puma mikenaenawaisikaba kampaye. Kotiba aewa ntapiyenaba aegaꞌma piya untiye. 


text:
Koti aeba Mosesepa maya omintiye: Naeba ka yagaramaka nantara potakena puntapa nantara potakuwe. Piya, to ka yagara aoꞌmaekena puntapa aoꞌmaekuwe, untiye. 


text:
Pika wasanamita pukena pompentanagabe napiyompentanagabe kampa napinta, aeꞌwantanaga napima antaraꞌena purataye. 


text:
Piyama Koti Parao kamana ominti, pipa mono isapi mayama kaemarantane: Naeba kaeti esegiyenanepa maema aborakana nage nawaga kamanaꞌnempaba aꞌyaꞌma maga maga kinaꞌmiti aboranema uma asigatauwe, untiye, mono isaꞌama piya iye. 


text:
Piya, Kotikaba mayama abiyo: Koti aeba ka yagaraga antara potakena puntanaba, pipa antara potakiye. To ka yagaraga napiyenawa akunikena puntanaba, akunikiye. Mono ago kinaꞌmi ikaꞌintaesi potantawe 


text:
<pb/>Pigoya, kaeba maya unamikibenema napiyuwe: Koti nkabugaintanaba wasanamaba kampa aibasanagina, nana pegina aguntaenarekaba kamanapa uratayema, nabigakibene. 


text:
We, kaeba wasanagawe. Ayama antotapa Kotipa omikibene. Pipa kampaye. Aboragatanti ntagaramapa: Nanaga pi nkawametapa aboranatanema omikibena, a. 


text:
We, kabo pemi ntagara aeba aꞌmarasa akaeꞌma tara kabu puma, kapa naukaena puntana, to kapa uwa anagiyenaba piye. Piꞌnaba kamparaga piya, a. Kampaye. Pipa aeꞌenawane. 


text:
<pb/>Pigoya, Koti aeba amoꞌenawapa maema aboraka, aꞌyaꞌma kinaꞌmitaba esegiyenawata agakubompeka, paebuma miye. Piya, aintiba amo ikantana imima kaitakibi kinaꞌmikaba, ibaba tabera agoya puwaitama paebuma uwa itamipa, aeꞌenawane. 


text:
Piya, pi ntugarasa aꞌyaꞌma kinaꞌmite taobi ae antaraꞌena utaratanti kinapa tabera eꞌwasaenawa aboraramikiye. 


text:
Piya, aeti atokaeyiyema tagegaꞌe yi kina, paipa eꞌwasaenaraka utaratantine. Yuta kina ibintogaba kampaye. To marisa kinape kaga atokaekibe kinakega utaratantine. 


text:
Pigoya, pika Koti yogana poropete Oseya kaemaranti nkisapi maya iye:<pb/>Paipa to marisa kinakaba: Naokinaꞌnepa, kampa untoka, ibantoba: Naokinane, uwaimukuwe, iye.<pb/>Paipa kampa nabunti kinakaba ibantoba: Nabugai kinatawe, uwaimukuwe, iye.<pb/> 


text:
<pb/>Piya, Aisayaba Isureyo kinaꞌmika antaraꞌena pumagina maya untiye: Isureyo kina igeba wani nkawamori kepa kampa aisempesa puma, pi kanara mikibepisa Kotiba tara kinaꞌanto iꞌikiye, iye. 


text:
Pi ntagaba Waꞌegawamaba kamanaꞌwaipa tumpa arisaꞌma aꞌya igasima, mampabisa kinaꞌmi ikankaipa imikiye, untiye. 


text:
Pigoya, pikaba Aisayaba ainti aborakibintanaga to maya untiye: Mantarisa tabe Waꞌega Yagara aeba kampa antara puma uwaena Yuta tunkantonto uwa kampa itasinta, Sotomu kinape Komora kinape ige aꞌya wantasa nkawame pesine, untiye. Yuta kinaꞌmiba arupuyena maekenaga igiga puntawe 


text:
<pb/>Pigoya, pikaba nanawe ukune, a. Maya ukune: To marisa kinaꞌmiba arupuyena maekenagaba paipa kampa ebi ebi yuga puntakini, ibaba imatitiꞌenawaitasa arupuyenaba maeyawe. 


text:
Piya, Isureyo kinaꞌmiba ago kamanaꞌama nkaꞌwapa arupuyena maekenaga ebi ebi yuga puma ago kamana wasintapa, igewai ntugarasaba ago kamanaꞌama nkaꞌwapa kampa aborama maeyawe. 


text:
Nanagawe. Pipa mayamawe: Igeba imatitiꞌenarakaba kampaye. Uwa mikenaenawaitaka ebi ebi puma maekena puntawe. Pipa kampaye. Mikenaenarasaba arupuyenaba kampa maekenaenawe. Piya, keꞌisa yabankama igisa aimisa imegini wareꞌnasa puma, arupuyena maekena kipa kampa aogima agantawe. 


text:
Pika mono isaꞌama maya iye:<pb/>Abiyo. Saiyoni kuma, Yuta kinaꞌmi kuma, pita atao ntabapa wasana igisa aimisaꞌma wareꞌnakena esegi yaba atauwe.<pb/>Pi ntabankama aegaꞌma amatiti pikibiꞌnaba anipa kampa pikiye, untiye, iye.<pb/>


text:
Naeba uma igabebe puma mayama igauwe: Igeba Koti ntuga pukenaba esegima puntiniba, agowapa kampa aogima agawe. 


text:
Piya, arupu puratakena kipa Kotitisa aboraogini, kampa napinta igewai pukena kika aguyosagantawe. Piya pumagini, Koti nkarupuyena kipa ikabitama atantawe. 


text:
Pigoya, aꞌyaꞌma tamatiti pompe kinaꞌmiteti Karaisitiba ago kamanaꞌama kiꞌwapa akutagasagi, arupu tagigaꞌe maeyune. Koti ae abemika aꞌyaꞌma kina ibabukena piye 


text:
<pb/>Pigoya, Mosese aeba maya kamana kaentiye: Ago kamanaꞌama nkarupuyena wasiyaba miyemiꞌnaba, aeba eꞌwasaenara miyaba mikiye, untiye. 


text:
Pigoya, tamatitiꞌenama nkarupuyenawakaba ka kamana mayama waintiye: Piya, kebaya naoꞌmaeyanema mantari ima Karaisitipa ababute tumikiye kamanapa, kaega kaumabisaba a-so. 


text:
Piya: Kebaya naoꞌmaeyanema purinta kinaꞌmi kumati tumpa Karaisitipa purinta kinaꞌmitisaba ababute ikiye kamanapa, a-so. 


text:
Piyaba kampaye. Tamatitiꞌenama nkarupuyenawaka kamana mayama waintiye: Mono pipa pagasaꞌiba kampa waintiye. Pi kamatiti kamana ugamima kayakompentanaba kawamupipe kagupipe waintiye. 


text:
Piya, wasanami nkiyobi: Isu aeba Waꞌeganene, kawamupisa umagina, Koti aepa purintapisa asitama kamintika kagupinti aogima abegana, kaepa kauꞌiyeno. 


text:
Piya, kagutasa Isu nkaegaꞌma kamatiti puntana, Koti nkaobi arupu kina mikibene. Kawamutasa wasanami nkiyobi ae age asagayuyegana kauꞌikiye. 


text:
Pigoya, Yuta kinape to marisa kinape Koti nkaobi pakoba kampa punta kaꞌmasa puma miyegana, Waꞌegaba aꞌyaꞌma kinaꞌmite Nkwaꞌegawe. Piya, aeka agisokana aꞌyaꞌma kina aogima kabirataye. 


text:
<pb/>Pigoya, aeti kampa aegaꞌma amatiti pemiꞌnaba, ayama agisikiye. Piya, monoꞌwapa kampa abemiꞌnaba, ayama aegaꞌma amatiti pikiye. Piya, monopa kampa uwaimekiniba, ayama abikibewe. 


text:
Piya, Kotiba mono uwaimikena yugarapa kampa uwaitantakiniba, ayama uwaimigini abikibewe. Pipa kampaye. Pigoya, pika mono isaꞌama maya iye: Aogi kamana maete wa kinaꞌmiba naukaena pewe, iye. Isureyo kinaꞌmiba aogi kamanapa kampa aegarantawe 


text:
<pb/>Pigoya, aogi mono kamanapa kaꞌisa kinaꞌmiba kampa abewe. Pika Aisaya maya untiye: Waꞌega, kamana yoganaba taepisa ke abima aegarayema, abigantiye. 


text:
Pigoya, taeba mayama abune: Karaisitika awaga kamana yegini, pi aogi kamana marupa abimagini imatiti pewema, abune. 


text:
<pb/>We, kaꞌisa kinaꞌmiba monopa kampa abintawema, napiyuwe. Pipa kampaye. Igeba ago abintawe. Pika mono isaꞌama maya iye:<pb/>Koti nkawaga kamana pumarantintanama nkawamusa agawamaba aꞌyaꞌma maba kanarasa waentine, iye.<pb/>Aogi awaga kamanaꞌamaba matuka matuka abae puwaentine, iye. 


text:
<pb/>Pigoya, to kake mayama napiyuwe: Isureyo kinaꞌmiba igeba kampabaya agoba aogima abibebe puntawema, napiyuwe. Pipa kampaye. Igeba ago abintawe. Pika Moseseba kamana mayama kaenti, pipa maru ukuwe:<pb/>Naeba uwa kina ibabekini asurigasigiri, monotaka abima tintawama ata punatakibewe, Koti iyema, untiye.<pb/>Piya, to marisa aibo kina ibabekiripa timo pukibewe, iyema, untiye. 


text:
Pigoya, Aisayageba kampa aekuru punta maya uma aborantiye:<pb/>Kampa naguyosaꞌma mintanta kinaꞌmi nabatantawe, Koti piya iyema, untiye.<pb/>Piya, naeka kampa nabigama mintanta kina igeti aborantone, iyema, untiye. 


text:
Pigoya, Isureyo kinaꞌmikaba to maya uma kaentiye:<pb/>Naeba eꞌero kanabi kamana akayuma iyekita punata kinaꞌmikaba nayakoga puwaitama mintantogini, aꞌa-o uma pumireri punatantane, iyema, kaentiye.<pb/>


text:
Pigoya, pikaba naeba maya yuwe: Kotiba aokinapa igasima ataena puntina, a. Pipa kampaye. Naegeba Isureyo yagaranawe. Abaraꞌamu, pi nkigaꞌnabisa, Penisameni nkaruyenabisa aborauwe. 


text:
Piya, Koti pai kibiꞌma ibabunti nkaokinapa kampa igaikiye. We, tigeba Iraiya kamana mono isapi kaemarantapa kampa aisumagiri abewo. Aeba Isureyo kinaꞌmikaba amo puma Kotiti kamana mayama uwaitantiye: 


text:
We, Waꞌega, igeba poropete kinakapa iyeguwaegaintini, kaeti arata yare pumaranta akusabakaintawe. Piya puntakini, naeba nabinto mintogini naegukena yewe, untiye. 


text:
Piya yoganaba, Kotiba aya kamana aꞌwae pomintiye. Aeba maya omintiye: Naeꞌneti ibabumaraoꞌnagiba 7,000 kina, abeꞌisa kinaꞌmi koti Peyaripa kampa irakabintane, Koti piya untiye. 


text:
Pipa ige yoga puma esegiyena petasaba kampaye. Koti awagaenawatasa puwaitaye. Piya, esegiyenawaitasa ibabesinta, awagaenaba awagaba kampa pesine. 


text:
Pigoya, pikaba nanawe ukune. We, Isureyo kinaꞌmi ibugaintanaba kampa aborantawe. Koti kibiꞌma ibabuwaitanta kinaꞌmiba ago maeyagini, aꞌyaꞌma to kinaꞌmiba iguꞌama akukasima esegi puma mintawe. 


text:
Pigoya, pika mono isaꞌama maya iye:<pb/>Koti aeba iguꞌamapa maema aꞌyugu puntana, iyoba aerikaewaitama, igeba akunkaitata kanaye, iye. 


text:
Piya, Tebiti aeba pikaba ka maya uma kaentiye:<pb/>Igeba iꞌmu ntanintawai nama: Koti nkaobi aogiyena punema napiyigina, kobakena igaꞌna kanta puwaitama, kukoꞌama pisa puma, yaga kaganta pekini, wareꞌnaigina antotaꞌena aborawaimikiye, iye.<pb/> 


text:
Piya, iyo tunusuwagini kampa aogima agawa, kaeba ikaba aegayotagini miyaba miyiyo, untiyema, iye. Kotiba to marisa kina ibabuntiye 


text:
<pb/>Pigoya, pikaba naeba maya yuwe: Yuta kina igeba igisa aimisaꞌma wareꞌnasa puma, monota wareꞌnamagini agora ikabitantawe, a. Pipa kampaye. Igeba aiboꞌena puma mono kipa kasuguna, Kotiba iꞌikena kamanapa to marisa kinaꞌmiti aborantiye. Piya pogini, to kinaꞌmi abigini Isureyo kinaꞌmiba igamagini, intawama igobi pekini igege ankagasigasi piyemawe. 


text:
Pigoya, mono aiboꞌena puma kasantenawaimpa maga maga kina igeti mono auꞌwa maema aborantiye. Piya, Kotintana kasima amuntanawaimpaba to marisa kina igeti mono auꞌwa maema aborantika, taeba mayama aogima abune: Aintiba Koti agowapa aꞌwaitama Isureyo kina aꞌyaꞌma ibabuwaitaika, tae taobi to awameta maema aborakiyema, abune. 


text:
<pb/>Pigoya, ibaba to marisa mono kamana abinta kina tigeba ma kamana urimukuwa, abiyo: Naeba to marisa kinaꞌmi nkaposoro miyoꞌnana, pi ntuganepa asagayuyuwe. 


text:
Piya, Yuta naokinaꞌne abimagini igobi pekini ankagasigasi piyema pi ntugane asagayuyoka, igepisa kaꞌisa iꞌisanaga nabiye. 


text:
Eya, Isureyo kina igaintika, Kotiba maga maga kinapa aeꞌwati atokaewaitantine. We, ainti ibabukibipa, purinta kinaꞌmiba iyoganta kinaꞌmi pesa puma kasa kina kanta pewe, ukibewe. 


text:
Pigoya, Yuta kina paipa pareti kaoꞌena puntapa, marupa uwaena paretinto Kotipa amintapa, aꞌyaꞌwaemaena ae aobi kanara aota puntiye. Piya pesa puma, Yuta kinaꞌmi nkiyabama, ige igaꞌnubaraba Koti nkaokinane. Piya, ya abuwapa Koti nkaobi aota waimagina, pabiyama amawapa aotane. 


text:
<pb/>Pigoya, Yuta kinaꞌmiba aogi oribi ya kanta puma mintagana, kaꞌisa amawapa aꞌwarikasima, tigeba kabubintisa ata oribi yawama nkamawa kanta puma minta, maemagina ampa amato puritagiri, oribi yawama nkabuꞌwatasa aogi apaba maeyawe. 


text:
Pikaba tipa a-mpaete iyiyo. Piya, tiꞌmu puntiripa, mayama aogima napiyiyo: Amawamaba abuꞌamapa kampa apaba amiye. Abuꞌamaba amawamapa apawapa amikaba aogima napiyiyo. 


text:
<pb/>Pigoya, pikaba tigeba maya ukibewe: Kotiba tae maema amato puratakenaga kaꞌisa amawapa aꞌwariꞌma maebugasagina kanara piyema, ukibewe. 


text:
Pipa tagaka ukibewe. Igeba monoti kampa imatiti puntaka, aꞌwarikaintiye. Piya, timatitiꞌena manataka asiritagiri aogima miyewe. Pika tigeba tipa a-mpaete intiri, tiyekuru piyo. 


text:
Pigoya, Koti aeba aogi yawama nkamawapa kampa uwa atanta aꞌwarikaintiye. Piya, ige puntasa puma kampa timatiti pukibepa, kaga aꞌwaritigaikiye. 


text:
Pigoya, tigeba Koti nkantaraꞌenawakaba agasiyaenawakabe aogima abiyo. Piya, ae ikaꞌintaesi pota kinaꞌmiti agasiyaena aborantana, kampa atate wanta Koti nkantaraꞌenawata mikibe kinaꞌmitiba, tigeti auꞌwapa aborarimikiye. Piya, tigeba aeti kampa atokaekibepa, kaga arisaꞌma maeburigaikiye. 


text:
Pigoya, Yuta kina igegeba iyekitaenawaipa kaite igu aꞌwae piginaba, Kotiba to kake amato puma asaewaitakiye. Eya, pikaba kanara abintiye. 


text:
Piya, paipa tigeba kabu oribi yawama nkamawa mintuguna, Kotiba arisaꞌma tibabuma usa oribi yamara amato puritantine. Tigeti nkagoba kampaye. Piya, Yuta kinaꞌmiba usa oribi ya kanta puma mintagana, igeꞌwai nkabuta amato pukibipa, pipa to awametane. Kotiba aꞌyaꞌma kinaꞌmite kaoꞌena purataye 


text:
<pb/>Naoꞌmitaba, tigeba napiyenari aegaꞌma aibo nabo pusanaga ma kakanta kamana aborarimukuwa, abiyo: Isureyo kina kaꞌisa igeba mono abikenaena igu akumpa esegi potama mirite wakini, to marisa ibabukibi kinapa paiꞌwaekibewe. 


text:
Piya paiꞌwaewaigini, aꞌyaꞌma Isureyo kinaꞌmiba iꞌikiye. Pika mono isaꞌama maya iye:<pb/>Saiyoni kumatasa Aꞌyigitatama Tababikena Yagara ka aborama, Yekobu tupisa kamparagaenawai paga puma maebu igaikiye, iye.<pb/> 


text:
Pi ntagaba naeba aguntaenawaipa asuꞌa puwaigasimagi, utawaitantaꞌenaba igetiba aborawaimukuwe, Kotiba piya untiye, iye. 


text:
Pigoya, Isureyo kina igeba mono kamanaka Koti kama potawe. Piya pegana to marisa kinaꞌmiti auꞌwapa aboraye. We, iyabamagika Kotiba agu kaoꞌenaba puwaitagini, Isureyo kina ae aokina mintawe. 


text:
Piya, Koti aeba aꞌmuntana imintintanabe utawaitantintanabe aeba tonaba kampa pumagina, Yuta kinapa ibabiye. 


text:
To marisa kina tigeba paipa Koti kamana akayuma mintantawe. Piyama mintuguni, Yuta kina igeba kamanaꞌwa akayuma ikaꞌintaesi potauguna, tigeti Koti aꞌwae puma antaraꞌenawapa aborarimintiye. 


text:
Pigoya, Yuta kina igeba kamana akayuma mintawe. Aintiba tige mintasa puma pabiya puma Koti nkantaraꞌenawapi mikibewe. 


text:
Piya, Koti aeba kamana akayukubompetaka aꞌyaꞌma kina utarataye. Utaratama, aꞌyaꞌma kinaꞌmiteti antaraꞌenawa aboraramikena, piya piye. 


text:
<pb/>We, Kotintanabe napiyenawape abikenaenawape eꞌerota pumaema waintiye. Piya, kamana otakenaenama nkagoba kebaya ukiye. Pipa kampaye. Napima pukenaenama nkagoba kebaya agakiye. Pipa kampaye. 


text:
Pika mono isaꞌama maya iye:<pb/>Eya, Waꞌegawama ntapiyenaba ae ntagarama abiye. Pipa kampaye, iye.<pb/>Piya, kamana yeginaba ae ntagarama kapa aoꞌmaeye. Pipa kampaye, iye.<pb/> 


text:
Piya, aꞌyaꞌwaemaenaba aepisa aboraye. Aꞌyaꞌmaenaba ae esegiyenarasa uwa waiye. Aꞌyaꞌwaemaenaba aeꞌenawane. We, ae agegaꞌe asagayuyaba miyeno. Tagane.<pb/>


text:
Naoꞌmitaba, naeba Koti nkantaraꞌenawaka uma mayama esuritauwe: Tigeba titipa Kotiti aoganta muta atama, aota mima ae aobi aogima miyiyo. Piꞌna mono maema mikenaenama nkauꞌwantana peno. 


text:
Piya, tigeba mampabisa kina nasisuba a-puma kaꞌmasapa a-piyo. Kampaye. Tigeba napiyenaripa maema aꞌwae pigina, to tiga kanara peno. Piya pikibepa, Koti nkabemintanaba aogima agakibewe. Piya, aogiyenawape aukaenawape aotaꞌenawape agama maekibewe. Taeba Koti nkuratanti ntuga peno 


text:
<pb/>Pigoya, Koti nkawagaena namintika ka ka urimukuwe, abiyo: Tigepisa kaꞌwaina aewaka abekanaba taberapa a-nkiyeno. Koti aꞌyipimpa amatitiꞌena ka ka iminti, pabi nkawameta peno. Pikaga asu agaikenaba a-ntapima, aogima napiyiyo. 


text:
Piya pompepa, taeba aꞌyaꞌma kinaꞌmita Karaisititi atokaema ka tauꞌena puma miyokana, toma toma ntugarapa pako puratagi, ka kina kanta puma miyune. 


text:
Pigoya, Koti awagaenawa aboraramima toma toma ntugarapa utarataye. Utaratamika aꞌyuguba kampa pukune. Piya, kaꞌwainaba Koti nkesegiyenabisa mono uma aborantanaba, pipa amatitiꞌenawampa aseꞌyona waitanti nkawameta peno. 


text:
Piya, to kaꞌwaina aeba kayokaya puntanaba, pipa aogima peno. To kaꞌwaina aeba mono tisa yuga puntanaba, pabi ntuga aogima peno. 


text:
To kaꞌwaina wasana asitakena puntanaba, aogi yuga puma asitano. To kaꞌwaina aeba yabankatasa wasana iyoꞌmaentanaba, awaga yagara miyeno. To kaꞌwaina aeba paitawaitama miyintanaba, aumaba asagarare puma miyeno. Piya, to kaꞌwaina aeba wasanaga antara puntanaba, aꞌmuntanabisa aoꞌmaeyano. Paru kaoꞌenama kamanane 


text:
<pb/>Pigoya, agu kaoꞌena puwaitakena puntiripa, agoꞌenaba a-piyo. Aguntaenaba tikabitama aogiyenamati uma atokaeyiyo. 


text:
Mono yugarikaba a-tiyekita puma asagarare puma miyiyo. Awamusaꞌamaba tintabaipinti aburakiri, Waꞌegawama kayokaya yuga piyo. 


text:
Tigeba tiꞌmuntanabisa Waꞌegagaba kabiyiyo. Tiki nakiyena aborarimekiripa esegima mintiri, asi nasi nunamu uma miyiyo. 


text:
Kotiti atokaenta kinaꞌmiti kaꞌisaenawai kampa waiyekiripa, iyoꞌmaeyiyo. Namu kina kanaigiripa, tigeba aogima kabiwaitaiyo. 


text:
<pb/>Pigoya, wasanami pumireri puritaigiripa, akayona puwaitaiyo. Pumireripa antotapa a-puwaitama, akayonamana puwaitaiyo. 


text:
Pigoya, wasanami inta asoyaena pigiripa, iyoꞌmaema tinta asoya piyo. Kubeꞌena pigiripa, iyoꞌmaema kubeꞌena piyo. 


text:
Pigoya, ka kinaꞌena puma paruyenabi miyiyo. Tiꞌamaba inatapa a-nkiyekiri, tumima minta kinaꞌmige ka awameta miyiyo. Nae nabintone aogi napiyena waintiyemaba, a-ntapiyiyo. 


text:
<pb/>Pigoya, ataena puritaigiripa, antotapa ataenaba a-puwaitaiyo. Wasanami nkiyobi agoya puwaitamisa piyo. 


text:
Tigeripa maꞌena pukenagaba toma toma kinaꞌmige igege a-ntapiyiyo. Pipa kampaye. Ke waintakiripa, tigeba paru puma ka kinaꞌena puma miyiyo. 


text:
We, naoꞌmitaba, kaintana puritaigiripa antotaꞌenaba a-puwaitamagiri, uwa ataigina Koti nkamoꞌenawataka waiyeno. Pika mono isaꞌama maya iye: Kaintanama nkantota yugaba, pipa naene pukuwe, Waꞌega aeba piya untiye, iye. 


text:
Pika mono isaꞌama maya iye: Kama kinakapa agaꞌena abekanapa, nanintaba amo. Wanika abekanapa, wanipa amo. Piya pikibempepa aꞌnota yaku irarataꞌena potagana ani pukiye, iye. Pipa aegaraiyo. 


text:
Pigoya, aꞌyaꞌma kinaꞌmitaba kiya kinaꞌmi nkimentanti miyiyo. Pipa kiyaenaba Koti maema imintemi ntuga pewe. Pipa uwa wasanami nkiwamutasaba kampaye. Igeba Koti nkawamutaka mirite kanawe. 


text:
Piya, kaꞌwaina aeba kiya kinaꞌmi kamana akayuyemiꞌnaba, Koti otantiꞌnakeba kaga aibasanaye. Aibasanakibe kinaꞌmiba igeba Kotitisa ata ika maekibewe. 


text:
Piya, wasana kanara aogima miye kina igeba kiya kinaꞌmikaba kampa iyekuruba pewe. Ataena pe kina igeba iyekuru pewe. Piya, tigeba kiya kinaꞌmikaba kampa tiyekuru puntiripa, aogiyenamana piyo. Piya pigina, Tigewamaba ige iyobi aogi peno. 


text:
Piyama, kiya kinaka: Aogima kabiwaitaiyoma, Koti uwaitantiye. Piya, tigeba ataena pusanaga tiyekuru piyo. Igeba paroya ntoginkaipa uwaba kampa urintawe. Igekaba: Ataena pe kina naetisa antotaꞌena imiyoma, Koti uwaitantiye. 


text:
Piya pika, kiya kinaꞌmi nkimentanti miyiyo. Antota imuꞌenaga tiyekuru pikenaenaga wanane. Tintawama nkawamu aegaꞌma piya piyo. 


text:
Piya, tigeba utaritantintanaba aegaꞌma aogima piyo. Takisi maekena kinapa takisiripa imiyo. Kotataka takisi maekena kinapa takisiripa imiyo. Asugasima minta kinaꞌmi nkimentanti miyiyo. Tabe igiyaga kinaꞌmi nkigeba maete iyiyo. Agu kaoꞌenaba monoꞌama nkagowane 


text:
<pb/>Pigoya, uwa auꞌwa kampa waintaꞌenama nkiretaenaba a-piyo. Iretaenari kaꞌanto waintipa, pipa tigeba wasana agu kaoꞌena puwaitakenaenawe. Agu kaoꞌena wantaga mikibiꞌnaba ago kamanaꞌama nkauꞌwa ago aboraye. 


text:
Pigoya, Koti paipa kaꞌisa kamanapa maya untine: Kumiyenaba a-piyo. Wasana a-nkaeguma kaiyiyo. Kuntanaba a-piyo. To wainantanagaba tikaba a-piyo. Pi kamanape to kaꞌisa unti kamanape, piꞌna agowaipa mayamawe: Tigeti tiꞌama kaoꞌena potasa puma tiyokinapa pabiyama puwaitaiyo. 


text:
Piya, agu kaoꞌena wantaga miyemiꞌnaba aeba aoꞌyagaraba ataenaba kampa potaye. Piya, agu kaoꞌena pemiꞌnaba ago kamanaꞌama nkauꞌwapa aboraye. Arupu kiꞌi waiyo 


text:
<pb/>We, tigeba mono abe kinaꞌmitaba, kanaꞌama nkagoba abewe. Tiwaibisa tiyogama asikena, pi kana aboragiri abewe. Tamatiti puntompe kanabipa Waꞌegawama tauꞌikenaenaga aobi puntompene. Piya, tauꞌikena kana ibaba agarosaye. 


text:
Piya, ase uma aꞌya pekana agarosama marikiye. Pika tununtanaripa akubugasimagiri, iregu arakaebuma eꞌwasaenara miyiyo. 


text:
Taeba ara miye kina kanta puma aogima miyeno. Piya, esegi wani ntama aiboꞌena pikenaenabe maꞌena pikenaenabe a-piyo. Kupiyona pikenaenabe to iꞌnintana pikenaenabe a-piyo. Maka kamana ukenaenabe tigobintana pukenaenabe to kake a-piyo. 


text:
Tiꞌama ata napiyenagaba a-ntapima aegaraiyo. Tigeba Waꞌega Isu Karaisititi atokaema, aepa tiꞌama nkanapa maema piyo.<pb/>


text:
Pigoya, mono aegaꞌma amatitiꞌenawa magimagi pemiꞌnapa ababuma tiyoꞌena potaiyo. Wasanama ntapiyenarasa monotakaba kamanatasa maꞌenaba a-puma, ababuma aogi potaiyo. 


text:
Piya, kaꞌwaina aeba amatiti puma aꞌyaꞌmaena nantana: Pipa Kanarane yegina, to kaꞌwaina amatitiꞌenawapa magimagi pemiꞌnaba awaseba kampa naye. 


text:
Pigoya, naninta nami ntagarama kampa nami ntagaragaba abima ataba a-potano. Aꞌa-o uma kampa nami ntagaramaba aꞌyaꞌmaena nami ntagaraga abima kamanapa a-nkotano. Pi kinaꞌmipa Kotiba ibabiye. 


text:
Piya, tigeba ayama to kinaꞌmi ntuga pemi ntagaragaba kamanapa otawe. Pipa kampaye. Aeba aogi pikiyo, ata pukiyo. Pipa abagarima, aeꞌenawane. Piya, Waꞌega aeba aoꞌyagaraba kanara esegi potakibipa aogima mikiye. 


text:
<pb/>Pigoya, ka yagarama mono kanabi ka yagagaba napima: Asugasima tabe yagawe, iye. Piya yegina, to ka yagaramaba napimagina: Aꞌyaꞌma yaga kaꞌmasa piyema, aeba iye. We, pi ntagaga napima ka ka kinaꞌmitaba tigeti ntapiyena aegaraiyo. 


text:
Piya, ka yagarama ka yagaga napima: Tabe yagawe yemi ntagaramaba, aeba Waꞌegawamaka napima piyaba iye. Naninta nami ntagara aeba Waꞌegawamaka napimagina piyama naye. Piya puntana Kotikaba: Naꞌmu pugatauwe, iye. Piya, aꞌa-o uma kampa nami ntagaramaba aeba pabiyama Waꞌegawamaka napima: Aꞌa-o, iye. Piya untana Kotikaba: Naꞌmu pugatauwe, iye. 


text:
Pika Karaisitiba puꞌma aogamagina, purinta kinape aoganta kinape kaga Waꞌegarentana puratakena puntiye. 


text:
<pb/>We, tigeba nanagabaya tiyokinaꞌmi ntasikenaenawaikaba kamanapa uwaitawe. Nanagabaya tiyokinaꞌmikaba abima ataba puwaitawe. Taeba aꞌyaꞌma Koti nkaora aborakana, agorepa uma aborakiyema kampa napiyewo. 


text:
Pika mono isaꞌamaba maya iye:<pb/>Naeba taga kauwe. Aintiba aꞌyaꞌwaema kinapa irakabinatakibewema, Waꞌegawamaba piya iye. Aꞌyaꞌma kinaꞌmi nkiwamuꞌamaba Koti nkagisukibewe, iye. 


text:
Piya puma taeba abune: Aꞌyaꞌma ka ka kinaꞌmitaba Kotiti agore uma aborakubompeka, uratantine. Taeba taoꞌmipa ataenaba a-puwaitano 


text:
<pb/>Pigoya, pika taeba taoꞌmikaba ipi pima kamanapa a-nkuwaitano. Pipa kampaye. We, aogima napima taokinaꞌmikaba igisa aibasanakaikenaenabe iꞌwareꞌnakenaenabe taeba a-puwaitaigiro. 


text:
Naeba Waꞌega Isuti atokaema mima mayama abima esegi puwe: Kaꞌenaba iꞌnintana pikenaenaba kampa waintiye. Pigoya, kaꞌwaina aeba kaꞌmaenaba iꞌnintanawema napima pemipa, aewapa iꞌnintana piye. 


text:
We, tigeba kaꞌisa naninta namagiri tiyoꞌmi ntapiyena ata puwaitapa, tigeba agu kaoꞌenabipa kakema kampa wawe. Piya, aꞌyugu tigeba pi ntaninta naigina, tiyoꞌyagaramaba tigama ata pusanaga napima aogi kiꞌi iꞌataiyo. Ae asitakenaga Isuba purintiye. 


text:
Piya, naninta nakenaenamabe wani ntakenaenamabe monoꞌama nkagoba kampaye. Pipa Aota Awamusaꞌamati atokaema arupu puma mikenaenabe, paruyenabi mpikenaenabe, taꞌmuntanabi mpikenaenabe, pipa Koti kabirataiꞌna nkauꞌwane. 


text:
Piya, kaꞌwaina aeba Karaisititi kayokayaꞌena potakanaba, Kotiba agama aꞌmu potakini, wasanamiba agamaginiba: Aogi yagarawe, otawe. 


text:
Pigoya, aꞌyaꞌma nanintaba aogi nakenaenawe. We, aꞌyugu taeba nanintaraka uma Koti ntugaba aguyaꞌaikune. Aꞌyugu taeba kaꞌisa naninta nakini, taoꞌmiba wareꞌnasanagawe. Pipa Koti nkaobi ataenawe. 


text:
Piya, tiyoꞌmi maema wareꞌnasanaga, igeka uma awasebe, waini wanipe, to nabe: Aꞌa-o yiginaba, pipa kanarasakiye. 


text:
We, pikaba napiyenaripa Koti nkaobi maema miyigina tigeti waiyeno. Kaꞌwaina aeba kaꞌenaga abekana kanarasakana, antabintiba abima ataba kampa puntana, asoya pekanaba aogi pikiye. 


text:
Pigoya, to kaꞌwaina aeba abima tara tara agi napimagina nakibemipa, aewa aogi napiyenaba kampa aegarakiye. Piya, aeꞌwantanama kamanapa otakiye. Eya, aeꞌwa aogi napiyena akayuyiꞌnaba Koti nkaobi aguntaenaba piye.<pb/>


text:
We, monota esegiyenarentaga kinaꞌmitaba anu kina igama iyoꞌmaema kuntaenawaipa aesagabeno. Taete ntapiyenaba a-nkaegarano. 


text:
We, Karaisiti aeba aeꞌwa ntapiyenaba kampa aegaraye. Pika mono isaꞌamaba ae awamutasa kamana maya iye: We, Koti, iyekita pugata kinaꞌmiba iyekitaenawaipa naeti aborantine, piya untiye, iye. 


text:
Pigoya, pai mono kamana uma kaentapa, pipa taeka ago abibebe piyoma kaemarantane. Pi kamanaꞌama nkagoba esegi puratamika taeba paebuma mima Koti taba pukibitaka aobi puma mikune. 


text:
We, Koti aeba asiratama esegi puratakena agowe. Aeba Karaisiti Isuti atokaema tiyoꞌmige kaga mikenaga tiyoꞌmaeyano. 


text:
Piyama tiyoꞌmaeyagiri, tigeba ka tiwamuꞌena puma, Waꞌegare Isu Karaisiti nkabawampa, Koti, ae age asagayuyiyo. Karaisitiba Yuta kinape to marisa kinape kaga taoꞌmaentiye 


text:
<pb/>Karaisiti aeba agu kaoꞌena puma tiba puntisa puma, pabiyama tiyoꞌmipa ibabiyo. Piya pukibepa, Koti nkageba asagayukibewe. 


text:
Naeba mayaga yuwe: Koti aeba tayabamagipa kaꞌisa kamana utawaitantiye. Pi kamanaꞌama nkauꞌwa aborakenaga Karaisiti aeba tumpa i kasanta kinaꞌmiti aborama kayokayaꞌena puntiye. 


text:
Ibintogaba kampa tumintine. To marisa kinaꞌmiba igegeba Koti nkantaraꞌenawapa agama ae age asagayuyiyema tumintiye. Pika mono isaꞌama maya iye:<pb/>Naeba to marisa kinaꞌmi nkikapi kamanakapa aborama, inibisaba kagegaꞌeba asagayukuwe, piya untiye, iye. 


text:
Pigoya, mono isaꞌama to ka maya iye:<pb/>To marisa kina, tigeba Koti nkaokinaꞌmige tiꞌmu piyo, untiye. iye. 


text:
Pigoya, to kapa maya iye:<pb/>Aꞌyaꞌma to marisa kinaꞌmitaba, Waꞌegawama nkagegaꞌeba asagayuyiyo, iye.<pb/>Piya, aꞌyaꞌma toma toma kinaꞌmiba age asagayuyeno, piya untiye, iye. 


text:
Pigoya, to ka kamana Aisaya mayama kaentiye:<pb/>Tayabama Yesinta aubutasa asaewaba pakiye, iye.<pb/>Pi ntagaramaba asima mima to marisa kinaꞌmita kabiwaitakiye, iye.<pb/>Piya pekini, to marisa kinaꞌmiba aeti uma atokaema iꞌmu pukibewe, iyema kaentiye. 


text:
Pigoya, Koti aeba tamatitiꞌenarempa nkagoba mintiye. Aeba timatitiꞌenarika tiꞌmuntanabe paruyenabe tabera aborama timekiri, Aota Awamusaꞌama nkesegiyenabi mima, aeti atokaekenaga aobi pigina, Kotiba pintanaba pumaeritano. Poroba aꞌmuntanabisa mono yugaba puntiye 


text:
<pb/>We, naoꞌnempitaba, tigeka ago abibebe pogana kanarasaye. Piya, tigeti aogiyenaba pumae waintegiri, tigeba mono agoba kanara abibebe puma, ankaoꞌmae aoꞌmae pumagiri aogi napiyena tiyoꞌmipa imikena pewe. 


text:
Pigoya, Koti awagaena namintika, naeba naekuru kampa punta, tigeguꞌa pusanaga kaꞌisa kamanapa esegima tigeti kaeyuwe. 


text:
Piya, to marisa kinaꞌmiti Isu Karaisiti mpono kayokaya yagara mima Koti nkaogi kamana uwaimoma unatantika, Koti awagaenaba namintiye. Pipa namoga, aeti muta atama to marisa kina ibabute kanakena puwe. Piya pekana, Aota Awamusaꞌama aota puwaitakana Kotiba aꞌmu puwaitanema, yuwe. 


text:
We, Karaisiti esegiyena namoga puwagana auꞌwapa aboranti, pika yuwe. Tonagaba kampa ukuwe. Piya, ae esegiyenarasa to marisa kinaꞌmiba iyakuwagini, mono kamanapa wasintane. Nawamutasabe nayatasabe yoga pumagi, 


text:
awameꞌenabe kasaꞌenabe aboramagi, Aota Awamusaꞌamatisa esegiyena mae uꞌma, to marisa kinaꞌmi mono abima wasiyiyema, yogaba puntone. Yerusaremi kumatasa agobima Karaisiti nkaogi monoꞌwapa uwaimirite wama Iririkamu mari uma irosantone. 


text:
Piya, naeba to kinaꞌmi kimaranta abobora kisanagaba kampa nabuntine. Karaisiti nkage awaga kamana kampa uma irosanti kinaꞌmiti wama mono kamana uwaimikena puntone. 


text:
Pika mono isaꞌama maya iye:<pb/>Ae kampa agantaꞌnagiba agowapa agakibewe, iye.<pb/>Aeka kampa abintaꞌnagiba agowapa abikibewe, iye. Pi nkawameta uwaimintone. Poro aeba Aroma kinapa igasanaga abuntiye 


text:
<pb/>Pigoya, pi mono uwaimikena yugaba uwoma waiyegini, uwaena yaga tigeti ikenaba pi ntugama keꞌnepa akuntatantiye. 


text:
We, uwoma kabuba tigeti wama tigasanaga nabuntine. Pigoya, mapa kaꞌisa mariba yoganepa aꞌya pemika, 


text:
Sipeni mari wakena punta tigetiba uma irosakuwe. Uma irosaꞌma, kaꞌisa yaga tigege umiyekana nantawamaba asoya pekiri, naoꞌmaeyigi naeba Sipeni mari kaga wakuwe. 


text:
<pb/>Pigoya, ma kanabipa Yerusaremi kumati ima, Kotiti atokaenta kinaꞌmintana iyoꞌmaekenaena maete iyuwe. 


text:
Piya, Masetoniya kinaꞌmibe Akaiya kinaꞌmibe intawama aseyonabisa mone aki puma, Yerusaremi kumatasa Kotiti atokaenta kina kusi kinaꞌminta, igeꞌena aki potaga, maete iyuwe. 


text:
Piya, igeba inta aseyonawaika piya pegana kanarasaye. Eya, to marisa kina igeba Yuta kinaꞌmitisa taga mpono kaga abintaka, iretaba igetiba waintiye. Pi ireta imeka kotankaitasa iyoꞌmaeyagana kanarasaye. 


text:
Pigoya, pi kana iretawama nkauꞌwapa maete ima, mesu imekana aꞌya pekapa, tigeti wama tigata, Sipeni mari wakuwe. 


text:
We, naeba abintuwe: Tigeti kanakubopa, Karaisiti nkaꞌmuntanaba pumaema wainatantaka, ima tigeti asu aborakuwe. 


text:
<pb/>We, naoꞌmitaba, tigeba Waꞌegare Isu Karaisitigabe, Awamusaꞌama nkagu kaoꞌenawakabe napima, naekega kaga Kotiti nunamu esegima yigina naoꞌmaeyano. 


text:
Nunamu yigini, Yutiya mari mima kamana kampa aegara kinaꞌmi nkiyapisa Kotiba akaruyobaꞌnatano. Piya, tigeba nunamu yigini, to marisa kinaꞌmi intawama aseyonabisa mone aki potaigi, pipa Yerusaremi kumatasa Kotiti atokaenta kina me imekanaba iga ibeno. 


text:
pi ae uma irosakiripa, nae nabemika, tigeba Kotiti atokaenta kina pesa puma, Waꞌegawamaka uma ababigina tikapi miyeno. Pi kana wae aeba naeꞌnepe uwoma kinaꞌmipe kaga kabiratakiri, aeba kaꞌenaga kunta pekiripa aoꞌmaeyiyo. 


text:
<pb/>Pigoya, Pirisikage Akurageba Karaisiti Isu ntugara naoꞌmaeyame ntagara taragaba: Aya pese iyema, uwaisimiyo. 


text:
Pi isigeba purikenaenagaba kampa napinta naeka umaginisi naoꞌmaeyaga, naꞌmu puwaisitauwe. Pipa nabiwanane. Aꞌyaꞌma to marisa monota aiꞌaru pe kinaꞌmibe kaga taꞌmu puwaisitaune. 


text:
Pigoya, isige namapi monota akibe kinaꞌmikaba kaga: Aya pewe iyema, uwaimiyo. Nabugami ntagara Epinitasi, aeba Karaisititi atokaema Esiya mari paitawaitami ntagaraga: Aya pene iyema, omiyo. 


text:
Antoronaikasige Yuniyasige, isigeba Yuta naoꞌyagara taragaba: Aya pese iyema, uwaisimiyo. Isigepe naepe igaꞌna namapipa kaga taba puratantane. Piya, isigeba naepa isikaꞌi natamaginisi paitama Karaisititi atokaema aposoro kinaꞌmi nkiyobi kanara puntamene. 


text:
Ebani, Karaisiti ntugara taoꞌmaenta yagara, aebe nabugai ntagara Sitakisibe, isigekaba: Aya pese iyema, uwaisimiyo. 


text:
Aperisi, aeba Karaisiti nkaobi kanaraꞌena puma againti ntagaragaba: Aya pene iyema, omiyo. Arisitoburasi ae tunkampikaba: Aya pewe iyema, uwaimiyo. 


text:
Erotiyoni, aeba Yuta naoꞌyagaragaba: Aya pene iyema, omiyo. Nasisasi ae tupisa Waꞌegawamati atokaenta kinaꞌmikaba: Aya pewe iyema, uwaimiyo. 


text:
<pb/>Tarapinage Taraposage, isigeba Waꞌegawama ntuga peme wae taragaba: Aya pese iyema, uwaisimiyo. Tabugai ntagara Pesisi, aeba pabiyama Waꞌegawamati araga ntuga pemi ntagaragaba: Aya pene iyema, omiyo. 


text:
Arupasi, aeba Waꞌegawama nkaegaꞌma tabe puma miyemi ntagara, aebe anowampabe, pi nkwaepa nanontana punatami, isigekaba: Aya pese iyema, uwaisimiyo. 


text:
Asinkiritasibe, Pirigonibe, Emisibe, Patorobasibe, Emasibe, igege miye taokinape, igekaba: Aya pewe iyema, uwaimiyo. 


text:
Pirorogasibe, Yuriyabe, Neriyasibe, ae amanape, Orimpasibe, aꞌyaꞌma Kotiti atokaenta igege miye kinape, igekaba: Aya pewe iyema, uwaimiyo. 


text:
Tegeba tiyoꞌmipa monotaka tiyapa imiyo. Pigoya, aꞌyaꞌma kumatasa Karaisiti mponota aiꞌaru pe kinaꞌmiba tigeka: Aya pewe, uritawe. Kaꞌisa kinaꞌmiba monopa akayuyewe 


text:
<pb/>We naoꞌmitaba, esuritakiri abiyo: Kaꞌisa kinaꞌmiba atataraena maema aborama tigeti wasana wareꞌnakenaena aborawe. Piyama tige abinta mpono akayuye kina, igeka aogima kiya kabimagiri tikabiwaitaiyo. 


text:
Piya kinaꞌmiba igeba Waꞌegare Karaisititi kampa yogaba pewe. Kampaye. Igeba igeꞌwai nkiꞌama ntapiyenawai aegaꞌma, iga kamanape igebi nkaobi kamanape uma imiyo puma, ari itasa aegara kinaꞌmi nkiyobi airarikaeyawe. Pi kinaꞌmipa tikabiwaitaiyo. 


text:
We, mono abima wasiye tiwaga kamanatipa, pipa aꞌyaꞌma kumati wagana pegi, naeba pika naꞌmu puritauwe. Piya, nae nabemika, aogiyenamaka abikenaenarintaga kina mimagiri, ataenamakaba a-ntapiyiyo. 


text:
Piya piginabe, Koti, aeba paruyenama nkagowama, aro ntaganto Satanipa tigisa amentapinti aebasakaikiye. Pigoya, Waꞌegare Isu nkawagaenawa tigeti waima waiyeno. To kaꞌisa kinaꞌmiti: Aya pewe uma, kamana atauguna wantiye 


text:
<pb/>Naoꞌmaenta yagara Timotibe, Yuta naokina Arusiyasibe, Yesonibe, Sosipatabe, igeba tigekaba: Aya pewe, yewe. 


text:
Naeba Tetiyasina, Poro nkawamupisa kamana mae uꞌma ma nkisapa kaemagi, pabiyama Waꞌegawama nkagegaꞌe uma: Aya pewe, yuwe. 


text:
Kaiyasi, aeba naepe aꞌyaꞌma monota aiꞌaru pe kinape namankatapa aogima kabima miyemi ntagarama: Aya pewe, iye. Erasitasiba aeba ma kumatasa kamani kinaꞌmi ntaba nkaesukena yagara, aebe taoꞌyagara Kowotasibe, isigeba pabiyama: Aya pewe, yese. 


text:
<pb/>Pigoya, Koti esegi puritakenaenama nkagowe. Pika aogi mono kamana uma aborarimintopa, pipa Isu Karaisiti ae awaga kamanane. Pi mpono kamana eꞌero ntaga kakama wairite kananti, 


text:
pi kamanaꞌama nkagoba ibaba aborawaeye. Piya, miyaba Koti nkawamuta poropete kinaꞌmiba kamana awaꞌena kaemarauguna, Koti yogana, pi kamanapa aꞌyaꞌma marisa kinaꞌmiti wagana puntine. Igeba abima wasima imatiti piyiyema wagana puwaentine. 


text:
Pigoya, Koti ae abiwapa abikenaenama nkagowe. Eya, Isu Karaisitika napima Koti nkagegaꞌe asaguyaba miyeno. Tagane.<pb/>Poro piya isa kaentiye.<pb/>


text:
Nae Poro, Koti kayokaya yagara, Isu Karaisiti nkaposoro nawe. Aeba unatama, Koti uwaitanti kinaꞌmi nkimatitiꞌena esegi puwaitaoma, naba punatantine. Piya, taga kamanapa abibebe pigina anosakini Koti kanta puma mima, 


text:
utarantanti nkeꞌwasaenabi ubasikibeka unatantine. We, Kotiba kumparipa kampa ukena yagara mimagina, paitakaꞌya eꞌwasaenawapi ubasikibeka utaratamagina, 


text:
aintiba aeꞌwa kanapa pi kamanaꞌama nkauꞌwapa mono kamanaꞌwapisa aboraramintiye. Eya, tauꞌikena yagarare Kotiba aeba ago ugasima pi ntugaba namegi kamanaꞌnetasa uma aborauwe. 


text:
<pb/>Taitasi kati ma nkisapa kaeyuwe. Piya, kaeba taga nae yagara kanta puma mimagina, kamatitiꞌena tae pompesa puma kaꞌmasa pene. Pigoya, taba Kotige, tauꞌikena yagarare Karaisiti Isuge, isigetisa awagaenabe paruyenabe kaeti waima waiyeno. Monotasa kiye kinaꞌmi kamanane 


text:
<pb/>Pigoya, Kariti mariba mono yuga atunkapa waintoga: Puma nagaraoma, megatamagi, aꞌyaꞌma kumaka kumaka monota kabiye kinaꞌmikaba: Asiwaitaoma, ugamintone. 


text:
Piya, kaꞌwainaba wasanami nkiyobipa kamanaꞌwa kampa waintakanaba, anara kaꞌanto mintakanaba, araga yagarawaisiti aguntaena pusanagaba kamanaꞌwaipa kampa wainta, ino ibagi kamana kampa akayunta Karaisititi imatiti pigina kabikibi, piya kina kiyaba asitao. 


text:
Piya, pasitori kinaꞌmaba aeba Koti ntugara kabikenaenara mima aꞌyugu kamana aeti waisanagaba kabima miyeno. Aeba agebigoꞌenaba a-peno. Karuꞌenaba anta aukikenaenaba a-peno. Esegi wani ntama aiboꞌenaba a-peno. A-nkaibasanano. Aeba mone kuta asugasima maekenaenagaba a-nkabeno. Kampaye. 


text:
Aeba wasana kayone puma kabiyeno. Aogiyenagaba aepa abugano. Aeꞌwa nkaupa kabima mima, Kotintana aegaꞌma, aota mima, napiyenawatapa aogima kabiyeno. 


text:
Aeba taga kamana omogana abintitapa esegima asiyeno. Piya pukibepa, aeba wasanamipa arupu kamanapa aogima uwaimimagina, akayuye kinaꞌmi kamanapa akayuma asu igasano. Kariti maripa uwaena kinaꞌmiba kumpari kamana untawe 


text:
<pb/>We, pi mpariba uwaena kinaꞌmiba taga kamanapa akayuyewe. Igeba auꞌwa kampa wainta kamana uma wasana imiyoꞌena puwaitawe. Eya, Yuta kina, i kasakena tupisa kinaꞌmiba piya pewe. 


text:
We, piya kinaꞌmi nkiwamupa akunkitao. Piya, igeba kota mpaekenaga aꞌyuguyenaba puwaiyakima, piyaenaba kaꞌisa kinaꞌmi ntapiyenaba waya yagarawaipe ibaibewe. Ibaibegana, pi kinaꞌmi nkiwamupa akunkitao. 


text:
We, paipa ka Kariti poropete yagarama aokinaꞌmikaba maya untiye: Kariti kinaꞌmiba aꞌyaꞌma yaga kumpariꞌena puma, kabu kina kanta puma mima, iyekita karegi kinane, untiye. 


text:
Pi nkawaga kamanapa tagane. Piya, kaeba esegi kamanatasa uwaimegini, igeba imatiti pukenaraka esegima asiyeno. 


text:
Eya, Yuta kinaꞌmi nkamani kamanapa a-nkaegaꞌma, taga kamana ikabita kinaꞌmi nkimentantiba a-mpiyeno. 


text:
<pb/>Piya, wasanami ntapiyenawaipa nare ntare peginaba, aꞌyaꞌmaenaba iyobipa nare ntare piye. We, kampa imatiti puma kamparagaena napiye kinaꞌmitiba, kaꞌenaba kampa nare ntarepa piye. Kampaye. Igeꞌwai napiyenawaintaga iguꞌyaga kaga iꞌni pawaye. 


text:
Piya, igeba iwamutasaba Kotipa aegarauwe untiniba, nasikenaenawaitasaba Kotiba ikabitawe. Piya pegana, Kotiba igekaba aema itaye. Igeba kamana akayumagini, aogiyena pukenaenaba kapa kampa abae pewe.<pb/>


text:
Piya, kaeba anasa kinaꞌmipa mono uwaimegini, igeba paebuma mima, arupu puma mima, napiyenawaitapa kabima mima, imatitiꞌenabe agu kaoꞌenabe monota asima mikenaenabe tagantana pigina waiwaitano. 


text:
Piya, anasa waeꞌmikeba pabiyama uwaimegini, igeba monota aota mima, akaya kamana kampa uma, aibo waninkama igaꞌna puwaitasanaga kabima mima, aogiyenama nkagowapa puwaiyakiyo. 


text:
Puwaiyakimagini igeba kasa waeꞌmipa uwaimigini, igeba iwaegipe yagarawaipe agu kaoꞌena aogima puwaitama, 


text:
napiyenawaitapa kabima mima, nare ntare puma mima, namapintisaena aogi puma, kayonena puma, iwaegi nkiwamu wasiyiyo. Piya, Koti kamana akayasuma maete tumisanaga, piya piyo. 


text:
Pigoya, kaega aogiyenamana paitawaitama, aꞌyaꞌma aogi yuga pegini agama kaegaraiyo. Mono untanapa antage kamanakeba kagapa a-nkuwaimima, taga kamana paebuma uwaimo. 


text:
Piya, aogima parutu kamana yegini, kama kinatimpiba akayapa kampa uma taeti ata kamanaka aisakateginiba, igeba ini piyo. 


text:
<pb/>Pigoya, kaeba kayokaya kinapa kamana uwaimegini, igeba kiya kinaꞌwaimpi nkimentanti mima, aꞌyaꞌma kayokayaꞌena aogima puwaitaiyo. Piya, igeba iwamupisa kamanapa a-nkakayuma, 


text:
kuntanaba a-punta mima, aꞌyaꞌmaenawaipa tagantanamana puwaitaiyo. Aꞌyaꞌmaenawaika piya pumagini, tauꞌikena yagarare Koti aeꞌwa kamanaꞌama nkauꞌwapa aboraigini iꞌmu piyo. Taeba nare ntare puma Karaisiti kanaka aobi peno 


text:
Piya, atama mpikenaenarepe mampabisa iꞌnintanarepe atasanagaba aborama purayakima: Mampara paebuma arupu puma mima Koti kanta puma miyiyomagina, awagaenawapa aborantine. 


text:
Eya, tabe Kotire, tauꞌikena yagara Karaisiti Isuba eꞌwasaenabi aborawaeyakana aeti aogima atokaekenaga: Aobi puma aota miyiyoma, utaratantine. 


text:
Piya, aeꞌwa nkauma kasima, aꞌyaꞌma antageꞌenabisa ika puma taba puratantegi, ae tunkampitaba nare ntare puma mima aogi mono yuga pukenaga esegi pukubompeka, puꞌma aogi puratantiye. 


text:
<pb/>Pigoya, kaeba ma kamanaꞌama nkagoba aogima uwaimimagina, kiya kinaꞌmi usu kamana uma asiwaitagini ataenawaipa aebasanaiyo. We, kaekaba wasanamiba: Uwa yagaragawe, usanagaba, aogima kabiyo.<pb/>


text:
Piya, kaeba kaoꞌmipa asi nasiba uwaimegini, igeba kabiwaita kinaꞌmipe kiya kinaꞌmipe imentapinti mima, igeꞌwai nkiwamupa wasimagini, aogi yuga pukenagaba yokege piyo. 


text:
Piya, igeba a-nkakayasuwaitamagini, maka kamanapa a-nkuwaitamagini, paru puma mima aꞌyaꞌma wasanamipa kayone puwaitaiyo. 


text:
<pb/>We, paipa taegeba aiboꞌena pumagi kamanapa akayuntune. Piya puwakana, kewamaba antage kiꞌi tabaibogana, tonarona tagu iꞌnintanamage kamparaga taꞌmuntanamage igaꞌna puratantine. Piya purataoga, taeba asi nasiba wasana ata puwaitama igeꞌwai mparuta maekenagaba napintune. Piya puwakini, wasanamiba kama purataugu, taeba taoꞌmipa pabiyama kamaena puwaitantompene. 


text:
Pigoya, aintiba tauꞌikena yagarare Kotiba aogiyenama nkagowa aborama agu kaoꞌena pukena antaraꞌenaba aborantipa tauꞌima taba puntiye. 


text:
Piya, aeba taere nkarupuyena pompe ntugaraka wanane. Aeꞌwa nkagutasa antara puratamagina, Aota Awamusaꞌwatasaba aeyobatatama aota aboraratama, kasa yagara kanta puma taba puratantine. 


text:
Eya, tauꞌikena yagarare Isu Karaisiti ntugarasa Kotiba Aota Awamusaꞌwapa asunu kaeyogana, taetiba tumpa pumaewantiye. 


text:
Piya, aeba awagaenawatasa arupu purataka, taeba aeti atokaema waiyaba eꞌwasa maekenaga asunu kaerataogana, taeti tumintiye. 


text:
<pb/>Pi kamanapa tagane. Piya, nae nabemika kaeba pi kamanapa esegima uwaimegini, Kotiti imatiti peꞌnagiba asima paebuma mima aogi yuga pukenaga asi nasi napiyiyo. Pi ntugaba kanara puma wasanaba iyoꞌmaeye. 


text:
Pigoya, tonarona uwa ibigata nasikena kamanape, aotumpi kamanape, akayukena kamanape, ago kamanataka maka ukenaenabe, pintanamaba kampa taoꞌmaema aogi nakenaba kampa aekiye. Pipa kaeba kakabitao. 


text:
Piya, kaꞌwaina aeba mono kinaꞌmi ntapiyena paibekanapa, katano, tararano, arupu potagana kampa abekanapa, kasagana abira miyeno. 


text:
We, kaeba abintane. Piya kinaꞌmaba aeba kepa kaitegina aguntaena puma, aeꞌwa nkaupi pima piye. Nagarikena kamanane 


text:
<pb/>Pigoya, Atemasiwo, Tikikasiwoma otakana kaetiba wakanapa, kaeba Nikoporisi kumati ampa nagao. Piya, tabe esiba yagaba pi kumata ampikuwema, napiyuwe. 


text:
Pigoya, ago kamanaꞌyaga yagara Senasibe, aoꞌmi Aporobe, isigeba kaeti aboraisiginapa, keꞌi kusi pusanaga nasikenaenarapa isiyoꞌmaeyo. 


text:
Piya, taokinaꞌmipa puwaiyakegini, igeba asima paebuma mima asi nasiba aogi yuga puma, kusi pe kinapa iyoꞌmaeyigina, monoꞌwaimpaba auꞌwantagaꞌena peno. 


text:
<pb/>Aꞌyaꞌma naege miye kinaꞌmiba: Aya pene, ugamewe. Kaeba imatiti puma agu kaoꞌena purata kinaꞌmipa: Aya pewe iyema, uwaimo. Pigoya, awagaenaba aꞌyaꞌma tigeti waima waiyeno.<pb/>Poro piya isa kaentiye.<pb/>


